
UN MARE ISTORIC ȘI SPIRIT LIBERAL: 
FRANCOIS GUIZOT 


1. Enrichissez-vous: între ficţiune și realitate 


Între toți cei pe care istoria i-a nedreptăţit postum, François Guizot 
(1787-1874) ocupă fără îndoială un loc aparte. Dacă scrierile sale 
istorice erau cunoscute și răspîndite în întreaga Europă cu un secol 
şi jumătate în urmă, numele său trezește astăzi puţine ecouri în me- 
diile universitare sau editoriale, iar opera sa politică este practic 
necunoscută, fiind eclipsată de faima unui Tocqueville sau Benjamin 
Constant. Cel mai adesea, Guizot a fost şi este încă asociat cu o fai- 
moasă sintagmă, Enrichissez-vous („îmbogăţiți-vă““)!, care în ochii 
multor spirite sceptice exprimă fidel mentalitatea burgheză a seco- 
lului al XIX-lea. Potrivit acestei viziuni, Guizot nu a fost decît un 
simplu partizan al clasei mijlocii și al valorilor ei pe care le-a apărat 
cu consecvență de-a lungul întregii sale cariere politice. Nu întîmplă- 
tor, socialiștii au văzut în Guizot un spirit profund conservator, ostil 
progreselor democraţiei moderne și mai ales sufragiului univer- 
sal.2 Cei care au citit Manifestul Partidului Comunist al lui Marx 
îşi aduc probabil aminte că Guizot este menţionat la loc de cinste 
chiar la începutul cărții, ca membru al conspirației „reacționare“ 
anticomuniste, alături de papa de la Roma, Metternich și țarul 
Rusiei.3 Declarat responsabil (de către unii) pentru declanșarea re- 
voluției din 1848, care a pus un capăt carierei sale politice, Guizot 
a păstrat în mintea multor contemporani imaginea unui perdant sau 


! Sintagma este desprinsă în realitate dintr-un context mai larg; „Lumi- 
nați-vă, îmbogățiți-vă, îmbunătățiți starea morală și materială a Franţei noas- 
tre: iată adevăratele inovaţii“ (F. Guizot, Histoire parlementaire de France, 
vol. IV, Paris, 1864, p. 68). 

2 Guizot a susținut sufragiul cenzitar al cărui fundament teoretic este teoria 
capacităţii politice. 

3 Cu titlu de anecdotă, cel care a dat ordinul de expulzare a lui Marx din 
Franţa a fost nimeni altul decît ... Guizot. 

a unui politician rigid, ce ar fi încurajat corupţia şi egoismul bur- 
gheziei, meritîndu-și astfel destinul postum.+ 

Este această imagine însă adevărată? Un om creditat cu „pă- 
cate“ atît de grave (alături de alte numeroase virtuți) nu putea fi, 
evident, unul obișnuit; contemporanii săi au fost conştienţi de 
acest lucru, chiar și atunci cînd îi fuseseră ostili în mare parte (cu 
deosebire în timpul Monarhiei din Iulie). Ca să înţelegem de ce 
personajul Guizot a fost subiectul unor interpretări atît de con- 
tradictorii, este necesar să luăm în considerație pentru început am- 
bițioasa sarcină pe care doctrinarul francez şi-a asumat-o într-un 
context istoric unic şi extrem de delicat. În 1814, în momentul 
cînd Guizot debuta în viața publică, Franţa era o ţară în conva- 
lescenţă, care abia începea să înveţe alfabetul libertății. Rănile Re- 
voluţiei nu fuseseră încă închise, domnia lui Napoleon abia luase 
sfîrşit, iar spectrul derapajului totalitar al Terorii din 1793—1794 
continua să fie prezent cu acuitate în imaginarul colectiv. Priori- 
tatea zilei era terminarea operei începute de Revoluţie, cu alte cu- 
vinte instituționalizarea principiilor lui 1789 pentru a se evita 
repetarea episodului sîngeros din 1793 şi apariţia unui nou Robes- 
pierre sau Napoleon. 

De aceea, pentru a înțelege mai bine virtuțile și limitele celui care 
a fost subiectul acestor înverşunate controverse, se cuvine să în- 
cepem cu un scurt excurs biografic. Guizot s-a născut în 1787 într-o 
familie protestantă în sud-vestul Franţei (Nîmes). Tatăl său avea să 
cadă pradă ghilotinei în 1794, după care întreaga familie se mută 
la Geneva, unde Guizot va primi o solidă educaţie în istorie, filozo- 
fie şi limbi clasice. În 1805, el va pleca la Paris pentru a urma studii 
de drept; doi ani mai tîrziu îi apare primul articol. În 1812, tînărul 
Guizot, care abia împlinise 25 de ani (şi tradusese deja întreaga ope- 
ră a lui Gibbon!), va fi numit profesor titular de istorie la Sorbona, 
unde îl va cunoaște pe Pierre Paul Royer-Collard; împreună, ei vor 


4 Pentru o trecere în revistă a prejudecăţilor la adresa personalităţii lui 
Guizot, vezi monografia lui Douglas Johnson, Guizot, Routledge & Kegan 
Paul, Londra, 1963, pp. 84-85. Biografia recentă a lui Gabriel de Broglie, 
Guizot, Perrin, Paris, 1990 este o altă importantă sursă pentru oricare cercetă- 
tor al operei lui Guizot. 

constitui nucleul viitorului grup al Doctrinarilor francezi’ ce va cu- 
prinde alte cîteva importante nume precum Prosper de Barante și 
Charles de Rémusatć. Prea tînăr ca să candideze pentru un post de 
deputat (vîrsta minimă pentru un candidat era fixată atunci la 30 
de ani), Guizot îşi începe cariera publică în 1814, acceptînd un post 
în administraţie. Devine curînd o persoană influentă, participînd 
intens la dezbaterile politice ale epocii mai ales prin bogata sa acti- 
vitate publicistică. Între 1816-1822, se va afirma în arena politică 
printr-o serie de importante scrieri care pun cu limpezime în lumină 
o filozofie politică originală de sorginte liberală. Dintre acestea me- 
rită subliniate Du gouvernement représentatif et de l'état actuel de 
la France (1816), Du gouvernement de la France depuis la Restau- 
ration et du ministere actuel (1820), Des moyens de gouvernement 
et d'opposition dans l’état actuel de la France (1821) şi De la peine 
de mort en matière politique (1822). Trebuie adăugate şi importan- 
tele capitole teoretice din Histoire des origines du gouvernement 
representatif, prezentate pentru prima dată sub forma unor prele- 
geri ţinute între 1820-—1822.7 Toate acestea la un loc împreună cu 
manuscrisul său neterminat, Philosophie politique: de la souverai- 
nete, conturează imaginea unei filozofii politice coerente şi originale, 


5 Termenul însuși are darul de a induce în eroare, el neavînd nimic în comun 
(așa cum am fi tentaţi să credem) cu presupusa rigiditate a ideilor acestor gîn- 
ditori. Originea cuvîntului este în realitate mult mai prozaică. În mijlocul unor 
dezbateri parlamentare aprinse în 1816, enervat de faptul ca viitorii Doctrinari 
se refereau mereu la principii ce trebuie urmate în arena politică, un membru 
al grupului ultraconservator a rostit exasperat: Voilà bien nos Doctrinaires! 
(„Uite-i și pe Doctrinarii noștri!) 

é Discursurile politice ale lui Royer-Collard, faimoase în epoca Restaura- 
tiei, au fost editate în două volume de Prosper de Barante sub titlul La vie 
politique de M. Royer-Collard, Paris, 1861. Pentru o analiză a operei politice 
a Doctrinarilor francezi, vezi Luis Diez del Corral, El liberalismo doctrinario, 
Instituto des estudios politicos, Madrid, 1956; Pierre Rosanvallon, Le moment 
Guizot, Gallimard, Paris, 1985; Aurelian Crăiuţu, The Difficult Apprenticeship 
of Liberty: Reflections on the Political Thought of the French Doctrinaires, 
teză de doctorat, Princeton University, 1999 (în curs de publicare la editura 
Rowman & Littlefield/Lexington Books, Lanham, Maryland). 

1 Capitolele teoretice din Histoire des origines du gouvernement représen- 
tatif în care este schițat nucleul filozofiei politice a lui Guizot sînt: partea I, 
cap. 6, 7; partea a II-a, cap. 1, 10, 15, 16,18. 

inspirată din principiile care au stat la baza revoluţiei din 1789. În 
scrierile sale politice din acea perioadă, Guizot va încerca să tra- 
seze o linie de mijloc între radicalismul celor care urmăreau conti- 
nuarea revoluţiei pe o linie anarhist-radicală și conservatorismul 
ultramonarhiştilor care doreau o reîntoarcere la principiile şi ierar- 
hiile Vechiului Regim sau visau la un regim teocratic. 

Influenţa politică a lui Guizot va atinge apogeul în 1817-1819, 
o dată cu dezbaterile parlamentare pe marginea legii presei, a ale- 
gerilor şi a reformei armatei în care Doctrinarii sînt puternic impli- 
caţi. Virarea către dreapta a guvernului Richelieu în 1820 va marca 
însă începutul declinului ideilor liberal-reformiste. Eliminat pentru 
moment din arena politică, Guizot revine la catedră pentru a oferi 
un curs pe tema istoriei guvernării reprezentative; prelegerile sale 
vor fi interzise şi suspendate în 1822 din raţiuni politice. În aceste 
condiţii, Guizot se dedică integral jurnalismului şi istoriei, impli- 
cîndu-se în același timp în organizarea unor importante asociaţii 
civice precum Aide-toi et le ciel t'aidera („„Ajută-te şi cerul te va 
ajuta“). Inaugurarea noului guvern Martignac în 1827 va marca re- 
venirea lui Guizot în viaţa publică; un an mai tîrziu, Guizot va oferi 
un celebru curs despre istoria civilizației în Europa și Franţa. Unul 
dintre cei mai entuziaşti discipoli ai săi la acea vreme este nimeni 
altul decît Alexis de Tocqueville; numeroasele sale note de curs 
atestă elocvent impactul ideilor şi metodei lui Guizot asupra auto- 
rului lucrării Despre democraţie în America. În 1830, Guizot este 
ales în Camera Deputaţilor, începînd astfel o strălucită carieră par- 
lamentară, marcată de memorabile discursuri și intervenţii în dez- 
baterile vremii. Sub domnia regelui Ludovic-Filip (1830-1848), 
Guizot va îndeplini diverse funcții ministeriale. În calitate de minis- 
tru al Educaţiei, Guizot va realiza marea reformă a sistemului educa- 
tiei naţionale primare din 1833. După 1840, Guizot devine o figură 
marcantă în diplomaţia europeană, ocupînd pentru scurt timp postul 
de ambasador al Franţei la Londra. Numele său este acum pe buze- 
le tuturor; între 1840-1848, Guizot a fost în fapt adevăratul prim-mi- 
nistru al Franţei. Uzura puterii nu-l va ocoli însă nici pe doctrinarul 
francez, care alunecă treptat spre poziţii conservatoare; numele său 
va deveni în aceşti ani tot mai contestat, el fiind asociat cu imobi- 
lismul politic al monarhiei orleaniste. Guizot se opune coboririi cen- 

sului electoral, optînd încă o dată pentru prudenţă. De data aceasta, 
alegerea sa nu mai e în pas cu spiritul timpului, iar revoluția din 
1848 va pune sfîrşit carierei sale politice. Cartea pe care o publi- 
că în 1849, De la democratie en France, nu e decît un simplu cîntec 
de sirenă, neaducînd nimic original în planul ideilor. 

Ultimele două decenii de viaţă ale lui Guizot vor fi consacrate 
în mare parte meditaţiilor religioase și scrierilor istorice în spaţiul 
protector pe care i-l oferă proprietatea sa de la Val-Richer, în Nor- 
mandia. În această perioadă, Guizot va publica numeroase volume, 
dintre care merită amintite Memoires, ce oferă un portret unic al epo- 
cii, eseul despre generalul Washington şi antologia Trois généra- 
tions (1863), text esenţial ce cuprinde o excelentă trecere în revistă 
a traiectoriei sale intelectuale și politice. Octogenarul Guizot apucă 
să vadă nu numai căderea regimului lui Napoleon al III-lea, pe care 
îl detestase profund, ci şi ultimele zvîcniri ale spiritului revoluționar 
manifestat cu reînnoită forță în timpul Comunei din Paris. Dispa- 
riția lui Guizot în 1874 marchează trecerea în neființă a unui mare 
gînditor şi om politic liberal, comparabil în multe privinţe cu iluștrii 
săi contemporani Tocqueville, Marx şi John Stuart Mill. 


2. O filozofie originală a istoriei 


Dacă, așa cum am menţionat deja, gînditorul politic Guizot con- 
tinuă să fie un teritoriu aproape virgin în filozofia politică, istoricul 
Guizot a avut în schimb un destin mai fericit. Istoria civilizaţiei în 
Europa (1828) a devenit la puţin timp după publicarea ei un adevă- 
rat best-seller, rămînînd decenii întregi un text de referință pentru 
publicul educat. Același lucru se poate spune despre prelegerile lui 
Guizot pe marginea originilor guvernării reprezentative, o pledoa- 
rie pentru regimul monarhiei constituţionale care combină lungi 
excursuri istorice cu sofisticate divagaţii teoretice. Nu întîmplător, 
istoricul Guizot a fost elogiat de marile spirite ale vremii precum 
Tocqueville, Marx, J.S. Mill, Sainte-Beuve, Heine şi Goethe, care 
au admirat ori s-au inspirat din monumentala sa viziune istorică. 

Cum se explică, așadar, singularitatea şi valoarea operei istorice 
a lui Guizot? Spre deosebire de alţi istorici interesați doar de o sim- 
plă prezentare a faptelor, Guizot nu oferă o histoire événementielle 

sau o descriere cronologică a evenimentelor, ci combină în operele 
sale metoda narativă şi speculaţiile filozofice, căutînd să pună mereu 
în lumină acea longue durée în care faptele şi evenimentele punc- 
tuale își găsesc adevărata semnificaţie. Bun cunoscător al fapte- 
lor și posesor al unei memorii istorice impresionante (colecţia sa 
de documente referitoare la istoria Angliei numără nu mai puţin de 
treizeci de volume!), Guizot este însă mai presus de toate un filo- 
zofal istoriei, dotat cu simţul proporţiilor și cu intuiţia esenţialului. 
El se simte în largul său atunci cînd survolează întregi epoci isto- 
rice, căutînd să pună în lumină continuităţile şi rupturile dintre ele, 
alături de acele tendinţe mai mult sau mai puţin obscure care lu- 
crează în subsolul istoriei. Ambiţia lui Guizot nu e străină pînă la 
un anumit punct de patosul hegelian. Scopul doctrinarului francez 
este acela de a schiţa o ambițioasă filozofie a istoriei care urmăreşte 
să explice cauzele şi efectele diferitelor evenimente istorice, oferind 
în acelaşi timp o justificare a principiilor Revoluţiei franceze din 
1789 și a triumfului valorilor clasei mijlocii. 

Studiile istorice au reprezentat în această privință un mijloc ideal 
de transmitere a noilor valori ce au animat societatea franceză post- 
revoluţionară. Nu întîmplător, întreaga perioadă a Restauraţiei fran- 
ceze (1814-1830) a marcat un spectaculos avînt al scrierilor istorice 
care au devenit în scurt timp cea mai populară formă de comuni- 
care în spaţiul public. Potrivit unei note apărute în Revue encyclo- 
pedique în 1827, peste patruzeci de milioane de pagini de istorie 
fuseseră publicate în Franța cu numai doi ani înainte, în 1825. Cifra 
însăşi este elocventă, neavînd nevoie de comentarii suplimentare; 
rațiunea acestui avînt e ușor de ghicit. Cea mai bună metodă de a in- 
fluenţa opinia publică, observă un contemporan al lui Guizot, Jubé 
de la Perelle:, este de a oferi o nouă perspectivă asupra istoriei Fran- 
tei. În aceste condiţii, istoria se transformă dintr-o simplă preocu- 
pare livrescă într-o subtilă şi eficientă armă politică. A rescrie istoria 
Franţei sau a civilizației europene devine un mod indirect de legi- 
timare sau contestare a principiilor Revoluţiei franceze, sau, pentru 


8 Jube de la Perelle citat de Stanley Mellon, The Political Uses of History: 
A Study of Historians in the French Restoration, Stanford University Press, 
Stanford, 1958, p. 6. 

9 Pentru o excelentă discuţie pe marginea acestui subiect, vezi Mellon, op. cit. 

a folosi chiar cuvintele lui Guizot, o nouă luptă între noua Franță 
şi Vechiul Regim. Etern conflict, eternă reîntoarcere... 

Prin urmare, concepția istorică a lui Guizot nu poate fi aprecia- 
tă la justa ei valoare decît dacă este legată de filozofia sa politică 
de sorginte liberală; în plus, ea trebuie plasată în contextul istoric 
original din care a răsărit şi care a fost puternic marcat de moşte- 
nirea Revoluţiei franceze. Alături de contemporanii săi, Guizot a 
simţit cu acuitate un fenomen care avea să capete o rezonanță aparte 
în opera lui Tocqueville: este vorba despre accelerarea ritmului is- 
toriei. În mai puţin de trei decenii, întreaga condiție socială se schim- 
base din temelii în Franța, făcînd necesare noi principii de organizare 
politică şi noi instituţii (guvern reprezentativ, Parlament, o nouă lege 
electorală etc.). Franţa trecuse nu numai prin momentul căderii Bas- 
tiliei sau al Terorii, ci şi prin cel al ascensiunii şi căderii lui Napo- 
leon Bonaparte şi al ocupaţiei engleze. Mai mult chiar, după 1815, 
Franţa alege o cale cu totul nouă, regimul parlamentar și monarhia 
constituţională. În aceste condiţii, întrebări precum de unde venim? 
şi încotro ne îndreplăm? se transformă din pure speculaţii istorice 
în interogaţii ce reclamă răspunsuri clare şi imediate. Din simpli căr- 
turari sau spectatori, istoricii sînt astfel chemaţi să coboare în arena 
politică, îmbrăcînd mantia politicienilor şi folosind instrumentele 
lor retorice. Ei trebuie să explice acum nu numai de ce ritmul isto- 
riei s-a accelerat brusc, ci și care sînt originile şi legitimitatea noilor 
instituţii politice. Altfel spus, cheia prezentului şi a viitorului se află 
în trecut. Prosper de Barante dă glas acestei viziuni atunci cînd afir- 
mă: „Am fost martorii unor scene atît de impunătoare, diverse şi 
mișcătoare, am văzut atît de multă istorie în devenire, încît am dorit 
să redescoperim în trecut ceva ce am văzut cu ochii noştri.“10 

Prin urmare, lectura pe care Guizot o face istoriei Franţei și a 
civilizației europene este motivată şi influenţată de opţiunile sale 
politice. Patosul ce rezultă de aici explică atât virtuțile cît și limi- 
tele Istoriei civilizației în Europa. Diferenţa care-l desparte de ultra- 
conservatorii monarhiști este limpede şi în această privinţă. Aceştia 
din urmă afirmaseră că momentul revoluționar 1789 marcase o 
ruptură absolută cu trecutul, iar Revoluţia însăşi nu fusese nimic 


10 Prosper de Barante, în Mellon, op. cit., p. 3. 


12 AURELIAN CRĂIUŢU 


altceva decît o pedeapsă divină pentru trufia nemărginită a oame- 
nilor. Guizot va alege o cale total diferită. Oripilat de crimele co- 
mise în timpul Terorii, el nu pierde însă din vedere caracterul nobil 
al momentului 1789. Strategia sa e de a insista asupra continuități- 
lor istorice şi evoluţiilor organice pe termen lung, ceea ce-l face 
să afirme că principiile Revoluţiei franceze au reprezentat tocmai 
rezultatul firesc al unor tendinţe sociale și politice care se întind 
pe mai multe secole şi au rădăcini adînci în întreaga istorie a Eu- 
ropei. Inspirat de una dintre ideile doamnei de Staël potrivit căreia 
în Franţa libertatea ar avea rădăcini adînci în timp ce despotismul 
ar fi un fenomen relativ recent, Guizot va schița un tablou compa- 
rativ care să explice traiectoriile atît de diferite urmate de Franța 
şi Anglia, împreună cu cauzele acestei diferenţe. Istoricul va elabo- 
ra asupra acestei comparații celebre în ultimele două capitole ale 
Istoriei civilizaţiei în Europa, exemplare în această privinţă prin 
claritatea viziunii şi tonul lor profund liberal. 

Guizot nu a fost singurul istoric cu o agendă politică reformistă 
ce urmărea să promoveze principiile înscrise în Carta constituțio- 
nală din 1814, textul fondator al noului regim reprezentativ francez. 
Augustin Thierry, Benjamin Constant și Madame de Staël, pentru 
a cita doar trei dintre cele mai celebre nume ale epocii, au oferit de 
asemenea în operele lor o viguroasă pledoarie în favoarea monarhiei 
constituționale bazate pe modelul englez, care urmărea să combine 
tradiţia şi inovaţia, libertatea și ordinea într-o sinteză armonioasă, 
aflată la mijloc de drum între radicalismul revoluţionar-anarhic de 
stînga şi ultraconservatorismul monarhist de dreapta. Confesiunea 
lui Thierry este elocventă în această privință, ea descriind cu fideli- 
tate spiritul epocii. „În 1817“, notează istoricul în cunoscutele sale 
Lettres sur | histoire de France, „doritor să contribui la triumful prin- 
cipiilor constituționale, am început să caut în cărţile de istorie dovezi 
şi argumente care să-mi justifice propriile mele opinii politice.“!! 
Afirmația lui Thierry descrie cu exactitate și poziţia lui Guizot. El 
se va înscrie de altfel de la bun început în tabăra admiratorilor mo- 
delului englez, pe care îl discută pe larg în Histoire des origines 
du gouvernement représentatif, carte concepută sub forma unor 


n A. Thierry, în Mellon, op. cit., p. 5. 

prelegeri încă în anii 1820-1822. Nu este o simplă coincidenţă fap- 
tul că a doua parte a acestei impresionante sinteze va fi dedicată în 
întregime analizei principiilor şi instituțiilor reprezentative engleze.!? 
Aceeași temă va fi reluată spre sfîrşitul Istoriei civilizației în Eu- 
ropa, unde Guizot analizează pe larg natura pluralismului politic 
alături de mecanismele de limitare a puterii absolute în Anglia. 

Ceea ce impresionează în cartea de față este nu numai viziunea 
profund liberală a istoricului Guizot, care oferă o convingătoare 
pledoarie în favoarea libertăţii şi pluralismului, ci şi — sau mai 
ales — opiniile sale referitoare la unicitatea şi vigoarea civiliza- 
tiei europene, o temă ce are astăzi pentru noi o surprinzătoare actuali- 
tate. Originalitatea metodei sociologice folosite de Guizot se cuvine 
de asemenea a fi subliniată în acest context, pentru că ea a avut o 
influență decisivă asupra lui Tocqueville. Guizot începe prin a pune 
un semn de egalitate între civilizaţie şi progres, afirmînd în primul 
capitol al cărţii că noţiunea de progres reprezintă ideea fundamen- 
tală aflată la baza conceptului de civilizaţie. Aceasta se referă nu 
numai la progresul activităţii (ordinii) sociale, ci şi la perfecționarea 
continuă a relaţiilor dintre oameni şi a umanităţii în general; cu alte 
cuvinte, civilizaţie înseamnă în același timp dezvoltare socială și 
progres moral, ambele nefiind decît feţele unei aceleiaşi monede. 
Pornind de la această clarificare conceptuală, Guizot va comenta 
apoi pe marginea contribuţiei pe care Imperiul roman, triburile ger- 
manice și creştinismul au adus-o la înflorirea civilizației europene. 
Dacă romanii au promovat libertatea locală, triburile germanice 
au adus cu sine sentimentul libertăţii individuale şi aspiraţia către 
independenţă; la rîndul său, contribuţia majoră a creştinismului a 
constat tocmai în accentul pus pe legea transcendentă ca sursă a 
ordinii sociale şi morale. Merită subliniate aici judecăţile deopo- 
trivă calme şi sobre pe care Guizot le emite pe marginea contribu- 
tiei creștinismului la dezvoltarea civilizaţiei europene, o temă intens 
dezbătută în epocă şi marcată adesea de opinii sau doctrine parti- 
zane. Împotriva spiritelor anticlericale, Guizot subliniază tocmai 


12 Pentru o prezentare detaliată a imaginii Angliei în gîndirea politică fran- 
ceză în timpul Restauraţiei şi Monarhiei din Iulie, cititorul interesat poate con- 
sulta sinteza lui Pierre Reboul, Le mythe anglais dans la littérature française 
sous la Restauration (Lille, 1962). 

contribuţia fundamentală a Bisericii la perfecţionarea morală a po- 
poarelor europene şi la lărgirea cadrului spiritual. Împotriva con- 
servatorilor ultramonarhiști, Guizot nu se va sfii să menţioneze 
influenţa uneori nefastă pe care Biserica catolică a avut-o asupra 
ordinii politice. Ca întotdeauna, calea pe care doctrinarul francez o 
alege este una de mijloc, ceea ce explică de altfel moderaţia poli- 
tică ce colorează doctrina sa de centru (juste milieu). 

În pagini memorabile prin claritatea lor ce constituie, după păre- 
rea mea, nucleul cărţii de față!3, istoricul francez va pune în evi- 
denţă pluralismul şi diversitatea funciară ale civilizaţiei europene, 
care a fost de la începutul ei arena unei lupte constante între diverse 
idei, principii, doctrine și forme de organizare socială şi politică. Spre 
deosebire de alte continente, unde una dintre aceste forme a reușit 
să se impună în mod definitiv în dauna celorlalte, în Europa nici unul 
dintre principiile de organizare socială (monarhie, oligarhie, demo- 
craţie, teocraţie) nu a reușit să împiedice pentru o lungă perioadă 
de timp dezvoltarea concurentă a oponenților săi. Tensiunea şi ri- 
valitatea constantă dintre aceste idei şi principii au avut, în opinia 
lui Guizot, o contribuţie fundamentală la dezvoltarea civilizației 
europene şi la menţinerea libertăţii politice. Formulată astfel, ideea 
lui Guizot sugerează rodnicia conflictului bine temperat, reluînd 
astfel o idee mai veche susţinută între alții de Machiavelli în Dis- 
corsi, potrivit căreia succesul Romei s-ar fi datorat nu armoniei dintre 
clase, ci tocmai tensiunilor constante dintre ele. 


3. În loc de concluzii 


Valoarea unei cărți poate fi apreciată şi prin prisma ecourilor 
şi influenţei sale în epocă. Privită din această perspectivă, Istoria 
civilizației în Europa revelează cîteva remarcabile surprize asupra 
cărora merită să ne oprim atenţia. Cartea lui Guizot a avut un im- 
pact decisiv asupra a cel puţin trei mari spirite: Tocqueville, J.S. Mill 
şi Marx. La o săptămînă după ce ajunge la New York, în mai 1831, 
Tocqueville îi cere unui prieten de la Paris, Ernest Chabrol, să-i 


13 Pentru o discuţie pe marginea acestei teme, vezi cu precădere capitolul 
al II-lea al Istoriei. 

expedieze o carte din care urma să se inspire în alegerea celei mai 
potrivite metode pentru a analiza societatea americană. Volumul 
cerut este tocmai Istoria lui Guizot, cu care viitorul autor al lucrării 
Despre democraţie în America era deja familiarizat înainte de seju- 
rul său pe pămîntul Noii Lumi.!4 Alături de metoda sociologică a 
lui Guizot, ce urmărea să capteze spiritul unei societăţi în întreaga 
complexitate a manifestărilor sale (moravuri, idei, opinii, legi, cu- 
tume etc.), o altă importantă lecţie pe care Tocqueville o învață de 
la Guizot (pe filiera Montesquieu) este tocmai nevoia de a studia or- 
dinea socială pentru a înțelege în profunzime natura şi mecanismul 
instituţiilor politice. Un alt spirit influenţat de Guizot a fost John 
Stuart Mill. O lectură atentă a eseurilor sale (mai puţin cunoscute) 
din anii 1830-1840, precum The Spirit of the Age, Civilization, îm- 
preună cu cele două recenzii ale cărții Despre democraţie în Ame- 
rica, ne dezvăluie faţa sociologică a lui Mill, adesea ignorată. În 
acelaşi timp, comentariile sale pe marginea istoriei lui Guizot!5 pun 
în lumină cu pregnanță simpatia profundă pe care filozoful englez 
a nutrit-o faţă de doctrinarul francez, admirat pentru coerenţa şi con- 
sistenţa vederilor sale. Tema antagonismului şi a competiţiei (între 
diverse idei şi principii) ca sursă a progresului social şi intelectual 


14 Comentînd pe marginea cărții lui Guizot, Tocqueville notează în spirit 
pur guizotian: „Istoria civilizaţiei vrea sau trebuie să vrea să cuprindă totul 
în același timp. E nevoie ca omul să fie examinat în toate ipostazele existenței 
sale sociale. Ea trebuie să-i urmărească evoluţia intelectuală în faptele, mo- 
ravurile, opiniile, legile şi monumentele inteligenţei“ (Tocqueville citat în A. 
Jardin, Alexis de Tocqueville, Hachette, Paris, 1984, p. 81). După cum se știe, 
Tocqueville a audiat cu mult interes cursul lui Guizot din 1828; notele sale de 
curs au fost publicate în Œuvres Completes, ed. F. Melonio, vol. XVI, Gallimard, 
Paris, 1989, pp. 439-534. Corespondenţa sa cu Gustave de Beaumont din anii 
1828-1830 atestă de asemenea influența ideilor lui Guizot. Am comentat 
asupra importanţei acestei perioade din viața lui Tocqueville în A. Crăiuțu, 
„Tocqueville and the Political Thought of the French Doctrinaires“, History 
of Political Thought, vol. XX, nr. 3, toamna 1999, pp. 456-493 (o versiune 
prescurtată românească a acestui studiu a fost publicată sub același titlu în 
revista Polis, vol. 4, nr. 4, 1997, pp. 112-135). 

15 J.S. Mill, „Guizot's Essays and Lectures on History“, în J.S. Mill, 
Collected Works, vol. 20: Essays on French History and Historians, ed. John 
M. Robson, University of Toronto Press, Toronto, 1985. 

se va regăsi la loc de cinste în capodopera sa, Despre libertate 
(1859). În sfîrşit, Marx va prelua de la Guizot, unul dintre istoricii 
francezi „burghezi“, cum îl numeşte el, tema luptei dintre clase, 
transformînd-o în teza centrală a materialismului său istoric. La 
lutte des classes apare în capitolul al şaptelea al Istoriei lui Guizot, 
într-un context însă cu totul diferit de cel al lui Marx. Dacă pentru 
acesta din urmă competiţia şi rivalitatea constantă pentru putere 
între diverse clase au reprezentat răul radical al omenirii, pentru 
Guizot, fidel credinţei sale în caracterul benefic al pluralismului 
politic, ele au fost tocmai motorul progresului social. Diferența nu 
putea fi mai mare... 

Cititorul care va deschide paginile acestei minunate cărţi nu va 
fi dezamăgit. Claritatea stilului lui Guizot împreună cu viziunea sa 
nobilă îl vor captiva de la bun început, iar lectura Istoriei va fi cu 
siguranță o desfătare intelectuală pentru cel care caută o bună intro- 
ducere generală în labirintul civilizaţiei europene. În prefața sa la 
noua ediţie engleză a acestei cărți, Larry Siedentop nu ezită să nu- 
mească volumul lui Guizot drept cea mai inteligentă istorie gene- 
rală a Europei scrisă vreodată. Oricît de paradoxal ar putea părea, 
afirmația profesorului englez nu este o exagerare. Ortega y Gasset 
emisese o opinie asemănătoare cu o jumătate de veac în urmă, re- 
cunoscînd în Guizot un adevărat maestru al ideilor şi un spirit total. 
Într-o epocă alexandrină dominată tot mai mult de scrieri aride și 
neinteresante, pana şi mintea lui Guizot rămîn un model de eleva- 
tă deschidere enciclopedică. Printre orgolioşii cărturari de astăzi, 
statura sa este fără îndoială cea a unui uriaş... 


AURELIAN CRĂIUŢU 
Duke University 


PREFAŢĂ LA EDIŢIA A ŞASEA 
(1855) 


Am revăzut această ediție cu grijă. Nu am schimbat nimic din 
lucrare. Nu am modificat nici măcar formal cîteva din ideile pe care 
astăzi le-aş prezenta altfel, adică, în fond, mai complet și mai pon- 
derat. Îmi fac o datorie din a lăsa aceste lecţii așa cum au apărut şi 
aşa cum le-a primit, binevoitor, publicul, acum treizeci de ani. Aş 
fi avut multe de adăugat la o schiță atât de grăbită a caracteristici- 
lor şi progreselor civilizației europene; nu văd însă în ea ceva care 
s-ar cuveni întărit şi îndrăznesc să cred, astăzi, ca și acum treizeci 
de ani, că, în liniile ei esenţiale, această schiță e adevărată. 

Unele dintre aprecierile și vederile pe care ea le conţine au fost 
foarte contestate, mai cu seamă de către apărători zeloși şi onora- 
bili ai Bisericii catolice. Nu voi numi decît trei dintre aceștia: domnul 
abate Balmes, în lucrarea sa Le Protestantisme compare au catho- 
licisme, dans ses rapports avec la civilisation europeenne, prea-re- 
gretabilul şi prea-regretatul Donoso Cortes, marchiz de Valdegamas, 
în Essai sur le catholicisme, le liberalisme et le socialisme, consi- 
deres dans leurs principes fondamentaux, şi domnul abate Gorini, 
în Defense,de l’Église contre les erreurs historiques de MM. Guizot, 
Augustin et Amedee Thierry, Michelet, Ampere etc. Am citit aceste 
lucrări cu întreaga atenţie cerută de meritele lor și cu tot scrupu- 
lul impus de subiectul pe care-l tratează, dar am decis să nu le răs- 
pund, din două motive, primul personal, celălalt de ordin general. 

În ceea ce mă priveşte, nu îmi place să mă confrunt cu convin- 
geri pe care, fără a le împărtăşi, le respect, şi nici cu puteri morale 
pe care mai degrabă aş vrea să le întăresc decît să le slăbesc, chiar 
dacă nu sînt cele pe care le slujesc. Am încercat să înfățişez rolul 
Bisericii catolice în dezvoltarea civilizaţiei europene. Am făcut-o 
— sînt de acord — în mod liber, dar — sînt sigur — şi cu un sen- 
timent profund de echitate şi de respect, ba chiar — mi-aş îngădui 

să adaug — cu scopul de a readuce Bisericii catolice respectul şi 
echitatea care i se cuvin şi care, de un secol încoace, i s-au refuzat 
de atîtea ori. Poate că eforturile mele nu au fost cu totul zadamice. 
Dacă aş intra în polemică pe această temă, aş depăşi o măsură la 
care ţin foarte mult. Sînt convins că, pentru salvarea sa morală şi 
socială, e necesar ca Franţa să redevină creştină și, redevenind creş- 
tină, să rămînă catolică. Nu mi-aş putea ierta vreodată greșeala de 
a o împiedica într-un fel sau altul să avanseze pe acest drum. 

Iată acum și motivul de ordin general. 

Două mari forțe și două mari drepturi, autoritatea şi libertatea, 
coexistă şi se înfruntă în mod natural în sînul societăților omeneşti. 
Din Antichitate pînă la creştinarea Europei, supremaţia — pe care 
Dumnezeu nu o îngăduie — a aparținut întotdeauna uneia dintre cele 
două puteri, într-o formă decisă şi permanentă, chiar dacă nicăieri 
una nu a abolit-o complet pe cealaltă; naţiunile au trăit totuşi fie sub 
jugul aproape absolut al autorităţii, fie sub ameninţarea nesfîrşitelor 
frământări ale libertăţii. Glorioasa şi originala trăsătură distinctivă 
a civilizației europene, din momentul în care ea s-a dezvoltat sub in- 
fluenţa, evidentă sau obscură, acceptată sau ignorată, a Evanghe- 
liei, constă în faptul că autoritatea şi libertatea au trăit şi au crescut 
de-acum împreună, una alături de cealaltă, într-o luptă permanentă, 
fără ca vreuna să biruie însă definitiv, ambele au avut parte de os- 
cilaţii, de răstumări ale sorții, care au determinat, mai multe secole 
de-a rîndul, destinul guvernărilor şi al popoarelor. Europa creştină 
nu s-a aflat niciodată sub dominaţia incontestabilă a unuia dintre 
cele două principii adverse; învinsul a rămas întotdeauna capabil 
să se apere şi a păstrat şanse de a redeveni învingător. 

Reconstituind originile şi evoluţia civilizaţiei europene, am scos 
la iveală această importantă trăsătură ca istoric, şi nu ca avocat, adică 
fără să iau partea unuia dintre cele două principii care au prezidat 
simultan această istorie. Scriitorii care mi-au făcut onoarea-să mă 
atace sînt avocaţii declaraţi ai principiului autorităţii și adversari 
deschişi ai principiului libertăţii. Mi-aş schimba poziţia şi conduita 
dacă aș acţiona ca €i şi dacă, pentru a le răspunde, aş deveni avoca- 
tul principiului libertăţii şi adversarul principiului autorității. Aş 
trăda adevărul istoric şi propria mea gîndire. Nu voi face aşa ceva. 

Cu atît mai mult cu cît sînt dintre aceia care, trecînd de la masa 
de studiu la o scenă mai largă, cea a politicii, sînt în căutarea armo- 
niei active a autorităţii şi a libertăţii, a armoniei lor în lupta pe care 
o poartă, o luptă deschisă, publică, limitată și reglementată într-o 
arenă legală. Să fi fost vorba doar de un vis al meu? Sau, dimpotri- 
vă, de una dintre marile şi legitimele speranţe ale omenirii care 
costă atît de mult şi care dispar adesea de îndată ce crezi că ţi-ai 
atins țelul, pentru a se realiza în sfîrşit atunci cînd Dumnezeu con- 
sideră că oamenii au plătit îndeajuns? Viitorul ne-o va arăta. Aştep- 
tînd hotărîrea sa, cred în continuare că e vorba de o cauză bună, 
cauza civilizaţiei creştine şi europene. Îmi fac o datorie de onoare 
din a-i rămîne fidel. 

GUIZOT 
Val-Richer, noiembrie 1855 


Las aceste lecţii aşa cum au apărut ele cu ocazia primei publi- 
cări, între 1828 şi 1830. În fond, ele nu conțin nimic pe care să nu-l 
consider şi astăzi adevărat, iar forma este ea însăşi relevantă pentru 

starea spiritelor epocii şi mișcarea ideilor. Publicul continuă să ma- 
nifeste același interes. În ceea ce mă privește, n-aş vrea să schimb 
ceva din amintirile unei activități intelectuale atât de vii şi de calme, 
cînd toți eram animați de o singură pasiune, cea a adevărului. 


GUIZOT 
aprilie 1840 


LECTIA ÎNTÎI 


Obiectul lecției. Istoria civilizației europene. Rolul Franţei în civilizaţia 
Europei. Civilizaţia poate fi povestită. Acesta e cel mai general fapt al 
istoriei. Despre sensul uzual și popular al cuvintului civilizaţie. Două fapte 
principale alcătuiesc civilizaţia: 1° dezvoltarea societăţii; 2° dezvoltarea 
individului. Probe ale acestei aserțiuni. Aceste două fapte sînt în mod nece- 
sar legate și, mai devreme sau mai tirziu, unul îl produce pe celălalt. Des- 
tinul omului este oare în întregime conținut în condiţia sa actuală sau 
socială? Istoria civilizaţiei poate fi luată în seamă și prezentată din două 
puncte de vedere. Citeva cuvinte despre planul cursului. Despre starea 
actuală a spiritelor și despre viitorul civilizaţiei. 


Domnilor, 

Sînt profund mișcat de primirea pe care mi-o faceţi. Îmi voi îngă- 
dui să spun că o accept ca pe un gaj al simpatiei care n-a încetat să 
existe între noi, în ciuda unei despărţiri atît de lungi. Spun că sim- 
patia nu a încetat să existe, ca şi cum aș regăsi aici aceleaşi persoa- 
ne, aceeași generaţie care avea obiceiul să vină în această incintă, 
acum șapte ani, pentru a lucra împreună... Vă cer iertare, domnilor: 
primirea dumneavoastră atît de binevoitoare m-a tulburat puţin... 
Întrucît revin aici, mi se pare că totul trebuie să revină, că nimic 
nu s-a schimbat: dar, de fapt, totul s-a schimbat, domnilor, şi încă 
foarte mult! Acum șapte ani, nu intram aici decît cu îngrijorare, 
dominați de un sentiment trist, apăsător; ştiam că ne pîndesc tot 
felul de pericole și de dificultăţi; simţeam că sîntem împinși către 
un rău pe care ne străduiam să-l deturnăm — prin seriozitate, calm 
şi reţinere —, dar fără rezultat. Astăzi, venim aici, şi eu, şi dumnea- 
voastră, cu încredere şi speranță, cu inima uşoară și gîndirea liberă. 
Domnilor, demnitatea ne obligă să ne arătăm recunoştinţa într-un 
singur fel: şi anume păstrînd în întîlnirile şi cercetările noastre cal- 
mul şi reținerea care ne animau atunci cînd ne temeam, zi de zi, 

ca ele să nu fie limitate sau suspendate. Norocul e schimbător, e de- 
licat şi fragil; la fel ca şi teama, speranța are nevoie să fie menajată; 
convalescența necesită aproape aceleaşi îngrijiri, aceeaşi prudență 
ca şi apropierea bolii. Veţi avea parte de toate acestea, domnilor, sînt 
convins. Simpatia, adică întîlnirea intimă şi rapidă a opiniilor, a sen- 
timentelor, a ideilor, care ne unea în zilele dificile şi care cel puţin 
ne-a protejat de erori, ne va uni din nou în zilele fericite şi ne va 
îngădui să ne bucurăm de toate roadele ei. Așa sper, domnilor, și 
n-am nevoie de altceva în plus. 

N-avem prea mult timp pînă la sfîrșitul anului. Eu însumi am 
fost nevoit să reflectez în grabă la cursul pe care trebuia să vi-l 
prezint. Am căutat acel subiect care să se poată încadra cel mai bine 
atît în puţinele luni pe care le avem la dispoziţie, cît și în puţinele 
zile care mi-au fost acordate pentru a mă pregăti. Am considerat 
că un tablou general al istoriei moderne a Europei, din perspectiva 
dezvoltării civilizaţiei, o privire generală asupra istoriei civilizaţiei 
europene, asupra originilor, evoluţiei, scopului, caracterului său, 
se poate adapta timpului de care dispunem. Acesta e subiectul pe 
care l-am ales pentru a vă reţine atenţia. 

Vorbesc despre civilizația europeană: este evident că există o ci- 
vilizație europeană, este evident că o anumită unitate răzbate din 
civilizaţia diverselor state ale Europei şi că, în ciuda unor mari di- 
ferente de timp, loc, împrejurări, această civilizație e alcătuită pretu- 
tindeni din fapte aproape identice, ea decurgînd din aceleaşi principii 
şi tinzînd aproape peste tot la rezultate analoage. Există deci o civi- 
lizaţie europeană şi despre întregul ei aş vrea să vă vorbesc. 

Pe de altă parte, este evident că această civilizaţie nu poate fi 
cercetată, că istoria ei nu poate fi extrasă din istoria unui singur 
stat european. Deşi e unitară, varietatea sa nu e mai puțin prodi- 
gioasă; ea nu s-a dezvoltat în întregime într-o anumită ţară. Tră- 
săturile fizionomiei sale sînt împrăștiate: elementele istoriei sale 
trebuie căutate cînd în Franţa, cînd în Anglia, cînd în Germania, 
cînd în Italia sau în Spania. 

Sîntem bine plasați pentru a ne dedica acestei cercetări și pentru 
a studia civilizația europeană. Linguşeala nu-și are rostul aici, nici 
măcar dacă e vorba de propria țară; cu toate acestea, cred că putem 
spune, fără a ne automăguli în vreun fel, că Franţa a fost centrul, 

focarul civilizaţiei Europei. Am exagera dacă am pretinde că ea s-a 
aflat întotdeauna, şi în toate privinţele, în fruntea naţiunilor. Franța 
a fost devansată, în diferite epoci, în privinţa artelor, de către Italia, 
ori în privinţa instituţiilor politice, de către Anglia. Şi poate că, în 
anumite momente, alte ţări ale Europei i-au fost superioare, din alte 
puncte de vedere; dar e imposibil să se uite că, ori de cîte ori Franța 
s-a văzut depăşită în cursa civilizaţiei, ea a căpătat noi forțe, s-a 
întărit, ajungînd în scurt timp la nivelul celorlalte țări sau întrecîn- 
du-le. Mai mult decît atît, destinul particular al Franţei a făcut ca, 
atunci cînd ideile sau, dacă mă pot exprima așa, instituţiile civili- 
zatoare apărute în alte teritorii au vrut să se transplanteze, să devină 
fecunde şi generale, să acţioneze în profitul comun al civilizației 
europene, ele să fie oarecum obligate să suporte în Franţa o nouă 
elaborare; ele s-au lansat astfel în cucerirea Europei din Franţa, de- 
venită a doua lor patrie. Aproape că nu există o mare idee, un mare 
principiu de civilizaţie care, pentru a se răspîndi pretutindeni, să 
nu fi trecut mai întîi prin Franţa. 

Acest fapt este explicabil: există în geniul francez ceva socia- 
bil, o anumită simpatie, ceva care se propagă cu mai multă ușurință 
şi eficacitate decît geniul oricărui alt popor: fie că e vorba de un efect 
al limbii, fie că e vorba de agerimea minţii sau de moravurile noas- 
tre, ideile franceze sînt mai populare, se înfățișează cu mai multă 
claritate maselor, le cuceresc mai repede; într-un cuvînt, claritatea, 
sociabilitatea, simpatia alcătuiesc firea particulară a Franţei, a civi- 
lizaţiei sale, iar aceste calități o plasau în chip eminent în fruntea 
civilizaţiei europene. 

Cine vrea să studieze istoria acestui măreț fapt care e civiliza- 
ţia europeană nu procedează nici arbitrar, nici pur formal dacă ia 
Franţa drept ax al cercetării; dimpotrivă, el se aşază astfel într-un 
fel în chiar inima civilizaţiei europene, în inima faptului pe care vrea 
să-l studieze. 

Am spus „fapt““, domnilor, şi am spus-o înadins: civilizația e un 
fapt oarecare, un fapt susceptibil, ca oricare altul, de a fi studiat, de- 
scris, povestit. 

De la o vreme încoace, se vorbeşte mult, şi pe drept cuvînt, de- 
spre necesitatea de a reduce istoria la fapte, despre necesitatea de 
a povesti: nimic mai adevărat. Faptele sînt însă mult mai numeroase 

şi de o diversitate mai mare decît s-ar putea crede la prima vedere: 
există fapte materiale, vizibile, ca bătăliile, războaiele, actele ofi- 
ciale ale guvernărilor, există fapte morale, ascunse, dar la fel de 
reale; există fapte individuale care au un nume propriu; există fapte 
generale, fără nume, a căror dată e imposibil de stabilit în chip rigu- 
ros şi care nu sînt mai puţin fapte decît altele, fapte istorice, care 
nu pot fi ignorate fără a mutila istoria. 

Ceea ce îndeobşte e numit partea filozofică a istoriei, adică re- 
laţiile dintre evenimente, legătura care le uneşte, cauzele și rezulta- 
tele lor sînt fapte, sînt istorie, la fel ca şi relatările bătăliilor sau ale 
evenimentelor vizibile. Faptele de acest tip sînt, fără îndoială, mai 
greu de desluşit, în privința lor eroarea e mai frecventă; e greu să 
le însufleţeşti, să le înfăţișezi în forme clare, vii; dar această difi- 
cultate nu le schimbă cu nimic natura; ele sînt în aceeaşi măsură 
o parte esenţială a istoriei. 

Civilizaţia, domnilor, este unul dintre aceste fapte: un fapt gene- 
ral, ascuns, complex și, sînt de acord, foarte dificil de descris, de 
povestit, dar care nu are mai puţin dreptul de a fi descris şi povestit. 
Acest fapt ridică, desigur, multe semne de întrebare; de pildă, se 
poate pune întrebarea — cum s-a întîmplat deja — dacă el e un bine 
sau un rău. Unora le-a produs dezamăgire, altora, dimpotrivă, bucu- 
rie. Se poate pune apoi întrebarea dacă e vorba de un fapt univer- 
sal, dacă există o civilizaţie universală a speciei umane, un destin 
al omenirii, dacă popoarele şi-au transmis, din secol în secol, ceva 
care nu s-a pierdut, ceva care trebuie să sporească, trecînd de la unul 
la altul ca un fel de moştenire şi ajungînd astfel la sfîrşitul secolelor. 
În ceea ce mă priveşte, sînt convins că există, într-adevăr, un destin 
general al omenirii, o moştenire a civilizaţiei care trebuie transmi- 
să, şi, prin urmare, o istorie universală a civilizaţiei care trebuie 
scrisă. Chiar neglijînd întrebări atît de grave, atît de greu de rezol- 
vat, e totuși evident că, atunci cînd ne mărginim la un timp şi la 
un spațiu anume, atunci cînd ne limităm la istoria unui anumit nu- 
măr de secole sau a anumitor popoare, civilizaţia este un fapt care 
poate fi descris, povestit, care are propria sa istorie. Mă grăbesc să 
adaug că această istorie e cea mai mare dintre toate, că ea le cuprin- 
de pe toate celelalte. 

Într-adevăr, oare faptul civilizaţiei nu vi se pare a fi, domnilor, 
faptul prin excelenţă, faptul general şi definitiv, faptul în care se 
revarsă toate celelalte, cel la care se rezumă ele? Luaţi toate faptele 
din care se compune istoria unui popor şi care, în mod obișnuit, 
sînt considerate a fi elementele vieţii sale; luaţi instituţiile lui, co- 
merțul său, industria sa, războaiele şi toate detaliile guvernării sale: 
atunci cînd vreţi să le consideraţi în întregul lor, în relaţia lor, atunci 
cînd vreţi să le apreciaţi, să le judecaţi, ce anume le cereți? Le cereți 
să arate în ce fel au contribuit la civilizaţia acelui popor, ce rol au 
jucat ele aici, ce parte au ocupat, ce influență au exercitat. Doar ast- 
fel veţi dobîndi o idee completă a lor, şi, mai mult decît atît, doar 
astfel le veţi măsura, le veţi aprecia adevărata valoare: ele sînt, într-un 
fel, nişte fluvii cărora li se cere să dea seamă de apa pe care trebuie 
s-o verse în ocean. Civilizaţia este un fel de ocean care creează bo- 
găţia unui popor şi în sînul căruia se reunesc toate elementele vieţii 
unui popor, toate forțele existenţei sale. Acest lucru e atît de adevă- 
rat, încît dacă anumite fapte, ca despotismul sau anarhia, care, prin 
natura lor, sînt detestate, funeste, care apasă în chip dureros asupra 
popoarelor, au contribuit totuși în vreun fel la civilizaţie, dacă au 
ajutat-o să avanseze, ei bine, pînă la un anumit punct ele sînt scu- 
zate, iertîndu-li-se greşelile și natura lorrea; iată de ce, peste tot unde 
îşi fac simțită prezenţa civilizația sau faptele care au îmbogăţit-o, 
sîntem tentaţi să dăm uitării preţul plătit pentru ele. 

Există chiar anumite fapte care, la drept vorbind, nu pot fi nu- 
mite sociale, fapte individuale care par să privească mai degrabă 
sufletul omenesc decît viaţa publică: aşa sînt credinţele religioase 
şi ideile filozofice, ştiinţele, literele, artele. Aceste fapte par să se 
adreseze omului, fie pentru a-l perfecționa, fie pentru a-l fermeca, 
şi par să aibă ca scop mai degrabă ameliorarea sa interioară, plă- 
cerea sa, decît condiţia lui socială. Ei bine, adeseori, aceste fapte 
sînt și vor să fie considerate tot din punctul de vedere al civiliza- 
tiei. De pildă, dintotdeauna, în orice țară, religia s-a fălit cu civiliza- 
rea popoarelor; ştiinţele, literele, artele, toate plăcerile intelectuale 
ori morale și-au reclamat şi ele partea lor de glorie în această operă; 
iar atunci cînd s-a recunoscut că, într-adevăr, o meritau, această re- 
cunoaştere a fost considerată o laudă, o onoare. Astfel, datorită re- 
laţiei lor cu civilizația, faptele cele mai importante, cele mai sublime 

în ele însele, cele care nu depind de vreun rezultat exterior şi care 
țin doar de sufletul omului, cresc în importanță, iar caracterul lor 
sublim sporeşte. Iată ce valoare are acest fapt general, care îşi îm- 
prumută măreţia la tot ceea ce atinge. Mai mult decît atât: există îm- 
prejurări în care faptele despre care e vorba, credinţele religioase, 
ideile filozofice, literele, artele sînt considerate mai ales din punc- 
tul de vedere al influenţei lor asupra civilizaţiei, influență care de- 
vine, pînă la un anumit punct și de-a lungul unei anumite perioade, 
măsura decisivă a meritului şi a valorii lor. 

Care este, domnilor — vă întreb, înainte de a face istoria lui şi 
considerîndu-l doar în el însuşi —, acel fapt atît de important, atît 
de extins, atît de preţios încît pare să fie rezumatul sau expresia în- 
tregii vieţi a popoarelor? 

Mă voi feri să cad aici în filozofia pură, adică să afirm un princi- 
piu raţional, pentru a deduce apoi din el, ca pe o consecință, natura 
civilizaţiei: o asemenea metodă ar fi plină de primejdii. Avem în 
schimb la dispoziţie un fapt care trebuie constatat și descris. 

Cuvîntul civilizație e folosit de multă vreme, în multe ţări; lui 
îi sînt asociate idei mai mult sau mai puţin clare, mai mult sau mai 
puţin extinse; în sfîrşit, el e folosit şi are un înţeles. Ceea ce trebuie 
studiat e sensul general, uman, popular al acestui cuvînt. În accep- 
ţiunea uzuală a termenilor celor mai generali există aproape întotdea- 
una mai mult adevăr decît în definițiile aparent mai precise şi mai 
riguroase ale științei. Bunul-simţ este cel care dă cuvintelor semni- 
ficaţia lor comună, iar bunul-simţ este geniul omenirii. Semnifica- 
ţia comună a unui cuvînt se formează în chip succesiv şi în prezența 
faptelor; în măsura în care se iveşte un fapt care pare să intre în sen- 
sul unui termen comun, cuvîntul ne vine pe buze, ca să zicem aşa, 
în mod natural; sensul termenului se extinde, se lărgeşte, şi, înce- 
tul cu încetul, diversele fapte, diversele idei pe care, în virtutea na- 
turii acestor lucruri, oamenii trebuie să le reunească sub respectivul 
cuvînt se reunesc în mod efectiv. Atunci cînd sensul unui cuvînt 
este, dimpotrivă, determinat de către știință, această determinare, 
operă a unuia sau a cîtorva indivizi, se petrece sub influenţa unui 
fapt particular care le-a frapat mintea. Astfel, definițiile ştiinţifice 
sînt, în general, mult mai restrînse şi, din acest motiv, mult mai 
puţin adevărate decît sensul popular al termenilor. Studiind sensul 

cuvîntului civilizație ca pe un fapt, cercetînd adică toate ideile care 
îi sînt asociate datorită bunului-simţ al oamenilor, vom avansa mai 
mult în cunoaşterea acestui fapt decît dacă am încerca să dăm noi 
înşine o definiţie ştiinţifică, oricît de clară și de precisă ar fi aceasta. 

Pentru a începe această cercetare, voi încerca să vă înfățișez cî- 
teva ipoteze; voi descrie un anumit număr de stări de societate şi 
apoi ne vom întreba împreună dacă instinctul general ar recunoaşte 
aici starea unui popor care se civilizează, dacă acesta e sensul pe care 
specia umană îl ataşează în mod natural cuvîntului civilizație. 

Să ne închipuim un popor a cărui viață exterioară e agreabilă, 
comodă; impozitele pe care le plăteşte sînt mici, suferinţa îi e străină, 
iar în relaţiile private dieptatea e împărțită cum se cuvine; pe scurt, 
existența materială, în întregul ei, e bine și fericit rînduită. În același 
timp însă, existenţa intelectuală şi morală a acestui popor e ţinută 
cu mare grijă într-o stare de amorţire, de inerție, nu vreau să zic de 
opresiune, căci poporul nu are acest sentiment: e o stare de constrîn- 
gere. Exemplele de acest fel nu sînt puţine. Au existat mici republici 
aristocratice în care supușii erau tratați ca nişte turme bine întreți- 
nute şi fericite din punct de vedere material, dar lipsite de o activi- 
tate intelectuală şi morală. Este oare aceasta civilizaţia? E oare acesta 
un popor care se civilizează? 

Iată o altă ipoteză: e vorba, de data aceasta, de un popor a cărui 
existență materială e mai puţin agreabilă, mai puţin comodă, dar, în 
orice caz, suportabilă. În schimb, nevoile sale morale, intelectuale 
nu au fost neglijate, fiind într-un fel sau altul hrănite; acestui popor 
i se cultivă sentimentele înalte, pure; credințele sale religioase şi 
morale au atins un anumit grad de dezvoltare; dar principiul libertă- 
ţii a fost ucis în el; aici, nevoile intelectuale şi morale sînt satisfă- 
cute așa cum în alte părţi sînt satisfăcute nevoile materiale; adevărul 
e distribuit fiecăruia în parte, şi nimeni nu are voie să-l caute singur. 
Trăsătura vieţii morale e imobilitatea; aceasta este starea în care 
au căzut majoritatea populațiilor din Asia, în care domniile teocra- 
tice ţin în frîu omenirea; aceasta e starea indienilor, de pildă. Pun 
aceeași întrebare ca şi pentru poporul dinainte: e oare acesta un po- 
por care se civilizează? 

Schimb acum cu totul natura ipotezei. Să ne închipuim un popor 
care cunoaşte o mare dezvoltare a cîtorva libertăţi individuale, dar 

şi o dezordine şi o inegalitate împinse la extrem; avem de-a face cu 
un imperiu al forței şi al întîmplării; cine nu e puternic e oprimat, 
suferă, piere; violenţa e caracteristica dominantă a stării sociale. 
Nu există nimeni care să nu ştie că Europa a trecut prin această 
stare. E oare aceasta o stare civilizată? Ea poate cuprinde, fără în- 
doială, anumite principii de civilizaţie care se vor dezvolta cu timpul; 
dar faptul care domină într-o asemenea societate nu e, cu siguranță, 
ceea ce bunul-simţ al oamenilor numeşte civilizație. 

Voi considera, în sfîrşit, o a patra ipoteză. De data aceasta, liber- 
tatea fiecărui individ e mare, iar inegalitatea dintre indivizi e rară 
sau, în orice caz, pur trecătoare. Fiecare face cam ceea ce vrea şi pu- 
terea lui-nu diferă prea mult de cea a vecinului său; există, în schimb, 
foarte puţine interese generale, foarte puţine idei publice, foarte pu- 
ţină societate; pe scurt, facultățile și existenţa indivizilor se des- 
făşoară şi se consumă în izolare, fără ca ei să acționeze unii asupra 
celorlalți, fără să lase urme; generaţiile care se succedă lasă socie- 
tatea aşa cum au primit-o: aceasta e starea triburilor sălbatice; liber- 
tatea şi egalitatea sînt prezente, și totuşi civilizaţia e absentă. 

Aş putea multiplica ipotezele; cred însă că am luat în seamă su- 
ficient de multe pentru a desluşi sensul popular și natural al cuvîn- 
tului civilizaţie. 

E clar că, dacă ne luăm după bunul-simţ al oamenilor, nici una 
dintre stările pe care le-am înfățișat nu corespunde termenului nostru. 
De ce? Mi se pare că primul fapt care e cuprins în cuvîntul civiliza- 
ție (iar aceasta rezultă din diversele exemple pe care tocmai vi le-am 
descris) este faptul progresului, al dezvoltării; acesta trezeşte de în- 
dată ideea unui popor aflat în mișcare, nu pentru a-și schimba locul, 
ci pentru a-şi schimba starea, ideea unui popor a cărui condiţie se ex- 
tinde şi se ameliorează. Ideea progresului, a dezvoltării mi se pare 
a fi ideea fundamentală pe care o conţine cuvîntul civilizație. 

Despre ce progres e vorba? Despre ce dezvoltare? Aceasta e di- 
ficultatea cea mai mare. 

Etimologia cuvîntului pare să răspundă într-un mod clar și satis- 
făcător: ea ne spune că e vorba de perfecționarea vieţii civile, de dez- 
voltarea societăţii propriu-zise, a relaţiilor dintre oameni. 

Aceasta este, într-adevăr, ideea primă care se înfăţişează minţii 
oamenilor atunci cînd e pronunţat cuvîntul civilizație, fiecare se 

gîndește pe dată la extindere, la o activitate febrilă, la cea mai bună 
organizare a relațiilor sociale: pe de o parte, e vorba de o producţie 
sporită a mijloacelor de forță şi de bunăstare în societate; pe de altă 
parte, e vorba de o distribuţie mai echitabilă, între indivizi, a forţei 
şi a bunăstării produse. 

Să fie totul, domnilor? Am epuizat oare sensul natural, uzual, al 
cuvîntului civilizație? Faptul nu mai conţine şi altceva? 

E ca şi cum ne-am întreba dacă specia umană nu e, în fond, decît 
un fumicar, o societate care are parte de ordine și de bunăstare, una 
în care creşterea cantităţii de muncă și repartizarea echitabilă a roa- 
delor acesteia înseamnă atingerea scopului propriu și realizarea pro- 
gresului? 

Instinctul oamenilor refuză o definiţie atît de restrânsă a destinu- 
lui uman. Pentru el, cuvîntul civilizație cuprinde, la prima vedere, 
ceva mai larg, mai complex, ceva superior perfecțiunii pure a relații- 
lor sociale, forței și bunăstării sociale. 

Faptele, opinia publică, sensul general acceptat al cuvîntului sînt 
în acord cu acest instinct. 

Luaţi cazul Romei în vremurile de glorie ale Republicii, după 
cel de-al doilea război punic, în momentul în care ea cunoștea cele 
mai mari virtuţi, atunci cînd ea se îndrepta către stăpînirea lumii, iar 
starea socială romană era în evident progres. Cercetaţi apoi Roma 
din vremea lui August, în epoca în care a început decadenţa, sau 
în care oricum mișcarea progresivă a societăţii încetase, în care prin- 
cipiile nefaste erau pe punctul de a prevala. Cu toate acestea, nu exis- 
tă nimeni care să nu creadă şi să nu afirme că Roma lui August era 
mai civilizată decît Roma lui Fabricius sau a lui Cincinnatus. 

Să ne ducem acum cu gîndul în Franţa secolelor al XVII-lea şi 
al XVIII-lea. Este evident că, din punct de vedere social, în privin- 
ţa cantităţii și a distribuţiei bunăstării între indivizi, Franţa secolelor 
al XVII-lea şi al XVIII-lea era inferioară altor țări din Europa, de 
pildă Olandei sau Angliei. Cred că în Olanda și în Anglia activita- 
tea socială era mai mare, creştea mai repede și îşi distribuia mai 
bine roadele decît în Franţa. Cu toate acestea, dacă vă veţi adresa 
sentimentului general, el vă va spune că Franţa secolelor al XVII-lea 
şi al XVIII-lea era cea mai civilizată ţară din Europa. Europa nu a 

ezitat în această privință. Urmele acestei opinii publice despre Fran- 
ta se găsesc în toate monumentele literaturii europene. 

Am putea găsi multe alte state în care bunăstarea e mai mare, 
în care ea creşte mai repede şi e mai bine repartizată între indivizi 
decît în alte părți, dar unde, cu toate acestea, pentru instinctul spon- 
tan, pentru bunul-simț general al oamenilor, civilizaţia e inferioară 
celei din alte țări mai puţin dotate din punct de vedere pur social. 

Ce s-ar putea spune? Ce anume le conferă acestor țări, numite 
civilizate, acest drept privilegiat care compensează din plin, în opi- 
nia oamenilor, ceea ce le lipseşte: în alte privinţe? 

În afara dezvoltării vieţii sociale, în asemenea țări s-a manifes- 
tat cu strălucire şi altceva: e vorba despre dezvoltarea vieţii indivi- 
duale, a vieţii interioare, e vorba despre dezvoltarea omului însuși, 
a facultăţilor, sentimentelor şi ideilor sale. Dacă societatea e aici mai 
puţin desăvârșită decît în alte părți, umanitatea apare, în schimb, 
cu mai multă măreție şi putere. Cuceririle sociale au rămas în urmă, 
în schimb cele intelectuale și morale sînt imense; aici, multor oa- 
meni le lipsesc numeroase bunuri și drepturi, dar tot aici există mulți 
oameni mari care uimesc lumea. Literele, ştiinţele şi artele îşi în- 
făţişează întreaga strălucire. Pretutindeni unde geniul uman des- 
coperă strălucirea acestor mărețe imagini, a acestor imagini care 
glorifică natura umană, peste tot unde vede la lucru această comoa- 
ră de plăceri sublime, el recunoaşte civilizaţia și îi dă acest nume. 

Acest măreț fapt cuprinde deci două fapte; el apare dacă sînt 
întrunite două condiţii şi e recunoscut după două semne: dezvol- 
tarea activităţii sociale şi dezvoltarea activităţii individuale, adică 
progresul societăţii şi progresul umanităţii. Specia umană aplaudă 
şi proclamă civilizaţia peste tot unde condiţia exterioară a omului 
sporeşte, se înalță, se ameliorează, peste tot unde natura intimă a 
omului se manifestă cu strălucire, cu măreție, chiar dacă aceste două 
condiţii sînt însoțite de profunda imperfecţiune a stării sociale. 

Acesta e, dacă nu cumva mă înșel, rezultatul unei cercetări sim- 
ple, rezonabile, a opiniei generale a oamenilor. Dacă vom chestio- 
na istoria propriu-zisă, dacă vom examina natura marilor crize ale 
civilizaţiei, a acelor fapte care, în opinia generală, i-au îngăduit să 
progreseze, vom recunoaşte întotdeauna unul sau altul dintre cele 
două elemente pe care le-am descris adineauri. E vorba, întotdeauna, 

de crize de creştere individuală sau socială, de fapte care au schim- 
bat omul interior, credințele sale, moravurile sau condiția sa exte- 
rioară, situarea lui în raporturile cu semenii. De pildă, atunci cînd 
a apărut, ca și în primele secole ale existenței sale, creştinismul nu 
s-a adresat stării sociale; el a susținut sus şi tare că nu se va atinge 
de aceasta și i-a poruncit sclavului să se supună stăpînului; creşti- 
nismul nu a atacat nici unul din marile rele, nici una din marile ne- 
dreptăţi ale societăţii de atunci. Dar cine va îndrăzni să nege că el 
a fost de atunci încoace o imensă criză a civilizaţiei? Şi de ce anume? 
Pentru că el a schimbat omul interior, credinţele, sentimentele sale, 
pentru că a regenerat omul moral, omul intelectual. 

Noi am văzut o criză de altă natură, o criză care nu s-a adresat 
omului interior, ci condiţiei sale exterioare, o criză care a schimbat 
şi regenerat societatea. Şi aceasta a fost, de bună seamă, una din 
crizele decisive ale civilizaţiei. Dacă veţi parcurge întreaga isto- 
rie, veţi da mereu peste același rezultat; nu veţi întîlni nici un fapt 
important care să fi contribuit la dezvoltarea civilizaţiei și care să 
nu fi exercitat una sau alta din cele două influenţe despre care toc- 
mai am vorbit. 

Acesta este, dacă nu mă înșel, sensul natural și popular al terme- 
nului, acesta e faptul, nu pot spune definit, dar în orice caz descris, 
constatat, în chip aproape complet sau, oricum, cu trăsăturile sale 
cele mai generale. Avem cele două elemente ale civilizației. Întreba- 
rea care se pune acum, domnilor, este dacă unul din aceste două 
fapte e suficient pentru a constitui civilizaţia! Dacă dezvoltarea stării 
sociale sau cea a omului individual s-ar ivi separat, oare am avea 
de-a face cu civilizația? Specia umană ar recunoaște-0o? Sau, dim- 
potrivă, cele două fapte sînt într-o relaţie atît de intimă și de necesară, 
încît, chiar dacă nu se ivesc simultan, ele sînt totuşi inseparabile, 
ivirea unuia ducînd, mai devreme sau mai tîrziu, la apariția celuilalt? 

Mi se pare că această chestiune poate fi abordată din trei unghiuri 
diferite. Putem examina natura însăşi a celor două elemente ale ci- 
vilizaţiei pentru a ne întreba apoi dacă ele sînt strîns legate şi nece- 
sare unul altuia. În al doilea rînd, putem să cercetăm dacă în istorie 
ele s-au manifestat într-adevăr separat unul de celălalt sau dacă unul 
l-a generat pe celălalt. În sfârşit, putem consulta opinia comună a oa- 
menilor, bunul-simţ. Mă voi adresa, mai întîi, bunului-simţ. 

Atunci cînd o mare schimbare se produce în starea unei ţări, atunci 
cînd aceasta cunoaște o mare dezvoltare de bogăţie și de forță, o 
revoluţie în distribuirea bunăstării sociale, acest fapt nou întîlneşte 
adversari şi stîrneşte conflicte; nu poate fi altfel. Ce spun, în gene- 
ral, adversarii schimbării? Ei afirmă că progresul stării sociale nu 
ameliorează, nu regenerează și starea morală, starea interioară a 
omului, ei susțin că e vorba de un progres fals, înșelător, care se 
produce în detrimentul moralității, al veritabilei ființe umane. În 
ceea ce-i privește, susținătorii dezvoltării sociale resping acest atac 
foarte energic; ei susțin, dimpotrivă, că progresul societăţii aduce 
în mod necesar progresul moralității; că atunci cînd viaţa exterioară 
e mai bine rînduită, viaţa interioară se îndreaptă şi se purifică. lată 
în ce constă opoziţia dintre adversarii și partizanii noii stări. 

Răsturnaţi acum ipoteza: presupuneţi că avem de-a face cu un 
progres moral. Ce anume promit, în general, oamenii care trudesc 
pentru a-l produce? Ce anume au promis, la începutul societăţilor, 
stăpînii religioși, înțelepții, poeţii, care trudeau pentru a îmblînzi şi 
rîndui moravurile? Ei au promis ameliorarea condiţiei sociale, re- 
partizarea mai echitabilă a bunăstării. Ce presupun, vă întreb, toate 
aceste discuţii și promisiuni? 

Ele presupun că, în mod instinctiv, oamenii sînt convinși că cele 
două elemente ale civilizaţiei, dezvoltarea socială și dezvoltarea 
morală, sînt intim legate, că de îndată ce îl vede pe unul specia uma- 
nă îl aşteaptă și pe celălalt. Tocmai această convingere naturală e 
avută în vedere atunci cînd, pentru a susține sau, dimpotrivă, pentru 
a combate una din cele două dezvoltări, e afirmată sau contestată 
uniunea lor. Se ştie că, dacă oamenii pot fi convinși că ameliorarea 
stării sociale se va întoarce împotriva progresului interior al invidi- 
zilor, atunci revoluţia săvîrșită în societate e denigrată şi slăbită. 
Pe de altă parte, atunci cînd oamenilor li se promite ameliorarea 
societăţii ca urmare a ameliorării individului, se ştie că ei sînt încli- 
nați să creadă această promisiune, iar acest lucru e folosit. Deci, în 
mod evident, potrivit credinței instinctive a umanităţii, cele două 
elemente ale civilizaţiei sînt legate unul de celălalt şi se produc unul 
pe celălalt. 

Dacă ne adresăm istoriei lumii, vom obţine același rezultat. Vom 
descoperi că toate marile dezvoltări ale omului interior s-au răs- 

frînt cu profit asupra societății, iar toate marile dezvoltări ale stării 
sociale au influenţat pozitiv umanitatea. Unul sau altul din cele două 
fapte predomină, se afirmă cu putere şi imprimă mişcării un carac- 
ter particular. Venind cumva în completarea civilizației pe care pri- 
mul o începuse, cel de-al doilea fapt se dezvoltă și el, dar, uneori, 
de-abia după lungi intervale de timp, după mii de transformări şi 
mii de obstacole. O privire atentă recunoaşte însă legătura dintre 
cele două. Căile pe care le urmează Providența nu sînt deloc sim- 
ple; ea nu se grăbește să tragă azi consecinţa principiului afirmat 
ieri: o va face după mai multe secole, atunci cînd va veni timpul; 
şi chiar dacă nouă ni se pare că Providența raționează cu greutate, 
logica ei este totuși sigură. Ea se simte în largul său, mergând în timp 
precum zeii lui Homer în spaţiu: pînă cînd face un pas, trec secole. 
Cît timp a trebuit să se scurgă, cîte evenimente au trebuit să se pro- 
ducă pînă cînd regenerarea omului moral de către creştinism și-a 
exercitat marea și legitima influență asupra regenerării stării so- 
ciale! Şi totuși, creştinismul a reușit: cine ar mai putea-o nega? 
Dacă de la istorie trecem la natura celor două fapte care alcătu- 
iesc civilizaţia, sîntem în mod infailibil purtaţi către același rezultat. 
Nu există cineva care să nu fi trecut prin această experienţă. Atunci 
cînd o schimbare morală se produce în om, atunci cînd el dobîn- 
deşte o idee, sau o virtute, sau o facultate suplimentară, într-un cu- 
vînt, atunci cînd omul se dezvoltă ca individ, care e nevoia ce pune 
stăpînire pe el chiar în acea clipă? E nevoia de a-și exterioriza senti- 
mentul, de a-și realiza gîndirea în lumea care-l înconjoară. De în- 
dată ce omul dobîndește ceva, de îndată ce ființa sa capătă în propriii 
săi ochi o nouă dezvoltare, o valoare în plus, această dezvoltare, 
această valoare nouă se asociază, pentru el, cu ideea unei misiuni; 
el se simte obligat şi împins de propriul instinct, de o voce interi- 
oară, să extindă, să impună în afara sa această schimbare, această 
ameliorare petrecută în sine. Marii reformatori nu apar altfel; marii 
oameni care au schimbat faţa lumii, după ce s-au schimbat ei înşişi, 
nu au fost împinși, nu au fost guvemați de un alt sentiment. 
Cam atît despre schimbarea produsă în interiorul omului, să luăm 
acum cealaltă schimbare. În starea societății se produce o revoluție; 
aceasta e mai bine rînduită, drepturile şi bunurile sînt mai bine re- 
partizate între indivizi; altfel zis, spectacolul lumii e mai pur, mai 

frumos, iar practica, fie cea a guvernării, fie cea a raporturilor dintre 
oameni, e mai bună. Ei bine, credeți oare că vederea acestui specta- 
col, această ameliorare a faptelor exterioare nu influențează interiorul 
omului, umanitatea? Tot ceea ce se spune despre autoritatea exem- 
plelor, a obișnuințelor, a modelelor frumoase e întemeiat, la drept 
vorbind, pe convingerea că un fapt exterior, bun, rezonabil, bine rîn- 
duit produce, mai devreme sau mai tîrziu, mai mult sau mai puțin 
complet, un fapt interior care are aceeaşi natură, aceeași valoare. 
Altfel zis: o lume mai bine rînduită, o lume mai dreaptă îl face și 
pe om mai drept; interiorul se reformează prin intermediul exterio- 
rului, iar exteriorul, prin intermediul interiorului; cele două elemen- 
te ale civilizaţiei sînt strîns legate unul de celălalt, chiar dacă între 
ele se află secole întregi și obstacole de tot felul; e posibil ca ele să 
fie nevoite să suporte mii de transformări pentru a se întîlni, dar mai 
devreme sau mai tîrziu ele se întîlnesc, aceasta fiind legea naturii 
lor, faptul general al istoriei, credinţa instinctivă a speciei umane. 

Domnilor, cred că, deși nu am epuizat, am expus totuși aproape 
complet, chiar dacă superficial, marele fapt al civilizaţiei; cred că 
l-am descris, l-am circumscris și am indicat principalele chestiuni, 
problemele fundamentale pe care el le ridică. Aș putea să mă opresc; 
nu pot totuși să nu menţionez măcar o chestiune care se ivește aici; 
e una din acele chestiuni care nu mai sînt propriu-zis istorice, ci sînt, 
n-aş zice ipotetice, mai degrabă conjecturale; e vorba de una din acele 
chestiuni cărora omul le zăreşte un capăt, fără a-l putea descoperi 
vreodată pe celălalt, chestiuni care nu pot fi examinate pe toate fe- 
tele, pe care omul nu le vede decît dintr-o parte, dar care nu sînt totuşi 
mai puţin reale, chestiuni la care trebuie să reflecteze, căci ele se 
ridică în faţa lui, fără voia sa, în orice clipă. 

Dintre cele două dezvoltări despre care tocmai am vorbit, și care 
alcătuiesc faptul civilizaţiei, dintre dezvoltarea societăţii, pe de o 
parte, şi a umanităţii, de cealaltă parte, care e scopul şi care e mij- 
locul? Oare perfecționarea condiţiei sale sociale, ameliorarea exis- 
tenței sale pămîntești este scopul pentru care omul se dezvoltă în 
întregul lui, pentru care el își dezvoltă facultăţile, sentimentele, 
ideile, ființa proprie? Sau ameliorarea condiției sociale, progrese- 
le societăţii, societatea însăşi nu reprezintă decît teatrul, ocazia, 
mobilul dezvoltării individului? Pe scurt: societatea e făcută pentru 

a servi individul sau individul pentru a servi societatea? De răspun- 
sul la această întrebare depinde în mod inevitabil răspunsul la între- 
barea dacă destinul omului e pur social, dacă societatea epuizează 
şi absoarbe în întregime omul sau dacă, dimpotrivă, el are în sine 
ceva diferit, ceva superior existenţei sale pe pămînt. 

Domnilor, un om a cărui prietenie mă onorează, un om care, 
după ce a asistat la reuniuni precum a noastră, a prezidat altele mai 
calme şi mai însemnate, un om ale cărui cuvinte se întipăresc în me- 
moria celor care le aud, domnul Royer-Collard, a rezolvat această 
problemă; el a rezolvat-o, cel puţin așa credea, în discursul pe mar- 
ginea proiectului de lege referitor la sacrilegiu. Am reținut două fraze 
din acest discurs: 


Societăţile umane se nasc, trăiesc și mor pe pămînt, aici se împlinesc des- 
tinele lor... Dar ele nu cuprind în întregime omul. După ce s-a angajat în 
societate, omului îi rămîne cea mai nobilă parte din el însuși, el păstrîn- 
du-și acele măreţe facultăți prin care se înalță la Dumnezeu, la o viață 
viitoare, la bunuri necunoscute dintr-o lume invizibilă... Ca persoane indi- 
viduale și identice, ca adevărate fiinţe înzestrate cu nemurire, noi avem 
un destin diferit de cel al statelor. 


Nu voi adăuga nimic, domnilor, nici măcar nu voi trata chestiu- 
nea; mă mulțumesc să o formulez. Ea se întîlneşte la sfîrșitul isto- 
riei civilizaţiei: atunci cînd această istorie e încheiată, atunci cînd 
nu mai e nimic de spus despre viaţa actuală, omul se întreabă cu si- 
guranță dacătotul e încheiat, dacă el se află la sfîrșitul tuturor lucru- 
rilor? Aceasta e deci ultima problemă și cea mai însemnată dintre 
cele la care poate conduce istoria civilizației. Îmi e de ajuns că am 
indicat locul şi însemnătatea ei. 

Domnilor, cele spuse pînă acum ne arată în chip evident că isto- 
ria civilizaţiei ar putea fi tratată în două feluri, inspirată din două 
surse, considerată din două perspective diferite. Istoricul ar putea 
să se aşeze în sînul sufletului omenesc, dintr-o anumită perioadă 
(de cîteva secole, de pildă) sau de la un anumit popor; el ar putea 
studia, descrie, povesti toate evenimentele, toate transformările, 
toate revoluțiile petrecute în interiorul omului; iar cînd ar ajunge la 
capăt, ar avea o istorie a civilizaţiei referitoare la poporul şi la timpul 
pe care le-a ales. Istoricul poate proceda și altfel: în loc să intre în 
interiorul omului, el se poate așeza în afară, în mijlocul scenei lumii; 

în loc să descrie vicisitudinile ideilor și sentimentelor ființei indi- 
viduale, el poate descrie faptele exterioare, evenimentele, schim- 
bările stării sociale. Aceste două porțiuni, aceste două istorii ale 
civilizației sînt strîns legate una de cealaltă; fiecare e reflectarea, 
imaginea celeilalte. Ele pot fi totuși separate sau poate că ele chiar 
trebuie să fie separate, cel puţin la început, pentru ca fiecare să fie 
tratată în detaliu și cu claritate. În ceea ce mă privește, nu îmi pro- 
pun să studiez acum împreună cu dumneavoastră istoria civiliza- 
tiei europene în interiorul sufletului omenesc, ci vreau să mă ocup 
doar de istoria evenimentelor exterioare, a lumii vizibile şi sociale. 
Aveam nevoie să vă expun faptul civilizației aşa cum îl concep eu, 
în toată complexitatea şi întinderea lui, aveafn nevoie să vă înfă- 
ţişez marile chestiuni pe care el le poate ridica. Acum, mă restrîng, 
îmi limitez cîmpul de cercetare: îmi propun să tratez istoria stării 
sociale. 

Vom începe prin a cerceta toate elementele civilizației europene 
la nașterea acesteia, adică în momentul căderii Imperiului roman; 
vom studia cu grijă societatea așa cum era ea în mijlocul acestor 
faimoase ruine. Vom încerca, nu să resuscităm, ci să reconstituim 
elementele civilizaţiei, unul după celălalt, iar atunci cînd le vom 
avea pe toate, vom căuta să le punem în mişcare, să le urmărim dez- 
voltările de-a lungul celor cincisprezece secole scurse de la naşterea 
lor. 

Cred, domnilor, că, imediat ce ne vom începe studiul, vom căpă- 
ta convingerea că civilizaţia e foarte tînără, iar viitorul ei încă ne- 
ştiut. Cu siguranţă, gîndirea umană este astăzi foarte departe de ceea 
ce ar putea deveni, noi sîntem foarte departe de a îmbrăţişa întreg vii- 
torul umanităţii, și totuşi, dacă fiecare dintre noi coboară în adîncu- 
rile propriei sale gîndiri, dacă se întreabă care e binele posibil pe 
care și-l doreşte și la care speră, dacă îşi compară apoi ideea cu ceea 
ce există azi în lume, se va convinge că societatea şi civilizaţia sînt 
foarte tinere şi că, în ciuda drumului pe care l-au parcurs, cel care 
le mai rămîne de parcurs e incomparabil mai lung. Acest fapt, dom- 
nilor, nu diminuează cu nimic plăcerea cu care contemplăm starea 
noastră socială actuală. Atunci cînd voi încerca să vă înfățişez ma- 
rile crize ale istoriei civilizaţiei europene din ultimele cincisprezece 
secole, veți vedea că, pînă în zilele noastre, condiţia oamenilor a 

fost laborioasă, agitată, dură, nu numai în exteriorul său şi în soci- 
etate, ci şi în interior, în viaţa sufletului. Vreme de cincisprezece 
secole, mintea omului a avut tot atît de suferit ca şi specia umană. 
Veţi vedea că, pentru prima dată, poate, în timpurile moderne, 
mintea umană a ajuns la o stare care e desigur încă foarte precară, 
dar e una în care domnesc pacea și armonia. La fel şi societatea; 
ea a făcut în mod evident progrese imense, condiția umană e blîndă 
şi dreaptă, dacă o comparăm cu ceea ce era ea mai înainte; dacă 
e să ne comparăm cu strămoșii noștri, două versuri ale lui Lucrețiu 
ni se potrivesc foarte bine: 


Suave mari magno, lurbantibus cequora ventis, 
E terra magnum alterius spectare laborem.* 


Putem chiar să spunem despre noi, fără prea mult orgoliu, ceea 
ce spunea Sthenelus al lui Homer: 


huetc ro natépav uty àpeivoves ebx6ue' eivor. ** 


Să luăm totuşi seama, domnilor; să nu cădem pradă sentimen- 
tului fericirii și ameliorării noastre, căci sîntem pîndiți de două mari 
pericole: orgoliul şi lenea; riscăm să căpătăm o încredere prea mare 
în puterea și succesul minţii omenești, a luminării noastre actuale 
şi, în acelaşi timp, riscăm să ne lăsăm furaţi de dulceața condiţiei 
noastre. Nu ştiu, domnilor, dacă aţi remarcat, precum am făcut-o 
eu, că ezităm permanent între tentaţia de a ne plînge din cauza unor 
fleacuri și cea de a ne mulțumi cu foarte puțin. Avem o susceptibili- 
tate a minţii, o exigenţă, o ambiţie nelimitate în gîndire, în dorințe, 
în mișcarea imaginaţiei, iar atunci cînd ajungem la practica vieții, 
cînd trebuie să trudim, să facem sacrificii, eforturi pentru a atinge 
scopul, braţele se înmoaie şi cad pe lîngă corp. Ne dezgustăm de un 


* „E dulce de pe mal să vezi pe altul 
Cum se trudeşte cînd noianul mării 
E răscolit de vînturi...“ 
(Lucrețiu, Poemul naturii, trad. de T. Naum, Editura Științifică, București, 
1965, p. 79 — n. t.). 
** „Noi ne fălim că stăturăm cu mult mai viteji ca părinții“ (Homer, //iada, 
trad. de G. Murnu, Editura de Stat pentru Literatură și Artă, București, 1955, 
p. 96 — n. t). 

lucru cu o ușurință aproape egală cu nerăbdarea cu care îl dorim. 
Trebuie să luăm seama, domnilor, să nu ne lăsăm invadaţi de unul 
sau de altul dintre aceste două defecte. Să ne obișnuim să măsurăm 
ceea ce ne stă în mod legitim la îndemînă, cu propriile noastre forțe, 
cu ştiinţa noastră, cu puterea noastră; şi să nu pretindem ceva care 
să depășească ceea ce se poate dobîndi în chip legitim, drept, legal, 
în respectul principiilor pe care se întemeiază civilizația noastră. 
Uneori, părem tentaţi să subscriem la niște principii pe care le ata- 
căm, pe care le dispreţuim, principiile şi mijloacele Europei barba- 
re, forța, violența, minciuna, practici obişnuite acum patru sau cinci 
secole. Iar atunci cînd cădem pradă acestei dorinţe, nu mai desco- 
perim în noi nici perseverența, nici energia sălbatică a oamenilor 
din acele timpuri, care sufereau mult şi care, nemulțumiți de pro- 
pria lor condiţie, trudeau fără încetare pentru a o depăşi. Noi sîntem 
mulțumiți de condiția noastră; să n-o lăsăm în voia dorințelor vagi, 
al căror timp n-a sosit încă. Ne-a fost dat mult şi ni se va cere mult; 
vom da seama în fața posterității pentru purtarea noastră: publicul 
sau guvernarea trebuie să se supună astăzi discuţiei, examinării, 
responsabilităţii. Să dăm ascultare şi să rămînem fideli principii- 
lor civilizaţiei noastre: dreptate, legalitate, publicitate, libertate; și 
să nu uităm niciodată că, dacă noi cerem — pe bună dreptate — 
ca toate lucrurile să fie dezvăluite în fața noastră, sîntem noi înşine 
sub ochii lumii şi vom fi la rîndul nostru discutaţi şi judecați. 


LECȚIA A DOUA 


Obiectul lecţiei. Unitatea civilizaţiei vechi. Varietatea civilizaţiei moderne. 
Superioritatea sa. Starea Europei la căderea Imperiului roman. Prepon- 
derenţa orașelor. Tentativa de reformă politică a împăraţilor. Ordonanţa 
lui Honoriu şi Theodosiu al II-lea. Puterea numelui de ,„ Imperiu “. Biserica 
creștină. Diversele stări prin care a trecul ea în secolul al V-lea. Clerul 
în funcţiile municipale. Influenţa fastă și influența nefastă a Bisericii. 
Barbarii. Ei au introdus în lumea modernă sentimentul independenţei per- 
sonale şi devotamentul omului față de semenul său. Rezumatul diverselor 
elemente ale civilizaţiei la începutul secolului al V-lea. 


Domnilor, 

Gîndindu-mă la planul cursului pe care mi-am propus să vi-l 
prezint, mă tem ca lecţiile mele să nu aibă un dublu inconvenient, 
şi anume să fie prea lungi (căci sînt nevoit să tratez un subiect vast 
într-un spaţiu foarte restrîns) şi în același timp prea concise. Mă 
voi vedea obligat uneori să vă rețin aici după ora obișnuită; și totuşi 
nu vă voi putea oferi toate dezvoltările pe care le cer chestiunile 
tratate. Dacă unele persoane vor considera necesare anumite expli- 
cații, dacă în minţile domniilor voastre vor apărea vreo incertitudi- 
ne sau vreo obiecţie serioasă referitoare la ceea ce voi avea onoarea 
să vă prezint, vă rog să mi le faceţi cunoscute în scris. La sfîrșitul 
fiecărei lecţii, cei care vor dori să primească răspuns la respecti- 
va chestiune trebuie doar să mă aştepte și le voi da cu plăcere toate 
explicaţiile de care sînt în stare. 

Mă mai tem de un inconvenient, care e înrudit cu cel de adinea- 
uri, adică e datorat tot spaţiului restrîns pe care-l am la dispoziţie: 
uneori, va trebui să afirm fără a putea demonstra. Vor exista idei și 
aserțiuni a căror confirmare nu va putea veni decît mai tîrziu. Une- 
ori — şi îmi cer iertare pentru asta — veti fi obligați să mă credeţi 
pe cuvînt. Îmi dau seama că vă voi pune la încercare chiar acum. 

În lecţia precedentă, am încercat să vă explic faptul civilizaţiei 
în general, fără a vorbi despre o anumită civilizaţie, fără a ţine 
seama de împrejurările de timp și loc, luînd în considerație faptul 
în el însuşi și dintr-un punct de vedere pur filozofic. Astăzi, încep 
istoria civilizaţiei europene; dar, înainte de a intra în povestirea pro- 
priu-zisă, aş vrea să vă fac cunoscută într-un mod general fiziono- 
mia particulară a acestei civilizaţii; aș vrea să v-o caracterizez cu 
o asemenea claritate, încît ea să vi se pară realmente distinctă de 
toate celelalte civilizaţii dezvoltate în lume. Voi încerca să fac aşa 
ceva, dar nu voi putea decît să afirm, nu să şi demonstrez, căci ar 
trebui să vă înfăţișez societatea europeană cu o asemenea fideli- 
tate, încît să o recunoașteți imediat, ca pe un portret. Nu îndrăz- 
nesc să cred că voi reuşi atît de bine. 

Atunci cînd privim civilizațiile dinaintea celei a Europei moder- 
ne, fie că e vorba de Asia, fie de o alta, inclusiv de civilizaţia greacă 
şi romană, e imposibil să nu fim impresionați de unitatea care dom- 
neşte acolo. Ele par a emana dintr-un singur fapt, dintr-o singură 
idee; s-ar zice că societatea a aparținut unui principiu unic care a do- 
minat-o şi i-a determinat instituţiile, moravurile, credinţele, într-un 
cuvînt, întreaga dezvoltare. 

În Egipt, de exemplu, principiul teocratic stăpînea întreaga so- 
cietate; el s-a păstrat în moravurile, în monumentele ei, în tot ceea 
ce rămîne de la civilizaţia egipteană. În India, veţi întâlni același 
fapt; şi acolo domneşte aproape în exclusivitate principiul teocratic. 
În alte locuri, veţi vedea o altă organizare: va fi vorba de domi- 
naţia unei caste cuceritoare; principiul forței va fi singurul care va 
stăpîni societatea, îi va impune legile, caracterul. În alte părți, so- 
cietatea va fi expresia principiului democratic: este cazul celor mai 
multe dintre republicile care au acoperit coastele Asiei Mici şi ale 
Siriei, al Ioniei, al Feniciei. Într-un cuvânt, cînd privim civilizații- 
le antice, le vedem impregnate de un singular caracter de unitate 
în instituţii, idei, moravuri; o forță unică, sau cel puţin preponde- 
rentă, guvernează şi decide totul. 

Nu înseamnă că susţinem că această unitate de principiu şi de 
formă în civilizaţia acestor state a prevalat dintotdeauna. Cînd cobo- 
rîm pînă la istoria lor cea mai veche, ne dăm seama că adesea dife- 
ritele forțe care se pot desfășura în sînul unei societăți şi-au disputat 

acolo dominația. La egipteni, etrusci, chiar la greci, casta război- 
nicilor, de exemplu, a luptat împotriva celei a preoților; în alte părti, 
spiritul de clan a luptat împotriva spiritului liberei asocieri, sistemul 
aristocratic împotriva sistemului popular etc. Dar astfel de lupte 
s-au petrecut, în general, în epoci anteistorice; în istoria propriu-zi- 
să nu a rămas decît o vagă amintire a lor. 

Lupta s-a reluat de cîteva ori în cursul vieţii popoarelor, dar, 
aproape întotdeauna, ea s-a încheiat neîntîrziat; una dintre forțele 
care îşi disputau dominaţia a învins și a luat singură în stăpînire 
societatea. Războiul s-a terminat întotdeauna prin dominaţia, dacă 
nu exclusivă, cel puţin preponderentă, a vreunui principiu special. 
Coexistenţa şi lupta principiilor diferite nu au fost, în istorie, decît 
o criză trecătoare, un accident. 

De aici a rezultat, în majoritatea civilizaţiilor antice, o simpli- 
citate remarcabilă. Ea a avut efecte foarte diferite. Uneori, aşa cum 
s-a întîmplat în Grecia, simplicitatea principiului social a atras după 
sine o dezvoltare prodigioasă rapidă; niciodată vreun popor nu s-a 
desfășurat în atît de puțin timp cu o atât de mare strălucire. Dar, după 
acest elan admirabil, Grecia a părut dintr-o dată obosită; decadența 
ei, dacă nu a fost la fel de rapidă ca progresul, nu a fost mai puțin 
surprinzător de promptă. Se pare că forța creatoare a principiului ci- 
vilizației greceşti era epuizată. Nici un altul nu a venit să o îndrepte. 

În alte locuri, în Egipt şi în India, de exemplu, unitatea princi- 
piului civilizaţiei a avut un alt efect; societatea a căzut într-o stare 
staționară. Simplicitatea a condus la monotonie; statul nu s-a dizol- 
vat, societatea a continuat să subziste, dar imobilă şi parcă îngheţată. 

Trebuie să atribuim aceleiaşi cauze acest caracter tiranic care 
apare, în numele principiilor şi în formele cele mai diverse, în toate 
civilizațiile vechi. Societatea aparținea unei forțe exclusive care nu 
putea suporta nici o alta. Orice tendință diferită era proscrisă. Nici- 
odată principiul dominant nu voia să admită alături de el manifes- 
tarea și acțiunea unui principiu diferit. 

Acest caracter de unitate al civilizaţiei este prezent și în literatu- 
ră, în operele spiritului. Cine n-a parcurs monumentele literaturii 
indiene, răspîndite de puţin timp în Europa? Este imposibil să nu 
se observe că ele poartă toate aceeaşi amprentă, par toate rezulta- 
tul aceluiaşi fapt, expresia aceleiaşi idei: lucrări de religie sau de 

morală, tradiții istorice, poezie dramatică, epopee, pretutindeni este 
impregnată aceeași fizionomie; operele spiritului poartă același ca- 
racter de monotonie care transpare din evenimente și instituții. Chiar 
în Grecia, în mijlocul tuturor bogățiilor spiritului uman, o unitate 
rară domneşte în literatură şi în arte. 

Cu totul altfel au stat lucrurile cu civilizaţia Europei moderne. 
Fără să intrăm în vreun detaliu, priviți-o, adunaţi-vă amintirile; ea 
vă va apărea imediat variată, confuză, năvalnică; toate formele, toate 
principiile de organizare socială coexistă aici: puterea spirituală şi 
cea temporală, elementul teocratic, monarhic, aristocratic, democra- 
tic, toate clasele, toate situaţiile sociale se amestecă, se precipită; 
există grade infinite în libertate, bogăţie, influență. Şi aceste forțe 
diverse sînt între ele într-o stare de luptă continuă, fără ca vreuna 
să reușească să le înăbușe pe celelalte și să ia singură în stăpînire 
societatea. În timpurile vechi, în fiecare mare epocă, toate socie- 
tățile par croite după același tipar: prevalează cînd monarhia pură, 
cînd teocraţia sau democraţia; dar fiecare prevalează la rîndul ei 
într-un mod complet. Europa modernă oferă exemple pentru toate 
sistemele, pentru toate încercările de organizare socială; monarhii- 
le pure sau mixte, teocraţiile, republicile mai mult sau mai puțin 
aristocratice au trăit aici simultan, unele lîngă altele, și, în ciuda 
diversităţii lor, ele au toate o anumită asemănare, un anumit aer de 
familie ce nu poate fi ignorat. 

În ideile și sentimentele Europei întîlnim aceeași varietate, aceeași 
luptă. Credinţele teocratice, monarhice, aristocratice, populare se 
încrucișează, se luptă, se limitează, se modifică. Deschideţi cele mai 
îndrăzneţe scrieri ale Evului Mediu: niciodată o idee nu este urmă- 
rită pînă la ultimele ei consecinţe. Partizanii puterii absolute dau îna- 
poi dintr-o dată și fără să-şi dea seama în fața rezultatelor doctrinei 
lor, se simte că în jurul lor există idei, influenţe care le opresc și le 
împiedică să se dezvolte pînă la capăt. Democraţii sînt supuşi ace- 
leiaşi legi. Nu există nicăieri această imperturbabilă îndrăzneală, 
această orbire a logicii care irump în civilizațiile vechi. Sentimente- 
le prezintă aceleași contraste, aceeași varietate; un gust de indepen- 
dență foarte energic, alături de o mare ușurință a supunerii; o rară 
fidelitate a omului faţă de semenul său şi, în același timp, o nevoie 
imperioasă de a-şi urma voinţa, de a zdruncina orice opreliște, de 

a trăi singur, fără a se îngriji de celălalt. Sufletele sînt la fel de di- 
verse, la fel de agitate ca şi societatea. 

Aceeaşi caracteristică se regăseşte în literaturile moderne. Nu am 
putea să nu fim de acord că, din punctul de vedere al formei şi al 
frumuseţii artei, ele sînt mult inferioare faţă de literatura veche; dar, 
din punctul de vedere al fondului sentimentelor şi al ideilor, ele sînt 
mai puternice şi mai bogate. Vedem că sufletul uman a dobîndit sub 
mult mai multe aspecte o mai mare profunzime. Imperfecțiunea for- 
mei provine din chiar această cauză. Cu cît sînt mai bogate și mai 
numeroase materialele, cu atît este mai dificil să le aducem la o for- 
mă simplă şi pură. Ceea ce face frumusețea unei compoziţii, a ceea 
ce, în operele de artă, numim formă, este claritatea, simplicitatea, 
unitatea simbolică a lucrării. Cu diversitatea prodigioasă a ideii şi 
a sentimentelor civilizaţiei europene, a fost mult mai dificil să se 
ajungă la această simplicitate, la această claritate. 

Pretutindeni se regăseşte, aşadar, această caracteristică domi- 
nantă a civilizaţiei modeme. Ea a avut fără îndoială inconvenientul 
că, atunci cînd privim izolat o dezvoltare particulară sau alta a spiri- 
tului uman în litere, arte, în toate direcţiile în care spiritul uman 
poate merge, o găsim, în general, inferioară dezvoltării corespun- 
zătoare a civilizaţiilor vechi; în schimb, cînd privim ansamblul, civi- 
lizaţia europeană se arată incomparabil mai bogată decît oricare 
alta; ea a adus simultan mult mai multe dezvoltări diferite. Priviţi 
acest lucru, de exemplu: ea durează de cincisprezece secole şi se 
află într-o stare de evoluţie continuă; ea nu a mers nici pe departe 
la fel de repede ca civilizaţia greacă, dar progresul ei a fost neînce- 
tat. Ea întrezărește în fața sa o carieră imensă şi, din zi în zi, se în- 
dreaptă spre ea mai repede, pentru că libertatea îi însoțește din ce 
în ce mai mult toate mișcările. În timp ce, în celelalte civilizaţii, 
dominarea exclusivă, sau cel puţin preponderența excesivă a unui 
singur principiu, a unei singure forme, a fost o cauză a tiraniei, în 
Europa modernă diversitatea elementelor ordinii sociale, imposi- 
bilitatea în care s-au aflat de a se exclude unul pe altul au produs 
libertatea care domneşte astăzi. Neputînd să se distrugă între ele, 
a trebuit ca diferitele principii să trăiască împreună, să facă între ele 
un fel de tranzacţie. Fiecare a consimţit să aibă doar partea de dez- 
voltare care îi putea reveni, și în timp ce în alte părţi predominanța 

unui principiu producea tirania, în Europa libertatea a rezultat din 
varietatea elementelor civilizației şi din situaţia conflictuală în care 
au trăit. 

Aici se află, domnilor, o adevărată, o imensă superioritate; și 
dacă mergem mai departe, dacă pătrundem dincolo de faptele exte- 
rioare, în chiar natura lucrurilor, vom recunoaște că această supe- 
rioritate este legitimă, fiind în acelaşi timp mărturisită de rațiune 
şi proclamată de fapte. Uitînd pentru o clipă civilizaţia europeană, 
să ne îndreptăm privirile asupra lumii în general, asupra cursului 
general al lucrurilor pământeşti. Care este caracterul său? Cum merge 
lumea? Ea merge tocmai cu această diversitate, cu această varie- 
tate de elemente, pradă acestei lupte constante pe care o remarcăm 
în civilizația europeană. Evident, nu i-a fost dat nici unui principiu, 
nici unei organizări particulare, nici unei idei, nici unei forțe spe- 
ciale să pună stăpînire pe lume, să o modeleze o dată pentru totdea- 
una, să alunge din ea orice altă tendință, să domnească asupra ei 
în mod exclusiv. Forțe, principii, sisteme diferite se amestecă, se 
limitează, luptă neîncetat, pe rînd dominante sau dominate, nici- 
odată complet învinse sau învingătoare. Starea generală a lumii 
cuprinde această diversitate a formelor, a ideilor, a principiilor și 
luptele lor, precum și efortul lor spre o anumită unitate, spre un anu- 
mit ideal care nu va fi poate niciodată atins, dar către care tinde spe- 
cia umană prin libertate și muncă. Civilizaţia europeană este deci 
imaginea fidelă a vieții lumii: asemenea cursului lucrurilor acestei 
lumi, ea nu este nici îngustă, nici exclusivă, nici staționară. Pentru 
prima dată, cred, caracterul particular a dispărut din civilizaţie; pen- 
tru prima dată, ea s-a dezvoltat la fel de diversă, la fel de bogată, la 
fel de laborioasă ca teatrul universului. 

Civilizaţia europeană a intrat, dacă ne este îngăduit să o spunem, 
în adevărul etem, în planul Providenţei; ea merge conform căilor 
lui Dumnezeu. Acesta este principiul rațional al superiorității sale. 

Aș dori, domnilor, să aveți mereu prezent în minte, în timpul lec- 
iilor noastre, acest caracter fundamental, distinctiv al civilizației eu- 
ropene. Astăzi nu pot decît să-l afirm. Dezvoltarea faptelor va trebui 
să ofere dovada. Totuși, ar fi deja, veţi fi de acord, o importantă con- 
firmare a aserțiunii mele, dacă am găsi chiar la originea civilizației 
noastre cauzele și elementele caracterului pe care tocmai i l-am 
atribuit; dacă în momentul cînd ea a început să apară, în momen- 

tul căderii Imperiului roman, am recunoaşte, în starea lumii, în 
faptele care, din primele zile, au contribuit la formarea civiliza- 
tiei europene, principiul acestei diversități agitate, dar fecunde, ce 
o distinge. Voi încerca să întreprind cu dumneavoastră această 
cercetare. Voi examina starea Europei la căderea Imperiului roman 
şi voi cerceta fie în instituţii, fie în idei, în credințe, în sentimente 
care erau elementele pe care lumea antică le lăsa moştenire lumii 
moderne. Dacă în aceste elemente vom vedea deja impregnat ca- 
racterul pe care vi l-am descris, acest caracter va dobîndi pentru dum- 
neavoastră, începînd de astăzi, un mare grad de probabilitate. 

Trebuie mai întîi să ne reprezentăm corect Imperiul roman și mo- 
dul în care el s-a format. 

Roma nu era la originea sa decît o municipalitate, o comună. Gu- 
vemarea romană nu a fost decît ansamblul instituţiilor care conve- 
neau unei populații adunate între zidurile unui oraș; acestea sînt 
instituțiile municipale şi în asta constă caracterul lor distinctiv. 

Acest fapt nu îi era specific Romei: cînd privim Italia acelei vremi, 
în jurul Romei nu găsim decît orașe. Poporul latin este o confede- 
raţie de orașe latine. Etruscii, samniţii, sabinii, popoarele Greciei 
mari se află toate în aceeaşi stare. 

Nu existau deloc în acea epocă sate; adică satele nu semănau 
deloc cu ceea ce sînt ele astăzi; ele trebuiau să fie cultivate, dar 
nu erau locuite. Proprietarii pămînturilor de la ţară erau locuitorii 
oraşelor; plecau din oraşe pentru a se îngriji de proprietățile lor ru- 
rale; întreţineau pentru ele un anumit număr de sclavi: dar ceea ce 
numim astăzi sate, această populaţie răspîndită cînd în locuinţe izola- 
te, cînd în sate, şi care se află pretutindeni, era un fapt aproape ne- 
cunoscut în vechea Italie. 

Ce a făcut Roma atunci cînd s-a extins? Urmărindu-i istoria veți 
vedea că ea a cucerit sau a întemeiat orașe; ea luptă împotriva ora- 
şelor, încheie contracte cu ele; ea trimite colonii în oraşe. Istoria 
cuceririi lumii de către Roma este istoria cuceririi şi întemeierii 
unui mare număr de cetăţi. În Orient, extinderea dominaţiei romane 
nu are întotdeauna această caracteristică: populaţia era altfel dis- 
tribuită decît în Occident; supusă unui regim social diferit, ea era 
mult mai puţin concentrată în oraşe. Dar cum nu este vorba aici decît 
de populaţia europeană, ceea ce se petrecea în Orient ne interesează 
prea puţin. 

Limitîndu-ne la Occident, regăsim pretutindeni faptul pe care 
l-am indicat. În Galia, în Spania, veți întilni de asemenea oraşe; de- 
parte de oraşe teritoriul este acoperit de iazuri, de păduri. Examinaţi 
aspectul monumentelor romane, al căilor romane. Veţi observa dru- 
muri mari care merg de la un oraş la altul; această mulțime de dru- 
muri mici care se încrucișează astăzi în toate sensurile pe teritoriu 
era atunci necunoscută. Nimic nu seamănă cu această imensă can- 
titate de mici monumente, de sate, de castele, de biserici, răspîndi- 
te în tară o dată cu Evul Mediu. Roma nu ne-a lăsat moştenire decît 
monumente grandioase, impregnate de caracterul municipal, desti- 
nate unei populații numeroase, aglomerată în acelaşi loc. Din orice 
perspectivă aţi privi lumea romană, veţi găsi această preponderență 
aproape exclusivă a oraşelor și inexistența socială a satelor. 

Acest caracter municipal al lumii romane făcea în mod evident 
unitatea, legătura socială a unui mare stat, extrem de dificil de sta- 
bilit şi de menţinut. O municipalitate precum Roma putuse cuceri 
lumea; îi era mult mai greu să o guverneze, să o constituie. Astfel, 
cînd faptul pare consumat, cînd întregul Occident și o mare parte 
din Orient au căzut sub dominație romană, vedeți această cantita- 
te prodigioasă de cetăţi, de mici state făcute pentru izolare şi inde- 
pendență, destrămîndu-se, detașîndu-se, desprinzîndu-se, ca să 
zicem aşa, în toate sensurile. Aceasta a fost una din cauzele care au 
dus la necesitatea Imperiului, a unei forme de guvernare mai con- 
centrate, mai capabilă să ţină laolaltă elemente atît de puţin coeren- 
te. Imperiul a încercat să aducă unitate și un liant în această societate 
dispersată. El a reușit acest lucru într-o oarecare măsură. Între dom- 
nia lui August şi ceâ a lui Dioclețian, în timp ce se dezvolta legis- 
laţia civilă, s-a stabilit un vast sistem de despotism administrativ 
care a întins peste lumea romană o reţea de funcţionari ierarhic dis- 
tribuiți, bine legaţi, fie între ei, fie de curtea imperială, şi avînd sin- 
gura sarcină de a instaura în societate voinţa puterii, în putere, 
tributurile şi forţele societăţii. 

Şi nu numai că acest sistem a reușit să ralieze, să cuprindă ele- 
mentele lumii romane, dar ideea despotismului, a puterii centrale, 
a pătruns în spirite cu o ușurință singulară. Sîntem suprinși să vedem 
prevalînd, în această colecţie neunitară de mici republici, în această 
asociere de municipalități, respectul majestăţii imperiale unice, 

auguste, sacre. Trebuia ca necesitatea de a stabili vreo legătură între 
toate aceste părţi ale lumii romane să fi fost foarte presantă, pentru 
ca credințele şi, într-o anumită măsură, sentimentele despotismu- 
lui să aibă acces atît de uşor în spirite. 

Cu aceste credinţe, cu organizarea sa administrativă şi cu sis- 
temul de organizare militară care i se alătura, Imperiul roman a lup- 
tat împotriva disoluţiei ce-l rodea din interior şi împotriva invaziei 
barbarilor. El a luptat mult timp, într-o continuă stare de decadență, 
dar apărîndu-se mereu. A venit în sfârșit un moment în care a pre- 
valat disoluția; nici abilitatea despotismului, nici nepăsarea servi- 
tuţii nu au mai fost suficiente pentru a menţine acest mare corp. 
În secolul al IV-lea, îl vedeam destrămîndu-se, dezmembrîndu-se 
pretutindeni; barbarii pătrundeau din toate părțile; provinciile nu 
mai rezistau, nu se mai îngrijeau de destinul general. Atunci le-a 
venit în cap cîtorva împărați o idee singulară: ei au vrut să vadă 
dacă speranţele de libertate generală, o confederație, un sistem ana- 
log cu ceea ce noi numim astăzi guvernarea reprezentativă, nu ar 
apăra mai bine unitatea Imperiului roman decît administraţia des- 
potică. lată o ordonanţă a lui Honoriu şi Theodosiu cel Tînăr, adre- 
sată, în anul 418, prefectului Galiei, şi care nu are alt scop decît 
încercarea de a stabili, în sudul Galiei, un fel de guvernare repre- 
zentativă pentru ca să se menţină, cu ajutorul ei, unitatea Imperiului. 


Honoriu și Theodosiu, auguștii, către Agricola, prefectul Galiei. 


În legătură cu expunerea foarte salutară pe care ne-a făcut-o Magnificenţa 
ta, între alte informații evident avantajoase republicii, decretăm, pentru 
ca ele să aibă forța unei legi perpetue, dispozițiile următoare, de care vor 
trebui să asculte locuitorii celor șapte provincii ale noastre, și care sînt 
de aşa natură, încît ei înşişi ar fi putut să le dorească și să le ceară. Dat fiind 
că, din motive de utilitate publică sau privată, nu numai a fiecăreia dintre 
provincii, dar şi a fiecărui oraș, vin în mod frecvent la Magnificența ta 
persoanele însărcinate, sau deputaţii speciali, fie pentru a da seama, fie 
pentru a trata chestiuni referitoare la interesul proprietarilor, am conside- 
rat că ar fi un lucru oportun și foarte profitabil ca începînd din acest an 
să existe, în fiecare an, la o dată fixă, pentru locuitorii celor șapte provincii, 
o adunare ţinută în metropolă, adică în orașul Arelas*. Prin această insti- 


* Arelas sau Arelate, vechea denumire a orașului Arles. În timpul Imperiului 
roman a fost un oraș foarte puternic și a servit o vreme drept reședință împăra- 
tului Constantin, de unde şi numele de Constantina sau Iulia Materna (n. 7.). 

tuţie avem în vedere să satisfacem în egală măsură interesele generale și 
interescle particulare. Mai întîi, prin adunarea locuitorilor celor mai de seamă 
în prezenţa ilustră a prefectului, dacă nu a fost chemat în altă parte de mo- 
tive de ordin public, vom putea obține, pentru subiectul în deliberare, cele 
mai bune opinii posibile. Nimic din ceea ce a fost tratat și hotărît, după o 
discuție matură, nu va putea scăpa cunoașterii vreuneia dintre provincii, 
şi cei care nu au asistat la adunare vor fi obligați să urmeze aceleași reguli 
de justiţie şi de echitate. În plus, ordonînd să se ţină în fiecare an o adunare 
în cetatea Constantina, credem că facem un lucru nu numai avantajos pentru 
binele public, dar şi capabil să sporească relaţiile sociale. Într-adevăr, ora- 
şul are o poziţie atît de favorabilă, străinii vin într-un număr atît de mare, 
se bucură de un comerț atît de extins, încît vedem sosind aici tot ce se pro- 
duce .sau se fabrică în altă parte. Tot ceea ce bogatul Orient, Arabia cea 
parfumată, delicata Asirie, fertila Africă, frumoasa Spanie şi curajoasa 
Galie produc mai renumit se găsește din abundență în acest loc, într-un 
asemenea belșug, încît toate lucrurile admirate ca magnifice, în diferitele 
părți ale lumii, par produse ale solului. De altfel, vărsarea Ronului în Marea 
Toscanei apropie şi parcă învecinează țările pe care acest fluviu le traver- 
sează şi pe care această mare le scaldă în sinuozităţile ei. Astfel, cînd pă- 
mîntul întreg pune în serviciul acestui oraș tot ceea ce are el mai apreciat, 
cînd produsele specifice din toate ţinuturile sînt transportate aici pe uscat, 
pe mare, pe cursul fluviilor, cu ajutorul pînzelor, al vîslelor și al cărăușilor, 
cum ar putea Galia să nu considere drept o binefacere ordinul pe care îl 
dăm de a convoca o adunare publică în acest oraș în care sîntreunite într-o 
anumită măsură, printr-un dar al lui Dumnezeu, toate desfătările vieții şi 
toate facilitățile comerțului? 

Deja ilustrul prefect Petronius, printr-un plan demn de laudă și plin de ra- 
ţiune, ordonase să se respecte această cutumă; dar cum practica a fost între- 
ruptă din neglijența vremurilor și domnia uzurpatorilor, am hotărît să o 
punem în vigoare prin autoritatea înţelepciunii noastre. Astfel deci, scump 
şi preaiubit părinte Agricola, ilustra ta Magnificenţă, conformîndu-se pre- 
zentei ordonanțe și cutumei stabilite de predecesorii tăi, va face să fie res- 
pectate în provincii dispoziţiile următoare: 

Se va aduce la cunoştinţă tuturor persoanelor onorate cu funcţii publice, 
sau proprietarilor domeniilor și tuturor judecătorilor provinciilor, că tre- 
buie să se reunească în consiliu, în fiecare an, în orașul Arelas, între idele 
lui august și idele lui septembrie, zilele de convocare și de sesiune putînd 
fi fixate după cum se doreşte. 

Novempopulania și a doua Aquitanie, fiind cele mai îndepărtate provincii, 
vor putea, dacă judecătorii sînt reținuți de ocupaţii indispensabile, să trimi- 
tă în locul lor deputați, după cum este cutuma. 

Cei care nu s-au dus la locul desemnat, în timpul prescris, vor plăti o amen- 
dă care va fi, pentru judecători, de cinci livre de aur, și de trei livre pentru 
membrii curiilor și ceilalți demnitari. 

Credem că prin această măsură acordăm mari privilegii şi o favoare spe- 
cială locuitorilor provinciilor noastre. Avem şi certitudinea de a contribui 
la înfrumusețarea orașului Arelas, fidelității căruia îi datorăm mult, potri- 
vit fratelui şi patriciului nostru. 

Dată în ziua de XV a calendelor lui mai; primită la Arelas pe data de X 
a calendelor lui iunie. 


Domnilor, provinciile, orașele au refuzat binefacerea; nimeni nu 
a vrut să numească deputaţi, nimeni nu a vrut să meargă la Arles. 
Centralizarea, unitatea erau contrare naturii primitive a acestei so- 
cietăţi; spiritul local, municipal, reapărea peste tot; imposibilitatea 
de a reconstrui o societate generală, o patrie generală, era evidentă. 
Oraşele se limitau fiecare la zidurile sale, la afacerile sale, şi Impe- 
riul a căzut pentru că nimeni nu mai voia să aparţină Imperiului, 
pentru că cetăţenii nu mai voiau să aparţină decît cetăților lor. Ast- 
fel, regăsim, la căderea Imperiului roman, același fapt pe care l-am 
observat la originea Romei, predominanţa spiritului și a regimului 
municipal. Lumea romană a revenit la prima ei stare: orașele o con- 
stituiseră; ea se destramă, dar oraşele rămîn. 

Regimul municipal, aceasta este moştenirea pe care vechea civi- 
lizaţie romană a lăsat-o Europei moderne; regim foarte nerînduit, 
foarte slăbit, foarte rudimentar, fără îndoială, față de ce fusese el 
la început; totuși, singurul real, singurul încă format, singurul care 
a supravieţuit tuturor elementelor lumii romane. 

Cînd spun singurul mă înşel. Un alt fapt, o altă idee a mai supra- 
viețuit: ideea Imperiului, numele împăratului, ideea majestăţii im- 
periale, a unei puteri absolute, sacre, legată de numele împăratului. 
Acestea sînt elementele pe care civilizația romană le-a transmis civi- 
lizaţiei europene: pe de o parte, regimul municipal, obiceiurile, regu- 
lile, exemplele sale, principiul libertăţii; de cealaltă parte, o legislaţie 
civilă comună, generală şi ideea puterii absolute, a majestăţii sacre, 
a puterii împăratului, principiul ordinii și al servituţii. 

Dar, domnilor, în acelaşi timp se formase în sînul societăţii roma- 
ne o societate complet diferită, întemeiată pe cu totul alte principii, 
animată de alte sentimente şi care avea să-i aducă civilizației euro- 
pene moderne elemente de o cu totul altă natură: mă refer la Biserica 

creștină. Spun Biserica creştină, şi nu creştinismul. La sfîrșitul se- 
colului al IV-lea și începutul secolului al V-lea, creștinismul nu mai 
era doar o credinţă individuală; era o instituție; se constituise: avea 
guvernarea lui, un cler, o ierarhie determinată pentru diferitele func- 
ţii ale clerului, venituri, mijloace de acțiune independente, locuri 
de întîlnire care i se potrivesc unei mari societăți, concilii provin- 
ciale, naţionale, generale, obișnuinţa de a trata în comun probleme- 
le societății. Într-un cuvînt, în această epocă, creştinismul nu era doar 
o religie, era o Biserică. 

Dacă nu ar fi existat o Biserică, nu ştiu, domnilor, ce s-ar fi întîm- 
plat în timpul căderii Imperiului roman: las deoparte orice element 
străin de consecinţele naturale ale faptelor naturale: dacă creştinis- 
mul nu ar fi fost, ca în timpurile de început, decît o credință, un sen- 
timent, o convingere individuală, ne-am fi putut aştepta ca el să se 
prăbușească în mijlocul disoluţiei Imperiului şi al invaziei barba- 
rilor. El s-a prăbușit mai tîrziu, în Asia şi în nordul Africii, sub o 
invazie de aceeaşi natură, sub invazia barbarilor musulmani; el s-a 
prăbușit atunci deși avea situaţia unei instituţii, a unei Biserici con- 
stituite. Cu atît mai mult același fapt s-ar fi putut întîmpla în mo- 
mentul căderii Imperiului roman. Nu existaatunci nici unul dintre 
mijloacele prin care astăzi influențele morale se stabilesc sau re- 
zistă independent de instituții, nici unul dintre mijloacele prin care 
un adevăr pur, o idee pură dobîndește o mare influență asupra spi- 
ritelor, guvernează acţiunile, determină evenimentele. Nimic ase- 
mănător nu exista, în secolul al IV-lea și la începutul secolului al 
V-lea, nimic care să le poată da ideilor, sentimentelor personale 
o asemenea autoritate. Era necesară o societate putemic organiza- 
tă, puternic guvernată, pentru a lupta împotriva unui asemenea de- 
zastru, pentru a ieşi victorioasă dintr-un asemenea uragan. Nu cred 
că exagerez afirmînd că la sfîrşitul secolului al IV-lea și la începutul 
secolului al V-lea Biserica creştină a fost cea care a salvat creştinis- 
mul; Biserica, împreună cu instituțiile, magistraţii, puterea ei, s-a 
apărat cu vigoare împotriva disoluţiei interne a Imperiului, împo- 
triva barbariei, i-a cucerit pe barbari, a devenit legătura, mijlocul, 
principiul de civilizaţie între lumea romană și lumea barbară. Tre- 
buie să privim, aşadar, mai mult starea Bisericii decît pe cea a re- 
ligiei propriu-zise în secolul al V-lea, pentru a cerceta ce a adus 

de atunci creştinismul civilizației moderne şi ce elemente a intro- 
dus în ea. Ce era în această epocă Biserica creștină? 

Cînd privim, tot dintr-o perspectivă pur umană, diferitele revo- 
luţii care s-au înfăptuit în dezvoltarea creștinismului, de la origi- 
nea lui şi pînă în secolul al V-lea, considerîndu-l doar ca societate, 
repet, şi nu drept credință religioasă, constatăm că a trecut prin trei 
stări esențialmente diferite. 

La început, foarte la început, societatea creștină se prezintă ca 
o asociere pură de credinţe şi de sentimente comune; primii creştini 
se strîng pentru a se bucura împreună de aceleași emoții, de aceleaşi 
convingeri religioase. Nu găsim atunci nici sistem doctrinal fixat, 
nici un ansamblu de reguli, de disciplină, nici un corp de magistrați. 

Fără îndoială, nu există nici o societate, oricît de incipientă, ori- 
cît de slab constituită ar fi, în care să nu se întilnească o putere mo- 
rală care să o anime şi conducă. Existau, în diferitele congregaţii 
creştine, oameni care predicau, care predau, care conduceau con- 
gregaţia din punct de vedere moral; dar nu era instituit nici un ma- 
gistrat, nu era recunoscută nici o disciplină; simpla asociere prin 
credinţe şi sentimente comune este starea inițială a societăţii creștine. 

Pe măsură ce ea avansează, și foarte prompt, pentru că urma 
se lasă întrevăzută în primele monumente, vedem apărînd un corp 
de doctrine, de reguli de disciplină şi de magistrați: magistrați nu- 
miţi unii mpeoBwTepot, sau bătrîni, care au devenit preoţi; ceilalți 
Eniokonoi, sau inspectori, supraveghetori, care au devenit episcopi; 
ceilalți Si&kovov, sau diaconi, însărcinaţi cu îngrijirea săracilor şi 
cu distribuirea pomenilor. 

E aproape imposibil să determini funcţiile precise ale acestor 
diverşi magistrați; linia de demarcaţie era probabil foarte vagă și 
nesigură; dar, în fine, apăreau instituţiile. Totuşi, o caracteristică 
domină încă în această a doua epocă: autoritatea, preponderența 
în societate îi aparţine corpului credincioșilor. Corpul credincioșilor 
prevalează, în ceea ce priveşte alegerea magistraţilor și adoptarea 
disciplinei sau chiar a doctrinei. Nu s-a stabilit încă o separație între 
guvernare şi poporul creștin. Prima nu există fără cel de-al doilea, 
independent de el; și poporul creştin este cel care exercită influen- 
ţa principală în societate. 

În cea de-a treia epocă întîlnim complet altceva. Există un cler 
separat de popor, un corp de preoţi care îşi are bogăţiile lui, juris- 
dicţia, constituția sa proprie, într-un cuvînt, o întreagă guvernare, 
care este ea însăşi o societate completă, o societate înzestrată cu 
toate mijloacele de existență, independent de societatea căreia i se 
aplică şi asupra căreia își extinde influența. Aceasta este cea de-a 
treia epocă a constituirii Bisericii creştine şi starea în care ea se 
înfăţişează la începutul secolului al V-lea. Guvernarea nu este com- 
plet separată de popor, nu există o astfel de guvernare, și cu atît 
mai puțin ar putea ea să existe în domeniul religiei decât în oricare 
altul; dar, în raporturile dintre cler și credincioşi, clerul este cel care 
domină, şi domină aproape fără vreun control. 

Clerul creştin avea în plus încă un mijloc de influență. Episcopii 
şi clericii deveniseră primii magistrați municipali. Aţi văzut că nu 
mai rămînea, la drept vorbind, din Imperiul roman, decît regimul 
municipal. Se întîmplase că, prin umilirile despotismului şi ruina 
orașelor, curiales, sau membrii corpurilor municipale, căzuseră în 
descurajare şi în apatie; episcopii, dimpotrivă, şi corpul preoților, 
plini de viaţă, de zel, se ofereau în mod natural să supravegheze totul, 
să conducă totul. Am fi nedrepţi dacă le-am reproșa, dacă i-am învi- 
nui de uzurpare. Acesta era cursul natural al lucrurilor; numai clerul 
era puternic și însuflețit din punct de vedere moral; el a devenit 
puternic pretutindeni. Asta e legea universului. 

Această revoluţie este impregnată în toată legislaţia împăraților 
acelei vremi. Dacă deschideţi codul lui Teodosian sau codul lui Ius- 
tinian, veţi găsi acolo un mare număr de dispoziţii care lasă chestiu- 
nile municipale în seama clerului şi a episcopilor. Iată cîteva dintre 
dispoziții: 

Cod. Just. 1. 1, tit. IV, De episcopali audientia, $ 26. — În privinţa aface- 

rilor anuale ale cetăților (fie că este este vorba de veniturile ordinare ale 

cetății, sau de fonduri provenind din bunurile cetății ori din daruri par- 
ticulare sau din moșteniri, sau din orice altă sursă, fie că este vorba despre 
lucrările publice, sau de magazinele cu provizii, sau de apeducte, sau de 
întreținerea băilor, sau de construcția zidurilor sau a turnurilor, sau de re- 
pararea podurilor și a drumurilor, sau de procesele în care cetatea ar putea 
fi angajată prin interese publice sau private), ordonăm următoarele: Prea- 
cuviosul episcop şi trei oameni cu bun renume dintre cei dintii din cetate 
se vor reuni; vor examina în fiecare an lucrările făcute, vor avea grijă ca 

cei care le conduc, sau care le-au condus, să le măsoare cu exactitate, să 
dea seama de ele și să demonstreze că și-au achitat angajamentele în ad- 
ministraţie, fie în legătură cu monumentele publice, fie în privinţa sumelor 
afectate proviziilor și băilor, fie în legătură cu tot ce se cheltuiește pentru 
întreţinerea drumurilor, a apeductelor sau pentru orice altă folosință. 
Ibid., $ 30. — În privinţa curatelei tinerilor din prima sau din a doua vîrstă, 
şi pentru toți cei cărora legea le dă curatori, dacă averea lor nu este mai 
mare de 500 aurei, ordonăm să nu se aștepte numirea președintelui provin- 
ciei, ceea ce ar provoca mari cheltuieli, mai ales dacă președintele în cauză 
nu ar locui în orașul unde ar trebui să facă recurs la curatelă. Numirea cura- 
torilor sau a tutorilor va trebui să fie atunci făcută de către magistratul 
cetăţii [...] în acord cu preacuviosul episcop și cu alte persoane avînd 
sarcini publice, în cazul în care cetatea posedă mai multe. 

Ibid., 1,1, tit. LV, De defensoribus, $ 8. — Dorim ca apărătorii cetăților, 
bine instruiți în privinţa sfintelor mistere ale credinţei ortodoxe, să fie aleși 
şi instituiți de nişte episcopi adevăraţi, clericii, notabilii, proprietarii și curi- 
ales. În privinţa instalării lor, se va apela la puterea glorioasă a prefectului 
pretoriului, pentru ca autoritatea lor să-și extragă, din scrisorile Magni- 
ficenţei sale, mai multă soliditate și vigoare. 


Aș putea să citez multe alte legi: veţi vedea pretutindeni manifes- 
tîndu-se acest fapt: între regimul municipal roman și regimul mu- 
nicipal al Evului Mediu, s-a interpus regimul municipal ecleziastic; 
preponderența clerului în chestiunile cetății i-a urmat celei a vechilor 
magistrați municipali și a precedat organizarea comunelor moderne. 

Vă daţi seama ce mijloace prodigioase de putere își extrăgea 
astfel Biserica creştină, fie din propria ei constituţie, fie din acţiu- 
nea ei asupra poporului creştin, fie din participarea la chestiunile 
civile. Astfel ea a contribuit puternic, începînd din această epocă, 
la caracterul şi la dezvoltarea civilizaţiei moderne. Să încercăm să 
rezumăm ce elemente a introdus ea atunci în civilizaţia modemă. 

Mai întîi, prezenţa unei influențe morale, a unei forțe care se baza 
doar pe convingeri, credinţe şi sentimente morale, în mijlocul poto- 
pului de forță materială care se abate în această epocă asupra socie- 
tății, a fost un avantaj imens. Dacă Biserica creştină nu ar fi existat, 
lumea întreagă ar fi fost lăsată pradă purei forțe materiale. Numai 
Biserica exercita o putere morală. 

Ea făcea mai mult: întreținea, răspîndea ideea unei reguli, a unei 
legi superioare tuturor legilor umane; ea profesa credinţa, fundamen- 
tală pentru mîntuirea omenirii, că există, deasupra tuturor legilor 

omeneşti, o lege numită, în funcţie de vremuri şi de moravuri, cînd 
rațiune, cînd drept divin, dar care, întotdeauna şi pretutindeni, este 
aceeaşi lege sub nume diferite. 

În sfîrşit, Biserica începea o acţiune importantă, separarea pu- 
terii spirituale de puterea temporală. Această separare, domnilor, este 
sursa libertăţii de conștiință: principiul ei este și cel care slujeşte drept 
fundament libertăţii de conștiință celei mai riguroase şi mai extinse. 
Separarea temporalului de spiritual se întemeiază pe ideea că forța 
materială nu are nici drept, nici impact asupra spiritelor, asupra con- 
vingerii, asupra adevărului. Ea decurge din distincţia stabilită între 
lumea gîndirii şi lumea acțiunii, lumea faptelor interioare şi cea a 
faptelor exterioare. Astfel încât acest principiu al libertăţii de con- 
ştiinţă pentru care Europa a luptat atît, a suferit atît, care a prevalat 
atît de tîrziu, și adesea împotriva voinţei clerului, acest principiu era 
stabilit, sub numele separării temporalului de spiritual, de la ori- 
ginea civilizaţiei europene; și Biserica creștină este cea care l-a 
introdus şi l-a menținut aici datorită situaţiei ei, pentru a se apăra 
împotriva barbariei. 

Prezenţa unei influenţe morale, menţinerea unei legi divine și 
separarea puterii temporale de puterea spirituală sînt cele trei bine- 
faceri importante pe care le-a răspîndit Biserica creștină asupra lumii 
europene în secolul al V-lea. 

Chiar de pe atunci, nu totul era salutar în influenţa ei. Deja, în 
secolul al V-lea, apăreau în Biserică unele principii rele care au ju- 
cat un rol important în dezvoltarea civilizaţiei noastre. Astfel, preva- 
la în sînul ei, în această epocă, separarea guvernanţilor de guvernați, 
încercarea de a fonda independența guvernanților față de guvernați, 
de a impune legi guvernaţilor, de a le stăpîni spiritul și viaţa fără 
acceptul liber al rațiunii şi al voinţei lor. Biserica tindea în plus să 
facă să prevaleze în întreaga societate principiul teocratic, să pună 
stăpînire pe puterea temporală, să domine în exclusivitate. Şi cînd 
nu reușea să domine, să facă să prevaleze principiul teocratic, ea se 
alia cu prinții temporali şi susținea, pentru a o împărtăși, puterea 
absolută, în detrimentul libertăţii supușilor. 

Acestea erau, domnilor, principalele elemente de civilizaţie pe 
care în secolul al V-lea Europa le deţinea fie de la Biserică, fie de 
la Imperiu. În această stare au găsit barbarii lumea romană şi au venit 

s-o ia în stăpînire. Pentru a cunoaşte bine toate elementele care s-au 
reunit şi amestecat la originea civilizaţiei noastre, nu ne mai rămîne 
decît să-i studiem pe barbari. 

Cînd spun barbari, înțelegeţi lesne, domnilor, că nu este vorba 
aici de istoria lor; nu pe aceasta trebuie s-o povestim; ştim că la 
acea vreme cuceritorii Imperiului erau aproape toți de aceeași rasă, 
toți germanici, cu excepţia cîtorva triburi slave, de exemplu cele 
ale alanilor. Știm, în plus, că se găseau cu toţii aproape la acelaşi 
nivel de civilizaţie. O anumită diferență putea să existe între ei, în 
funcţie de contactul mai mic sau mai mare pe care diferitele triburi 
l-au avut cu lumea romană. Astfel, nu există nici o îndoială că tribul 
goților era mai avansat, că avea moravuri puțin mai blînde decît 
cele ale francilor. Dar privind lucrurile dintr-un punct de vedere ge- 
neral şi prin prisma consecinţelor pe care le-au avut asupra noas- 
tră, această diversitate în nivelul civilizaţiei popoarelor barbare la 
originea lor nu prezintă nici o importanță. 

Trebuie să cunoaștem starea generală a societăţii la barbari. Însă 
este foarte dificil să ne dăm astăzi seama de ea. Reușim fără prea 
multă dificultate să înțelegem sistemul municipal roman și Biserica 
creștină; influenţa lor s-a transmis pînă în zilele noastre: le regăsim 
urma într-o mulțime de instituţii, de fapte actuale; avem mii de mo- 
tive să le recunoaștem și să le explicăm. Moravurile, starea socială 
a barbarilor au dispărut aproape complet; sîntem obligaţi să le ghi- 
cim, fie după cele mai vechi monumente istorice, fie printr-un efort 
de imaginaţie. 

Există un sentiment, un fapt pe care trebuie înainte de toate să-l 
înţelegem bine pentru a ne reprezenta în chip veridic ceea ce era 
un barbar: plăcerea independenţei individuale, plăcerea de a se juca, 
cu forța şi libertatea sa, în mijlocul şanselor lumii şi vieţii; bucurii- 
le activităţii fără muncă; gustul unui destin aventuros, plin de im- 
previzibil, de inegalitate, de pericol. Acesta era sentimentul dominant 
al stării barbare, nevoia morală care punea în mișcare aceste mase 
de oameni. Astăzi, în societatea atît de rînduită în care sîntem în- 
chiși, este greu să ne reprezentăm acest sentiment cu întreaga in- 
fluență pe care o exercita asupra barbarilor din secolele al IV-lea 
şi al V-lea. Există o singură lucrare, în opinia mea, în care acest 
caracter al barbariei este redat în întreaga lui energie: Histoire de 

la conquête de l'Angleterre par les Normands, a domnului Thierry, 
singura carte în care motivele, înclinațiile, impulsurile care îi fac 
pe oameni să acționeze într-o stare socială vecină cu barbaria sînt 
simțite şi reproduse cu o veridicitate într-adevăr homerică. Nicăieri 
nu vedem atît de bine ce este un barbar și viaţa unui barbar. Con- 
sider că ceva asemănător, deşi la un nivel mult mai modest, se re- 
găseşte, într-un mod mult mai simplu, mult mai puţin adevărat, în 
romanele domnului Cooper despre sălbaticii din America. Există, 
în viaţa sălbaticilor din America, în relațiile şi sentimentele pe care 
le au în mijlocul pădurilor, ceva care aminteşte într-o anumită măsu- 
ră de moravurile vechilor germanici. Fără îndoială, aceste tablouri 
sînt puţin idealizate, puțin poetice; aspectul negativ al moravurilor 
şi vieţii barbare nu este prezentat în această lucrare în toată cruzi- 
mea sa. Nu mă refer doar la relele pe care aceste moravuri le aduc 
în viaţa socială, ci la starea interioară, individuală a barbarului. 
Exista, în nevoia pasionată de independenţă personală, ceva mult 
mai primitiv, mai material decît rezultă din lucrarea domnului Thierry, 
exista un grad de brutalitate, de beţie, de apatie, care nu este întotdea- 
una reprodus fidel în aceste povestiri. Totuși, cînd privim la esența 
lucrurilor, în ciuda acestui amestec de brutalitate, de materialism, 
de egoism stupid, gustul independenţei individuale este un senti- 
ment nobil și moral, care își trage puterea din natura morală a omu- 
lui: este plăcerea de a te simți om, sentimentul personalităţii, al 
spontaneităţii umane în libera ei dezvoltare. 

Domnilor, acest sentiment a fost introdus în civilizaţia europea- 
nă prin barbarii germanici, el era necunoscut în lumea romană, 
necunoscut pentru Biserica creştină, necunoscut pentru aproape 
toate civilizațiile vechi. Libertatea pe care o întîlniți în civilizații- 
le vechi este libertatea politică, libertatea cetățeanului: omul nu e 
preocupat de libertatea sa personală, ci de libertatea sa ca cetățean: 
el aparţine unei asociaţii, este devotat unei asociaţii, este gata să 
se sacrifice pentru o asociaţie. La fel se întîmpla în Biserica creș- 
tină: domnea un sentiment de atașament puternic față de corpora- 
ţia creştină, de devotament faţă de legile ei, o nevoie arzătoare de 
a-i extinde dominaţia; sau sentimentul religios dădea naştere unei 
reacții puternice a omului faţă de el însuşi, față de sufletul lui, un 
efort interior pentru a-și îmblînzi propria libertate şi pentru a se 

supune la imperativele credinţei sale. Dar sentimentul indepen- 
denţei personale, gustul libertăţii care se desfășoară la întîmplare, 
aproape fără alt scop în afara celui de a se satisface, acest sentiment, 
repet, era necunoscut societății romane, societății creştine. Prin bar- 
bari el a fost importat şi aşezat la originea civilizației moderne. El 
a jucat un rol atît de important, a produs rezultate atît de frumoase, 
încât este imposibil să nu-l evidențiem ca pe unul dintre elementele 
sale fundamentale. 

Există, domnilor, un al doilea fapt, un al doilea element de civi- 
lizaţie pe care îl avem în mod similar doar de la barbari: patrona- 
jul militar, legătura care se stabilea între indivizi, între războinici, 
şi care, fără să distrugă libertatea fiecăruia, chiar fără să distrugă 
complet, la origine, egalitatea dintre ei, întemeia totuşi o subordo- 
nare ierarhică și începea această organizare aristocratică ce a de- 
venit mai tîrziu feudalitatea. Trăsătura fundamentală a acestei relații 
era ataşamentul omului faţă de om, fidelitatea individului faţă de 
individ, fără vreo necesitate exterioară, fără vreo obligaţie înteme- 
iată pe principiile generale ale societăţii. Nu veţi vedea în republi- 
cile antice vreun om atașat în mod special şi de bunăvoie de un alt 
om; ei erau cu toţii ataşaţi cetăţii. Printre barbari, legătura socială 
s-a format între indivizi, mai întîi prin relaţia dintre şef şi însoți- 
torul său, cînd trăiau ca bande care străbăteau Europa; mai tîrziu, 
prin relaţia dintre suzeran și vasal. Acest al doilea principiu, care 
a jucat şi el un rol important în istoria civilizației moderne, acest 
devotament al omului față de om provine de la barbari, a trecut din 
moravurile lor în moravurile noastre. 

Vă întreb, domnilor, oare m-am înșelat spunînd la început că 
civilizația modernă fusese, chiar la originea ei, atît de variată, atât 
de agitată, atît de confuză pe cît am încercat să v-o descriu în ta- 
bloul general pe care vi l-am prezentat? Nu este adevărat că regă- 
sim, la căderea Imperiului roman, aproape toate elementele care 
se întîlnesc în dezvoltarea progresivă a civilizaţiei noastre? Am gă- 
sit aici trei societăți complet diferite: societatea municipală, ultima 
rămășiță a Imperiului roman; societatea creştină, societatea barba- 
ră. Vedem aceste societăți foarte divers organizate, întemeiate pe 
principii foarte diferite, inspirîndu-le oamenilor sentimente foarte 
diferite; nevoia de independenţă absolută alături de cea mai deplină 

supunere; patronajul militar alături de dominaţia ecleziastică; pu- 
terea spirituală şi puterea temporală prezente pretutindeni; canoanele 
Bisericii, legislaţia savantă a romanilor, cutumele abia scrise ale 
barbarilor, pretutindeni amestecul sau mai degrabă coexistența ra- 
selor, a limbilor, a situaţiilor sociale, a moravurilor, a ideilor, a celor 
mai diverse impresii. Aici se află, cred, o dovadă evidentă a adevă- 
rului caracterului general pe care l-am atribuit civilizaţiei noastre. 

Fără îndoială, domnilor, această confuzie, această diversitate, 
această luptă ne-au costat foarte scump; ele au determinat carac- 
terul lent al progreselor Europei, furtunile şi suferinţele cărora ea 
le-a căzut pradă. Totuşi, nu cred că trebuie să o deplîngem. Pentru 
popoare, ca şi pentru indivizi, șansa celei mai variate, a celei mai 
complete dezvoltări, șansa unui progres în toate direcţiile şi a unui 
progres aproape indefinit, această șansă compensează ea singură 
întregul risc la care expune. În definitiv, această stare atât de frămîn- 
tată, atît de laborioasă, atît de violentă a valorat mai mult decît sim- 
plicitatea cu care se înfățișează alte civilizații, genul uman mai mult 
a cîştigat din asta decît a suferit. 

Închei aici, domnilor. Cunoaştem acum, în trăsăturile sale gene- 
rale, starea în care căderea Imperiului roman a lăsat lumea; cu- 
noaştem diferitele elemente care se agită și se amestecă pentru a 
da naştere civilizaţiei europene. Le vedem de acum înainte mergînd 
şi acționînd sub ochii noştri. În lecţia următoare, voi încerca să arăt 
ce au devenit ele și cum au acţionat în epoca pe care obișnuim s-o 
numim vremea Barbariei, adică vremea în care se prelungeşte hao- 
sul invaziei. 

Obiectul lecţiei. Diferitele sisteme aspiră toate la legitimitate. Ce este le- 
gilimitatea politică? Coexistenţa tuturor sistemelor de guvernare în seco- 
lul al V-lea. Instabilitate cu privire la situaţia persoanelor, a proprietăților, 
a instituţiilor. Existau două cauze: una materială, continuarea invaziei; 
cealaltă morală, sentimentul de individualitate specific barbarilor. Prin- 
cipiile civilizaţiei au fost: nevoia de ordine, moștenirea Imperiului roman, 
Biserica creștină, barbarii. Încercările de organizare făcute de către bar- 
bari, de către orașe, de către Biserica din Spania, de către Carol cel Mare, 
de către Alfred. Invazia germanică şi invazia arabă se opresc. Începe re- 
gimul feudal. 


Domnilor, 

V-am înfățișat elementele fundamentale ale civilizaţiei europe- 
ne, așa cum se regăsesc în chiar leagănul ei, în momentul căderii 
Imperiului roman. Am încercat să vă fac să întrezăriți care a fost 
diversitatea lor, lupta lor constantă, și cum nici unul nu reușise să 
domine societatea noastră, să o domine într-atît de complet încît să 
le aservească pe celelalte sau să le elimine. Am recunoscut că în 
aceasta consta caracterul distinctiv al civilizației europene. Îi abor- 
dăm astăzi istoria iniţială, în secolele pe care am convenit să le 
numim barbare. 

Este imposibil, la prima privire pe care o îndreptăm asupra aces- 
tei epoci, să nu fim surprinși de un fapt care pare în contradicție cu 
ceea ce tocmai am spus. De îndată ce căutaţi care sînt noțiunile acre- 
ditate în privinţa originilor sociale ale Europei moderne, vă daţi seama 
că diversele elemente ale civilizaţiei noastre, principiile monarhic, 
teocratic, aristocratic, democratic, pretind toate că iniţial societatea 
europeană le aparţinea şi că nu au pierdut dominaţia asupra ei decît 
prin uzurpările principiilor contrare. Cercetaţi tot ce s-a scris, tot 
ce s-a spus despre acest subiect; veți vedea că toate sistemele prin 
care s-a încercat să se reprezinte sau să se explice originile noastre 

susțin predominanta exclusivă a unuia sau a altuia dintre elemen- 
tele civilizaţiei europene. 

Astfel, există o şcoală de publiciști feudali, dintre care cel mai 
celebru este dl de Boulainvilliers, care pretinde că după căderea Im- 
periului roman națiunea cuceritoare, devenită apoi nobilimea, este 
cea care avea toate puterile, toate drepturile, că societatea era dome- 
niul ei, că regii și popoarele au lipsit-o de ele, că organizarea aristo- 
cratică este forma iniţială și veritabilă a Europei moderne. 

Pe lîngă această şcoală, o veţi găsi pe cea a publiciștilor monar- 
hici, abatele Dubos, de exemplu, care susțin, dimpotrivă, că societa- 
tea europeană îi aparținea regalității. Regii germanici moșteniseră, 
spun ei, toate drepturile împăraţilor romani; ei fuseseră chiar che- 
maţi de vechile popoare, printre altele de către gali, numai ei domi- 
nau în mod legitim; toate cuceririle aristocrației nu sînt decît piedici 
în calea monarhiei. 

Există şi o a treia școală, cea a publiciştilor liberali, republicani, 
democrați, după cum vom dori să-i numim. Consultaţi-l pe abatele 
de Mably: potrivit lui, guvernarea societăţii li se cuvenea, începînd 
din secolul al V-lea, instituţiilor libere, adunării oamenilor liberi, 
poporului propriu-zis; nobili şi regi s-au îmbogăţit de pe urma ră- 
măşiţelor libertăţii inițiale; ea a sucombat sub atacurile lor, dar dom- 
nea înaintea lor. 

Şi mai presus de toate aceste pretenţii monarhice, aristocratice, 
populare se ridică pretenţia teocratică a Bisericii care spune că, în 
însăşi virtutea misiunii ei, a învestiturii sale divine, ei îi aparținea 
societatea, ea singură avea dreptul de a guverna, ea singură era re- 
gina legitimă a lumii europene, adusă prin lucrările ei la civiliza- 
ție şi adevăr. 

lată deci în ce situaţie ne găsim. Credeam că am recunoscut că 
nici unul dintre elementele civilizației europene nu a dominat în ex- 
clusivitate de-a lungul istoriei ei, că ele au trăit într-o stare constan- 
tă de învecinare, de amalgam, de luptă, de tranzacţie; şi, de la primii 
noştri pași, întîlnim această opinie exact contrară potrivit căreia, 
în chiar leagănul nostru, în sînul Europei barbare, unul sau altul 
dintre aceste elemente domina singur societatea. Şi nu într-o singu- 
ră țară, ci în toate țările Europei, sub forme putin diferite, în epoci 
diferite, diversele principii ale civilizației noastre au manifestat 

aceste pretenții ireconciliabile. Școlile istorice pe care tocmai le-am 
caracterizat se întîlnesc pretutindeni. 

Acest fapt este important, domnilor, nu în el însuși, ci pentru 
că el revelează alte fapte care ocupă un loc important în istoria 
noastră. În această simultaneitate a pretențiilor celor mai opuse la 
deținerea exclusivă a puterii, în prima vîrstă a Europei moderne, 
ies la iveală două fapte considerabile. Primul este ideea modemă 
de legitimitate politică, idee care a jucat un mare rol în cursul civi- 
lizaţiei europene. Cel de-al doilea este caracterul particular, veri- 
tabil, al stării Europei barbare în această epocă de care trebuie să 
ne ocupăm în mod special astăzi. 

Voi încerca să pun în lumină cele două fapte, să le desprind suc- 
cesiv de această luptă a pretențiilor iniţiale pe care tocmai am ex- 
pus-o. 

Ce pretind, domnilor, diferitele elemente ale civilizaţiei euro- 
pene, elementele teocratic, monarhic, aristocratic, popular, atunci 
cînd vor să fi fost primele care au dominat societatea în Europa? 
Despre ce altceva este vorba decît despre pretenţia de a fi singurele 
legitime? Legitimitatea politică este un drept întemeiat pe vechime, 
pe durată; prioritatea în timp este invocată ca sursă a dreptului, ca 
dovadă a legitimităţii puterii. Şi observați, vă rog, că această pre- 
tenţie nu este deloc specifică unui sistem, unui element din civiliza- 
ţia noastră, că ea se regăseşte în toate. Ne-am obișnuit, în timpurile 
moderne, să nu examinăm ideea de legitimitate decît într-un sistem, 
sistemul monarhic. Greşim, ea se regăseşte în toate sistemele. Ve- 
deţi deja că toate elementele civilizaţiei noastre au dorit în egală 
măsură să și-o aproprieze. Intraţi mai adînc în istoria Europei; veţi 
vedea că formele sociale și guvernările cele mai variate au în aceeași 
măsură acest caracter al legitimităţii. Aristocraţiile şi democrații- 
le italiene sau elveţiene, Republica San Marino, ca și cele mai mari 
monarhii ale Europei, s-au numit și au fost considerate drept legiti- 
me; și unele, și celelalte şi-au întemeiat pretenția de legitimitate pe 
vechimea instituţiilor lor, pe prioritatea istorică şi continuitatea sis- 
temului lor de guvernare. 

Dacă ieşiţi din Europa modernă, dacă vă îndreptați privirile spre 
alte timpuri, spre alte ţări, întîlniți pretutindeni această idee a legiti- 
mităţii politice; o găsiţi legată pretutindeni de vreo parte a guvernării, 

de vreo instituție, de vreo formă, de vreun principiu. Nu există nici 
o ţară, nici un timp în care o anumită parte a sistemului social, a 
puterilor publice să nu-și fi acordat şi căreia să nu i se fi recunos- 
cut acest caracter al legitimităţii derivînd din vechime, din durată. 

Care este acest principiu? Care sînt elementele lui? Ce vrea el 
să spună? Cum a pătruns în civilizaţia europeană? 

La originea tuturor puterilor — spun a tuturor fără vreo distinc- 
ție —, întîlnim forța; nu vreau să afirm că doar forța le-a întemeiat 
pe toate și că, dacă nu ar fi avut la origine vreun alt atribut decît 
forța, ele s-ar mai fi instaurat. Evident, sînt necesare şi altele; pu- 
terile s-au stabilit în funcţie de anumite necesităţi sociale, de anu- 
mite raporturi cu starea societății, cu moravurile, cu opiniile. Dar 
este imposibil să nu recunoaștem că forța a întinat leagănul tutu- 
ror puterilor lumii, oricare a fost natura sau forma lor. 

Ei bine, domnilor, nimeni nu dorește această origine; toate pu- 
terile, oricare ar fi ele, o reneagă; nici una dintre ele nu vrea să se 
fi născut din sînul forței. Un instinct invincibil previne guvernările 
că forța nu întemeiază un drept şi că, dacă nu ar avea ca origine decît 
forța, dreptul nu ar putea niciodată să rezulte din ea. Iată de ce, cînd 
ne întoarcem la timpurile vechi, cînd regăsim acolo diferitele sis- 
teme, diferitele puteri pradă violenţei, toți strigă: „Eram anterior, 
subzistam înainte, subzistam în virtutea altor atribute; societatea 
îmi aparținea înaintea acestei stări de violenţă și de luptă în care 
mă găsiți, eram legitim; am fost contestat, mi s-au luat drepturile.“ 

Acest fapt singur dovedeşte, domnilor, că prezenţa forței nu con- 
stituie fundamentul legitimităţii politice şi că ea se stabilește pe 
o cu totul altă bază. Ce fac, într-adevăr, toate sistemele prin această 
dezaprobare formală a forței? Proclamă ele însele că există o altă 
legitimitate, adevăratul fundament al tuturor celorlalte, legitimita- 
tea justiției, a dreptului; aceasta este originea la care au ele nevoie 
să se raporteze. Pentru că nu vor să aibă forța ca origine, ele se pre- 
tind învestite, în baza vechimii lor, cu un atribut diferit. Prima carac- 
teristică a legitimităţii politice este deci aceea de a renega forța ca 
sursă a puterii și de a se raporta la o idee morală, la o forță morală, 
la ideea de drept, la justiție, la rațiune. Acesta este elementul funda- 
mental din care a rezultat principiul legitimităţii politice. Acest prin- 
cipiu a rezultat de aici cu ajutorul timpului, al duratei. Şi iată cum. 

După ce forţa a asistat naşterea tuturor guvernărilor, a tuturor 
societăţilor, timpul își continuă cursul; ele schimbă lucrările forței, 
le corectează — și anume prin chiar faptul că o societate durează 
şi că este compusă din oameni. Omul poartă în el însuşi un anumit 
număr de noțiuni de ordine, de justiție, de rațiune, şi o anumită ne- 
voie de a le face să prevaleze, de a le introduce în faptele în mij- 
locul cărora trăieşte; el lucrează la aceasta fără încetare; şi dacă 
starea socială în care este plasat durează, lucrul său are un anumit 
efect. Omul, instrument al lui Dumnezeu în această lucrare, pune 
rațiune, moralitate, legitimitate în lumea în mijlocul căreia trăiește. 

Independent de munca omului, printr-o lege a Providenţei pe 
care este imposibil să o ignorăm, lege analoagă celei care guver- 
nează lumea materială, există o anumită cotă de ordine, de rațiune, 
de justiţie, care este indispensabilă pentru ca o societate să dureze. 
Doar datorită duratei putem conchide că o societate nu este com- 
plet absurdă, lipsită de sens, injustă; că ea nu este complet lipsită 
de acest element de rațiune, de adevăr, de justiţie — singurul care 
poate însufleţi societăţile. Dacă în plus societatea se dezvoltă, dacă 
ea devine mai puternică, dacă starea socială este din zi în zi accep- 
tată de un număr mai mare de oameni, înseamnă că se introduce 
în ea, prin acțiunea timpului, mai multă rațiune, mai multă justiţie, 
mai mult drept; înseamnă că faptele se reglează încetul cu încetul 
urmînd adevărata legitimitate. 

Astfel pătrunde în lume, și din lume în spirite, ideea legitimi- 
tăţii politice. Ea are ca fundament, ca origine, cel puţin într-o anu- 
mită măsură, legitimitatea morală, justiţia, rațiunea, adevărul; şi 
apoi confirmarea timpului, care dă posibilitatea să se creadă că 
dreptul a intrat în fapte, că legitimitatea adevărată a pătruns în lu- 
mea exterioară. În epoca pe care o vom studia, veți găsi forţa şi 
minciuna planînd asupra originii regalității, a aristocrației, a demo- 
craţiei, a Bisericii înseși; și pretutindeni veţi vedea forța şi minciu- 
na reformîndu-se încetul cu încetul sub lucrarea timpului, dreptul 
şi adevărul făcîndu-şi loc în civilizație. Această introducere a drep- 
tului și a adevărului în starea socială este cea care a dezvoltat trep- 
tat ideea de legitimitate politică; astfel s-a stabilit ea în civilizaţia 
modernă. 

Cînd s-a încercat deci, în diferite epoci, să se facă din această idee 
stindardul puterii absolute, ea a fost deturnată de la originea ei ade- 
vărată. Ea este într-atît de puțin stindardul puterii absolute, încît 
a pătruns și a cîştigat teren în numele dreptului și al justiției. Ea 
nu este nici exclusivă; nu îi aparține nimănui în particular, ci se 
ivește pretutindeni unde se dezvoltă dreptul. Legitimitatea politică 
este legată de libertate ca și de putere, de drepturile individuale ca 
şi de formele potrivit cărora se exercită funcţiile publice. O vom 
întâlni, mergînd mai departe, în sistemele cele mai opuse, în siste- 
mul feudal, în comunele din Flandra și din Germania, în republici- 
le din Italia, precum şi în monarhie. Este un caracter răspîndit pe 
diferitele elemente ale civilizaţiei moderne, și pe care este nece- 
sar să-l înțelegem bine abordîndu-i istoria. 

Cel de-al doilea fapt descoperit cu claritate în simultaneitatea 
pretențiilor despre care am vorbit la început este caracteristica 
veritabilă a epocii numite barbare. Toate elementele civilizației eu- 
ropene pretind că în acea epocă dominau Europa: deci nici unul 
dintre ele nu o domina. Cînd o formă socială domină în lume, nu 
este atît de dificil să o recunoaştem. Ajungînd la secolul al X-lea, 
vom recunoaște fără să ezităm preponderența feudalităţii, în se- 
colulal XVII-lea, nu vom ezita să afirmăm că principiul monarhic 
este cel care prevalează; dacă privim comunele din Flandra, repu- 
blicile italiene, vom declara imediat dominaţia principiului demo- 
cratic. Cînd există cu adevărat un principiu dominant în societate, 
nu e nici o posibilitate de a ne înşela. 

Dezbaterea care se ridică, între diferitele sisteme ce şi-au îm- 
părțit civilizaţia europeană, asupra problemei de a şti care dintre 
ele o domina la origine, dovedeşte deci că ele coexistau toate, fără 
ca vreunul să fi prevalat suficient de general, suficient de sigur pen- 
tru a-i da societăţii forma şi numele său. 

Aceasta este, într-adevăr, caracteristica epocii barbare: haosul 
tuturor elementelor, prima vîrstă a tuturor sistemelor, un talmeş-bal- 
meş universal, în care lupta însăși nu era nici permanentă, nici sis- 
tematică. Aș putea, examinînd sub toate aspectele starea socială în 
acea epocă, să vă arăt că este imposibil să se descopere în ea vreun 
fapt, vreun principiu general, stabil. Mă voi limita la două puncte 

esenţiale: starea persoanelor şi starea instituţiilor. Acestea vor fi 
suficiente pentru a descrie societatea în întregime. 

Întâlnim în acea epocă patru clase de persoane: 1° oamenii li- 
beri, adică cei care nu depindeau de nici un superior, de nici un 
patron, care îşi stăpîneau bunurile şi care își conduceau vieţile în 
deplină libertate, fără vreo legătură care să îi oblige față de un alt 
om; 2° leudes, fidelii, anstrustions etc., legaţi mai întîi prin rela- 
ţia de la calfă la stăpîn, apoi de la vasal la suzeran, prin relaţia cu 
un alt om față de care, în urma unei concesiuni de pămînturi sau 
de alte daruri, contractaseră obligaţia unui servici; 3° eliberații; 
4° sclavii. 

Aceste clase diferite sînt fixe? Oamenii, o dată plasați în limi- 
tele lor, rămîn acolo? Relaţiile dintre diferitele clase sînt într-o 
oarecare măsură ordonate, permanente? Deloc. Vedeţi neîncetat 
oameni liberi care ies din situaţia lor pentru a se pune în slujba 
cuiva, primesc de la acesta un dar oarecare şi trec în clasa leudes; 
alții cad în cea a sclavilor. În unele locuri, leudes încearcă să se 
desprindă de patronul lor pentru a redeveni independenţi, pentru 
a intra în clasa oamenilor liberi. Pretutindeni, o mişcare, o trecere 
continuă de la o clasă la alta; o incertitudine, o instabilitate gene- 
rală în raporturile dintre clase; nici un om nu rămîne în situaţia lui, 
nici o situaţie nu rămîne aceeaşi. 

Proprietăţile sînt în aceeaşi stare: ştiţi că se distingeau proprie- 
tăţile alodiale, sau în întregime libere, și proprietăţile beneficiare, 
sau supuse unor obligaţii față de un superior; știți cum s-a încer- 
cat să se stabilească, în această din urmă clasă de proprietăţi, un 
sistem precis şi hotărît: s-a spus că beneficiile fuseseră date mai 
întîi pentru un număr de ani determinat, apoi pe viaţă, şi că în final 
au devenit ereditare. Tentativă zadamică: toate aceste tipuri de pro- 
prietate există talmeş-balmeș și simultan; întîlnim în aceeași epocă 
beneficii pe timp limitat, pe viaţă, ereditare; același pămînt trece 
în cîţiva ani prin aceste diferite stări. Nimic nu este mai stabil sau 
mai general în starea pămînturilor decît în starea persoanelor. Pre- 
tutindeni se face simțită tranziţia laborioasă de la viața nomadă la 
viața sedentară, de la relaţiile personale la relaţiile combinate ale 
oamenilor și proprietăţilor, sau relaţii reale: în această tranziţie totul 
este confuz, local, dezordonat. 

În instituţii, aceeași instabilitate, același haos. Coexistă trei sis- 
teme de instituţii: regalitatea, instituţiile aristocratice, sau stăpîni- 
rea oamenilor și a pămînturilor unii asupra altora, instituţiile libere, 
adică adunările de oameni liberi care iau hotărîri în comun. Nici 
unul dintre aceste sisteme nu domină societatea, nici unul nu pre- 
valează. Instituţiile libere există; dar oamenii care ar trebui să facă 
parte din adunări lipsesc. Jurisdicţia seniorială nu mai este exerci- 
tată regulat. Regalitatea, care e instituţia cea mai simplă, cea mai 
uşor de determinat, nu are nici o caracteristică fixă; ea îmbină ale- 
gerea şi ereditatea: uneori fiul îi succedă tatălui; alteori alegerea 
se joacă în familie; uneori este pur și simplu o alegere care va numi 
o rudă îndepărtată, cîteodată un străin. Nu veți găsi în nici un sistem 
ceva fix; toate instituţiile, ca şi toate situaţiile sociale, există îm- 
preună, se confundă și se schimbă continuu. 

În state domneşte aceeaşi mobilitate: ele sînt create, suprimate, 
reunite, divizate; fără frontiere, fără guvernări, fără popoare; o con- 
fuzie generală a situaţiilor, a principiilor, a faptelor, a raselor, a lim- 
bilor: iată cum se înfăţişează Europa barbară. 

Între ce limite este cuprinsă această epocă stranie? Originea ei 
e bine marcată; ea începe o dată cu căderea Imperiului roman. Dar 
cînd s-a încheiat? Pentru a răspunde la întrebarea precedentă, tre- 
buie să ştim de ce anume ţinea această stare a societăţii, care erau 
cauzele barbariei. 

Cred că pot să recunosc două cauze principale: una materială, 
luată din afară, din cursul evenimentelor; cealaltă morală, luată di- 
năuntru, din interiorul omului însuși. 

Cauza materială era continuarea invaziei. Nu trebuie să credem 
că invazia barbarilor s-a oprit în secolul al V-lea; nu trebuie să cre- 
dem că, deoarece Imperiul roman a căzut şi deoarece găsim regate 
barbare întemeiate pe ruinele lui, mișcarea popoarelor barbare și-a 
atins capătul. Această mișcare a durat mult timp după căderea Im- 
periului; dovezile în acest sens sînt evidente. 

Vedeţi, chiar și în timpul primei dinastii, că regii franci sînt che- 
mați permanent să ducă război dincolo de Rin; îi vedeţi pe Clotar, 
Dagobert, angajaţi necontenit în expedițiile din teritoriul germanic, 
luptînd împotriva turingilor, danezilor, saxonilor, care ocupau ma- 
lul drept al Rinului. De ce? Pentru că aceste naţiuni voiau să treacă 

fluviul şi să vină să-şi ia partea lor din rămășițele Imperiului. De 
unde vin, cam în același timp, aceste mari invazii în Italia ale fran- 
cilor stabiliți în Galia, și în principal ale francilor orientali sau din 
Austrasia? Ei se năpustesc asupra Elveţiei, trec Alpii, intră în Italia. 
De ce? Sînt împinși dinspre nord-est de populaţiile noi; expediții- 
le lor nu sînt doar nişte incursiuni de jaf; există o necesitate: ei sînt 
deranjaţi acolo unde s-au stabilit şi pleacă să-și caute norocul în alte 
părți. O nouă naţiune germanică apare pe scenă și întemeiază în 
Italia regatul lombarzilor. În Galia, dinastia francă se schimbă; ca- 
rolingienii le succedă merovingienilor: este un fapt recunoscut 
acum că această schimbare de dinastie a fost, la drept vorbind, o nouă 
invazie a francilor în Galia, o mișcare a popoarelor care i-a înlocuit 
pe francii din Occident cu cei din Orient. Schimbarea s-a înfăp- 
tuit; cea de-a doua dinastie guvernează: Carol cel Mare reîncepe 
împotriva saxonilor ceea ce merovingienii făceau împotriva turin- 
gilor; el este neîncetat în război împotriva popoarelor de peste Rin. 
Cine le grăbeşte spre el? Obotriţii, wilții, şvabii, boemii, toată rasa 
slavă care face presiuni asupra rasei germanice și, din secolul al 
VI-lea pînă în secolul al IX-lea, o constrînge să avanseze spre Occi- 
dent. Pretutindeni, la nord-est, mişcarea de invazie continuă şi de- 
termină evenimentele. 

La sud, se manifestă o mișcare de aceeași natură: apar arabii mu- 
sulmani; în vreme ce popoarele germanice se grăbesc de-a lungul 
Rinului şi al Dunării, arabii, pe toate părțile Mediteranei, își încep 
incursiunile şi cuceririle. 

Invazia arabilor are un caracter particular. Spiritul de cucerire 
şi spiritul de prozelitism sînt asociate în cadrul ei. Invazia se înfăp- 
tuieşte pentru a cuceri un teritoriu şi pentru a răspîndi o credință. 
Există o mare diferenţă între această mişcare şi cea a germanicilor. 
În lumea creştină, forța spirituală și forța temporală sînt distincte. 
Nevoia de a propaga o credinţă şi dorința cuceririi nu îi stăpînesc 
pe aceiași oameni. Germanicii, convertindu-se, își păstraseră mora- 
vurile, sentimentele, gusturile; interesele și pasiunile terestre conti- 
nuau să-i domine; deveniseră creştini, dar nu şi misionari; arabii, 
dimpotrivă, erau cuceritori şi misionari, forța cuvîntului şi cea a 
sabiei erau ținute la ei în aceeași mînă. Mai tîrziu, această caracte- 
ristică a determinat cursul supărător al civilizaţiei musulmane; în 

unitatea dintre puterea temporală și cea spirituală, în confuzia din- 
tre autoritatea morală și forța materială a luat naştere tirania, care 
pare inerentă acestei civilizaţii. Aceasta este, cred, principala cauză 
a situaţiei staționare în care ea s-a cufundat pretutindeni. Dar acest 
lucru nu a transpărut din primul moment; dimpotrivă, de aici a re- 
zultat pentru invazia arabă o forță prodigioasă. Construită cu idei şi 
pasiuni morale, ea a avut imediat o strălucire, o măreție care îi lipsi- 
se invaziei germanice; ea s-a desfășurat cu mai multă energie și en- 
tuziasm; a atins într-o modalitate complet diferită spiritul oamenilor. 

Aceasta era, domnilor, situaţia Europei între secolele al V-lea 
şi al IX-lea: limitată la sud de mahomedani, la nord de germanici 
şi slavi,era imposibil ca reacţia acestei duble invazii să nu ţină într-o 
dezordine continuă interiorul teritoriului european. Populaţiile erau 
fără încetare deplasate, amestecate unele cu celelalte; nimic fix nu 
se putea stabili; viața nomadă reîncepea necontenit pretutindeni. 
Exista fără îndoială o diferenţă în această privinţă între diferitele 
state: haosul era mai mare în Germania decît în restul Europei — 
Germania era centrul mişcării; Franţa era mai agitată decît Italia. 
Dar nicăieri societatea nu se putea stabiliza; pretutindeni se prelun- 
gea barbaria, din aceeași cauză care o făcuse să înceapă. 

lată ce se poate spune despre cauza materială, cea care există 
în cursul evenimentelor; mă voi referi acum la cauza morală, luată 
din starea interioară a omului, şi care nu era mai puțin puternică. 

La urma urmei, domnilor, oricare ar fi evenimentele exterioare, 
omul însuşi este cel care face lumea; lumea se ordonează şi func- 
ţionează în virtutea ideilor, sentimentelor, dispoziţiilor morale şi 
intelectuale ale omului; de starea interioară a omului depinde starea 
vizibilă a societăţii. 

De ce anume este nevoie pentru ca oamenii să poată întemeia 
o societate mai durabilă, mai ordonată? Trebuie în mod evident ca 
indivizii să aibă un număr de idei destul de largi pentru ca ele să con- 
vină acestei societăţi, pentru a răspunde nevoilor sale, raporturi- 
lor sale. Trebuie, în plus, ca aceste idei să le fie comune majorităţii 
membrilor societăţii; în sfirşit, este necesar ca ele să exercite o anu- 
mită influență asupra voinţelor şi acţiunilor oamenilor. 

Este clar că, dacă oamenii nu au idei care să se întindă dinco- 
lo de propria lor existență, dacă orizontul lor intelectual este limi- 

tat la ei înșiși, dacă se abandonează mișcării pasiunilor şi voințelor 
lor, dacă nu au între ei un anumit număr de noțiuni și de sentimente 
comune în jurul cărora să se ralieze, este clar, consider eu, că nu va 
fi posibilă între ei o societate, că fiecare individ va fi, în asociaţia 
în care va intra, un principiu de tulburare şi de disoluţie. 

Pretutindeni unde individualitatea domină aproape în mod abso- 
lut, unde omul nu se priveşte decît pe el însuși, unde ideile nu se 
întind dincolo de el însuşi, unde el nu ascultă decît de propria lui 
pasiune, societatea (înţeleg prin asta o societate puțin mai extinsă 
şi permanentă) devine aproape imposibilă. Or, aceasta era, în epoca 
de care ne ocupăm, starea morală a cuceritorilor Europei. Am atras 
atenţia, în ultima şedinţă, că le datorăm germanicilor sentimentul 
energic al libertăţii individuale, al individualităţii umane. Or, într-o 
stare de extremă primitivitate și ignoranță, acest sentiment era egois- 
mul în deplina lui brutalitate, în deplina lui insociabilitate. Din se- 
colul al V-lea pînă în secolul al VIII-lea, așa stăteau lucrurile printre 
germanici. Fiecare nu se îngrijea decît de propriul său interes, de 
propria lui pasiune, de propria lui voință: cum s-ar fi putut acomo- 
da ei cu o stare cu adevărat socială? Erau împinși să intre în ea, ei 
înşişi încercau asta, dar ieșeau imediat din ea printr-un act necuge- 
tat, printr-o izbucnire a pasiunii, printr-o lipsă de inteligență. Vedem 
în fiecare clipă cum societatea încearcă să se formeze; în fiecare 
clipă o vedem destrămîndu-se din cauza omului, din cauza absenței 
condițiilor morale de care are nevoie pentru a subzista. 

Acestea erau, domnilor, cele două cauze determinante ale stării 
de barbarie. Atît timp cît ele s-au prelungit, barbaria a durat. Să cer- 
cetăm cînd şi cum au încetat ele în sfîrşit să se manifeste. 

Europa încerca să iasă din această stare. Este în natura omului, 
chiar și atunci cînd a căzut în ea din propria lui vină, să nu vrea să 
rămînă acolo. Oricît de primitiv, de ignorant, de înlănțuit de pro- 
priul lui interes, de propria lui pasiune ar fi, există în el o voce, un 
instinct care îi spune că a fost făcut pentru altceva, că are o altă pu- 
tere, un alt destin. În mijlocul propriei lui dezordini, gustul ordinii 
şi al progresului îl urmărește şi îl tulbură. Nevoile de justiţie, de 
prevedere, de dezvoltare îl agită pînă şi sub jugul celui mai brutal 
egoism. El se simte împins spre reformarea lumii materiale, a so- 
cietății, a lui însuşi; se străduieşte pentru ea, chiar şi fără să-şi dea 

seama de nevoia care îl împinge. Barbarii aspirau la civilizaţie, 
fiind incapabili de ea, dar ce spun, detestînd-o imediat ce legea se 
făcea simțită. 

Existau, în plus, resturi destul de însemnate ale civilizaţiei ro- 
mane. Numele Imperiului, amintirea acestei societăți mari şi glo- 
rioase rămîneau gravate în memoria oamenilor, a senatorilor, a 
orașelor mai ales, a episcopilor, a preoților, a tuturor celor care îşi 
aveau originea în lumea romană. 

Chiar printre barbari, sau printre strămoșii lor barbari, mulți fu- 
seseră martorii măreției Imperiului; ei slujiseră în armatele lui, îl 
cuceriseră. Imaginea, numele civilizaţiei romane le impuneau res- 
pect; simțeau nevoia de a o imita, de a o reproduce, de a păstra ceva 
din ea. O nouă cauză care trebuia să-i împingă în afara stării de bar- 
barie pe care tocmai am descris-o. 

Exista şi o a treia cauză, prezentă în toate spiritele: mă refer la 
Biserica creştină. Biserica era o societate ordonat constituită, avînd 
principii, reguli, disciplină, şi care resimțea o nevoie arzătoare de 
a-şi întinde influenţa, de a-și cuceri cuceritorii. Printre creştinii din 
acea epocă, domnilor, în clerul creştin existau oameni care se gîn- 
diseră la tot, la toate problemele morale, politice, care aveau în toate 
privinţele opinii ferme, sentimente energice şi o vie dorință de a le 
propaga, de a le impune. Niciodată o societate nu a făcut atîtea efor- 
turi precum Biserica creştină între secolele al V-lea şi al X-lea pentru 
a acţiona în jurul ei şi pentru a asimila lumea exterioară. Cînd îi vom 
studia istoria în mod particular, vom vedea tot ce a încercat. Ea a 
atacat într-o oarecare măsură barbaria din toate părțile pentru a o 
civiliza dominînd-o. 

În sfîrşit, o a patra cauză de civilizaţie, cauză pe care este im- 
posibil să o apreciem, dar care nu e mai puţin reală, este apariția 
marilor oameni. Nimeni nu poate să spună de ce un mare om apare 
într-o anumită epocă şi ce aduce el specific în dezvoltarea lumii — 
aici se află secretul Providenţei;, dar lucrul nu este mai puţin sigur. 
Există oameni pe care spectacolul anarhiei sau imobilităţii sociale 
îi surprinde și îi revoltă, care sînt șocați de el ca de un faptilegitim, 
şi care sînt într-un mod invincibil posedaţi de nevoia de a-l schim- 
ba, de a institui o ordine, un principiu general, regulat, permanent, 
în lumea supusă privirilor lor. Putere teribilă, adesea tiranică, şi 

care comite mii de nedreptăți, mii de erori, pentru că este însoțită 
de slăbiciunea umană; cu toate acestea, putere glorioasă şi saluta- 
ră, pentru că ea îi imprimă omenirii, prin mîna omului, o zguduire 
puternică, o mişcare importantă. 

Aceste cauze diferite, domnilor, aceste forțe diferite au antre- 
nat, între secolul al V-lea şi secolul al IX-lea, diferite tentative de 
a scoate societatea europeană din barbarie. 

Prima dintre ele — şi, cu toate că a avut un efect neînsemnat, 
e imposibil să nu o remarcăm, pentru că provine chiar de la bar- 
bari — este redactarea legilor barbare; între secolul al VI-lea și se- 
colul al VIII-lea, aproape toate popoarele barbare şi-au scris legile. 
Înainte, ele nu erau scrise; nu erau decît cutume care îi conduceau 
pe barbari înainte ca ei să se fi stabilit pe ruinele Imperiului roman. 
Putem enumera legile burgunzilor, ale francilor din regiunea mariti- 
mă a Belgiei și Olandei (Francs Saliens), ale francilor de pe maluri- 
le Rinului (Francs Ripuaires), ale vizigoților, lombarzilor, saxonilor, 
frizonilor, bavarezilor, germanilor etc. Exista aici, în mod evident, 
un început de civilizaţie, o tentativă de a trece societatea sub impe- 
riul principiilor generale și regulâte. Succesul ei nu putea fi mare: 
se scriau legile unei societăţi care nu mai exista, legile stării sociale 
a barbarilor înainte de stabilirea lor pe teritoriul roman, înainte ca 
ei să fi înlocuit viața nomadă cu viaţa sedentară, condiţia război- 
nicilor nomazi cu cea a proprietarilor. Găsim ici și colo cîteva ar- 
ticole despre pămînturile pe care le-au cucerit barbarii, despre 
raporturile lor cu vechii locuitori ai țării: ei au încercat chiar să 
regleze unele dintre faptele noi în care se amestecaseră;, dar fondul 
majorităţii legilor este viaţa anterioară, fosta situație germanică; 
ele sînt inaplicabile noii societăţi și nu au ocupat decît un loc minor 
în dezvoltarea ei. 

În Italia şi în sudul Galiei se profila de pe atunci o tentativă de 
altă natură. Acolo, societatea romană dispăruse într-o măsură mai 
mică decît în altă parte; subzista în cetăţi ceva mai multă ordine și 
viaţă. Civilizaţia a încercat să se redreseze. Cînd privim, de exem- 
plu, regatul ostrogoților din Italia, sub Teodoric, se vede, chiar și 
sub această dominație a unui rege și a unei națiuni barbare, cum re- 
gimul municipal își reia suflul și influențează cursul general al eveni- 
mentelor. Societatea romană acţionase asupra goților şi îi asimilase 


72 ISTORIA CIVILIZAȚIEI ÎN EUROPA 


pînă la un anumit punct. Acelaşi fapt se lasă întrevăzut în sudul Ga- 
liei. La începutul secolului al VI-lea, un rege vizigot din Toulouse, 
Alaric, pune să fie culese legile romane și publică, sub numele de 
Breviarium Aniani, un cod pentru supușii lui romani. 

În Spania, o altă forță, cea a Bisericii, încearcă să reînceapă civi- 
lizaţia. În locul vechilor adunări germanice, al frăţiilor militare, 
adunarea care prevalează în Spania este conciliul de la Toledo; iar 
în conciliu, deşi fac parte şi laicii de vază, episcopii sînt cei care do- 
mină. Deschideţi legea vizigoților; ea nu este o lege barbară; evi-“ 
dent, e redactată de filozofii vremii, de cler. Ea este plină de idei 
generale, de teorii — teorii complet străine moravurilor barbare. 
Astfel, ştiţi că legislaţia barbarilor era o legislaţie personală, adică 
aceeași lege nu se aplica decît oamenilor de aceeași rasă. Legea ro- 
mană îi guverna pe romani, legea francă îi guverna pe franci; fiecare 
popor își avea legea, deși erau reunite sub aceeași stăpînire și lo- 
cuiau pe același teritoriu. Acesta este ceea ce numim sistemul legis- 
laţiei personale, în opoziţie cu sistemul legislaţiei reale bazate pe 
teritoriu. Ei bine, legislaţia vizigoților nu era deloc personală, ea 
se baza pe teritoriu. Toţi locuitorii Spaniei, romani sau vizigoți, sînt 
supuși aceleiași legi. Dacă vă continuaţi lectura, veţi întîlni urme 
şi mai evidente de filozofie. La barbari, oamenii aveau, în funcţie 
de situaţia lor, o valoare determinată; barbarul, romanul, omul liber, 
marele vasal (leudes) etc. nu erau apreciaţi la fel; exista un preţ 
al vieților lor. Principiul egalei valori a oamenilor în faţa legii este 
stabilit în legea vizigoților. Uitaţi-vă la sistemul de procedură; în 
locul jurămîntului acelor compurgatores sau al luptei judiciare, veţi 
găsi proba prin martori, examenul rațional al faptelor, aşa cum se 
poate el desfăşura într-o societate civilizată. Într-un cuvînt, legea 
vizigotă în întregime are un caracter savant, sistematic, social. Se 
simte în ea lucrarea aceluiași cler care prevala în conciliile din To- 
ledo și influenţa atît de puternic guvernarea țării. 

În Spania, pînă la marea invazie a arabilor, principiul teocra- 
tic este deci cel care a încercat să redreseze civilizaţia. 

În Franţa, aceeași tentativă a fost opera unei alte forțe; ea a venit 
de la marii oameni, în special de la Carol cel Mare. Examinaţi-i 
domnia sub diversele ei aspecte; veţi vedea că ideea lui dominantă 
a fost planul de a civiliza popoarele. Să luăm mai întîi războaiele; 

el este permanent în campanie, de la sud la nord-vest, de la Ebru 
la Elba sau la Weser. Credeţi că acestea sînt nişte expediţii arbitra- 
re, o simplă dorință de cuceriri? Cîtuşi de puţin: nu susțin că în fond 
Carol cel Mare şi-a dat seama într-un mod sistematic de ceea ce 
a făcut, că a existat în planurile lui multă diplomaţie sau strategie; 
dar el ascultă de o mare necesitate, de dorința de a reprima barba- 
ria; el este în mod constant preocupat de oprirea dublei invazii, 
invazia musulmană de la sud, invazia germanică şi slavă de la nord. 
În aceasta constă caracterul militar al domniei lui Carol cel Mare; 
expedițiile lui împotriva saxonilor, am spus-o deja, nu au o altă cau- 
ză, un alt plan. 

Dacă treceţi de la războaiele lui Carol cel Mare la guvernarea 
lui internă, veţi recunoaște acolo un fapt de aceeași natură, tentati- 
va de a introduce ordine şi unitate în administrarea tuturor țărilor 
pe care le posedă. Nu aş vrea să mă slujesc de cuvîntul regat, nici 
de cuvîntul star — expresii prea precise și care trezesc idei puţin 
conforme cu societatea condusă de Carol cel Mare. Cert este că, 
stăpîn al unui teritoriu imens, el se indigna să vadă acolo toate lu- 
crurile incoerente, anarhice și voia să schimbe această stare hidoasă. 
Lucra mai întîi prin missi dominici, pe care îi trimitea în diferitele 
părţi ale teritoriului pentru a observa faptele şi a le reforma, sau a-i 
da seama despre ele; apoi prin adunările generale, pe care le ţinea 
cu mult mai multă regularitate decît predecesorii săi — adunări în 
care îi aducea pe oamenii respectabili ai teritoriului. Nu erau ade- 
vărate adunări de libertate; nu exista aproape nimic care să semene 
cu deliberarea pe care o cunoaștem. Era pentru Carol cel Mare o 
modalitate de a fi bine informat asupra faptelor și de a impune o 
oarecare regulă acestor populaţii dezordonate. 

Din orice punct de vedere aţi considera domnia lui Carol cel 
Mare, veţi găsi întotdeauna aceeaşi caracteristică, lupta împotri- 
va statului barbar, spiritul civilizaţiei, acest lucru se manifestă în 
graba lui de a institui școli, în gustul lui pentru savanți, în sprijinirea 
influenţei ecleziastice, a tot ceea ce îi părea capabil să acționeze 
fie asupra întregii societăți, fie asupra omului individual. 

O tentativă de aceeași natură a fost făcută puţin mai tîrziu în 
Anglia de către regele Alfred. 

Astfel, între secolele al V-lea și al IX-lea, au acţionatasupraunui 
punct sau a altuia din Europa diferitele cauze pe care le-am indi- 
cat ca tinzînd să pună capăt barbariei. 

Nici unanu a reușit. Carol cel Mare nu și-a putut întemeia ma- 
rele imperiu şi sistemul de guvernare pe care voia să-l impună. În 
Spania, Biserica nu a instituit principiul teocratic. În Italia şi în 
sudul Galiei, deși civilizaţia romană a încercat de mai multe ori să 
se redreseze, doar mai tîrziu, spre sfîrşitul secolului al X-lea, ea 
şi-a recăpătat cu adevărat vigoarea. Pînă atunci, toate încercările 
de a pune capăt barbariei eșuaseră; autorii lor îi presupuneau pe 
oameni mai avansați decît erau ei efectiv; voiau cu toţii, sub diver- 
se forme, o societate mai extinsă sau mai ordonată decît o permi- 
teau distribuţia forţelor şi starea spiritelor. Totuşi, aceste încercări 
nu au fost în zadar: la începutul secolului al X-lea nu mai era vorba 
nici de imensul imperiu al lui Carol cel Mare, nici de glorioasele 
concilii de la Toledo; dar barbaria se afla mai aproape de capătul 
ei; fuseseră obținute două mari rezultate. 

1° Mişcarea de invazie a popoarelor, la nord şi la sud, era oprită: 
ca urmare a dezmembrării Imperiului lui Carol cel Mare, mai multe 
state întemeiate pe malul stîng al Rinului opuneau populațiilor care 
mai veneau încă în Occident o barieră puternică. Normanzii sînt 
în acest sens o dovadă incontestabilă: pînă la acea vreme, cu ex- 
cepția triburilor care s-au năpustit asupra Angliei, mișcarea invazii- 
lor maritime nu fusese foarte considerabilă. Ea devine constantă 
şi generală în cursul secolului al IX-lea. Aceasta din cauză că in- 
vaziile terestre au devenit foarte dificile; societatea a dobîndit, în 
această privință, frontiere mai fixe şi mai sigure. Partea de popu- 
laţie nomadă care nu poate fi împinsă înapoi este constrînsă să se 
întoarcă şi să-și ducă pe mare viaţa aventuroasă. Oricât de rău i-ar 
fi făcut Occidentului expedițiile normande, ele erau cu mult mai 
puţin fatale decît invaziile terestre, tulburînd cu mult mai puțin so- 
cietatea pe cale de a se naște. 

La sud, lucrurile stau la fel. Arabii se cantonează în Spania: lupta 
dintre ei și creștini continuă; dar ea nu mai antrenează deplasarea 
popoarelor. Bande sarazine invadează încă din cînd în cînd coaste- 
le Mediteranei, însă marele progres al islamismului a încetat. 

2° Se vede acum, în interiorul teritoriului european, că viaţa ră- 
tăcitoare încetează la rîndul ei; populaţiile se stabilesc, proprietățile 
se fixează, raporturile dintre oameni nu mai variază de la o zi la alta, 
în funcţie de forță şi de hazard. Starea interioară şi morală a omului 
însuși începe să se schimbe; ideile, sentimentele sale dobîndesc 
o anumită stabilitate, ca şi viaţa sa; el se atașează de locurile unde 
alege să trăiască, de relaţiile pe care le contractează aici, de dome- 
niile pe care începe să promită că le va lăsa copiilor, de locuința 
aceasta pe care o va numi într-o zi castelul său, de această adunare 
mizerabilă de coloni şi de sclavi care va deveni într-o zi un sat. Pre- 
tutindeni se întemeiază mici societăți, mici state formate, ca să 
spunem aşa, pe măsura ideilor şi a înțelepciunii oamenilor. Între 
aceste societăți se introduce treptat legătura al cărei principiu îl con- 
ţin moravurile barbare, legătura unei confederaţii care nu distruge 
deloc independenţa individuală. Pe de o parte, fiecare om respec- 
tabil se stabilește pe domeniile lui, doar cu familia sa și cu servito- 
rii săi; de cealaltă parte, o anumită ierarhie de servicii și de drepturi 
se reglează între toți aceşti proprietari războinici răspîndiţi pe teri- 
toriu. Despre ce este vorba, așadar, domnilor? Este vorba de regi- 
mul feudal care apare într-un mod definitiv din interiorul barbariei. 
Dintre diferitele elemente ale civilizaţiei noastre era firesc ca ele- 
mentul germanic să fie primul care să prevaleze; forța îi aparținea, 
el cucerise Europa; de la el, continentul nostru trebuia să-și pri- 
mească prima formă, prima organizare socială. Aşa s-a şi întîmplat. 
Feudalitatea, caracterul ei, rolul pe care l-a jucat în istoria civili- 
zaţiei europene, acesta va fi deci obiectul următoarei noastre lecţii; 
şi, în sînul regimului feudal victorios, vom întâlni la fiecare pas ce- 
lelalte elemente ale societăţii noastre, regalitatea, Biserica, comu- 
nele; şi vom anticipa fără dificultate că ele ni sînt destinate să fie 
învinse de această formă feudală căreia îi sînt asimilate, luptînd îm- 
potriva ei şi așteptînd ca ceasul victoriei să sune şi pentru ele. 


LECTIA A PATRA 


Obiectul lecţiei. Alianța necesară dintre fapte și doctrine. Preponderența 
satelor în raport cu orașele. Organizarea unei mici societăți feudale. In- 
fluenţa feudalită ţii asupra caracterului posesorului de feudă și asupra spi- 
ritului de familie. Ura poporului față de regimul feudal. Preotul putea să 
facă puţin pentru servi. Imposibilitatea de a organiza în mod regulat feuda- 
litatea. I Lipsa autorității puternice; 2° lipsa puterii publice; 3° dificul- 
tatea sistemului federativ. Ideea dreptului la rezistență, inerentă feudalită ţii. 
Influența feudalităţii, favorabilă dezvoltării individului, nefavorabilă ordi- 
nii sociale. 


Domnilor, 

Am studiat starea Europei după căderea Imperiului roman, în 
prima epocă a istoriei moderne, în epoca barbară. Am recunoscut 
că la sfîrşitul acestei epoci, la începutul secolului al X-lea, primul 
sistem care s-a dezvoltat și a cuprins societatea europeană a fost 
sistemul feudal, că din sînul barbariei s-a născut mai întîi feudali- 
tatea. Aşadar, regimul feudal este cel care trebuie să constituie astăzi 
obiectul nostru de studiu. 

Nu cred că este nevoie să vă amintesc că nu ne referim la isto- 
ria evenimentelor propriu-zise. Nu trebuie să vă vorbesc despre des- 
tinul feudalităţii. Ceea ce ne interesează este istoria civilizaţiei; aici 
se află faptul general și ascuns pe care îl căutăm sub toate faptele 
exterioare care îl acoperă. 

Astfel, evenimentele, crizele sociale, diferitele stări prin care 
a trecut societatea nu ne interesează decît în raporturile lor cu dez- 
voltarea civilizaţiei; trebuie să cercetăm în ce măsură au combă- 
tut-o sau servit-o, ce i-au dat, ce i-au refuzat. Vom privi regimul 
feudal doar din acest punct de vedere. 

La începutul acestui curs, am stabilit ce înseamnă civilizaţia; 
am încercat să-i recunoaştem elementele; am văzut că ea constă, 
pe de o parte, în dezvoltarea omului însuși, a individului, a omenirii; 

pe de altă parte, în dezvoltarea condiţiei lui vizibile, a societății. 
Ori de cîte ori ne găsim în prezenţa unui eveniment, aunui sistem, 
a unei stări generale a lumii, trebuie deci să punem această dublă 
întrebare: ce a făcut el pentru sau contra dezvoltării omului, pentru 
sau contra dezvoltării societăţii? 

Înţelegeți dinainte, domnilor, că în această cercetare este impo- 
sibil să nu întîlnim în drumul nostru cele mai mari probleme ale fi- 
lozofiei morale. Cînd vrem să știm prin ce a contribuit un eveniment, 
un sistem, la dezvoltarea omului şi a societăţii, trebuie să ştim care 
este adevărata dezvoltare a societăţii şi a omului, care dintre dezvol- 
tări se dovedesc înșelătoare, ilegitime, capabile să pervertească în 
loc să amelioreze, susceptibile să antreneze o mișcare retrogradă 
în locul unui progres. 

Nu vom încerca deloc să eludăm, domnilor, această necesitate 
a demersului nostru. Nu numai că nu am reuşi decît să mutilăm, să 
ne degradăm ideile şi faptele, dar starea actuală a lumii ne impune 
legea acceptării deschise a acestei inevitabile alianțe dintre filozo- 
fie și istorie. Ea este chiar una dintre caracteristicile epocii noas- 
tre, poate caracteristica esențială. Sîntem chemaţi să cercetăm, să 
facem să meargă împreună ştiinţa și realitatea, teoria și practica, 
dreptul și faptul. Pînă în vremea noastră, aceste două puteri au trăit 
separat, lumea a fost obișnuită să vadă ştiinţa și practica urmînd dru- 
muri diferite, fără să se cunoască, fără măcar să se întîlnească. Şi 
cînd doctrinele, cînd ideile generale au vrut să treacă în evenimente, 
să acţioneze asupra lumii, ele nu au reuşit să o facă decît sub forma 
şi prin brațul fanatismului. Dominația societăţilor omenești, con- 
ducerea afacerilor lor au fost pînă acum împărţite între două tipuri 
de influenţe: pe de o parte, credincioșii, oamenii cu idei generale, 
cu principii, fanatici; de cealaltă, oamenii străini de orice princi- 
piu raţional, care se conduc doar în funcţie de circumstanţe, prac- 
ticienii, libertinii, cum erau numiţi în secolul al XVII-lea. Această 
stare, domnilor, este cea care încetează astăzi; nici fanaticii, nici li- 
bertinii nu vor mai putea domina. Pentru a guverna, pentru a domi- 
na între oameni, trebuie acum să cunoaştem, să înțelegem şi ideile 
generale, şi circumstanțele; trebuie să ştim să ţinem seama de prin- 
cipii și de fapte, să respectăm adevărul și necesitatea, să ne ferim 
de orgoliul orb al fanaticilor și de disprețul nu mai puțin orb al li- 

bertinilor. Spre aceasta ne-a condus dezvoltarea spiritului uman și 
a stării sociale: pe de o parte, spiritul uman, ridicat şi eliberat, înțe- 
lege mai bine ansamblul lucrurilor, știe să-și îndrepte privirile în 
toate direcţiile şi să facă să intre în combinaţiile lui tot ceea ce este; 
pe de altă parte, societatea s-a perfecționat atît de mult, încît ea poate 
fi pusă sub privirea adevărului, încît faptele pot să fie apropiate de 
principii şi, în ciuda imensei lor imperfecţiuni, să nu inspire, prin 
această comparație, o descurajare sau un dezgust invincibil. Voi as- 
culta deci de tendința naturală, de conveniența, de necesitatea timpu- 
lui nostru, trecînd neîncetat de la examinarea circumstanțelor la 
cea a ideilor, de la o expunere a faptelor la o problemă de doctrină. 
Poate există chiar, în dispoziţia actuală și momentană a spiritelor, 
un motiv în plus în favoarea acestei metode. De cîtva timp, se ma- 
nifestă printre noi un gust declarat — aş zice chiar un fel de pre- 
dilecție — pentru fapte, pentru punctul de vedere practic, pentru 
aspectul pozitiv al lucrurilor omenești. Am fost atît de mult pradă 
despotismului ideilor generale, al teoriilor, ne-a costat, în anumite 
privinţe, atît de scump, încît ele au devenit obiectul unei anumite 
neîncrederi. Ne place mai mult raportarea la fapte, la împrejurări 
speciale, la aplicaţii. Nu ne plîngem de asta, domnilor, este încă un 
progres și un mare pas în cunoaștere şi spre domnia adevărului; cu 
condiţia, în același timp, de a nu ne lăsa cuprinși, antrenați de această 
dispoziție; cu condiţia ca ea să nu ne facă să uităm că doar adevă- 
rul are dreptul de a stăpîni asupra lumii, că faptele nu au merit decât 
atîta vreme cît ele îl exprimă şi tind să i se asimileze tot mai mult, 
că orice măreție adevărată vine din gîndire, că orice fecunditate îi 
aparţine. Civilizaţia țării noastre, domnilor, are acest caracter parti- 
cular care constă în faptul că nu i-a lipsit niciodată măreţia intelec- 
tuală; ea a fost întotdeauna bogată în idei; puterea spiritului omenesc 
a fost mare în societatea franceză, mai mare, poate, decît în oricare 
alt loc. Nu trebuie să pierdem acest frumos privilegiu; nu trebuie 
să cădem în această stare puţin inferioară, puţin materială, care ca- 
racterizează alte societăţi. Trebuie ca inteligenţa, ideile să ocupe 
astăzi în Franţa locul pe care l-au ocupat pînă în prezent. 

Nu vom evita, aşadar, deloc problemele generale şi filozofice; 
nu vom merge să le căutăm; dar cînd faptele ne vor conduce spre 
ele, le vom aborda fără ezitare, fără dificultate. Ocazia se va ivi în 

repetate rînduri, atunci cînd este vorba despre regimul feudal în ra- 
portul lui cu istoria civilizației europene. 

O bună dovadă, domnilor, că în secolul al X-lea regimul feudal 
era necesar și că singura stare socială posibilă era universalitatea 
stabilirii lui. Pretutindeni unde a încetat barbaria, totul a luat forma 
feudală. În primul moment, oamenii nu au văzut în aceasta decât 
triumful haosului. Orice unitate, orice civilizaţie generală dispărea; 
din toate părțile, societatea se dezmembra; se vedeau ivindu-se o 
multitudine de societăţi obscure, izolate, incoerente. Acest lucru 
le-a apărut contemporanilor ca fiind disoluția tuturor lucrurilor, anar- 
hia universală. Consultaţi-i fie pe poeţii din vremea aceea, fie pe cro- 
nicari; cu toţii se cred la sfîrșitul lumii. Totuşi, începea o societate 
nouă şi reală, societatea feudală, atît de necesară, atît de inevitabilă, 
într-atât singura consecință posibilă a stării anterioare, încît totul 
intra în ea, totul adopta forma ei. Pînă și elementele cele mai străine 
de acest sistem, Biserica, comunele, regalitatea, au fost constrînse 
să i se acomodeze; bisericile au devenit suzerane şi vasale, orașele 
au avut seniori şi vasali, regalitatea s-a ascuns sub suzeranitate. Toate 
lucrurile au fost date în feudă; nu numai pămînturile, ci și anumite 
drepturi, dreptul de defrişare a pădurilor, dreptul de a pescui: bise- 
ricile şi-au dat în feudă beneficiile suplimentare, veniturile din bo- 
tezuri, binecuvîntările femeilor care nășteau. Au fost date în feudă 
apa, banii. Așa cum toate elementele generale ale societăţii intrau 
în cadrul feudal, tot așa, cele mai mici detalii, cele mai mici fapte 
ale vieţii comune deveneau de domeniul feudalității. 

Văzînd cum forma feudală ia astfel în posesie orice lucru, eşti 
tentat să crezi în primul moment că principiul esenţial și vital al 
feudalităţii prevalează și el pretutindeni. Aceasta ar fi, domnilor, 
o mare eroare. Împrumutînd forma feudală, instituţiile, elementele 
societăţii care nu erau analoage regimului feudal nu renunţau la 
natura lor, la principiul lor propriu. Biserica feudală nu a încetat 
să fie animată, guvernată în esență de principiul teocratic; și pentru 
a-l face să prevaleze, ea încerca fără încetare, în acord cînd cu pu- 
terea regală, cînd cu Papa, cînd cu poporul, să distrugă regimul feu- 
dal al cărui veșmînt, ca să spunem așa, îl purta. La fel s-a întîmplat 
şi cu regalitatea, şi cu comunele: într-una, principiul monarhic, în 
celelalte, principiul democratic, au continuat în esenţă să domine. 

În ciuda înveşmîntării lor feudale improprii, aceste diverse elemen- 
te ale societății europene se străduiau constant pentru a se elibera 
de o formă străină adevăratei lor naturi şi pentru a o lua pe cea care 
corespundea propriului lor principiu vital. 

După ce am constatat universalitatea formei feudale, trebuie deci 
să ne ferim să conchidem asupra universalității principiului feudal 
şi să studiem cu indiferență feudalitatea pretutindeni unde îi întîl- 
nim fizionomia. Pentru a cunoaște şi a înţelege bine acest regim, 
pentru a-i discerne și a-i judeca efectele asupra civilizaţiei moderne, 
trebuie să-l căutăm acolo unde forma și principiul sînt în armonie; 
trebuie să-l studiem în ierarhia posesorilor laici de feudă, în asocia- 
ţia cuceritorilor teritoriului european. Acolo rezidă cu adevărat so- 
cietatea feudală. Vom pătrunde în această zonă. 

Vorbeam înainte de importanța problemelor morale și de necesi- 
tatea de a nu eluda vreuna. Mai există și consideraţii de alt ordin, 
complet opuse celor dinainte și care în general au fost mult prea 
neglijate: mă refer la condiţia materială a societăţii, la schimbările 
materiale introduse în modul de a fi şi de a trăi al oamenilor, de un 
fapt nou, de o revoluţie, de o nouă situație socială. Nu s-a ținut cont 
întotdeauna destul de aceste lucruri; nu ne-am întrebat îndeajuns 
ce modificări aduceau aceste mari crize în existența materială a 
oamenilor, în partea materială a relaţiilor lor. Aceste modificări au 
mai multă influență decît se crede asupra ansamblului societăţii. 
Cine nu știe cît de multa fost studiată problema influenţei clima- 
telor şi toată importanţa pe care i-a acordat-o Montesquieu? Dacă 
se consideră influenţa directă a climatului asupra oamenilor, poate 
că ea nu este într-atît de întinsă pe cît se presupune; ea este cel puțin 
dificil de apreciat. Dar influenţa indirectă a climatului, ceea ce re- 
zultă, de exemplu, din faptul că, într-o ţară caldă, oamenii trăiesc 
în aer liber, în timp ce, în țările reci, ei se închid în interiorul locuin- 
telor, faptul că ei se hrănesc într-un fel aici, în alt fel dincolo, toate 
acestea sînt fapte de o importanță extremă și care, prin simpla schim- 
bare a vieții materiale, acţionează puternic asupra civilizației. Orice 
mare revoluţie aduce modificări de acest gen în starea socială, mo- 
dificări de care trebuie să se ţină seama. 

Stabilirea regimului feudal a produs o schimbare a cărei gravi- 
tate nu ar putea fi ignorată; ea a modificat răspîndirea populaţiei 

în teritoriu. Pînă în acel moment, stăpînii teritoriului, populaţia su- 
verană trăiau reuniți în mase de oameni mai mult sau mai puțin 
numeroase, fie sedentare în interiorul orașelor, fie rătăcind în gru- 
puri prin țară. Prin feudalitate, aceiaşi oameni au trăit izolaţi, fiecare 
în locuinţa lui, la mari distanţe unii de alții. Întrevedeţi imediat ce 
influenţă a trebuit să exercite această schimbare asupra caracte- 
rului şi cursului civilizației. Preponderanţa socială, guvernarea so- 
cietăţii au trecut dintr-o dată de la orașe la sate; proprietatea privată 
a trebuit să o ia înaintea proprietății publice, viața privată înaintea 
vieţii publice. Acesta a fost primul efect, un efect mai întîi strict ma- 
terial, al triumfului societăţii feudale. Cu cît pătrundem mai mult 
în ea, cu atît consecinţele acestui singur fapt se vor dezvălui în fața 
ochilor noştri. 

Să examinăm această societate în ea însăși și să vedem ce rol 
a trebuit ea să joace în istoria civilizaţiei. Să luăm mai întîi feuda- 
litatea în elementul ei cel mai simplu, în elementul ei originar, fan- 
damental; să privim un singur posesor de feudă pe domeniul lui; 
să vedem cum arată societatea restrînsă care se formează în jurul 
lui şi ce raporturi întreţine cu toţi cei care o compun. 

El se stabilește într-un loc izolat, ridicat, pe care se îngrijește 
să-l facă sigur, puternic, își construieşte acolo ceea ce va numi cas- 
telul lui. Cu cine se stabileşte el? Cu soţia, cu copiii lui; poate cu 
cîțiva oameni liberi, care nu au devenit proprietari, care s-au atașat 
de persoana lui şi continuă să trăiască împreună cu el, la masa lui. 
Aceștia locuiesc în interiorul castelului. De jur împrejur, la poale, 
se grupează o mică populaţie de coloni, de servi, care cultivă dome- 
niile proprietarului de feudă. În mijlocul acestei populaţii inferi- 
oare, religia instalează o biserică; ea aduce acolo un preot. De obicei, 
în primele perioade ale regimului feudal, acest preot este în acelaşi 
timp capelanul castelului şi preotul satului; într-o zi, cele două func- 
ţii se vor separa: satul va avea un preot care va locui acolo, lîngă 
biserica lui. Iată societatea feudală elementară, molecula feudală, 
pentru a spune astfel. Acest element trebuie examinat mai întîi; îi 
vom pune dubla întrebare pe care trebuie să o adresăm tuturor fap- 
telor: ce a rezultat din acest lucru în privința dezvoltării: 1° a omu- 
lui însuşi, 2° a societăţii? 

Sîntem îndreptățiți să-i adresăm micii societăţi pe care tocmai 
am descris-o această întrebare şi să ne încredem în răspunsurile ei, 
pentru că ea este tipul, imaginea fidelă a societăţii feudale în ansam- 
blul ei. Seniorul, poporul de pe domeniile lui și preotul, aceasta 
este, în mare, ca și în mic, feudalitatea, după ce am separat de ele 
regalitatea şi oraşele, elemente distincte și străine. 

Primul fapt care mă surprinde privind această mică societate 
este importanța prodigioasă pe care trebuie să o capete proprietarul 
de feudă în ochii săi şi în ochii celor care îl înconjoară. Sentimentul 
personalității, al libertăţii individuale, era sentimentul dominant 
în viața barbară. Aici este vorba de complet altceva: nu doar de li- 
bertatea omului, a războinicului, ci și de importanța proprietaru- 
lui, a șefului de familie, a stăpînului. Din această situaţie trebuie 
să se nască o impresie de superioritate imensă: superioritate foarte 
particulară și foarte diferită de ceea ce se întîlnește de-a lungul ce- 
lorlalte civilizații. Voi dovedi acest lucru. Mă voi referi la o impor- 
tantă situaţie aristocratică din lumea antică, la un patrician roman, 
de exemplu: ca și seniorul feudal, patricianul roman era șef de fa- 
milie, stăpîn, superior. În plus, el era şi magistrat religios, pontifîn 
interiorul familiei lui. Însă importanța faptului că era magistrat reli- 
gios îi venea din afară; nu este doar o importanţă strict personală, 
individuală; el o primeşte de sus; el este delegatul Divinităţii, inter- 
pretul credințelor religioase legate de aceasta. Patricianul roman 
era totodată şi membru al unei corporaţii care trăia în același loc, 
membru al senatului; încă o importanță care îi venea din afară, de 
la corporaţia lui, o importanță primită, împrumutată. Măreţia aris- 
tocraţilor antici, asociată unui caracter religios şi politic, îi aparținea 
situației, corporației în general, mai degrabă decît individului. Cea 
a proprietarului de feudă este strict individuală; el nu ocupă nimic 
prin nimeni; toate drepturile lui, toată puterea îi vin doar de la el. 
El nu este deloc magistrat religios, el nu face deloc parte dintr-un 
senat: întreaga sa importanță rezidă în persoana lui; tot ceea ce este, 
este prin el însuşi, doar în numele lui. Ce influenţă trebuie să exer- 
cite o astfel de poziție asupra celui care o deţine! Ce mîndrie indivi- 
duală, ce orgoliu prodigios, pe scurt, ce insolență trebuie să se nască 
în sufletul lui! Deasupra lui, nu există niciun superior al cărui re- 
prezentat şi interpret să fie; alături de el, nimeni egal cu el; nici o 

lege puternică şi comună care să apese asupra lui, nici o putere ex- 
terioară care să poată acționa asupra voinţei lui; el nu are altă frînă 
în afara limitelor forței sale și ale prezenţei pericolului. Acesta este 
rezultatul moral al poziției descrise mai sus asupra caracterului uman. 

Voi trece la a doua consecinţă, și ea gravă, și prea puţin remarca- 
tă, anume parcursul particular al spiritului de familie feudal. 

Să aruncăm o privire asupra diverselor sisteme de familie: să 
luăm mai întîi familia patriarhală al cărei model îl oferă Biblia și 
monumentele orientale. Ea este foarte numeroasă: e un trib. Şeful, 
patriarhul, trăiește în comun cu copiii săi, cu apropiații săi, cu dife- 
ritele generaţii care s-au reunit în jurul lui, toate rudele lui, servi- 
torii lui; şi nu numai că trăieşte cu ei toți, dar are aceleaşi interese, 
aceleaşi ocupații; duce aceeaşi viaţă. Situaţia lui Avraam, a patriar- 
hilor, a şefilor acestor triburi arabe nu reproduc oare și ele imagi- 
nea vieții patriarhale? 

Ni se înfăţişează un alt sistem de familie: clanul, mică societate 
al cărei model trebuie să-l căutăm în Scoţia, în Irlanda, şi prin care 
probabil a trecut şi o mare parte din lumea europeană. Aceasta nu 
mai este familia patriarhală. Există o mare diferență de situaţie între 
şef și restul populaţiei; ei nu duc deloc aceeași viață; cei mai mulți 
cultivă pămîntul şi slujesc altora; şeful este leneș și războinic. Dar 
originea lor e comună; poartă cu toții acelaşi nume; legături de 
rudenie, foste tradiţii, aceleaşi amintiri, afecţiuni similare stabilesc 
între toți membrii clanului o legătură morală, un fel de egalitate. 

Iată principalele două tipuri ale societăţii familiale pe care le 
înfățișează istoria. Oare așa arată, vă întreb, familia feudală? Evi- 
dent, nu. Pare, în primul moment, că are un raport cu clanul; dar 
diferența este mult mai mare. Populaţia care îl înconjoară pe pro- 
prietarul de feudă îi este perfect străină; ea nu îi poartă numele; nu 
există deloc între ei vreo rudenie, vreo legătură istorică sau morală. 
Nu este vorba nici de familia patriarhală. Proprietarul de feudă nu 
duce aceeaşi viață, nu se consacră aceloraşi munci precum cei care 
îl înconjoară; el este leneş și războinic în timp ce ceilalți cultivă 
pămîntul. Familia feudală nu este numeroasă; nu este un trib; ea se 
reduce la familia propriu-zisă, la soţie şi la copii; ea trăiește separa- 
tă de restul populaţiei, în interiorul castelului. Colonii, servii nu fac 
parte din familie; originea este diferită, inegalitatea de condiție — 

prodigioasă. Cinci sau şase indivizi, într-o situaţie în același timp 
superioară și străină, iată familia feudală. Ea trebuie, în mod evi- 
dent, să îmbrace un caracter particular. Este restrînsă, concentrată, 
chemată fără încetare să se apere, să nu se încreadă, să se izoleze 
cel puţin, chiar și de servitorii ei. Viaţa interioară, moravurile do- 
mestice vor dobîndi, cu siguranță, în cadrul ei o pondere însem- 
nată. Ştiu că brutalitatea pasiunilor, obiceiul şefului de a-și petrece 
timpul în război sau la vînătoare vor împiedica destul de mult dez- 
voltarea moravurilor domestice. Dar acest obstacol va fi învins; 
va trebui ca şeful să se întoarcă în modul obişnuit acasă; îşi va re- 
găsi întotdeauna soția, copiii şi, în general, numai pe ei; numai ei 
vor fi societatea lui permanentă; numai cu ei își va împărtăși întot- 
deauna interesele, destinul. Este imposibil ca existența domestică 
să nu dobîndească un rol major. Dovezile sînt abundente. Oare nu 
în sînul familiei feudale s-a dezvoltat, în cele din urmă, importanța 
femeilor? În toate societăţile vechi, nu vorbesc de cele în care spiri- 
tul de familie nu exista, ci de acelea în care el este putemic, în viața 
patriarhală, de exemplu, femeile nu deţineau, în general, locul pe 
care l-au dobîndit în Europa sub regimul feudal. Ele au datorat mai 
ales această schimbare, acest progres al situaţiei lor, dezvoltării, pre- 
ponderenţei necesare a moravurilor domestice în feudalitate. S-a 
dorit să se caute cauza în moravurile particulare ale foştilor germa- 
nici, într-un respect naţional pe care ei îl aveau față de femei în 
mijlocul pădurilor, după cum s-a spus. În baza unei fraze a lui Taci- 
tus, patriotismul germanic a construit nu ştiu ce superioritate, nu 
ştiu ce puritate originară și de neșters a moravurilor germanice în 
raporturile dintre cele două sexe. Pure himere! Fraze asemenea celor 
ale lui Tacitus, sentimente, uzanţe asemănătoare celor ale vechilor 
germanici se întîlnesc în povestirile multor observatori ai popoa- 
relor sălbatice sau barbare. Nu există nimic primitiv în aceasta, ni- 
mic propriu unei anumite rase. Importanţa femeilor în Europa şi-a 
aflat sursa în efectele unei situaţii sociale puternic determinate, în 
progrese, în ponderea moravurilor domestice; și ponderea mora- 
vurilor domestice a devenit de foarte timpuriu o caracteristică esen- 
ţială a regimului feudal. 

Un al doilea fapt, o nouă dovadă a rolului major al existenţei do- 
mestice caracterizează în egală măsură familia feudală; este spi- 

ritul de ereditate, de perpetuitate care domină aici în mod evident. 
Spiritul de ereditate este inerent spiritului de familie; dar el nu a 
luat nicăieri un așa de mare avînt ca în feudalitate. Acest fapt ţine 
de natura proprietăţii căreia îi era incorporată familia. Feuda nu 
era o proprietate ca oricare alta; ea avea în mod constant nevoie 
de un proprietar care să o apere, care să o servească, în stare să se 
achite de obligaţiile inerente domeniului şi să o menţină astfel la 
rangul ei în asociaţia generală a stăpînilor țării. De aici, un fel de 
identificare între proprietarul actual de feudă și feuda însăşi, și în- 
treaga serie a viitorilor ei posesori. 

Această împrejurare a contribuit mult la fortificarea, la întări- 
rea legăturilor de familie, deja atît de puternice prin natura fami- 
liei feudale. 

les acum din locuinţa seniorială; cobor în mijlocul acestei mici 
populaţii care o înconjoară. Aici toate lucrurile au un altaspect. Na- 
tura omului este atît de bună, atît de fecundă, încît, atunci cînd o si- 
tuaţie socială durează cîtva timp, se stabilește inevitabil între cei pe 
care ea îi apropie, și oricare ar fi condițiile apropierii, o anumită legă- 
tură morală, sentimente de protecţie, de bunăvoință, de afecţiune. Așa 
s-a întîmplat în feudalism. Nu există nici o îndoială că după un anu- 
mit timp s-au format între coloni și proprietarii de feudă unele re- 
laţii morale, unele obișnuinţe afective. Dar acest lucru s-a întîmplat 
în ciuda situaţiei lor reciproce și deloc prin influența ei Considerată 
în ea însăşi, situaţia era în mod radical vicioasă. Nimic comun din 
punct de vedere moral între proprietarul de feudă și coloni: ei fac 
parte din domeniul lui, sînt proprietatea lui; şi în cuvîntul proprie- 
tate sînt cuprinse toate drepturile pe care le numim astăzi drepturi 
de suveranitate publică, precum și drepturile de proprietate privată, 
dreptul de a da legi, de a stabili taxe, de a pedepsi, ca și cel de a dis- 
pune și de a vinde. Nu există deloc, între senior şi cultivatorii dome- 
niilor lui, cel puţin în măsura în care se poate spune acest lucru atunci 
cînd este vorba de oameni, drepturi, garanții, societate. 

De aici, cred, această ură cu adevărat prodigioasă, invincibilă pe 
care dintotdeauna poporul a îndreptat-o împotriva regimului feudal, 
împotriva amintirilor, a numelui lui. Nu lipsesc exemplele care ne 
arată că oamenii au îndurat despotisme apăsătoare și mai degrabă 
s-au obișnuit cu ele decît le-au acceptat. Despotismul teocratic, des- 

potismul monarhic au obținut nu doar o dată adeziunea, afecțiunea 
populaţiei care le îndura. Despotismul feudal a fost întotdeauna res- 
pins, odios; el a stăpînit destinele fără a cîştiga vreodată sufletele. 
Aceasta se datorează faptului că, în teocraţie, în monarhie, puterea 
se exercită în virtutea anumitor credinţe comune stăpînului și su- 
pușilor,; el este reprezentantul, ministrul unei alte puteri, superioară 
tuturor puterilor omeneşti; el vorbeşte și acționează în numele Di- 
vinităţii sau al unei idei generale, şi deloc în numele omului însuși, 
al omului singur. Despotismul feudal este complet altceva; este pu- 
terea individului asupra individului, dominaţia voinței personale și 
capricioase a unui singur om. Aici se află, poate, singura tiranie pe 
care, spre onoarea sa eternă, omul nu vrea să o accepte niciodată. 
Pretutindeni unde într-un stăpîn el nu vede decît un om, imediat ce 
voinţa care apasă asupra lui nu este decît o voință omenească, indivi- 
duală ca şi a lui, el se indignează și nu suportă jugul decît cu mî- 
nie. Acesta era adevăratul caracter, caracterul distinctiv al puterii 
feudale; și aceasta este și originea morală a antipatiei pe care nu 
a încetat să o inspire. 

Elementul religios care i se asocia era puţin potrivit pentru a-i 
ușura greutatea. Nu cred că influenţa preotului, în mica societate 
pe care tocmai am descris-o, a fost mare, nici că ea a reușit să legiti- 
meze semnificativ raporturile populaţiei de rînd cu seniorul. Biseri- 
ca a exercitat o foarte puternică influență asupra civilizaţiei europene, 
dar procedînd într-un mod general, schimbînd dispoziţiile generale 
ale oamenilor. Cînd privim de aproape în mica societate feudală pro- 
priu-zisă, influența preotului, între senior şi coloni, este aproape 
nulă. Cel mai adesea era și el primitiv şi supus ca un serv, și foarte 
puţin capabil sau dispus să lupte împotriva aroganței seniorului. 
Fără îndoială, el era singurul chemat să întrețină, să dezvolte în popu- 
laţia de rînd o anumită viață morală, în această calitate fiindu-i util 
şi preţios; el răspîndea acolo o oarecare consolare şi lumină; dar cred 
că putea şi făcea foarte puţin pentru destinul ei. 

Am examinat societatea feudală elementară; v-am înfățișat con- 
secinţele principale care trebuiau să decurgă din ea, fie pentru în- 
suşi proprietarul de feudă, fie pentru familia lui, fie pentru populaţia 
strînsă în jurul lui. Să ieșim acum din această incintă strîmtă. Popu- 
laţia feudei nu este singură în teritoriu; există alte societăţi, analoage 

sau diferite, cu care ea se află în relaţie. Ce se întîmplă atunci? Ce 
influenţă trebuie să exercite asupra civilizaţiei această societate 
generală căreia îi aparține? 

O scurtă observaţie înainte de a răspunde. Este adevărat, pro- 
prietarul de feudă şi preotul aparțineau și unul, și celălalt unei so- 
cietăți generale; ei aveau, în locuri îndepărtate, relații numeroase 
şi frecvente. Nu se întîmpla la fel cu colonii, cu servii; ori de cîte 
ori, pentru a desemna populaţia de la țară din acea vreme, se folo- 
seşte un cuvînt general și care pare să implice o societate unică, de 
exemplu cuvîntul popor, se vorbeşte neadevărat. Nu exista pentru 
această populaţie o societate generală; existența ei era strict locală. 
În afara teritoriului pe care îl locuiau, colonii nu aveau de-a face 
cu nimeni, nu depindeau de nimeni și de nimic. Nu exista pentru 
ei nici un destin comun, nici o patrie comună; ei nu formau cîtuși 
de puţin un popor. Cînd se vorbeşte de asociaţia feudală în ansam- 
blul său este vorba doar de proprietari de feude. 

Să vedem care erau raporturile micii societăți feudale cu socie- 
tatea generală în care era angajată şi ce consecinţe au antrenat în 
mod necesar aceste raporturi în privința dezvoltării civilizaţiei. 

Ştiţi cu toții, domnilor, ce legături îi uneau între ei pe proprieta- 
rii de feude, ce relaţii presupuneau proprietăţile lor, care erau, pe 
de o parte, obligaţiile de serviciu și, pe de altă parte, cele de protec- 
ție. Nu voi intra în detaliul acestor obligaţii; îmi este suficient să aveți 
o idee generală despre ele. De aici trebuia cu necesitate să decurgă, 
în sufletul fiecărui proprietar de feudă, un anumit număr de idei 
şi de sentimente morale, ideile de datorie, sentimentele de afecțiu- 
ne. Este un fapt evident că principiul fidelității, al devotamentului, 
al loialității față de angajamente şi toate sentimentele care li se pot 
asocia au fost dezvoltate, întreţinute de relațiile dintre proprietarii 
de feude. 

Aceste obligaţii, aceste datorii, aceste sentimente au încercat 
să se convertească în drepturi şi instituții. Nu există cineva care să 
nu știe că proprietarul de feudă avea datorii față de suzeranul lui, 
ce servicii reciproce putea aştepta de la el, în ce cazuri vasalul îi da- 
tora suzeranului un ajutor militar sau un ajutor bănesc, în ce forme 
suzeranul trebuia să obțină consimțământul vasalilor săi pentru ser- 
vicii la care aceştia nu erau obligaţi față de el doar în virtutea pro- 

prietăţii asupra feudelor lor. S-a încercat punerea tuturor acestor 
drepturi sub garanția instituţiilor care aveau ca scop asigurarea res- 
pectării lor. Astfel, curţile feudale erau destinate să facă dreptate 
proprietarilor de feude, în privința reclamaţiilor aduse în fața su- 
zeranului lor comun. Astfel, orice senior mai important își aduna 
vasalii în parlament, pentru a trata cu ei probleme care reclamau con- 
simțămîntul sau concursul lor. Exista, într-un cuvînt, un ansamblu 
de mijloace politice, judiciare, militare, prin care se încerca să se 
organizeze regimul feudal şi să se convertească relaţiile proprieta- 
rilor de feude în drepturi și instituţii. 

Dar pentru aceste drepturi, pentru aceste instituţii, nu exista nici 
o realitate, nici o garanţie. 

Cînd ne întrebăm ce este o garanţie politică, ajungem să recu- 
noaștem că trăsătura ei fundamentală este prezenţa constantă, în 
mijlocul societăţii, a unei voințe, a unei forţe dispuse şi capabile să 
impună o lege voințelor şi forțelor particulare, să le facă să respecte 
regula comună şi să respecte dreptul general. 

Nu există decît două sisteme posibile de garanţii politice: este 
necesară fie o voinţă, o forță particulară superioară tuturor celor- 
lalte, astfel încît nici una să nu-i poată rezista şi toate să fie obliga- 
te să se supună imediat ce ea intervine; fie o forță, o voință publică, 
care să fie rezultatul concursului voinţelor particulare și să se afle 
în aceeaşi măsură în stare, o dată ce a ieşit din sînul lor, să li se im- 
pună tuturor, să se facă respectată de toate. 

Acestea sînt singurele două sisteme posibile de garanţii politice: 
despotismul unui singur om sau al unui corp, ori guvernarea liberă. 
Cînd trecem în revistă diferitele sisteme, constatăm că toate se re- 
duc la unul sau altul dintre ele. 

Ei bine, domnilor, nici unul, nici celălalt nu existau, nu puteau 
să existe în regimul feudal. 

Fără îndoială, proprietarii de feude nu erau toți egali între ei; exis- 
tau unii mult mai bogaţi decît ceilalți, și mulți îndeajuns de puter- 
nici pentru a-i oprima pe cei slabi. Nu exista nimeni, începînd cu 
primul dintre suzerani, cu regele, care să fie capabil să le impună 
legea tuturor celorlalți, capabil să se facă ascultat de toți. Lipseau 
toate mijloacele permanente de putere și de acțiune: lipseau trupele 
permanente, impozitele permanente, tribunalele permanente. For- 

tele, instituţiile sociale erau, într-o oarecare măsură, obligate să reîn- 
ceapă, să se creeze din nou de fiecare dată cînd era nevoie. Trebuia 
să se creeze tribunale pentru fiecare proces, să se creeze o armată 
în caz de război, să se creeze un venit atunci cînd era nevoie de bani; 
totul era ocazional, accidental, special; nu exista nici un mijloc pen- 
tru o guvernare centrală, permanentă, independentă. Este clar că, 
într-un astfel de sistem, nici un individ nu era în măsură să le im- 
pună celorlalți voința sa, să facă să fie respectat de către toți drep- 
tul general. 

Pe de altă parte, pe cît era rezistenţa de ușoară, pe atît era de di- 
ficilă represiunea. Închis în castelul lui, avînd de-a face cu un nu- 
măr mic de dușmani, găsind lesne mijloacele de coaliție şi de ajutor 
la vasalii aflaţi în aceeaşi situaţie cu el, proprietarul de feudă se apăra 
cu foarte mare ușurință. 

Iată deci primul sistem de garanții politice, sistemul care își pla- 
sează garanţiile în intervenţia celui mai puternic, iată-l demonstrat 
ca imposibil sub regimul feudal. 

Celălalt sistem, al guvernării libere, al unei puteri publice, al unei 
forţe publice, era la fel de impracticabil; el nu a putut fi niciodată 
stabilit în sînul feudalității. Cauza acestui fapt este simplă. Cînd vor- 
bim astăzi de o putere publică, învestită cu ceea ce noi numim drep- 
turile suveranității, dreptul de a da legi, de a stabili taxe, de a pedepsi, 
ştim, ne gîndim cu toții că aceste drepturi nu îi aparţin nimănui, că 
nimeni nu are, în propriul său beneficiu, dreptul de a-i pedepsi pe 
ceilalți, de a le impune o sarcină, o taxă. Acestea sînt drepturile care 
nu aparțin decît societăţii de masă, care sînt exercitate în numele 
său, deși ea nu le are de la sine, ci le primeşte de mai sus. Astfel, 
cînd un individ ajunge în faţa forței învestite cu aceste drepturi, 
sentimentul care îl stăpîneşte, poate fără știrea lui, este acela că se 
află în prezenţa unei puteri publice, legitime, care are misiunea de 
a-l comanda, și că el este într-o oarecare măsură supus dinainte și din 
punct de vedere interior. Cu totul altfel stăteau lucrurile în feuda- 
litate. Proprietarul de feudă era învestit cu toate drepturile suverani- 
tății asupra oamenilor care locuiau pe domeniul său; aceste drepturi 
erau inerente domeniului, ţineau de proprietatea privată. Ceea ce 
numim astăzi drepturi publice erau atunci drepturi private, ceea ce 
numim puteri publice erau puteri private. Cînd un proprietar de feudă, 

după ce și-a exercitat suveranitatea în nume propriu, ca proprietar, 
asupra întregii populaţii în mijlocul căreia trăia, se ducea la o adu- 
nare, la un parlament ținut pe lîngă suzeranul lui, parlament puţin 
numeros, în general, şi format din cei care îi erau egali sau aproape 
egali, el nu vedea acolo, nu revenea de acolo cu ideea unei puteri 
publice. Această idee era în contradicţie cu propria lui existență, 
cu ceea ce făcuse în cadrul domeniilor sale. El nu vedea acolo decît 
oameni învestiţi cu aceleaşi drepturi ca şi el, în aceeaşi situaţie cu 
el, acţionînd ca şi el în numele voinţei lor personale. Nimic nu îl de- 
termina, nu îl forța să recunoască, în partea cea mai înaltă a gu- 
vemării, în instituțiile pe care noi le numim publice, acest caracter 
de superioritate, de generalitate, inerent ideii pe care ne-o formăm 
despre puterile politice. Și dacă el era nemulțumit de decizie, refuza 
să recurgă la ea sau făcea apel la forță pentru a-i rezista. 

Forța — aceasta era, în regimul feudal, garanția adevărată şi obiș- 
nuită a dreptului, dacă putem numi forța o garanţie. Toate dreptu- 
rile recurgeau neîncetat la forță pentru a se face recunoscute sau 
respectate. Nici o instituţie nu reușea să se impună. Acest fapt era 
resimţit în așa măsură, încît nimeni nu se adresa instituţiilor. Dacă 
parlamentele de vasali şi curțile feudale ar fi fost capabile să acţio- 
neze, le-am fi întîlnit mult mai active, mult mai frecvent decît ne-o 
arată istoria; raritatea lor le vădeşte nulitatea. 

Acest lucru nu trebuie să ne mire; există în acest sens un motiv 
mai decisiv şi mai profund decît cele pe care tocmai le-am indicat. 

Dintre toate sistemele de guvernare și de garanţii politice, cu si- 
guranță cel mai dificil de stabilit, de făcut să prevaleze, este siste- 
mul federativ — sistemul care constă în a lăsa în fiecare localitate, 
în fiecare societate particulară, partea de guvernare care poate să-i 
revină, şi în a nu-i lua decît partea indispensabilă menţinerii socie- 
tății generale, pentru a o duce în centrul aceleiași societăți și a o con- 
stitui sub forma guvernării centrale. Sistemul federativ, din punct 
de vedere logic cel mai simplu, este în fapt cel mai complex: pentru 
a armoniza gradul de independență și de libertate locală pe care îl 
lasă să subziste cu gradul de ordine generală şi de supunere genera- 
lă pe care îl pretinde şi presupune în anumite cazuri, este necesară 
în mod evident o civilizaţie foarte avansată; trebuie ca voința omului, 
libertatea individului să concureze la stabilirea și la menţinerea 

acestui sistem, mai mult decît în oricare altul, pentru că mijloacele 
coercitive sînt aici mult mai reduse decît altundeva. 

Sistemul federativ este deci cel care pretinde în mod evident cea 
mai mare dezvoltare a rațiunii, a moralității, a civilizației, în socie- 
tatea căreia îi este aplicat. Ei bine, acesta era totuşi sistemul pe care 
regimul feudal încerca să-l stabilească; feudalitatea generală era o 
adevărată federație. Ea se baza pe aceleaşi principii care fundamen- 
tează astăzi, de exemplu, confederaţia Statelor Unite ale Americii. 
Ea pretindea că lasă în mîinile fiecărui senior toată partea de gu- 
vernare, de suveranitate care îi putea reveni şi că nu îi aduce suzera- 
nului, sau adunării generale a baronilor, decît cea mai mică parte 
posibilă de putere, și doar în cazurile în care acest lucru era abso- 
lut necesar. Vă dați seama de imposibilitatea de a stabili un astfel 
de sistem în mijlocul ignoranței, al pasiunilor brutale, al stării mo- 
rale atît de imperfecte a oamenilor din epoca feudală. Însăși natura 
guvernării era în contradicție cu ideile şi moravurile oamenilor cărora 
li se voia aplicată. Să ne mai mire atunci insuccesul acestor încer- 
cări de organizare? 

Am considerat societatea feudală mai întîi în elementul ei cel 
mai simplu, în elementul ei fundamental, apoi în ansamblul ei. Am 
cercetat, din aceste două puncte de vedere, ceea ea făcuse, ceea ce 
trebuise să facă, ceea ce decursese din natura ei în ceea ce privește 
influenţa asupra cursului civilizaţiei. Cred că ajungem la acest dublu 
rezultat: 

1° Feudalitatea a trebuit să exercite o influență destul de mare, 
şi, în final, o influenţă salutară asupra dezvoltării interioare a indivi- 
dului: ea a suscitat în suflet idei, sentimente energice, nevoi morale, 
frumoase dezvoltări de caracter și de pasiune. : 

2° Din punct de vedere social, ea nu a putut să fondeze nici o 
ordine legală, nici garanţii politice; ea era indispensabilă pentru 
a începe societatea în Europa, într-atât de dizolvată de barbarie încît 
nu era capabilă de o formă mai ordonată şi mai extinsă. Singurul 
drept politic pe care regimul feudal l-a pus în valoare în societatea 
europeană este dreptul la rezistență: nu spun rezistență legală; nu 
putea fi vorba de rezistență legală într-o societate atît de puţin avan- 
sată. Progresul societăţii constă tocmai în a substitui, pe de o parte, 
puterile publice voințelor particulare, de cealaltă parte, rezistența 

legală rezistenţei individuale. Acesta este marele scop, perfecţio- 
narea principală a ordinii sociale; acordăm libertăţii personale un 
rol major, apoi, cînd libertatea personală eșuează, cînd trebuie să 
i se ceară socoteală pentru ceea ce este ea însăși, ne adresăm doar 
rațiunii publice, chemăm rațiunea publică să soluţioneze procesul 
intentat libertății individului. Aşa se prezintă sistemul ordinii legale 
şi al rezistenței legale. Înțelegeți fără dificultate că, în feudalism, 
nu era loc pentru nimic asemănător. Dreptul la rezistență pe care 
l-a susținut şi l-a practicat regimul feudal este dreptul la rezistență 
personală: drept teribil, nesociabil, pentru că face apel la forță, la 
război, care reprezintă distrugerea societăţii înseși; un drept care 
totuși nu trebuie niciodată șters din adîncul inimii oamenilor, pentru 
că ştergerea sa completă înseamnă acceptarea servituţii. Sentimen- 
tul dreptului la rezistenţă pierise în oprobriul societății romane și 
nu putea renaşte din ruinele ei. El nu rezulta, în mod natural şi uşor 
cel puţin, din principiile societăţii creștine. Feudalitatea l-a făcut 
să pătrundă în moravurile Europei. Onoarea civilizaţiei constă în 
a face acest drept inactiv şi inutil, onoarea regimului feudal constă 
în a-l fi profesat și apărat în mod constant. 

Acesta este, domnilor, dacă nu mă înşel, rezultatul examinării 
societăţii feudale considerate în ea însăși, în elementele ei generale 
şi independent de dezvoltarea ei istorică. Dacă trecem la fapte, la 
istorie, vom vedea că s-a întîmplat ceea ce trebuia să se întîmple, 
că regimul feudal a făcut ceea ce trebuia, că destinul lui a corespuns 
naturii sale. Evenimentele pot fi aduse ca dovadă a tuturor conjunc- 
turilor, a tuturor inducţiilor pe care tocmai le-am extras din însăşi 
natura acestui regim. 

Să aruncăm o privire asupra istoriei generale a feudalităţii între 
secolele al X-lea şi al XIII-lea; este imposibil să ignori faptul că 
a exercitat asupra dezvoltării individuale a omului, asupra dezvol- 
tării sentimentelor, caracterelor, ideilor, o influență majoră și salu- 
tară. Nu putem deschide istoria acestei perioade fără să întîlnim 
o mulțime de sentimente nobile, de mari acţiuni, de frumoase dez- 
voltări ale omenirii, născute evident din sînul moravurilor feudale. 
Instituţia cavalerului nu seamănă deloc, în fapt, cu feudalitatea; cu 
toate acestea, ea îi este fiică: din feudalitate a rezultat acest ideal 

al sentimentelor înalte, generoase, fidele. El mărturisește în favoa- 
rea originii sale. 

Îndreptaţi-vă privirea în altă parte: primele elanuri ale imagina- 
tiei europene, primele încercări de poezie, de literatură, primele 
plăceri intelectuale pe care Europa le-a gustat la ieșirea din barba- 
rie le vedeţi ivindu-se sub adăpostul, sub aripile feudalismului, în 
interiorul castelelor. Pentru acest gen de dezvoltare a umanităţii este 
nevoie de o mobilitate a sufletului şi a vieţii, de timp liber, mii de 
condiţii care nu puteau fi întrunite în existenţa grea, tristă, primi- 
tivă, dură, a oamenilor de rînd. În Franţa, în Anglia, în Germania, 
primele amintiri literare, primele plăceri intelectuale ale Europei 
se leagă de timpurile feudale. 

În schimb, dacă vom consulta istoria în privința influenţei so- 
ciale a feudalismului, ea ne va răspunde, întotdeauna de acord cu 
conjecturile noastre, că pretutindeni regimul feudal s-a opus atît 
stabilirii ordinii generale, cât și extinderii libertăţii generale. Din orice 
perspectivă aţi privi progresul societăţii, veți vedea regimul feudal 
ca fiind un obstacol. De aceea, imediat ce societatea feudală există, 
cele două forțe care au fost cele mai mari mobiluri ale dezvoltării 
ordinii şi libertăţii, pe de o parte puterea monarhică, de cealaltă 
parte puterea populară, regalitatea și poporul, o atacă și luptă fără 
încetare împotriva ei. S-au făcut cîteva încercări în diferite epoci 
pentru a o ordona, pentru a face din ea o stare oarecum legală, oare- 
cum generală: în Anglia, prin Wilhelm Cuceritorul și fiii lui, în Fran- 
ta, prin Ludovic cel Sfînt, în Germania, prin mai mulți împărați. 
Toate aceste încercări, toate aceste eforturi au eşuat. Însăși natura 
societăţii feudale respingea ordinea și legalitatea. În secolele mo- 
derne, cîțiva oameni de spirit au încercat să reabiliteze feudalitatea 
ca sistem social; ei au vrut să vadă în ea o stare legală, reglată, pro- 
gresivă; şi-au reprezentat-o ca pe o vîrstă de aur. Întrebaţi-i unde 
o plasează; somaţi-i să-i acorde un loc, un timp, nu vor reuși deloc 
să o facă; este o utopie fără dată; este o dramă pentru care nu găsim, 
în trecut, nici teatru, nici actori. Cauza terorii este ușor de descope- 
rit şi explică în egală măsură disprețul celor care nu pot pronunța 
numele feudalismului fără să-i aplice o anatemă absolută. Nici unii, 
nici ceilalți nu s-au îngrijit să considere dubla față sub care se pre- 
zintă feudalitatea,; ei nu au distins, pe de o parte, influența ei asupra 

dezvoltării individuale a omului, asupra caracterelor, sentimentelor, 
pasiunilor, pe de altă parte, influenţa ei asupra stării sociale. Unii 
nu au putut să-și reprezinte decît un sistem social în care se găsesc 
atîtea sentimente frumoase, atîtea virtuţi, în care vedem născîn- 
du-se toate literaturile, moravurile dobîndind o anumită elevaţie, 
o anumită măreție, ei nu au putut, spun eu, să-și imagineze că un 
astfel de sistem a fost atât de rău, atît de fatal pe cît s-a pretins. Cei- 
lalți nu au văzut decît răul făcut de feudalitate masei populare, ob- 
stacolul adus stabilirii ordinii și libertăţii, ei nu au putut crede că 
din ea au ieșit caractere frumoase, mari virtuţi, un anumit progres. 
Şi unii, şi ceilalți au ignorat dublul element al civilizaţiei; au igno- 
rat faptul că ea comporta două dezvoltări, dintre care una putea, 
pentru un anumit timp, să se producă independent de cealaltă, deși 
după secole, şi prin lunga serie a faptelor, a fost nevoie ca ele să 
se cheme și să se determine reciproc. 

În rest, domnilor, feudalitatea a fost ceea ce trebuia să fie; a făcut 
ceea ce trebuia să facă. Individualitatea, energia existenței perso- 
nale, acesta era faptul dominant printre învingătorii lumii romane; 
dezvoltatea individualităţii trebuia deci să rezulte, înainte de toate, 
din regimul social fondat de ei şi pentru ei. Ceea ce omul însuși 
aduce într-un sistem social, în momentul în care intră în el, dispo- 
zițiile sale interioare și morale influențează puternic situaţia în care 
el se stabileşte. Situaţia, la rîndul ei, reacționează asupra dispozi- 
țiilor, le fortifică şi le dezvoltă. Individul domina în societatea ger- 
manică; în folosul dezvoltării individului societatea feudală, fiică 
a societăţii germanice, și-a desfășurat influența. Vom regăsi același 
fapt în diferitele elemente ale civilizaţiei; ele au rămas fidele princi- 
piului lor, au avansat și au împins lumea pe drumul pe care ele in- 
traseră mai întîi. La viitoarea noastră întîlnire, istoria Bisericii şi 
a influenţei ei asupra civilizaţiei europene, din secolul al V-lea pînă 
în secolul al XII-lea, ne va oferi un exemplu nou și strălucitor. 


LECȚIA A CINCEA 


Obiectul lecţiei. Religia este un principiu de asociere. Coacţiunea nu ţine 
de esenţa guvernării. Condiţiile legitimității unei guvernări: 1” puterea 
în mîinile celor mai demni; 2° respectarea libertăţii guvernaţilor. Biserica, 
fiind un corp și nu o castă, a îndeplinit prima dintre aceste condiţii. Dife- 
rite moduri de numire și de alegere în vigoare în sînul ei. Ea nu a îndepli- 
nit cealaltă condiţie prin extinderea nelegitimă a principiului autorității 
și prin folosirea abuzivă a forței. Mișcare și libertate de spirit în sînul Bi- 
sericii. Raporturile Bisericii cu prinții. Independenţa puterii spirituale, sta- 
bilită în princi piu. Pretenţii şi eforturi ale Bisericii pentru a stăpini puterea 
temporală. 


Domnilor, 

Am examinat natura şi influența regimului feudal; astăzi ne vom 
ocupa de Biserica creștină între secolele al V-lea şi al XII-lea. Spun 
Biserică, şi vă atrag prin aceasta atenţia că îmi propun să vă vor- 
besc nu despre creştinism ca sistem religios, ci despre Biserică în 
calitate de societate ecleziastică, despre clerul creştin. 

În secolul al V-lea, această societate era aproape integral organi- 
zată; nu vreau să spun că nu a suportat din acea epocă schimbări 
numeroase și importante; dar se poate afirma că de atunci Biserica, 
privită ca o corporație, ca guvernare a poporului creştin, a ajuns la 
o existență completă şi independentă. 

Este suficientă o singură privire pentru a recunoaşte o diferență 
imensă între situaţia Bisericii în secolul al V-lea și situația celorlal- 
te elemente ale civilizaţiei europene. Ca elemente fundamentale ale 
civilizației europene, am indicat regimul municipal, regimul feu- 
dal, regalitatea și Biserica. Regimul municipal, în secolul al V-lea, 
nu mai era decît o rămăşiţă a Imperiului roman, o umbră lipsită 
de viață și de formă stabilă. Regimul feudal nu ieşea încă din haos. 
Regalitatea nu exista decît cu numele. Toate elementele civile ale 
societății modeme se aflau într-o stare de decadenţă sau într-o fază 

inițială. Numai Biserica era în același timp tînără şi constituită; nu- 
mai ea poseda totodată mişcarea și ordinea, energia și regula, adică 
cele două mijloace mari de influenţă. Oare nu prin viață morală, vă 
întreb eu, prin mișcare interioară, pe de o parte, și prin ordine, prin 
disciplină, pe de altă parte, au reușit instituţiile să stăpînească socie- 
tățile? Biserica cercetase, de altfel, toate marile întrebări care îl pri- 
vesc pe om; ea se preocupase de toate problemele naturii lui, de toate 
şansele destinului lui. De aceea influenţa ei asupra civilizației mo- 
derne a fost foarte mare, mult mai mare decît au considerat-o chiar 
şi cei mai înflăcăraţi dintre adversarii ei sau cei mai zeloşi apără- 
tori. Preocupaţi să o servească sau să o combată, ei nu au privit-o 
decît dintr-un punct de vedere polemic şi nu au ştiut, cred, nici să 
o judece corect, nici să-i măsoare amploarea. 

Biserica se prezintă în secolul al V-lea ca o societate independen- 
tă, puternic constituită, interpusă între stăpînii lumii, suverani, 
deţinătorii puterii temporale, pe de o parte, și popoare, de cealaltă 
parte, servind drept legătură între ele și acționînd asupra tuturor. 

Pentru a-i înțelege şi a-i cunoaşte pe deplin acțiunea, trebuie 
deci să o considerăm sub trei aspecte: trebuie să o vedem, mai întîi, 
în ea însăşi, să ne dăm seama de ceea ce era ea, de constituţia ei 
interioară, de principiile care o dominau, de natura ei. Trebuie să 
o examinăm apoi în raporturile ei cu suveranii temporali, regi, se- 
niori sau alţii; în sfîrşit, în raporturile ei cu popoarele. Și pentru 
că din acest triplu examen am dedus un tablou complet al Bisericii, 
al principiilor sale, al situaţiei, al influenței pe care ea a trebuit să 
o exercite, ne vom verifica aserţiunile în istorie: vom cerceta dacă 
faptele, evenimentele propriu-zise, din secolul al V-lea pînă în se- 
colul al XII-lea, sînt în acord cu rezultatele pe care ni le va fi oferit 
studiul naturii Bisericii și al raporturilor ei, fie cu stăpînii lumii, 
fie cu popoarele. 

Să ne ocupăm mai întîi de Biserica însăşi, de starea ei interioară, 
de natura ei. 

Primul fapt care surprinde, și poate cel mai important, este însăși 
existenţa ei, existența unei guvernări a religiei, a unui cler, a unei 
corporaţii ecleziastice, a.unui sacerdoţiu, a unei religii în stare sa- 
cerdotală. 

Pentru mulți oameni luminaţi, aceste simple cuvinte — corp de 
preoți, sacerdoțiu, guvernare a religiei — par să tranşeze ches- 
tiunea. Ei cred că o religie care a sfîrșit printr-un corp de preoți, 
printr-un cler legal constituit, în fine, o religie guvernată exercită 
o influență, în definitiv, mai mult dăunătoare decît utilă. În opinia 
lor, religia este un raport strict individual al omului cu Dumnezeu; 
şi ori de cîte ori acest raport își pierde caracterul amintit, ori de cîte 
ori o autoritate exterioară se interpune între individ și obiectul 
credințelor religioase, adică Dumnezeu, religia este alterată şi soci- 
etatea se află în pericol. 

Nu ne putem dispensa, domnilor, de examinarea acestei ches- 
tiuni. Pentru a şti care a fost influenţa Bisericii creștine, e necesar 
să știm care trebuie să fie, prin însăși natura instituţiei, influenţa unei 
Biserici, a unui cler. Pentru a aprecia această influență, trebuie să 
cercetăm înainte de toate dacă religia este într-adevăr doar indivi- 
duală, dacă ea nu provoacă și nu generează nimic mai mult decît 
un raport intim între fiecare om și Dumnezeu, sau dacă ea devine 
în mod necesar, între oameni, o sursă de noi raporturi, din care de- 
curge în mod necesar o societate religioasă şi o guvernare a aces- 
tei societăţi. 

Dacă reducem religia la sentimentul religios propriu-zis, la acest 
sentiment foarte real, dar puţin vag, puţin nesigur în obiectul lui, 
pe care nu putem deloc să-l caracterizăm decît numindu-l, la acest 
sentiment care se adresează cînd naturii exterioare, cînd părţilor celor 
mai intime ale sufletului, astăzi poeziei, mîine misterelor viitoru- 
lui, care se plimbă peste tot, într-un cuvînt, încercînd pretutindeni 
să se satisfacă şi nefixîndu-se nicăieri, dacă reducem religia la acest 
sentiment, îmi pare evident că ea trebuie să rămînă doar individua- 
lă. Un astfel de sentiment poate să provoace între oameni o asociere 
momentană; el poate, el trebuie chiar să-și afle plăcerea în simpatie, 
să se hrănească şi să se fortifice cu ea; dar prin natura lui variabilă 
şi nesigură, el refuză să devină principiul unei asocieri permanente, 
extinse, să se acomodeze cu vreun sistem de precepte, de practici, 
de forme, într-un cuvînt, să genereze o societate şi o guvernare reli- 
gioase. 

Dar, domnilor, sau eu mă înşel într-un mod surprinzător, sau acest 
sentiment nu este deloc expresia completă a naturii religioase a omu- 
lui. Religia este, cred, şi altceva, și mult mai mult. 

Există în natura umană, în destinul uman, probleme a căror so- 
luţie se află în afara acestei lumi, legate de o ordine de lucruri străi- 
nă lumii vizibile, care chinuiesc invincibil sufletul uman şi pe care 
el vrea neapărat să le rezolve. Soluţia acestor probleme, credințele 
şi dogmele care o conţin, care cel puţin se măgulesc cu acest lucru, 
acesta este primul obiect, prima sursă a religiei. 

Mai e un drum care îi conduce pe oameni spre ea. Pentru aceia 
dintre dumneavoastră care ați făcut studii filozofice ceva mai apro- 
fundate, este, cred, un fapt recunoscut astăzi că ideile morale sînt 
în mod esenţial distincte de ideile religioase, că distincţia dintre 
binele și răul moral, obligaţia de a fugi de rău și de a înfăptui binele 
sînt legi pe care omul le găsește în propria natură — la fel cum 
descoperă legile logicii — și care îşi au în ea principiul lor, tot aşa 
cum îşi găsesc aplicaţia în viață. Dar după ce am constatat aceste 
fapte, o întrebare apare în spiritul uman: de unde vine morala și 
încotro duce ea? Această obligaţie de a înfăptui binele, care sub- 
zistă prin ea însăşi, este oare un fapt izolat, fără autor, fără scop? 
Nu îi ascunde, sau mai degrabă nu îi revelează ea omului o origi- 
ne, un destin care depăşeşte această lume? Întrebare spontană, ine- 
vitabilă, și prin care morala, la rîndul ei, îl conduce pe om la poarta 
religiei şi îi deschide această sferă a lucrurilor divine de care, deși 
se distinge, este legată în mod necesar. 

Astfel, pe de o parte, problemele naturii noastre, pe de altă parte, 
necesitatea de a-i căuta moralei o confirmare, o origine, un scop, iată 
niște surse sigure ale religiei. Ea se prezintă deci sub multe alte as- 
pecte în afara celui de pur sentiment; ea se prezintă ca un ansam- 
blu: 1* de doctrine suscitate de problemele pe care omul le poartă 
în el, 2° de precepte care corespund acestor doctrine și îi dau mo- 
ralei naturale un sens și o confirmare; 3° de promisiuni, în fine, care 
se adresează speranțelor de viitor ale omenirii. lată ceea ce consti- 
tuie într-adevăr religia; iată ce este ea în fond, nu o pură formă a sen- 
sibilității, un elan al imaginaţiei, o specie a poeziei. 

Readusă astfel la adevăratele ei elemente, la esența ei, religia nu 
mai apare ca un simplu fapt individual, ci ca un principiu putemic 

și fecund de asociere. O consideraţi un sistem de credințe, de dogme? 
Adevărul nu îi aparține nimănui; el este în același timp universal 
şi absolut; oamenii au nevoie să-l caute și să-l profeseze în comun. 
Este oare vorba de precepte care se asociază doctrinelor? O lege 
obligatorie pentru un individ este obligatorie pentru toți; trebuie 
să fie promulgată, toți oamenii trebuie să fie aduşi sub dominaţia 
ei. La fel se întîmplă cu promisiunile pe care le face religia în nu- 
mele credinței și al preceptelor ei: trebuie să fie răspîndite, trebuie 
ca toți să fie chemaţi să culeagă fructele lor. Din elementele esen- 
tiale ale religiei vedeţi deci născîndu-se societatea religioasă; și ea 
decurge din ele într-un mod atît de infailibil, încît cuvîntul care 
exprimă sentimentul social cel mai energic, nevoia cea mai imperi- 
oasă de a propaga ideile, de a extinde o societate, este cuvîntul pro- 
zelitism, cuvînt care se aplică mai ales credințelor religioase şi pare 
a le fi aproape în exclusivitate consacrat. 

Societatea religioasă o dată apărută, cînd un anumit număr de 
oameni s-au reunit prin credinţe religioase comune, sub legea pre- 
ceptelor religioase comune, le trebuie o guvernare. Nu există nici 
o societate care să subziste măcar opt zile, ce spun, măcar o oră, 
fără guvernare. Chiar în clipa în care se formează societatea, prin 
simplul fapt al formării ei, ea cheamă o guvernare care să proclame 
adevărul comun, liant al societăţii, care să promulge şi să mențină 
preceptele pe care acest adevăr trebuie să le genereze. Necesitatea 
unei puteri, a unei guvemări a societăţii religioase, ca şi a oricărei 
alte societăți, este implicată de faptul existenței societăţii. Și nu 
numai că guvernarea este necesară, dar ea se formează în mod na- 
tural. Nu pot să zăbovesc prea mult pentru a explica cum se naște 
şi se stabilește guvernarea în societate în general. Mă voi limita 
la a spune că, atunci cînd lucrurile îşi urmează legile lor naturale, 
cînd forța nu intervine, puterea le revine celor mai capabili, celor 
mai buni, celor care vor conduce societatea spre scopul ei. Dacă este 
vorba de o expediţie de război, cei mai viteji iau puterea. Dacă aso- 
cierea are ca obiect o cercetare, o acțiune savantă, cel mai abil va 
fi maestrul. Peste tot, în lumea lăsată să-şi urmeze cursul natural, 
inegalitatea naturală a oamenilor se desfăşoară liber şi fiecare ia 
locul pe care este capabil să-l ocupe. Ei bine, sub raportreligios, oa- 
menii nu sînt mai egali în talente, în facultăţi, în putere, decît în ori- 

care altă privinţă: unul va fi mai capabil decît oricare altul să pună 
în lumină doctrinele religioase şi să le facă să fie în general adopta- 
te; altul exercită mai multă autoritate pentru a face să fie respecta- 
te preceptele religioase; altul va excela în a întreţine, în a stîrni în 
suflete emoții și speranţe religioase. Aceeași inegalitate a facultăți- 
lor și a influenţei care face să se nască puterea în societatea civilă 
o face să se nască şi în societatea religioasă. Misionarii se fac şi se 
declară ca generalii. Astfel încît, pe de o parte, din natura societății 
religioase decurge în mod necesar guvemarea religioasă; pe de altă 
parte, ea se dezvoltă acolo în mod natural doar prin efectul facultă- 
ţilor umane şi al repartizării lor inegale. Astfel, imediat ce religia ia 
naștere în om, se dezvoltă societatea religioasă; imediat ce apare 
societatea religioasă, ea îşi generează guvernarea. 

Dar se ridică o obiecţie fundamentală: nu există aici nimic de or- 
donat, nimic de impus; nimic coercitiv nu poate fi legitim. Nu exis- 
tă aici loc pentru guvernare, pentru că libertatea trebuie să subziste 
în întregime. 

Domnilor, ar însemna să ne facem despre guvernare în general 
o idee foarte limitată și primitivă dacă am crede că ea rezidă nu- 
mai —, sau dacă am crede că ea rezidă în principal — în forța pe 
care o desfășoară pentru a se face ascultată, în elementul ei coercitiv. 

Părăsesc perspectiva religioasă; iau în considerație guvernarea 
civilă. Urmaţi, vă rog, împreună cu mine, simplul curs al faptelor. 
Societatea există: există ceva de făcut, indiferent ce, în interesul ei, 
în numele ei; există o lege de făcut, o măsură de luat, o judecată 
de pronunţat. Cu siguranță că există și o bună modalitate de a satis- 
face aceste nevoi sociale, o poziţie bună de adoptat, o judecată bună 
de pronunţat. De orice ar fi vorba, oricare ar fi interesul pus sub 
semnul întrebării, există în orice ocazie un adevăr care trebuie 
cunoscut și care trebuie să decidă în privința comportamentului. 

Prima problemă a guvernării este de a căuta acest adevăr, de a 
descoperi ce este drept, rațional, ce i se potriveşte societății. Cînd 
găseşte acest lucru, îl proclamă. Ea trebuie atunci să încerce să-l facă 
să pătrundă în spirite, să se facă aprobată de oamenii asupra cărora 
acționează, să-i convingă că are dreptate. Există în toate acestea ceva 
coercitiv? Cîtuşi de puțin. Acum presupuneți că adevărul care trebu- 
ie să tranșeze chestiunea, indiferent care, presupuneți, spun, că acest 

adevăr o dată găsit și proclamat convinge toate inteligențele, deter- 
mină toate voințele, că toţi recunosc că guvernarea are dreptate şi 
ascultă de ea în mod spontan; nu este încă vorba de coacțiune, nu 
este cazul să fie folosită forţa. S-ar putea oare ca din întîmplare gu- 
vernarea să nu subziste? Să nu fi existat deloc în toate acestea gu- 
vernare? Evident, a existat guvernare și ea şi-a îndeplinit sarcina. 
Coacţiunea nu se ivește decît atunci cînd apare rezistența voințelor 
individuale, cînd ideea, soluţia pe care puterea a adoptat-o nu ob- 
tine aprobarea sau supunerea voluntară a tuturor. Guvernarea folo- 
seşte atunci forța pentru a se face ascultată: acesta este rezultatul 
necesar al imperfecțiunii umane care rezidă în acelaşi timp în pu- 
tere şi în societate. Nu va exista niciodată vreun mijloc de a o evita 
complet; guvernările civile vor fi întotdeauna obligate să recurgă, 
într-o oarecare măsură, la coacţiune. Dar, evident, nu coacţiunea 
este cea care le constituie; ori de cîte ori ele se pot lipsi de ea, ele 
o şi fac, spre binele tuturor, și cea mai bună modalitate a lor de a 
se perfecționa este să se lipsească de ea, să se limiteze la mijloacele 
strict morale, la acțiunea exercitată asupra inteligențelor, astfel încît, 
cu cît guvernarea se dispensează mai mult de coacţiune, cu atît ea 
este mai fidelă adevăratei sale naturi şi se achită mai bine de misiu- 
nea ei. Ea nu se reduce deloc, nu se retrage, după cum se repetă în- 
tr-un mod vulgar; este vorba de o altă modalitate, și de o modalitate 
infinit mai vastă și mai puternică. Guvernările care utilizează cel 
mai mult coacțiunea fac considerabil mai puţine lucruri decît cele 
care nu o folosesc deloc. Adresîndu-se inteligențelor, determinînd 
voinţele libere, acționînd prin mijloace pur intelectuale, guverna- 
rea, în loc să se reducă, sporește, se înalță; atunci îndeplineşte ea cele 
mai multe lucruri, şi pe cele mai importante. Dimpotrivă, atunci cînd 
este obligată să folosească fără încetare coacțiunea, ea se restrînge, 
se diminuează şi face foarte puţin, iar ceea ce face, face prost. 
Aşadar, esența guvernării nu rezidă cîtuși de puţin în folosirea 
forței; ceea ce o constituie înainte de toate este un sistem de mij- 
loace și de puteri conceput în scopul de a ajunge la descoperirea 
a ceea ce este potrivit în fiecare ocazie, la descoperirea adevărului 
care are dreptul de a guverna societatea, pentru a-l face apoi să pă- 
trundă în spirite şi a-l face să fie adoptat în mod voluntar, liber. Ne- 
cesitatea şi prezența unei guvernări pot fi deci foarte bine concepute 

chiar şi atunci cînd nu va fi cazul nici unei coacţiuni, cînd ea va fi 
absolut interzisă. 

Ei bine, domnilor, aşa stau lucrurile şi cu guvernarea unei socie- 
tăţi religioase. Fără îndoială, coacțiunea îi este interzisă; fără îndo- 
ială, doar în virtutea faptului că ea are ca domeniu unic conștiința 
umană, folosirea forței este aici ilegitimă, oricare ar fi scopul aces- 
tei folosiri: dar guvernarea nu este mai puţin prezentă, ea trebuie 
să îndeplinească în aceeași măsură toate actele pe care tocmai vi 
le-am înfățișat. Trebuie să cerceteze care sînt doctrinele religioase 
ce rezolvă problemele destinului uman; sau, dacă există deja un sis- 
tem general de credinţe în care aceste probleme sînt lămurite, tre- 
buie ca, în fiecare caz particular, să descopere și să pună în lumină 
consecinţele sistemului; trebuie să promulge şi să mențină precep- 
tele care corespund doctrinelor ei; trebuie să le predice, să le predea, 
pentru ca atunci cînd societatea se îndepărtează de ele să i le amin- 
tească. Nimic coactiv, ci cercetare, predicţie, predare a adevărurilor 
religioase; la nevoie, avertismente, cenzură: în aceasta constă sarci- 
na guvernării religioase, aceasta este datoria ei. Suprimaţi oricât 
de drastic coacţiunea, şi veți vedea toate problemele esenţiale ale 
organizării guvernării ivindu-se şi reclamînd o soluţie. Problema 
de a şti, de exemplu, dacă este necesar un corp de magistrați reli- 
gioși sau dacă este posibil să ne lăsăm în seama inspirației religioa- 
se a indivizilor, această problemă care se dezbate între majoritatea 
societăţilor religioase și cea a quakerilor, va exista mereu, va trebui 
întotdeauna să fie tratată. La fel, problema de a ști dacă, atunci cînd 
am convenit că un corp de magistrați religioși este necesar, trebuie 
să preferăm un sistem de egalitate, miniştri ai religiei egali între ei 
şi deliberînd în comun, sau o constituţie ierarhică, diferite grade de 
putere, această problemă nu va dispărea deloc chiar dacă le veți fi 
retras magistraților ecleziastici, oricare ar fi aceştia, orice putere co- 
ercitivă. Așadar, în loc de a dizolva societatea religioasă pentru a 
avea dreptul de a distruge guvernarea religioasă, trebuie să recunoaș- 
tem că societatea religiosă se formează în mod natural, că guver- 
narea religioasă decurge într-un mod la fel de natural din societatea 
religioasă şi că problema de rezolvat este aceea de a şti în ce con- 
diţii această guvernare trebuie să existe, care sînt bazele, principiile, 
condiţiile de legitimitate. Aici se află adevărata cercetare pe care 


LECŢIA A CINCEA 103 


o impune existența necesară a guvernării religioase, ca şi a oricărei 
alte guvernări. 

Domnilor, condiţiile de legitimitate sînt aceleași pentru guver- 
narea societății religioase ca și pentru oricare alta; ele pot fi reduse 
la două: prima este ca puterea să ajungă și să rămînă în mod con- 
stant, cel puţin în limitele imperfecțiunii lucrurilor omeneşti, în mîi- 
nile celor mai buni, celor mai capabili; ca superiorităţile legitime 
care sînt dispersate în societate să fie căutate în ea, puse în lumină 
şi chemate să descopere legea socială, să exercite puterea; cea de-a 
doua, ca puterea, legitim constituită, să respecte libertăţile legiti- 
me ale celor asupra cărora se exercită. Un bun sistem de formare 
şi de organizare a puterii, un bun sistem de garanții în privința liber- 
tății — în aceste două condiţii rezidă caracterul benefic al guver- 
nării în general, religioasă sau civilă. Ele trebuie să fie toate judecate 
după acest criteriu. 

Aşadar, în loc să i se reproşeze Bisericii, guvernării lumii creș- 
tine existenţa ei, trebuie cercetat cum s-a constituit ea și dacă prin- 
cipiile ei corespundeau celor două condiţii esenţiale ale oricărei 
guvernări bune. Să examinăm Biserica sub acest dublu raport. 

Cât despre modul de formare și de transmitere a puterii în Bise- 
rică, există un cuvînt de care s-a făcut adesea uz vorbindu-se despre 
clerul creştin şi pe care trebuie să-l îndepărtez: este cel de castă. Ade- 
seori, corpul magistraţilor ecleziastici a fostnumit castă. Această ex- 
presie nu este corectă: ideea de ereditate este inerentă ideii de castă. 
Străbateți lumea; luaţi la rînd toate țările în care s-a instaurat re- 
gimul de caste, în India, în Egipt, veţi vedea pretutindeni că ea este 
esențialmente ereditară; e transmiterea aceleiaşi situaţii, a aceleiaşi 
puteri, din tată în fiu. Acolo unde nu există ereditate, nu există castă, 
există corporație; spiritul corporativ are inconvenientele lui, dar e 
foarte diferit de spiritul de castă. Cuvîntul castă nu i se poate aplica 
Bisericii creştine. Celibatul preoţilor a împiedicat clerul creştin să 
devină o castă. 

Întrezăriţi deja consecinţele acestei diferenţe. De sistemul de 
castă, de ereditate, este legat în mod inevitabil privilegiul; acesta 
decurge din însăşi definiția castei. Cînd aceleași funcţii, aceleași pu- 
teri devin ereditare în sînul acelorași familii, este clar că apare şi pri- 
vilegiul, că nimeni nu le poate obține independent de origine. Este 

tocmai ceea ce s-a întîmplat: acolo unde guvernarea religioasă a 
căzut în mîinile unei caste, ea a devenit obiect de privilegiu; nimeni 
nu a intrat în rîndurile sale în afara celor care aparțineau familii- 
lor castei. Nimic asemănător nu s-a petrecut în Biserica creştină; 
nu numai că nimic asemănător nu s-a întîmplat aici, dar Biserica 
a menținut în mod constant principiul admisibilității egale a tutu- 
ror oamenilor, oricare ar fi fost originea lor, în toate funcţiile, în 
toate demnităţile. Cariera ecleziastică, în special între secolele al 
V-lea şi al XII-lea, era deschisă tuturor. Biserica recruta din toate 
păturile sociale, atît din cele inferioare, cît şi din cele superioare, 
adesea chiar mai mult din cele inferioare. În jurul ei, totul se afla 
în regimul privilegiului;, ea singură menținea principiul egalităţii, 
al concurenţei; ea chema toate superiorităţile legitime la deținerea 
puterii. Aceasta este prima mare consecinţă care a decurs în mod 
natural din faptul că era un corp și nu o castă. 

Şi iat-o şi pe a doua: există un spirit inerent castelor, spiritul de 
imobilitate. Afirmația aceasta nu are nevoie să fie dovedită. Des- 
chideţi orice istorie; veţi vedea spiritul de imobilitate luînd în stăpi- 
nire toate societățile, politice sau religioase, în care domină regimul 
castelor. Teama de progres a pătruns și ea, într-o anumită perioadă 
şi pînă la un anumit grad, în Biserica creştină. Nu se poate spune 
că a dominat-o; nu se poate spune că Biserica creştină a rămas imo- 
bilă și stagnantă, dimpotrivă, timp de multe secole, ea a fost în mișca- 
re și în progres, cînd provocată de atacurile unei opoziții exterioare, 
cînd determinată, în chiar interiorul ei, de nevoile de reformă şi de 
dezvoltare interioară. În definitiv, este o societate care s-a schim- 
bat, a înaintat constant, care are o istorie variată şi progresivă. Nu 
există nici o îndoială că egala admitere a tuturor oamenilor în func- 
tiile ecleziastice, permanenta recrutare a Bisericii în funcţie de un 
principiu de egalitate au contribuit puternic la a întreţine în ea, la 
a însufleţi neîncetat mișcarea și viața, prevenind triumful spiritului 
de imobilitate. 

Cum se asigura Biserica, admițîndu-i pe toți oamenii la putere, 
că ei aveau dreptul să fie acolo? Cum erau descoperite și urmau să 
fie extrase, din sînul societăţii religioase, superioritățile legitime care 
trebuiau să ia parte la guvernarea ei? 

Două principii erau în vigoare în Biserică: 1° elecțiunea rangu- 
lui inferior de către cel superior, alegerea, numirea; 2° elecțiunea 
celui superior de către subordonați, sau elecțiunea propriu-zisă aşa 
cum o concepem astăzi. 

Hirotonisirea preoților, de exemplu, facultatea de a-l face pe un 
om preot, îi aparținea doar superiorului: alegerea se făcea de la su- 
perior la inferior. La fel, în conferirirea anumitor beneficii ecle- 
ziastice, printre altele a beneficiilor legate de concesiile feudale, 
superiorul — rege, papă sau senior — era cel care îl numea pe bene- 
ficiar. În alte cazuri, acţiona principiul elecţiunii propriu-zise. Epis- 
copii fuseseră multă vreme și erau încă adesea, în epoca de care ne 
ocupăm, aleşi de corpul clerului; chiar şi credincioșii interveneau 
aici cîteodată. În interiorul mînăstirilor, abatele era ales de călugări. 
La Roma, papii erau aleşi de colegiul cardinalilor, şi chiar şi mai 
înainte întregul cler roman lua parte la aceste alegeri. Găsiţi, așadar, 
cele două principii potrivit cărora puterea poate fi recunoscută și 
acceptată, alegerea celui inferior de către superior și elecțiunea celui 
superior de către subordonați, admise și active în Biserică, în spe- 
cial în epoca de care ne ocupăm; prin unul sau prin celălalt dintre 
aceste mijloace ea îi desemna pe oamenii chemaţi să exercite o parte 
din puterea ecleziastică. 

Nu numai că aceste două principii coexistau, ci, fiind funda- 
mental diferite, se luptau între ele. După multe secole și multe vici- 
situdini, desemnarea celui inferior de către cel superior este cea care 
a învins în Biserica creştină. Dar, în general, între secolele al V-lea 
şi al XII-lea, domina încă celălalt principiu, alegerea celui supe- 
rior de către subordonați. Şi să nu vă mire, domnilor, coexistența 
acestor două principii atît de diferite; priviți societatea în general, 
cursul natural al lumii, modalitatea în care se transmite în lume pu- 
terea; veți vedea că această transformare se operează cînd potrivit 
unuia dintre aceste moduri, cînd urmîndu-l pe celălalt. Nu Bise- 
rica este cea care le-a inventat; ea le-a găsit în guvernarea provi- 
denţială a lucrurilor omeneşti; ea le-a împrumutat de aici. Există 
ceva adevărat şi util şi în unul, şi în celălalt. Combinarea lor ar fi 
adesea cel mai bun mijloc de a descoperi puterea legitimă. Este o 
mare nenorocire, în opinia mea, că unul singur dintre cele două, 
alegerea celui inferior de către cel superior, a învins în Biserică; 

totuşi, cel de-al doilea nu a dispărut complet niciodată; și sub nume 
diferite, cu mai mult sau mai puţin succes, el a reapărut în toate epo- 
cile, suficient, cel puţin, pentru a protesta împotriva prescripției şi 
a o elimina. 

Biserica creștină, domnilor, îşi extrăgea, în epoca de care ne ocu- 
păm, o forță imensă din respectul ei pentru egalitate și pentru superio- 
rităţile legitime. Era societatea cea mai populară, cea mai accesibilă, 
cea mai deschisă tuturor talentelor, tuturor ambițiilor nobile ale na- 
turii umane. Puterea ei deriva mai ales din aceasta, în mult mai mare 
măsură decît din bogăţiile și din mijloacele ilegitime pe care prea 
adesea le-a folosit. 

În privinţa celei de-a doua condiţii a unei guvernări bune, res- 
pectarea libertăţii, cea a Bisericii lăsa mult de dorit. 

Două principii rele se întîlneau în ea: unul mărturisit, încorporat, 
pentru a spune așa, în doctrinele Bisericii, celălalt introdus în inte- 
riorul ei de slăbiciunea umană, nicidecum ca o consecinţă legiti- 
mă a doctrinelor creştine. 

Primul era negarea drepturilor rațiunii individuale, pretenţia de 
a transmite credințele de sus în jos în toată societatea religioasă, 
fără ca nimeni să aibă dreptul să le examineze pe cont propriu. Este 
mai ușor să stabilești în principiu această pretenţie decît să o faci 
cu adevărat să prevaleze. O convingere nu poate deloc pătrunde în 
inteligența umană dacă inteligența nu îi deschide uşa; trebuie ca ea 
să se facă acceptată. În orice mod s-ar înfățișa o credință, oricare ar 
fi numele pe care ea l-ar invoca, inteligența o examinează; și dacă 
credința pătrunde, înseamnă că ea a fost acceptată de inteligență. 
Astfel, există întotdeauna, sub orice formă ar fi ascunsă, acţiunea 
inteligenţei individuale asupra ideilor pe care pretindem să i le im- 
punem. Este adevărat totuși că inteligența poate fi alterată; ea poate, 
pînă la un anumit punct, să abdice, să se mutileze; poate fi împin- 
să să facă uz greşit de facultăţile ei, să nu le folosească în măsura 
în care ar avea dreptul să o facă. Aceasta a fost adesea consecinţa 
principiului greșit admis de Biserică; în ce priveşte acțiunea pură 
şi completă a acestui principiu, ea nu a avut loc niciodată, nu a 
putut niciodată să aibă loc. 

Cel de-al doilea principiu greșit este dreptul la coacţiune pe care 
și-l aroga Biserica, drept contrar naturii societăţii religioase, ori- 

ginii înseși a Bisericii, maximelor ei inițiale; drept contestat de cîțiva 
dintre cei mai iluștri Părinţi, de exemplu, de Sfîntul Ambrozie, Sfîn- 
tul Hilarius, Sfîntul Martin, dar care totuși prevala şi tindea să devină 
un fapt dominant. Pretenţia de a impune cu forța credința, dacă aceste 
cuvinte se pot alătura, sau de a pedepsi din punct de vedere mate- 
rial credința, persecutarea ereziei, adică disprețul libertăţii legiti- 
me a gîndirii umane, în aceasta constă eroarea care, deja cu mult 
înainte de secolul al V-lea, pătrunsese în Biserică și care a costat-o 
cel mai scump. 

Deci, dacă privim Biserica în raporturile ei cu libertatea mem- 
brilor săi, recunoaștem că principiile ei în această privință erau mai 
puţin legitime, mai puţin salutare decît cele care prezidau formarea 
puterii ecleziastice. Nu trebuie să credem totuși că un principiu 
greşit viciază în mod radical o instituţie și nici că el înfăptuieşte 
tot răul pe care îl conţine. Nimic nu falsifică mai mult istoria decît 
logica: cînd spiritul uman s-a oprit asupra unei idei, el extrage din 
ea toate consecinţele posibile, o face să producă tot ceea ce ea ar 
putea cu adevărat să producă, și apoi şi-o reprezintă în istorie cu 
acest întreg cortegiu. Nu se întîmplă deloc astfel; evenimentele nu 
sînt la fel de prompte în consecințele lor precum spiritul uman. Exis- 
tă în toate lucrurile un amestec de bine şi de rău atît de profund, 
atît de inextricabil, încît, din orice parte aţi pătrunde, cînd coborîți 
la nivelul ultimelor elemente ale societăţii sau ale sufletului, veţi 
găsi acolo cele două ordine de fapte coexistînd, dezvoltîndu-se una 
alături de cealaltă şi luptîndu-se, dar fără să se extermine. Natura 
umană nu merge niciodată pînă la ultimele limite, nici ale răului, 
nici ale binelui; ea trece neîncetat de la unul la celălalt, redresîn- 
du-se în momentul în care pare cel mai aproape de cădere, slăbind 
în momentul în care pare că merge cît se poate de drept. Regăsim 
şi aici acest caracter de discordanță, de varietate, de luptă, pe care 
l-am considerat a fi caracterul fundamental al civilizaţiei europene. 
Există, în plus, un fapt general care caracterizează guvernarea Bise- 
Ticii şi de care trebuie să ne dăm bine seama. 

Astăzi, domnilor, cînd ne gîndim la o guvernare, oricare ar fi 
ea, ştim că nu are deloc pretenţia să guverneze altceva decît ac- 
țiunile exterioare ale omului, raporturile civile dintre oameni: gu- 
vernările declară deschis că se vor ocupa doar de acestea. Cît despre 

gîndirea umană, conștiința umană, moralitatea propriu-zisă, opinii- 
le individuale și moravurile private, ele nu se amestecă; acestea sînt 
incluse în domeniul libertăţii. 

Domnilor, Biserica creștină făcea, dorea să facă exact contrariul: 
intenţiona să guverneze gîndirea umană, libertatea umană, mora- 
vurile private, opiniile individuale. Ea nu concepea un cod, cum sînt 
ale noastre, pentru a defini acolo doar acţiunile vinovate din punct 
de vedere moral și periculoase din punct de vedere social, și pentru 
a le pedepsi doar cu condiţia să aibă acest dublu caracter: ea redac- 
ta un catalog al tuturor acţiunilor vinovate din punct de vedere mo- 
ral şi, sub numele de păcate, le pedepsea pe toate, avea intenţia să 
le reprime pe toate; într-un cuvînt, guvernarea Bisericii nu se adresa, 
precum guvemările moderne, omului exterior, raporturilor strict 
civile dintre oameni; ea se adresa omului interior, gîndirii, conştiin- 
tei, adică părții celei mai intime, celei mai libere, celei mai rebele 
față de constrîngere. Biserica era deci, prin însăşi natura acțiunii 
ei, combinată cu natura cîtorva dintre principiile pe care se baza 
guvernarea ei, foarte amenințată de tiranie, de o folosire ilegitimă 
a forţei. Dar în același timp forța întîlnea acolo o rezistență pe care 
nu o putea înfrînge. Oricît de puţină mișcare şi spațiu li se lasă, gîn- 
direa și libertatea umană reacționează energic împotriva oricărei 
tentative de a fi supuse şi constrîng însuși despotismul pe care îl 
suportă să abdice de la el însuşi în fiecare clipă. Este ceea ce s-a 
întîmplat în interiorul Bisericii creștine. Aţi văzut proscrierea ere- 
ziei, condamnarea dreptului de examinare, disprețul raţiunii indi- 
viduale, principiul transmiterii imperative a doctrinelor pe calea 
autorităţii. Ei bine, găsiți o societate în care rațiunea individuală 
să se fi dezvoltat cu mai multă îndrăzneală decît în Biserică! Ce 
sînt sectele, ereziile, dacă nu fructul opiniilor individuale? Sectele, 
domnilor, ereziile, toată această parte a opoziţiei din Biserica creş- 
tină sînt dovada incontestabilă a vieţii, a activității morale care 
domnea acolo; viață furtunoasă, dureroasă, presărată cu pericole, 
erori, crime, dar nobilă şi puternică, şi care a dat naştere celor mai 
frumoase dezvoltări ale inteligenței şi voinței. leșiţi din sfera opozi- 
tiei; pătrundeţi în însăşi guvernarea ecleziastică; o veţi găsi consti- 
tuită și acționînd complet altfel decît par să o indice unele dintre 
principiile ei. Ea neagă dreptul de examinare; vrea să-i retragă ra- 


LECŢIA A CINCEA 109 


țiunii individuale libertatea; şi apelează neîncetat la rațiune; faptul 
libertății este cel care domină acolo. Care sînt instituţiile, mijloacele 
sale de acțiune? Conciliile provinciale, conciliile naţionale, conci- 
liile generale, o corespondență permanentă, publicarea permanentă 
a scrisorilor, a avertismentelor, a scrierilor. Niciodată vreo guver- 
nare nu a procedat în această privință prin discuţie, printr-o delibe- 
rare comună. Aţi crede că sînteţi în interiorul şcolilor de filozofie 
greacă; şi totuşi, nu este vorba numai de o discuţie, doar de căutarea 
adevărului; este vorba de autoritate, de măsuri care trebuie luate, 
de decrete care trebuie date, în sfîrşit, de o guvernare. Dar de aşa 
natură este, în interiorul acestei guvernări, energia vieţii intelec- 
tuale, încît ea devine faptul dominant, universal, căruia îi cedează 
toate celelalte, încât ceea ce izbucnește din toate părţile este exerci- 
tiul raţiunii și al libertăţii. 

Sînt foarte departe de a conchide, domnilor, că principiile gre- 
şite pe care am încercat să le descîlcesc şi care existau, în opinia 
mea, în sistemul Bisericii au rămas acolo fără vreun efect. În epoca 
de care ne ocupăm, ele dădeau deja roade foarte amare; mai tîrziu, 
ele au dat roade cu mult mai amare; dar nu au făcut tot răul de care 
erau capabile; nu au înăbușit binele care creștea din același sol. 

Așa era Biserica, domnilor, considerată în ea însăşi, în interio- 
rul, în natura ei. Trec la raporturile sale cu suveranii, cu stăpînii pu- 
terii temporale: este cel de-al doilea punct de vedere din care m-am 
decis să o privesc. 

Cînd a căzut Imperiul, domnilor, cînd, în locul vechiului regim 
roman, al acestei guvernări în mijlocul căreia se născuse Biserica, 
cu care ea crescuse, cu care împărtășea obiceiuri comune, vechi 
raporturi, ea s-a văzut în fața acestor regi barbari, a acestor şefi bar- 
bari rătăcind pe teritoriu sau stabiliți în castelele lor, şi de care ni- 
mic nu o lega, nici tradiţii, nici credinţe, nici sentimente, pericolul 
în care s-a aflat a fost mare, iar spaima pe măsură. 

O singură idee a devenit dominantă în Biserică: aceea de a-i lua 
în stăpînire pe aceşti nou-veniţi, de a-i converti. Relaţiile Bisericii 
cu barbarii nu au avut, la început, aproape nici un alt scop. 

Pentru a acționa asupra barbarilor, trebuia să te adresezi mai ales 
simţurilor, imaginaţiei lor. De aceea a crescut mult în acea epocă 
numărul, pompa, varietatea ceremoniilor de cult. Cronicile dovedesc 

că mai ales prin acest mijloc Biserica acţiona asupra barbarilor, ea 
îi convertea prin spectacole frumoase. 

O dată stabiliți şi convertiți, cînd au existat cîteva legături între 
ei şi Biserică, ea nu a încetat să fie expusă, din partea lor, unor peri- 
cole destul de mari. Brutalitatea, lipsa de reflecţie a barbarilor erau 
de așa natură încît noile credinţe, noile sentimente care le fuseseră 
inspirate exercitau asupra lor o foarte mică influenţă. Curînd, vio- 
lenţa cîştiga din nou teren și Biserica era victima acestui fapt, ca 
şi restul societăţii. Pentru a se apăra de violență, ea a proclamat un 
principiu deja stabilit sub Imperiu, deși într-un mod mai vag, sepa- 
rarea dintre puterea spirituală și puterea temporală, şi independența 
lor reciprocă. Cu ajutorul acestui principiu Biserica a trăit liberă ală- 
turi de barbari, ea a menţinut ideea că forța nu acţiona în nici un fel 
asupra sistemului de credinţe, de speranţe, de promisiuni religioase, 
că lumea spirituală şi lumea temporală erau complet distincte. 

Veţi vedea imediat ce consecinţe salutare au decurs din acest 
principiu. Independent de utilitatea sa temporară pentru Biserică, 
el a avut efectul inestimabil de a fundamenta de drept separarea celor 
două puteri, de a le controla și pe una, și pe cealaltă. În plus, sus- 
ţinînd independenţa lumii intelectuale în general şi în ansamblul 
ei, Biserica a pregătit independenţa lumii intelectuale individuale, 
independenţa gîndirii. Biserica afirma că sistemul de credinţe reli- 
gioase nu putea cădea sub jugul forţei; fiecare individ a fost determi- 
nat să-și însușească limbajul Bisericii. Principiul liberei examinări, 
al libertăţii gîndirii individuale, se identifică cu cel al independenţei 
autorității spirituale generale față de puterea temporală. 

Din nefericire, este uşor să se treacă de la nevoia de libertate la 
dorința de dominație. Este ceea ce s-a petrecut în sînul Bisericii: prin 
dezvoltarea naturală a ambiţiei, a orgoliului uman, Biserica a încer- 
cat să stabilească nu numai independenţa, ci şi dominaţia puterii 
spirituale asupra puterii temporale. Nu trebuie să credem totuși că 
această pretenţie nu a avutaltă sursă în afara slăbiciunilor omenirii; 
ea are surse mai profunde şi pe care este important să le cunoaștem. 

Cînd libertatea domnește în lumea intelectuală, cînd gîndirea 
și conştiinţa nu sînt deloc supuse unei puteri care le contestă drep- 
tul de a dezbate, de a decide, și care folosește forţa împotriva lor, 
cînd nu există deloc o guvernare spirituală vizibilă, constituită, pre- 

tinzînd și exercitînd dreptul de a dicta opiniile, atunci ideea domi- 
naţiei ordinii spirituale asupra ordinii temporale nu poate deloc să 
apară. Cam aceasta este astăzi starea lumii. Dar cînd există, aşa cum 
exista în secolul al X-lea, o guvernare a ordinii spirituale, cînd gîn- 
direa şi conştiinţa stau sub legi, sub instituţii, sub puteri care îşi 
arogă dreptul de a le porunci și de a le constrînge, într-un cuvînt, cînd 
puterea spirituală este constituită, cînd ea a luat cu adevărat în stă- 
pînire, în numele dreptului și al forței, rațiunea și conştiinţa umane, 
este normal ca ea să ajungă să pretindă dominaţia asupra ordinii 
temporale şi să spună: „Cum! Dacă am dreptul, pot să acţionez asu- 
pra a ceea ce este mai elevat, mai independent în om, asupra gîndirii 
lui, asupra voinței lui interioare, asupra conștiinței lui, atunci cum 
să nu am dreptul asupra intereselor lui exterioare, materiale, trecă- 
toare! Dacă eu sînt interpretul justiției, al adevărului, cum să nu fiu 
în stare să reglez raporturile lumești dintre justiţie şi adevăr?“ Ar 
trebui să rezulte, în virtutea acestui raționament, că ordinea spiri- 
tuală tinde să cuprindă ordinea temporală. Şi acest lucru ar trebui 
să se întîmple cu atît mai mult cu cît ordinea spirituală cuprindea 
atunci toate dezvoltările posibile ale gîndirii umane; nu exista decât 
o știință, teologia, o singură ordine spirituală, ordinea teologică; toate 
celelalte ştiinţe, retorica, aritmetica, chiar şi muzica, toate intrau în 
teologie. Puterea spirituală aflîndu-se astfel în fruntea oricărei acti- 
vități a gîndirii umane, trebuia în mod natural să-şi atribuie guver- 
narea generală a lumii. 

Mai era o cauză care o împingea în această direcție: starea în- 
grozitoare a ordinii temporale, violența, nedreptatea care dominau 
guvernarea temporală a societăților noastre. 

De cîteva secole se vorbește cu ușurință despre drepturile pu- 
terii temporale: dar în epoca de care ne ocupăm, puterea tempora- 
lă era o forță pură, o fărădelege care nu poate fi supusă. Biserica, 
oricît de imperfecte ar fi fost încă noțiunile de morală şi de justiţie, 
era infinit superioară unei astfel de guvernări temporale; strigătul 
popoarelor o presa în permanență să-și ocupe locul de drept. Atunci 
cînd un papă sau episcopii proclamau că un suveran își pierduse 
drepturile, că supușii lui erau dezlegaţi de jurămîntul de fidelitate, 
această intervenţie, fără îndoială supusă unor grave abuzuri, era 
adesea, într-un caz particular, legitimă şi salutară. În general, dom- 

nilor, cînd oamenilor le-a lipsit libertatea, religia a fost cea care și-a 
luat sarcina de a o înlocui. În secolul al X-lea, popoarele nu erau ca- 
pabile să se apere, să-şi pună în valoare drepturile împotriva violen- 
tei civile; religia intervenea în numele cerului. Este una dintre cauzele 
care au contribuit cel mai mult la victoriile principiului teocratic. 

Există şi o a treia cauză, în opinia mea, prea puțin remarcată: 
este vorba de complexitatea situaţiei şefilor Bisericii, varietatea 
aspectelor sub care ei se înfățișau în societate. Pe de o parte, ei erau 
prelați, membri ai ordinii ecleziastice, posesori ai puterii spirituale 
şi, în această calitate, independenţi, pe de altă parte, ei erau vasali 
şi, ca atare, implicaţi în legăturile feudalității civile. Și asta nu este 
tot: pe lîngă faptul că erau vasali, ei erau supuşi; ceva din fostele re- 
laţii ale împăraţilor romani cu episcopii, cu clerul, trecuse în rela- 
tiile clerului cu suveranii barbari. Printr-o serie de cauze care ne-ar 
lua prea mult timp să le dezvoltăm, episcopii ajunseseră să-i priveas- 
că, într-o anumită măsură, pe suveranii barbari ca pe succesorii îm- 
păraţilor romani și să le atribuie toate drepturile. Șefii clerului aveau 
deci un triplu statut: un statut ecleziastic şi, ca atare, ei erau inde- 
pendenți; un statut feudal și, ca atare, ei erau angajaţi în anumite 
datorii, obligaţi la anumite servicii, în sfârșit, un statut de simpli su- 
puși şi, ca atare, ei erau obligaţi să asculte de un suveran absolut. 
Iată ce rezulta de aici. Suveranii temporali, care erau la fel de avizi 
şi de ambiţioşi ca şi episcopii, se prevalau adesea de drepturile lor, 
ca seniori sau ca suverani, pentru a atenta la independenţa spiritua- 
lă şi pentru a pune stăpînire pe conferirea beneficiilor, pe numirea 
episcopilor etc. La rîndul lor, episcopii se retrăgeau adesea în inde- 
pendenta spirituală, pentru a se refuza obligațiilor lor de vasali sau 
de supuși; astfel încît exista de ambele părți o pantă aproape ine- 
vitabilă care îi împingea pe suverani să distrugă independența spiri- 
tuală și pe șefii Bisericii să facă din independenţa spirituală un mijloc 
de dominație universală. 

Acest rezultat a transpărut în fapte pe care nimeni nu le ignoră, 
în cearta învestiturilor, în lupta sacerdoțiului cu Imperiul. Diferi- 
tele situaţii ale șefilor Bisericii şi dificultatea de a-i concilia au fost 
adevărata sursă a incertitudinii și a luptei tuturor acestor pretenții. 

În sfîrşit, între Biserică și suverani exista un al treilea raport, care 
era pentru Biserică cel mai puţin favorabil şi cel mai funest. Ea pre- 

tindea coacțiunea, dreptul de a constrînge și de a pedepsi pentru 
erezie, dar nu avea nici un mijloc să o facă; ea nu dispunea de nici 
o forță materială; cînd îl condamnase pe eretic, ea nu dispunea de 
nimic pentru a-şi face executată judecata. Ce făcea atunci? Invoca 
aşa-numitul braţ secular, împrumuta forța puterii civile ca mijloc 
de coacţiune. În acest fel, ea se punea, față de puterea civilă, într-o 
situaţie de dependenţă și de inferioritate. Necesitate deplorabilă la 
care a condus-o adoptarea principiului greșit al coacțiunii și al per- 
secuțţiei. 

Mă opresc aici, domnilor; ora este prea înaintată pentru a epuiza 
astăzi problema Bisericii; îmi rămîne să vă fac cunoscute relații- 
le ei cu popoarele, ce principii întemeiau aceste relaţii, ce conse- 
cințe aveau să rezulte din ele pentru civilizaţia generală. Voi încerca 
apoi să confirm prin istorie, prin fapte, prin vicisitudinile destinu- 
lui Bisericii între secolele al V-lea şi al XII-lea, concluziile pe care 
le-am indus astăzi din însăși natura instituţiilor şi principiilor sale. 


LECTIA A ȘASEA 


Obiectul lecţiei. Separarea guvernanţilor de guvernaţi în Biserică. Influenţa 
indirectă a laicilor asupra clerului. Clerul recrutat din toate stările socie- 
tăţii. Influenţa Bisericii asupra ordinii publice şi asupra legislaţiei. Sistemul 
ei penitenciar. Dezvoltarea spiritului uman este în întregime teologică. 
Biserica trece de obicei de partea puterii. Nimic suprinzător,; religiile au 
ca scop reglarea libertăţii umane. Diferite stări ale Bisericii din secolul al 
V-lea pînă în secolul al XII-lea: 1° Biserica imperială; 2° Biserica barbară; 
dezvoltarea principiului separării celor două puteri; dezvoltarea ordinii 
monastice; 3° Biserica feudală; încercări de organizare; nevoia de refor- 
mă; Grigore al VII-lea. Biserica teocratică. Renașterea spiritului de exami- 
nare: Abailard. Mișcarea comunelor. Nici o legătură între aceste două fapte. 


Domnilor, 

În ultima noastră reuniune nu am putut termina examinarea 
stării Bisericii între secolele al V-lea şi al XII-lea. După ce am stabi- 
lit că trebuie considerată sub trei aspecte principale, mai întîi în ea 
însăși, în constituţia ei interioară, în natura ei ca societate distinc- 
tă şi independentă, apoi în raporturile ei cu suveranii, cu puterea tem- 
porală, în sfîrșit în raporturile ei cu popoarele, nu am îndeplinit 
decât primele două părți ale acestei sarcini. Îmi rămîne pentru astăzi 
să vă fac cunoscută Biserica în raporturile ei cu popoarele. Voi în- 
cerca apoi să extrag din această triplă examinare o apreciere gene- 
rală a influenţei Bisericii asupra civilizaţiei europene, între secolele 
al V-lea şi al XII-lea. Ne vom verifica, în fine, aserțiunile prin exa- 
minarea faptelor, prin istoria însăși a Bisericii în acea epocă. 

Înţelegeţi lesne că vorbind despre raporturile Bisericii cu popoa- 
rele sînt obligat să rămîn în termeni foarte generali. Nu pot intra în 
detaliul practicii Bisericii, în raporturile zilnice ale clerului cu cre- 
dincioșii. Trebuie să vă prezint principiile dominante și marile efecte 
ale sistemului şi ale comportamentului Bisericii față de poporul 
creştin. 

Faptul caracteristic şi, trebuie spus, viciul radical al relaţiilor Bi- 
sericii cu popoarele este separarea guvernanților de guvernați, lipsa 
influenţei guvernaţilor asupra guvernării lor, independența cleru- 
lui creștin faţă de credincioşi. 

Trebuie ca acest fapt nefericit să fi fost provocat de starea omu- 
lui şi a societăţii, pentru că el a pătruns în Biserica creştină de foarte 
timpuriu. Separarea dintre cler şi poporul creștin nu era definiti- 
vată în epoca de care ne ocupăm; exista încă, în anumite ocazii, 
în alegerea episcopilor, de exemplu, cel puţin cîteodată, intervenția 
directă a poporului creştin în guvernarea sa. Dar această intervenție 
devenea din ce în ce mai slabă și mai rară; şi ea începuse să slă- 
bească în mod vizibil, rapid, începînd din al doilea secol al erei noas- 
tre. Tendinţa spre izolare, spre independență a clerului este într-o 
oarecare măsură însăşi istoria Bisericii de la originea ei. 

De aici provin, domnilor — acest fapt nu ni-l putem disimula — 
majoritatea abuzurilor care, din această epocă, și într-o măsură mai 
mare mai tîrziu, au costat atît de mult Biserica. Ele nu trebuie totuşi 
să-i fie imputate într-un mod absolut, nici nu trebuie să privim această 
tendinţă spre izolare ca fiind specifică clerului creștin. Există, în 
însăşi natura societăţii religioase, o înclinație puternică de a-i ridica 
pe guvernanți deasupra guvernaţilor, de a li se atribui guvernantilor 
ceva distinctiv, divin. Este însuşi efectul misiunii cu care sînt însăr- 
cinaţi, al caracterului sub care se înfăţişează în ochii popoarelor. 
Un asemenea efect este totuși mai supărător în societatea religioasă 
decît în oricare alta. Despre ce este vorba în acest caz în privința gu- 
vernaţilor? Despre rațiunea lor, despre conștiința lor, despre desti- 
nul lor viitor, adică despre ce au ei mai intim, mai individual, mai 
liber. Admitem pînă la un punct, cu toate că de aici trebuie să rezul- 
te un mare rău, că omul poate să abandoneze unei autorităţi exteri- 
oare conducerea intereselor sale materiale, a destinului său personal. 
ÎL înțelegem pe filozoful care, primind vestea că focul i-a cuprins 
casa, răspunde: „Spuneţi-i soţiei mele; eu nu mă amestec în proble- 
mele căminului.“ Dar cînd e vorba de conştiinţă, de gîndire, de 
existența interioară, a renunţa la orice autoconducere, a te lăsa în 
seama unei puteri străine este o adevărată sinucidere morală, o ser- 
vitute de o sută de ori mai rea decît cea a corpului, decît cea a do- 
meniului feudal. 

Acesta era totuşi răul care, fără a prevala complet, după cum voi 
arăta imediat, invada tot mai mult Biserica creştină în relațiile cle- 
rului cu credincioşii. Aţi văzut deja, domnilor, că, pentru clericii 
înşişi şi în sînul Bisericii, libertatea era lipsită de garanţie. Era cu 
mult mai rău în afara Bisericii și pentru laici. Între clerici, cel puţin, 
exista discuţie, deliberare, desfășurare a facultăților individuale, lupta 
înlocuia în parte libertatea. Nimic asemănător între cler și popor. 
Laicii asistau la guvernarea Bisericii ca simpli spectatori. Vedem 
de asemenea născîndu-se şi prevalînd de timpuriu ideea că teolo- 
gia, problemele și chestiunile religioase sînt domeniul privilegiat al 
clerului, că doar clerul are dreptul nu numai de a decide în privin- 
ta lor, ci şi de a se ocupa de ele, că laicii nu trebuie să intervină în 
nici un fel. În epoca de care ne ocupăm, această teorie, domnilor, 
era deja în plină putere; şi au fost necesare secole şi revoluţii te- 
ribile pentru a o învinge, pentru a face să pătrundă într-o oarecare 
măsură problemele și ştiinţele religioase în domeniul public. 

În principiu deci, ca şi în fapt, separarea legală a clerului de po- 
porul creștin era, înainte de secolul al XII-lea, aproape încheiată. 

Nu aș vrea totuşi, domnilor, să credeți că poporul creştin era lip- 
sit de influență, chiar şi în acea epocă, asupra guvernării lui. Inter- 
venţia legală îi lipsea, dar nu și influența. Acest lucru este aproape 
imposibil în orice guvernare, cu atît mai mult într-un guvern funda- 
mentat pe credințe comune guvernanților și guvemaţilor. Pretu- 
tindeni unde se dezvoltă această comunitate de idei, unde aceeași 
mişcare intelectuală influențează guvernarea și poporul, există între 
ei o legătură necesară şi pe care.nu ar putea să o rupă complet nici 
un viciu de organizare. Pentru a mă face înțeles, voi lua un exem- 
plu apropiat de noi și din ordinea politică: în nici o epocă, în istoria 
Franței, poporul francez nu a avut mai puţină acțiune legală, pe ca- 
lea instituţiilor, asupra guvernării sale, decît în secolele al X VII-lea 
şi al XVIII-lea, sub Ludovic al XIV-lea şi Ludovic al XV-lea. Ni- 
meni nu ignoră faptul că aproape orice intervenție directă şi oficia- 
lă a țării în exercițiul autorităţii pierise în acea epocă. Nu este nici 
o îndoială că publicul, ţara au exercitat atunci asupra guvernării 
mai multă influență decît în alte timpuri, de exemplu, în care stările 
generale erau adesea convocate, în care parlamentele se amestecau 

mult în politică, în care participarea poporului la putere era cu mult 
mai mare. 

Aceasta se întîmplă, domnilor, datorită faptului că există o forță 
care nu este cuprinsă în legi şi care, la nevoie, ştie să se lipsească 
de instituții: forţa ideilor, a inteligenței publice, a opiniei. În Franţa 
secolelor al XVII-lea şi al XVIII-lea, exista o opinie publică mult 
mai puternică decît în oricare altă epocă; deşi ea a fost lipsită de 
mijloace legale pentru a acţiona asupra guvernării, ea acţiona indi- 
rect, prin dominaţia ideilor comune guvernantilor şi guvernaților, 
prin imposibilitatea în care se aflau guvernanţii de a nu ţine cont 
de opinia guvemaților. Un fapt similar avea loc în Biserica creștină 
între secolele al V-lea și al XII-lea: poporului creştin îi lipseau, ce-i 
drept, mijloacele de acţiune legală; dar exista o importantă mișcare 
de spirit în materie religioasă; această mișcare îi cuprindea laolaltă 
pe laici şi pe clerici, şi în acest fel acţiona poporul asupra clerului. 

Peste tot, domnilor, în studiul istoriei, trebuie să ţinem foarte mult 
seama de influenţele indirecte; ele sînt mult mai eficace şi cîteodată 
mai salutare decît își închipuie de obicei oamenii. Este firesc pentru 
oameni să vrea ca acţiunea lor să fie promptă, aparentă, să aspire 
la plăcerea de a asista la succesul lor, la puterea, la triumful lor. Acest 
lucru nu este întotdeauna posibil, nici măcar nu este întotdeauna 
util. Există perioade, situaţii în care influențele indirecte și neob- 
servate sînt singurele bune și practicabile. Voi mai lua un exem- 
plu din ordinea politică: în mai multe rînduri, în special în 1641, 
Parlamentul Angliei a reclamat, ca multe alte adunări în crize simi- 
lare, dreptul de a-i numi direct pe marii ofițeri ai Coroanei, pe mi- 
niștrii, pe consilierii de stat etc. el privea această acţiune directă 
în guvern ca pe o imensă şi prețioasă garanţie. El a exercitat-o cîte- 
odată şi încercarea a fost ratată întotdeauna; alegerile nu erau coeren- 
te și nici treburile bine guvernate. Ce se întîmplă totuși astăzi în 
Anglia? Oare nu influența Camerelor este cea care decide formarea 
ministerului, numirea tuturor marilor ofițeri ai Coroanei? Da; dar 
este o influență indirectă, generală, în locul unei intervenții spe- 
ciale. Efectul la care Anglia a aspirat mult timp s-a produs, dar pe 
o altă cale; prima nu condusese niciodată la ceva bun. 

Există un motiv, domnilor, asupra căruia vă cer permisiunea să 
ne oprim un moment: acțiunea directă presupune, pentru cei cărora 

le este încredințată, mult mai multă claritate, rațiune, prudență; pen- 
tru că îşi vor atinge scopul imediat și pe deplin, trebuie să fie aproape 
siguri că nu îl ratează. Influențele indirecte, dimpotrivă, nu se exer- 
cită decît prin obstacole, după încercări care le conțin și le rectifi- 
că; ele sînt condamnate, înainte de a reuşi, să fie luate în discuţie, 
să se vadă combătute, controlate; ele nu triumfă decît lent, într-un 
mod reversibil și într-o anumită măsură. De aceea, atunci cînd spiri- 
tele nu sînt destul de avansate, destul de mature pentru ca acțiunea 
directă să le poată fi încredințată într-un mod sigur, influenţele indi- 
recte, adesea insuficiente, sînt totuşi preferabile. În acest mod acţiona 
poporul creștin asupra guvernării lui, foarte incomplet, mult prea 
putin, sînt convins de asta: totuşi el acționa. 

Mai exista, domnilor, și o altă cauză de apropiere între Biserică 
şi laici: recrutarea, pentru a spune astfel, a clerului creştin din toate 
condiţiile sociale. Aproape pretutindeni, cînd o Biserică s-a consti- 
tuit independentă de poporul pe care îl guverna, corpul preoților a 
fost format din oameni aproximativ de aceeași condiție: nu pentru 
că nu ar fi pătruns între ei inegalităţi destul de mari, totuşi, în de- 
finitiv, puterea a aparţinut unor colegii de preoți trăind în comun 
şi guvernînd, din interiorul unui templu, poporul supus legilor lor. 
Biserica creștină era organizată într-un mod complet diferit. De la 
locuința mizerabilă a colonului, a servului, la poalele castelului feu- 
dal, pînă în preajma regelui, pretutindeni exista un preot, un membru 
al clerului. Clerul era asociat tuturor condiţiilor umane. Această di- 
versitate de condiţie a preoților creştini, această împărţire a tuturor 
averilor, a fost un important principiu de unire între cler și laici, prin- 
cipiu care le-a lipsit celor mai multe dintre Bisericile învestite cu 
putere. În plus, episcopii, conducătorii clerului creştin erau, după 
cum aţi văzut, angajaţi în organizarea feudală, membri ai ierarhiei 
civile, ca şi ai ierarhiei ecleziastice. De aici rezultau interese, obice- 
iuri, moravuri comune între ordinea civilă şi ordinea religioasă. 
Oamenii s-au plins mult, şi pe bună dreptate, de episcopii care mer- 
geau la război, de preoţii care duceau viaţa laicilor. Cu siguranţă, 
era un mare abuz: abuz mult mai puţin supărător decît a fost, de 
altfel, existența acestor preoţi care nu ieșeau niciodată din templu 
şi a căror viaţă era total separată de viața comună. Episcopii aso- 
ciaţi pînă la un anumit punct dezordinilor civile valorează mai mult 

decît preoții complet străini de populaţie, de afacerile, de mora- 
vurile sale. A existat, sub acest rapoit, între cler și poporul creştin, 
o paritate de destin şi de situaţie care, dacă nu a corectat, cel puţin 
a atenuat răul separării guvemanțţilor de guvernați. 

Acum, domnilor, o dată admisă această separare şi determinate 
limitele ei, după cum am încercat s-o fac, să cercetăm felul în care 
Biserica creștină guverna și acționa asupra popoarelor supuse do- 
minaţiei ei. Ce făcea ea, pe de o parte, pentru dezvoltarea omului, 
pentru progresul interior al individului, iar de cealaltă parte, pentru 
ameliorarea stării sociale? 

Cît despre dezvoltarea individului, nu cred, la drept vorbind, că 
în epoca de care ne ocupăm Biserica se neliniștea prea mult: ea în- 
cerca să le inspire mai-marilor lumii sentimente mai blînde, mai 
multă justiţie în relaţiile lor cu cei slabi; ea stimula, în cei slabi, viața 
morală, sentimente și speranțe de un ordin mai elevat decît cele la 
care îi condamna destinul lor de fiecare zi. Nu cred totuşi că, pen- 
tru dezvoltarea individuală propriu-zisă, pentru a pune în valoare na- 
tura personală a oamenilor, Biserica a făcut mult în această epocă, 
cel puţin pentru laici. Ceea ce făcea ea în acest sens era cuprins în 
sînul societăţii ecleziastice; se preocupa puternic de dezvoltarea 
clerului, de instrucția preoților; avea pentru ei şcoli şi toate institu- 
tiile permise de starea deplorabilă a societății. Dar erau şcoli ecle- 
ziastice, destinate doar instruirii clerului, în afara acestui fapt, Biserica 
acționa indirect, şi pe căi foarte lente, pentru progresul ideilor şi al 
moravurilor. Fără îndoială, ea provoca activitatea generală a spi- 
ritelor prin cariera pe care o deschidea tuturor celor consideraţi 
capabili să o servească; dar la aceasta se reducea aproape tot ceea 
ce făcea, în acea epocă, pentru dezvoltarea intelectuală a laicilor. 

Ea acţiona, cred, mai mult și într-un mod mai eficace pentru ame- 
liorarea stării sociale. Nu este nici o îndoială că ea a luptat cu obstina- 
ţie împotriva marilor vicii ale stării sociale, de exemplu împotriva 
sclaviei. S-a repetat adeseori că abolirea sclaviei în lumea moder- 
nă s-a datorat în întregime creştinismului. Cred că este prea mult 
spus: sclavia a subzistat timp îndelungat în sînul societății creşti- 
ne, fără ca ea să fi fost surprinsă de aceasta sau să se fi simţit prea 
iritată. A fost nevoie de o mulțime de cauze, de o mare dezvoltare 
a altor idei, de alte principii de civilizație, pentru a aboli această 

supremă inegalitate. Totuşi, nu ne putem îndoi că Biserica și-a fo- 
losit influența pentru a o restrînge. Există în acest sens o dovadă ire- 
cuzabilă: majoritatea formulelor de eliberare, în diferite epoci, se 
bazează pe un motiv religios; eliberarea este aproape întotdeau- 
na pronunțată în numele ideilor religioase, al speranțelor viitoru- 
lui, al egalităţii religioase a oamenilor. 

Biserica se străduia de asemenea să suprime o mulțime de prac- 
tici barbare, să amelioreze legislația penală și civilă. Ştiţi în ce măsu- 
ră, în ciuda cîtorva principii de libertate, această legislație era atunci 
absurdă și funestă,; ştiţi că dovezi smintite, lupta judiciară, simplul 
jurămînt al cîtorva oameni erau considerate ca singurul mijloc de 
a ajunge la descoperirea adevărului. Biserica încerca să le înlocu- 
iască prin mijloace mai raţionale, mai legitime. Am vorbit deja de 
diferența care se observă între legile vizigoților, rezultate în mare 
parte din conciliile de la Toledo, şi celelalte legi barbare. Este impo- 
sibil să le compari fără să fii surprins de imensa superioritate a idei- 
lor Bisericii în materie de legislaţie, de justiție, în tot ceea ce priveşte 
căutarea adevărului și destinul oamenilor. Fără îndoială, cele mai 
multe dintre aceste idei erau împrumutate din legislația romană; dar 
dacă Biserica nu le-ar fi păstrat şi apărat, dacă nu ar fi acționat pen- 
tru a le propaga, aceste idei ar fi pierit. Este vorba, de exemplu, de 
folosirea jurămîntului în procedură? Deschideţi legea vizigoților, 
veți vedea cu ce înțelepciune vorbeşte despre el: 


Judecătorul, pentru a cunoaște bine cauza, să-i interogheze mai întîi pe 
martori și să examineze apoi scrierile, pentru ca adevărul să se descopere 
cu mai multă certitudine și pentru a nu se ajunge prea repede la jurămînt. 
Căutarea adevărului și a justiției pretinde ca scrierile, de o parte și de cea- 
laltă, să fie bine examinate, și ca necesitatea jurămîntului, care atîmă dea- 
supra capului părților, să nu apară decît într-un mod inopinat. Să se recurgă 
la jurămînt.doar în cauzele în care judecătorul nu va fi reușit să descope- 
re nici o unmă scrisă, nici o dovadă și nici un indiciu sigur al adevărului 
(For. Jud., L. II, tit. I, 1.21). 


În chestiuni penale, raportul dintre pedepse şi delicte este determi- 
nat după noțiuni filozofice şi morale destul de juste. Recunoaştem 
aici eforturile unui legislator luminat care luptă împotriva violenței 
şi a lipsei de reflecţie a moravurilor barbare. Titlul De cæde et morte 
hominum, comparat cu legile corespunzătoare ale altor popoare, 

este un exemplu foarte remarcabil în acest sens. Alteori, aproape 
că numai prejudicierea pare să constituie crima, iar pedeapsa este 
căutată în această reparație morală care rezultă din acord. Uneori, 
crima este redusă la elementul ei moral și veritabil, intenţia. Diferi- 
tele nuanţe ale criminalității, omuciderea absolut involuntară, omu- 
ciderea cu sau fără premeditare, sînt distinse şi definite aproape la 
fel de bine ca în Codurile noastre, iar pedepsele variază într-o pro- 
porție destul de echitabilă. Justiţia legislatorului a mers mai departe. 
El a încercat, dacă nu să abolească, cel puţin să atenueze această 
diversitate de valoare legală stabilită între oameni de celelalte legi 
barbare. Singura distincţie care există acum este cea dintre omul 
liber şi sclav. Faţă de oamenii liberi, pedeapsa nu variază nici în 
funcţie de origine, nici în funcţie de rangul celui mort, ci doar în 
funcţie de diferitele grade de culpabilitate morală a ucigașului. Faţă 
de sclavi, neîndrăznindu-se să li se retragă complet stăpînilor drep- 
tul de viață şi de moarte, s-a încercat cel puţin ca el să fie restrîns, 
fiind supus unei proceduri publice şi ordonate. Textul legii merită 
să fie citat: 


Dacă nici un vinovat sau complice la o crimă nu trebuie să rămînă ne- 
pedepsit, cu atît mai mult trebuie să-l pedepsim pe cel care a comis o omu- 
cidere din răutate şi cu uşurinţă! Astfel, aşa cum stăpînii, în orgoliul lor, 
îşi condamnă adesea la moarte sclavii, fără nici o greșeală din partea aces- 
tora, este potrivit să extirpăm complet această libertate şi să ordonăm ca 
prezenta lege să fie respectată pentru totdeauna de către toți. Nici un stăpîn 
sau stăpînă nu va putea să condamne la moarte, fără judecată publică, pe 
vreun sclav de sex masculin sau feminin, sau pe vreo persoană dependentă 
de el. Dacă un sclav, sau vreun alt servitor, comite o crimă care poate atrage 
asupra lui o condamnare capitală, stăpînul sau acuzatorul său îl va infor- 
ma imediat despre aceasta pe judecătorul locului în care a fost comisă acțiu- 
nea, va întocmi în scris împotriva lui o sentință capitală și atunci va fi în 
puterea stăpînului să-l omoare sau să-i lase viața. Ce-i drept, dacă sclavul, 
printr-o îndrăzneală fatală, rezistîndu-i stăpînului, l-a lovit sau a încercat 
să-l lovească cu o armă, cu o piatră sau cu orice altceva, și dacă stăpînul, 
vrînd să se apere, l-a omorît pe sclav în mînia sa, stăpînul nu va fi deloc 
considerat vinovat de omucidere. Dar va trebui dovedit că faptul s-a petre- 
cut astfel, prin mărturia sau jurământul sclavilor, bărbaţi sau femei, care 
se vor fi aflat la faţa locului, și prin jurămîntul autorului însuși al faptu- 
lui. Oricine, din pură răutate și cu propria lui mînă sau cu mîna altuia, va 
fi omorît un sclav fără judecată publică, va fi atins de infamie, declarat 

incapabil să depună mărturie, obligat să-și petreacă restul vieții în exil sau 
în penitență, iar bunurile sale vor merge la rudele sale cele mai apropia- 
te cărora legea le acordă moștenirea (For Jud., L. VI, tit. V, 1. 12). 


Există, domnilor, în instituţiile Bisericii, un fapt în general prea 
puțin remarcat: este vorba de sistemul său penitenciar; sistem cu 
atît mai curios de studiat astăzi cu cît el este, în ceea ce priveşte prin- 
cipiile și aplicaţiile dreptului penal, aproape în deplin acord cu 
ideile filozofiei moderne. Dacă studiați natura pedepselor Bisericii, 
a penitenţelor publice care erau principalul ei mod de pedepsire, 
veţi vedea că ele au ca obiect în principal stîmnirea în sufletul vino- 
vatului a căinţei, iar în sufletul celui care asistă a terorii morale a 
exemplului. Mai există o idee care este cuprinsă aici, o idee de is- 
păşire. Nu ştiu, ca teză generală, dacă este posibil să separi ideea 
de ispășire de cea de pedeapsă, şi dacă nu există în orice pedeap- 
să, independent de nevoia de a provoca regretul vinovatului și de 
a-i feri pe cei care ar putea fi tentaţi să devină vinovaţi, o nevoie 
secretă şi imperioasă de ispășire a nedreptății comise. Dar, lăsînd 
deoparte această chestiune, este evident că regretul şi exemplul sînt 
scopul pe care și-l propune Biserica în întregul său sistem peniten- 
ciar. Nu acesta este, domnilor, şi scopul unei legislații cu adevărat 
filozofice? Nu în numele acestor principii, în ultimul secol şi în zi- 
lele noastre, publiciștii cei mai luminaţi au cerut reforma legislaţiei 
penale europene? Deschideţi-le cărțile, pe cele ale domnului Ben- 
tham, de exemplu, și veți fi uimiți de toate asemănările pe care le 
veți întâlni între mijloacele penale propuse de aceştia şi cele folosite 
de Biserică. Ei nu le-au împrumutat, cu siguranță, de la ea, şi Bi- 
serica nu prevedea deloc că într-o zi exemplul său va fi invocat în 
sprijinul planurilor celor mai puţin cucernici dintre filozofi. 

În sfîrşit, ea încerca în egală măsură, pe toate căile, să reprime 
în societate recursul la violență, războaiele permanente. Nu există 
cineva care să nu ştie ce reprezentau armistițiul lui Dumnezeu și 
o mulțime de măsuri de acelaşi gen prin care Biserica lupta îm- 
potriva folosirii forței şi urmărea să introducă în societate mai multă 
ordine, mai multă blîndețe. Faptele sînt aici atît de cunoscute, încât 
pot să nu intru în detalii. 

Acestea sînt, domnilor, punctele principale pe care trebuie să vi 
le înfățișez în privinţa raporturilor Bisericii cu popoarele. Am con- 

siderat-o sub cele trei aspecte pe care vi le anunțasem; o cunoaştem 
acum pe dinăuntru şi pe din afară, în constituţia ei interioară şi în 
dubla ei situație. Ne rămîne să extrapolăm din ceea ce ştim, pe calea 
inducției, a conjecturii, influenţa ei generală asupra civilizaţiei 
europene. Dacă nu mă înșel, aceasta este o întreprindere aproape 
înfăptuită sau cel puţin foarte avansată; simpla enunțare a faptelor 
şi a principiilor dominante în Biserică îi revelează și explică influen- 
ţa; rezultatele v-au fost deja într-o oarecare măsură înfăţişate o dată 
cu cauzele. Totuşi, dacă vom încerca să le rezumăm, vom fi con- 
duși, cred, spre două aserțiuni generale. 

Prima afirmă că Biserica a trebuit să exercite o foarte mare in- 
fluentă asupra ordinii morale și intelectuale din Europa modernă, 
asupra ideilor, sentimentelor şi moravurilor publice. Faptul este 
evident; dezvoltarea morală și intelectuală a Europei a fost esen- 
ţialmente teologică. Parcurgeţi istoria dintre secolele al V-lea și al 
XVI-lea: teologia este cea care posedă şi conduce spiritul uman; toate 
opiniile sînt impregnate de teologie; problemele filozofice, politice, 
istorice sînt întotdeauna considerate dintr-un punct de vedere teo- 
logic. Biserica este într-atât de suverană în ordine intelectuală, încât 
chiar și ştiinţele matematice și fizice sînt obligate să se supună doc- 
trinelor ei. Spiritul teologic este într-o anumită măsură sîngele care 
a curs prin venele lumii europene, pînă la Bacon şi Descartes. Pentru 
prima dată, Bacon în Anglia şi Descartes în Franţa au făcut inteli- 
genta să abandoneze căile teologiei. 

Acelaşi fapt se regăsește în toate ramurile literaturii, obișnuin- 
tele, sentimentele, limba jul teologic se manifestă în ele în orice 
clipă. 

În definitiv, această influență a fost salutară: ea nu numai că a 
întreţinut şi fecundat mișcarea intelectuală în Europa; sistemul de 
precepte şi de doctrine în numele cărora ea imprima mişcarea era 
cu mult mai avansat decît tot ceea ce lumea veche cunoscuse vreo- 
dată. Exista în acelaşi timp mişcare și progres. 

În plus, situaţia Bisericii i-a dat dezvoltării spiritului uman în 
lumea modermă o amploare, o varietate pe care nu le mai avusese 
pînă atunci. În Orient, inteligența este în întregime religioasă; în 
societatea greacă, ea este aproape în exclusivitate umană; acolo, 
umanitatea propriu-zisă, natura și destinul ei actual dispar, aici, omul, 

pasiunile, sentimentele, interesele sale actuaie sînt cele care ocupă 
întregul teren. În lumea modemă, spiritul religios s-a amestecat în 
tot, dar fără să excludă nimic. Inteligența modernă este impregnată 
în acelaşi timp de umanitate și de divinitate. Sentimentele, intere- 
sele umane ocupă un loc important în literaturile noastre; și totuşi 
caracterul religios al omului, partea din existenţa lui care se leagă 
de o altă lume apăreau aici la fiecare pas: astfel încît cele două mari 
surse ale dezvoltării omului, umanitatea şi religia, s-au format în 
același timp și din plin, şi, în ciuda întregului rău, a tuturor abu- 
zurilor care se leagă de el, în ciuda atîtor acte de tiranie, din punct 
de vedere intelectual influenţa Bisericii mai mult a dezvoltat decât 
a comprimat şi mai mult a lărgit decît a restrîns. 

Din punct de vedere politic, este altceva. Nu există nici o în- 
doială că îmblînzind sentimentele și moravurile, expulzînd un mare 
număr de practici barbare, Biserica a contribuit la ameliorarea stării 
sociale; dar, în ordinea politică propriu-zisă, în privinţa relaţiilor 
guvernării cu supușii, a puterii cu libertatea, nu cred că, luînd totul 
în consideraţie, influenţa ei a fost bună. Sub acest raport, Biserica 
s-a prezentat aproape întotdeauna ca interpreta, apărătoarea a două 
sisteme, a sistemului teocratic şi a sistemului imperial roman, adică 
a despotismului, cînd sub formă religioasă, cînd sub formă civilă. 
Luaţi toate aceste instituţii, toată această legislaţie; uitaţi-vă la ca- 
noanele ei, la procedura ei: veţi regăsi întotdeauna, ca principiu 
dominant, teocraţia sau Imperiul. Slabă, Biserica se punea la adă- 
postul puterii absolute a împăraţilor: puternică, ea o revendica în 
contul său, în numele puterii ei spirituale. Nu trebuie să ne oprim 
la cîteva fapte, la anumite cazuri particulare. Fără îndoială, Biserica 
a invocat adesea drepturile popoarelor împotriva proastei guver- 
nări a suveranilor, adeseori, ea a aprobat şi a provocat chiar insu- 
recţia. De asemenea, de multe ori ea a susținut pe lîngă suverani 
drepturile şi interesele popoarelor. Dar cînd problema garanţiilor 
politice s-a pus între putere şi libertate, cînd a fost vorba de stabi- 
lirea unui sistem de instituții permanente care să protejeze cu ade- 
vărat libertatea de invaziile puterii, în general Biserica a luat partea 
despotismului. 

Nu trebuie să ne mirăm prea tare de acest fapt, nici să dăm 
vina prea mult pe slăbiciunea umană a clerului, sau pe vreun viciu 

particular al Bisericii creştine. Există o cauză mai profundă și mai 
puternică. 

Spre ce aspiră o religie, domnilor, oricare ar fi ea? Ea aspiră să 
guverneze pasiunile umane, voința umană. Orice religie este o frînă, 
o putere, o guvernare. Fa vine, în numele legii divine, pentru a îm- 
blînzi natura umană. Aşadar, ea este în legătură în principal cu li- 
bertatea umană; libertatea umană este cea care îi rezistă şi pe ea 
vrea să o învingă. Aceasta este întreprinderea religiei, misiunea, 
speranța ei. 

Ce-i drept, în vreme ce religiile au legătură cu libertatea umană, 
în vreme ce aspiră să reformeze voința omului, ele nu au, pentru 
a acționa asupra omului, vreun alt mijloc moral în afara lui însuși, 
voința, libertatea lui. Cînd acționează prin mijloace exterioare, prin 
forță, seducţie, într-un cuvînt, prin mijloace străine de liberul con- 
simțămînt al omului, ele îl tratează aşa cum tratezi apa, vîntul, ca 
o forță complet materială, ele nu se îndreaptă spre ţinta lor, nu ating 
şi nu guvernează deloc voința. Pentru ca religiile să-și îndeplineas- 
că într-adevăr sarcina, trebuie ca ele să fie acceptate chiar de către 
libertate; trebuie ca omul să se supună, dar voluntar, liber, şi să-și 
păstreze libertatea în cadrul supunerii lui. Aceasta este dubla pro- 
blemă pe care sînt chemate să o rezolve religiile. 

Ele au ignorat-o de prea multe ori; au considerat libertatea ca 
obstacol şi nu ca mijloc; au uitat natura forţei căreia i se adresau şi 
s-au purtat cu sufletul omenesc de parcă ar fi fost o forță materială. 
Ca o consecinţă a acestei erori, ele au fost obligate să treacă aproape 
întotdeauna de partea puterii, a despotismului, împotriva libertății 
umane, considerînd-o doar ca pe un adversar şi preocupîndu-se mult 
mai mult să o îmblînzească decît să o garanteze. Dacă religiile şi-ar 
fi dat bine seama de mijloacele lor de acţiune, dacă nu s-ar fi lăsat 
antrenate pe o pantă naturală, dar înșelătoare, ele ar fi văzut că pentru 
a regla moral libertatea ea trebuie să fie garantată; că religia nu poate 
şi nu trebuie să acționeze decît prin mijloace morale; ele ar fi res- 
pectat voința omului, străduindu-se să o guverneze. Ele au uitat în- 
tr-o măsură prea mare acest lucru și puterea religioasă a sfîrşit prin 
a suferi ea însăși, la fel ca şi libertatea. 

Nu voi împinge mai departe, domnilor, examinarea consecin- 
telor generale ale influenţei Bisericii asupra civilizației europene; 

le-am rezumat în acest dublu rezultat: influență importantă şi saluta- 
ră asupra ordinii intelectuale şi morale, influență mai curînd supără- 
toare decît utilă asupra ordinii politice propriu-zise. Trebuie acum 
să ne controlăm aserțiunile prin fapte, să verificăm prin istorie ceea 
ce am dedus din natura însăși şi din situaţia societății ecleziastice. 
Să vedem care a fost, din secolul al V-lea pînă în secolul al XII-lea, 
destinul Bisericii creștine, și dacă, într-adevăr, principiile pe care 
vi le-am înfățișat, rezultatele pe care am încercat să le obțin s-au 
dezvoltat după cum am anticipat. 

Feriţi-vă să credeţi, domnilor, că aceste principii, aceste conse- 
cințe, au apărut în același timp și la fel de clar pe cît le-am prezen- 
tat eu. Una din greșelile mari și frecvente constă în a considera 
trecutul la distanță de secole, uitîndu-se cronologia morală, uitîn- 
du-se (stranie uitare!) că istoria este esențialmente succesivă. Luaţi 
viața unui om, a lui Cromwell, a lui Gustav Adolf, a cardinalului 
Richelieu. El îşi începe cariera, continuă, avansează; evenimente 
mari acționează asupra lui, el acționează asupra unor mari eveni- 
mente; ajunge la capăt: noi îl cunoaştem atunci, dar în ansamblul 
lui, așa cum a ieşit, într-o oarecare măsură, după o lucrare îndelun- 
gată, din atelierul Providenţei. Or, la început, el nu era deloc ceea 
ce a devenit apoi, el nu a fost complet, nici desăvîrșit în nici unul 
dintre momentele vieţii lui; el s-a constituit succesiv. Oamenii se 
formează din punct de vedere moral, ca și din punct de vedere fizic; 
ei se schimbă în fiecare zi; fiinţa lor se modifică fără încetare. 
Cromwell din 1650 nu era Cromwell din 1640. Există întotdeau- 
na un fond de individualitate, acelaşi om care persistă; dar cîte idei, 
cîte sentimente, cîte voințe nu s-au schimbat în el! Cîte lucruri a 
pierdut şi cîte a dobîndit! În orice moment am privi viața omului, 
nu există nici unul în care el să fi fost aşa cum îl vedem noi cînd 
capătul este atins. 

Aceasta e totuşi eroarea în care au căzut cei mai multi istorici; 
pentru că au dobîndit o idee completă despre om, ei îl văd astfel 
pe întregul curs al carierei lui; pentru ei, acelaşi Cromwell care 
intră în 1628 în Parlament moare cu treizeci de ani mai tîrziu în 
palatul White-Hall. Şi în privinţa instituţiilor, a influențelor gene- 
rale se comite neîncetat aceeaşi eroare. Să avem grijă să ne apărăm 
de aceste lucruri, domnilor; v-am prezentat în ansamblul lor prin- 

cipiile Bisericii şi dezvoltarea consecințelor lor. Să știți că din punct 
de vedere istoric acest tablou nu este adevărat. Toate acestea au fost 
parțiale, succesive, aruncate ici şi colo în spaţiu și timp: nu vă aş- 
teptați să regăsiți, în povestirea faptelor, acest ansamblu, această 
înlănțuire promptă şi sistematică. Vom vedea apărînd aici un anu- 
mit principiu, dincolo un altul; totul va fi incomplet, inegal, răzleț; 
va trebui să ajungem la timpurile moderne, la capătul carierei, pen- 
tru a regăsi ansamblul. Vă voi înfățișa diferitele stări prin care a 
trecut Biserica din secolul al V-lea pînă în secolul al XII-lea; nu 
vom extrage de acolo demonstrația completă a aserțiunilor pe care 
vi le-am prezentat; totuşi, va fi de ajuns, cred, pentru a le anticipa 
legitimitatea. 

Prima stare în care se înfăţişează Biserica în secolul al V-lea este 
starea Bisericii imperiale, a Bisericii Imperiului roman. Cînd a 
căzut Imperiul roman, Biserica se credea la capătul misiunii ei, la 
triumful ei definitiv. Ea învinsese în sfîrşit complet păgînismul. 
Ultimul împărat care și-a asumat calitatea de suveran pontif, dem- 
nitate păgînă, este împăratul Graţian, mort la sfîrşitul secolului al 
IV-lea. Graţian mai era încă numit suveran pontif, ca și August și 
Tiberiu. Biserica se credea în același timp la capătul luptei ei împo- 
triva ereticilor, în special contra arienilor, principala erezie a timpu- 
lui. Împăratul Theodosiu instituia împotriva lor, la sfîrșitul secolului 
al IV-lea, o legislaţie completă şi riguroasă. Așadar, Biserica stăpî- 
nea atunci guvernarea şi victoria asupra celor doi dușmani supremi 
ai săi. În acel moment, ea a văzut că Imperiul roman îi lipsea şi 
s-a găsit în prezența altor păgîni, a altor eretici, în prezenţa barba- 
rilor, a goților, a vandalilor, a burgunzilor, a francilor. Căderea era 
imensă. Realizați cu ușurință că în sînul Bisericii trebuie să se fi păs- 
trat un viu atașament pentru Imperiu. Astfel, o vedem aderînd foarte 
tare la ceea ce mai rămînea, la regimul municipal și la puterea abso- 
lută. Şi cînd reușește să-i convertească pe barbari, încearcă să reîn- 
vie Imperiul; ea se adresează regilor barbari, îi conjură să devină 
împărați romani, să ia toate drepturile împăraților romani, să intre 
cu Biserica în aceleași relaţii în care ea era cu Imperiul roman. 
Aceasta este lucrarea episcopilor din secolele al V-lea şi al VI-lea. 
Este spiritul general al Bisericii. 

Tentativa nu putea reuși; nu exista nici un mijloc de a reface 
societatea romană cu niște barbari. Aidoma lumii civile, Biserica 
însăși a căzut în barbarie. Este cea de-a doua stare a ei. Cînd com- 
parăm scrierile cronicarilor ecleziastici din secolul al VIII-lea cu 
cele din secolele precedente, diferența este imensă. Orice rămă- 
şiță de civilizaţie romană a dispărut, chiar și limbajul corect; ne 
simțim cufundaţi, ca să spunem așa, în barbarie. Pe de o parte, bar- 
barii intră în cler, devin preoți, episcopi; pe de altă parte, episcopii 
adoptă viața barbară şi, fără a-și părăsi episcopatul, devin șefi de 
grupuri şi rătăcesc prin țară, prădînd, războindu-se asemenea însoți- 
torilor lui Clovis. Citiţi în Grigore de Tours despre mai mulți epis- 
copi, între alții Salone și Sagittarius, care îşi petrec astfel viaţa. 

Două fapte importante s-au dezvoltat în sînul acestei Biserici 
barbare. Primul este separarea puterii spirituale de puterea tempo- 
rală. Este epoca în care a început să se dezvolte acest principiu. 
Nimic mai natural. Cum Biserica nu putea să reînvie puterea abso- 
lută a Imperiului roman, a fost necesar, pentru a o împărți, ca ea 
să-şi caute mîntuirea în independenţă. A trebuit ca ea să se apere 
prin ea însăși și pretutindeni, pentru că era în fiecare clipă ame- 
nințată. Fiecare episcop, fiecare preot își vedea vecinii barbari in- 
tervenind neîncetat în afacerile Bisericii pentru a-i invada bogăţiile, 
domeniile, puterea; nu avea alt mijloc de a se apăra decît să spună: 
„Ordinea spirituală este complet separată de ordinea temporală; 
nu aveţi dreptul să vă amestecați în ea.“ Acest principiu a devenit, 
în toate privinţele, arma defensivă a Bisericii împotriva barbariei. 

Un al doilea fapt important îi aparține aceleiaşi epoci: este vorba 
despre dezvoltarea ordinii monastice în Occident. După cum se ştie, 
la începutul secolului al VI-lea Sfîntul Benedict a dat regula sa că- 
lugărilor din Occident, încă puţin numeroși, dar care s-au extins de 
atunci într-un mod prodigios. Călugării, în acea epocă, nu erau încă 
membri ai clerului, continuau să fie priviţi la fel ca laicii. Din rîndul 
lor erau recrutați preoți, chiar episcopi; dar numai la sfîrşitul seco- 
lului al V-lea și începutul secolului al VI-lea călugării au fost consi- 
deraţi în general ca făcînd parte din clerul propriu-zis. Unii preoți 
şi episcopi deveneau călugări, crezînd că fac un nou progres în viața 
religioasă. Astfel, ordinul monastic a luat dintr-o dată în Europa o 
mare dezvoltare. Călugării surprindeau imaginația barbarilor mult 

mai mult decît clerul secular; numărul lor, ca şi singularitatea vieții 
pe care o duceau impuneau respect. Clerul secular, episcopul, sim- 
plul preot nu mai frapau imaginaţia barbarilor, obișnuiți să-i vadă, 
să-i maltrateze, să-i jefuiască. Era o problemă mai mare să se atace 
o mînăstire, atîția oameni sfinţi reuniți într-un loc sfînt. Mînăstirile 
au fost, în timpul epocii barbare, un loc de azil pentru Biserică, așa 
cum Biserica era un loc de azil pentru laici. Oamenii pioși s-au re- 
fugiat acolo, aşa cum, în Orient, se refugiaseră în Tebaida ca să scape 
de viața mondenă și de corupţia de la Constantinopol. 

Acestea sînt, în istoria Bisericii, cele două mari fapte care îi apar- 
ţin epocii barbare: pe de o parte, dezvoltarea principiului separării 
puterii spirituale de puterea temporală; de celaltă, dezvoltarea sis- 
temului monastic în Occident. 

Spre sfîrşitul epocii barbare, a existat o nouă încercare de a reîn- 
via Imperiul roman: încercarea lui Carol cel Mare. Biserica și su- 
veranul civil au încheiat din nou o alianţă strînsă. A fost o epocă 
de mare docilitate, precum și de mari progrese pentru papalitate. 
Tentativa a eșuat încă o dată; Imperiul lui Carol cel Mare a căzut; 
dar avantajele pe care Biserica le-a obținut din alianţa ei i-au rămas. 
Papalitatea s-a văzut definitiv în fruntea creștinătății. 

La moartea lui Carol cel Mare, haosul reîncepe; Biserica recade 
în haos, ca şi societatea civilă: ea iese din nou din haos cînd intră 
în cadrele feudalităţii. Aceasta este cea de-a treia stare a ei. Prin des- 
trămarea Imperiului lui Carol cel Mare s-a întîmplat, în ordinea 
ecleziastică, aproximativ același lucru ca în ordinea civilă: orice 
unitate a dispărut, totul a devenit local, parţial, individual. Vedem 
începînd atunci, în situaţia clerului, o luptă care nu s-a mai întîl- 
nit vreodată pînă în acea epocă: este lupta sentimentelor și a intere- 
sului proprietarului de feudă cu sentimentele şi interesul preotului. 
Şefii Bisericii sînt plasați între aceste două situaţii: una tinde să 
o domine pe cealaltă; spiritul ecleziastic nu mai este atît de puter- 
nic şi nici atît de universal: interesul individual ocupă mai mult loc; 
gustul Independenţei, obișnuinţele vieţii feudale slăbesc legăturile 
ierarhiei ecleziastice. Se face atunci în sînul Bisericii o tentativă 
pentru a preveni efectele acestei destinderi. Se încearcă în diferite 
privințe, printr-un sistem de federaţie, prin adunările și deliberările 
comune, să se organizeze Biserici naționale. În această epocă, sub 

regimul feudal, întîlnim cel mai mare număr de concilii, de convo- 
cări, de adunări ecleziastice, provinciale, naționale. Mai ales în Fran- 
ta, această încercare de unitate naţională pare a fi urmată cu cea mai 
mare înflăcărare. Arhiepiscopul Hincmar din Reims poate fi con- 
siderat reprezentantul acestei idei; el s-a străduit constant să orga- 
nizeze Biserica franceză; a căutat şi a folosit toate mijloacele de 
corespondenţă şi de uniune care puteau readuce în Biserica feuda- 
lă puţină unitate. ÎI vedem pe Hincmar menținînd, pe de o parte, 
independenţa Bisericii faţă de puterea temporală, de cealaltă, inde- 
pendenţa sa față de papalitate; el este cel care, ştiind că Papa vrea 
să vină în Franța și că îi ameninţă cu excomunicarea pe episcopi, 
a spus: Si excommunicaturus venerit, excommunicatus abibit „Dacă 
va fi venit avînd de gînd să fie excomunicat, va pleca excomunicat“) 

Dar tentativa de a organiza astfel Biserica feudală nu a reușit 
mai mult decît reușise reorganizarea Bisericii imperiale. Nu exista 
nici un mijloc pentru a se restabili vreo unitate în această Biserică. 
Disoluţia se accentua mereu. Fiecare episcop, fiecare prelat, fiecare 
abate se izola din ce în ce mai mult în dioceza sau în mînăstirea 
lui. Dezordinea creștea din aceeaşi cauză. Este timpul celor mai mari 
abuzuri ale simoniei, al dispoziţiei complet arbitrare a beneficiilor 
ecleziastice, al celei mai mari dezordini a moravurilor printre preoți. 

Această dezordine șoca extrem şi poporul, şi cea mai mare parte 
din cler. Astfel vedem apărînd de timpuriu în Biserică un anumit 
spirit de reformă, nevoia de a căuta o autoritate care să ralieze toate 
aceste elemente şi să le impună regula. Claudiu, episcop de Torino, 
Agobard, arhiepiscop de Lyon fac în dioceza lor cîteva încercări 
de acest gen; dar ei nu erau în stare să îndeplinească o asemenea 
operă; nu exista în sînul Bisericii decît o singură forță care putea 
să reuşească, și anume curtea Romei, papalitatea. Astfel, ea nu a în- 
tîrziat să domine. Biserica a trecut, în cursul secolului al XI-lea, la 
a patra sa stare, la starea de Biserică teocratică şi monastică. Creato- 
rul acestei noi forme de Biserică, pe cît îi stă în putință unui om să 
creeze, este Grigore al VII-lea. 

Sîntem obișnuiți, domnilor, să ni-l reprezentăm pe Grigore al 
VII-lea ca pe un om care a vrut să facă toate lucrurile imobile, ca 
pe un adversar al dezvoltării intelectuale, al progresului social, ca 
pe un om care pretindea să ţină lumea într-un sistem staționar sau 


LECŢIA A ŞASEA 131 


retrograd. Nimic nu este mai puțin adevărat, domnilor: Grigore al 
VII-lea era un reformator în mod despotic, precum Carol cel Mare 
şi Petru cel Mare. El a fost, în ordine ecleziastică, aproape ceea ce 
Carol cel Mare în Franţa și Petru cel Mare în Rusia au fost în ordine 
civilă. El a vrut să reformeze Biserica şi prin Biserică societatea 
civilă, să introducă în ea mai multă moralitate, mai multă justiție, 
mai multă regulă; a vrut să facă aceasta prin Sfîntul Scaun şi spre 
folosul său. 

În vreme ce încerca să supună lumea civilă Bisericii și Biserica 
papalității, în scopul reformei şi al progresului, nu într-un scop 
staționar şi retrograd, o încercare de aceeaşi natură, o mișcare ase- 
mănătoare se producea în sînul mînăstirilor. Nevoia de ordine, de 
disciplină, de rigiditate morală izbucneau acolo cu ardoare. Este 
vremea în care Robert de Molesme introducea o regulă severă la 
Cîteaux, vremea Sfîntului Norbert și a reformei canonicilor, vre- 
mea reformei de la Cluny, în sfîrşit, a marii reforme a Sfîntului 
Bernard. O agitaţie generală domneşte în mînăstiri;, vechii călugări 
se apără, consideră reforma foarte rea, spun că se atentează la liber- 
tatea lor, că trebuie să ne obișnuim cu moravurile timpului, că este 
imposibil să se revină la Biserica inițială, și îi tratează pe toți aceşti 
reformatori drept nesocotiți, visători, tirani. Deschideţi istoria Nor- 
mandiei, a lui Ordericus Vitalis, şi veţi întâlni acolo neîncetat aceste 
plîngeri. 

Totul părea deci în favoarea Bisericii, a unităţii şi puterii ei. Dar 
în timp ce papalitatea încerca să ia în stăpînire guvernarea lumii, 
în timp ce mînăstirile se reformau din punct de vedere moral, cîţiva 
oameni puternici, bine izolaţi, pretindeau pentru rațiunea umană 
dreptul de a reprezenta ceva pentru om, dreptul de a interveni în 
ideile sale. Cei mai mulţi dintre ei nu atacau opiniile primite, cre- 
dinţele religioase, spuneau doar că rațiunea avea dreptul să le de- 
monstreze, că nu era suficient ca ele să fie afirmate de către autoritate. 
Johannes Scottus Eriugena, Roscelin, Abailard, iată prin ce inter- 
preţi raţiunea individuală a reînceput să-și reclame moștenirea; iată 
primii autori ai mișcării de libertate care s-a asociat mișcării de re- 
formă a lui Hildebrand şi a Sfîntului Bernard. Cînd căutăm carac- 
terul dominant al acestei mişcări, vedem că nu era o schimbare de 

opinie, o revoltă împotriva sistemului de credinţe publice; era doar 
dreptul de a raţiona revendicat în contul raţiunii. „Elevii lui Abailard 
cereau, ne spune el însuși în Introduction à la théologie, argumente 
filozofice şi proprii pentru a satisface rațiunea, rugîndu-l să-i instru- 
iască, nu să le repete ceea ce îi învăța, ci să-i facă să înțeleagă; pen- 
tru că nimeni nu ar putea să creadă fără să fi înţeles, şi este ridicol 
să mergi să le predici altora lucruri pe care nu le poate înțelege nici 
cel care le propovăduieşte, nici cel care le învață [...] Care poate 
fi scopul studiului filozofiei, dacă nu să conducă la cel al lui Dum- 
nezeu, la care totul trebuie să se refere? În ce scop li se permite cre- 
dincioşilor lectura scrierilor care tratează despre lucrurile secolului 
şi cea a cărţilor păgînilor, dacă nu pentru a-i forma în înțelegerea 
adevărurilor Sfintei Scripturi şi în abilitatea necesară pentru a le 
apăra? [...] Mai ales în acest scop trebuie să ne ajutăm de toate for- 
tele rațiunii, pentru a nu îngădui ca, asupra unor întrebări atît de di- 
ficile și atît de complicate precum cele care fac obiectul credinţei 
creștine, subtilitățile duşmanilor săi să ajungă prea uşor să altereze 
puritatea credinței noastre.“ 

Importanţa acestei prime încercări de libertate, a acestei renaş- 
teri a spiritului de examinare, a fost curînd simțită. Ocupată cu pro- 
pria ei reformă, Biserica nu a fost mai puţin vigilentă; ea a declarat 
imediat război acestor reformatori noi, ale căror metode o ame- 
nințau mult mai mult decît doctrinele lor. Aici se află marele eveni- 
ment care izbucnește la sfîrşitul secolului al XI-lea și începutul 
secolului al XII-lea, în momentul în care Biserica intră în starea 
teocratică şi monastică. Pentru prima dată, în acea epocă, o luptă 
serioasă a început între cler şi liber-cugetători. Disputele dintre 
Abailard şi Sfîntul Bernard, conciliile de la Soissons şi de la Sens, 
unde Abailard a fost condamnat, nu sînt altceva decît expresia aces- 
tui fapt, care a ocupat în istoria civilizaţiei moderne un loc atît de 
important. Este principala caracteristică a stării Bisericii în seco- 
lul al XII-lea, pînă în momentul în care o vom lăsa astăzi. 

În acelaşi moment, domnilor, se producea o mișcare de o altă na- 
tură, mișcarea de eliberare a comunelor. Inconsecvenţă singulară 
a moravurilor ignorante şi primitive! Dacă li s-ar fi spus acestor 
burghezi care își cucereau cu pasiune libertatea că existau oameni 
care reclamau dreptul rațiunii umane, dreptul de examinare, oameni 

pe care Biserica îi trata drept eretici, ei înșiși i-ar fi lapidat sau ars 
pe loc. Nu o dată Abailard şi prietenii lui au fost expuși acestui risc. 
Pe de altă parte, aceiași scriitori, care reclamau dreptul raţiunii uma- 
ne, vorbeau despre eforturile de eliberare ale acestor comune ca 
despre o dezordine abominabilă, ca despre răsturnarea societăţii. 
Între mișcarea filozofică și mişcarea comunală, între eliberarea ra- 
ţională și eliberarea politică războiul părea declarat. A fost nevoie 
de secole întregi pentru a reconcilia aceste două mari puteri, pentru 
a le face să înţeleagă caracterul comun al intereselor lor. În seco- 
lul al XII-lea, ele nu aveau nimic în comun. Vorbind, la următoarea 
noastră întîlnire, despre eliberarea comunelor, ne vom convinge re- 
pede de acest fapt. 

Obiectul lecţiei. Tabloul comparativ al stării comunelor între secolul al 
XII-lea și secolul al XVIII-lea. Dublă întrebare. 1° Despre eliberarea co- 
munelor. Starea orașelor între secolul al V-lea și secolul al X-lea. Deca- 
dența și renașterea lor. Insurecția comunală. Cartele. Efectele sociale și 
morale ale eliberării comunelor. 2° Despre guvernarea internă a comu- 
nelor. Adunările poporului. Magistraţii. Marea și mica burghezie. Diver- 
sitatea stării comunelor în diferite țări ale Europei. 


Domnilor, 

Am prezentat pînă în secolul al XII-lea istoria primelor două ele- 
mente importante ale civilizației moderne, regimul feudal și Biserica. 
Aş vrea să ne ocupăm astăzi de cel de-al treilea dintre aceste elemente 
fundamentale, adică de comune, tot pînă în secolul al XII-lea, păstrîn- 
du-mă în aceleași limite la care ne-am oprit pentru celelalte două. 

Ne găsim, în privinţa comunelor, într-o situaţie diferită de cea 
în care eram în privinţa Bisericii sau a regimului feudal. Din seco- 
lul al V-lea şi pînă în secolul al XII-lea, regimul feudal și Biserica, 
deși au căpătat mai tîrziu noi dezvoltări, ni s-au înfățișat aproape 
complete, într-o stare definitivă; le-am văzut născîndu-se, dezvol- 
tîndu-se, atingîndu-şi maturitatea. Nu se întîmplă la fel în cazul co- 
munelor. Ele au apărut în istorie abia la sfîrşitul epocii de care ne-am 
ocupat, în secolele al XI-lea și al XII-lea: asta nu înseamnă că nu au 
avut înainte o istorie care merită să fie studiată şi nici că nu au exis- 
tat urme ale existenţei lor cu mult înaintea acestei epoci; dar abia 
în secolul al XI-lea au apărut ele clar pe marea scenă a lumii și au 
devenit un element important al civilizației modeme. Astfel, în pri- 
vința regimului feudal şi a Bisericii, între secolul al V-lea și secolul 
al XII-lea, am văzutcum s-au dezvoltat efectele, decurgînd din cauze; 
de fiecare dată cînd, pe calea inducției, a conjecturii, am dedus din 
principii anumite rezultate, le-am putut verifica prin chiar exami- 

narea faptelor. În privința comunelor, această facilitate ne lipseşte; 
asistăm la naşterea lor; astăzi nu pot să vă vorbesc decît despre cauze, 
despre origini. Ceea ce voi spune despre efectele existenţei comu- 
nelor, despre influența lor în cursul civilizaţiei europene, voi spune 
într-o oarecare măsură pe calea predicției. Nu voi putea invoca 
mărturiile faptelor contemporane și cunoscute. Mai tîrziu, între se- 
colul al XII-lea şi secolul al XV-lea, vom vedea comunele dezvol- 
tîndu-se, instituția aducîndu-şi toate roadele și istoria dovedindu-ne 
aserțiunile. Insist, domnilor, asupra acestei diferenţe de situaţie, pen- 
tru a vă avertiza eu însumi de ceea ce ar putea fi incomplet și pre- 
matur în tabloul pe care vi-l voi oferi. 

Să presupunem, domnilor, că în 1789, în momentul în care înce- 
pea teribila regenerare a Franţei, un burghez din secolul al XII-lea 
ar fi reapărut brusc în mijlocul nostru şi ar fi trebuit să citească, dacă 
ar fi ştiut să citească, unul dintre acele pamflete care agitau atât de pu- 
ternic spiritele, de exemplu, pamfletul domnului Sieyes: Qu 'est-ce 
que le tiers? Ochii îi cad pe această frază care constituie fondul pam- 
fletului: „Starea a treia este națiunea franceză, mai puţin nobilimea 
şi clerul.“ Vă întreb, domnilor, ce impresie va face o astfel de frază 
asupra spiritului unui asemenea om? Credeţi că ar înțelege-o? Nu, 
nu va înțelege aceste cuvinte, națiunea franceză, pentru că nu fac 
trimitere la nici unul din faptele cunoscute de el, la nici unul dintre 
evenimentele din timpul lui; şi dacă ar înţelege fraza, dacă ar vedea 
limpede că suveranitatea asupra întregii societăți îi este atribuită stării 
a treia, cu siguranţă că această propoziţie i-ar părea nebunească și 
nelegiuită, într-atât ar fi ea de contradictorie cu ceea ce a mai văzut 
el, cu ansamblul ideilor și sentimentelor lui. 

Acum, domnilor, cereţi-i acestui burghez uimit să vă urmeze; du- 
ceţi-l în oricare dintre comunele Franţei în această epocă, la Reims, 
la Beauvais, la Laon, la Noyon; va fi cuprins de o nouă uimire. Intră 
în oraș; nu vede nici turnuri, nici întărituri, nici miliție burgheză, 
nici un mijloc de apărare; totul este deschis, totul este dat primului 
venit, primului ocupant. Burghezul se nelinișteşte pentru siguranța 
acestei comune; el o găsește foarte slabă, foarte prost asigurată. Pă- 
trunde în interior, se informează despre ceea ce se întîmplă, despre 
modul în care este ea guvernată, despre soarta locuitorilor. I se spune 
că există în afara zidurilor o putere care le pretinde taxe după bunul 

plac, fără consimțămîntul lor; care convoacă miliția și o trimite la 
război, tot fără consimţămâîntul lor. I se vorbeşte despre demnitari, 
despre primar, despre magistraţii municipali; și aude că nu burghe- 
zii sînt cei care îi numesc. Află că problemele comunei nu se decid 
în comună; un om al regelui — un intendent — le administrează 
singur și de departe. Mai mult, i se spune că locuitorii nu au nici un 
drept să se adune, să delibereze în comun despre ceea ce îi vizează, 
că clopotul bisericii lor nu îi cheamă în piața publică. Burghezul din 
secolul al XII-lea rămîne uimit. Cu o clipă înainte era stupefiat, în- 
grozit de măreţia, de importanţa pe care națiunea comunală, pe care 
starea a treia şi-o atribuia; și iată că o găsește, în interiorul propriu- 
lui său cămin, într-o stare de servitute, de slăbiciune, de nulitate cu 
mult mai rea decît tot ceea ce cunoaşte el ca fiind cel mai supărător. 
El trece de la un spectacol la spectacolul contrar, de la vederea unei 
burghezii suverane la vederea unei burghezii neputincioase; cum 
aţi vrea să înţeleagă, să concilieze, să nu fie tulburat? 

Domnilor, să revenim la rîndul nostru în secolul al XII-lea, noi, 
burghezii secolului al XIX-lea; vom asista, în sens contrar, la un 
spectacol dublu absolut similar. De fiecare dată cînd vom privi pro- 
blemele generale, statul, guvernarea ţării, ansamblul societăţii, nu 
vom vedea nici un burghez, nu vom auzi vorbindu-se despre el; bur- 
ghezii nu se amestecă în nimic, nu au nici o importanță. Și nu numai 
că nu au nici o importanţă în stat, dar dacă am vrea să știm ce cred 
ei înșiși, cum vorbesc despre ei, care este, în propriii ochi, situația 
lor în raporturile cu guvernarea generală a Franţei, le vom socoti lim- 
bajul de o timiditate, de o umilitate extraordinară. Foştii lor stăpâni, 
seniorii cărora le-au smuls privilegiile, îi tratează, cel puţin verbal, 
cu o superioritate care ne uimește; burghezii nu se miră de acest fapt 
şi nu se irită deloc. 

Să intrăm în comuna însăși, să vedem ce se petrece aici: scena 
se schimbă; sîntem într-un fel de fortăreață apărată de burghezi 
înarmaţi: aceşti burghezi plătesc taxe, își aleg magistraţii, judecă, 
pedepsesc, se adună pentru a delibera în privinţa afacerilor; toți vin 
la aceste adunări; fac război în contul lor, împotriva seniorului lor; 
au o miliţie. Într-un cuvînt, sînt suverani. 

Este același contrast care, în Franţa secolului al XVIII-lea, îl mi- 
rase atît de mult pe burghezul din secolul al XII-lea; numai rolurile 

s-au deplasat. Aici națiunea burgheză este totul, comuna — nimic; 
acolo, națiunea burgheză nu este nimic, comuna — totul. 

Desigur, domnilor, trebuie ca între secolul al XII-lea şi secolul 
al XVIII-lea să se fi petrecut multe lucruri, multe evenimente 
extraordinare, să se fi împlinit multe revoluții, pentru a aduce, în 
existenţa unei clase sociale, o schimbare atît de imensă. În ciuda 
acestei schimbări, nu există nici o îndoială că starea a treia din 1789 
a fost, politic vorbind, descendenta şi moștenitoarea comunelor din 
secolul al XII-lea. Această naţiune atît de orgolioasă, atît de ambi- 
țioasă, care îşi ridică atît de sus pretenţiile, care își proclamă 
suveranitatea cu atîta răsunet, care nu pretinde numai că se 
regenerează, ci că guvernează şi regenerează lumea, această naţi- 
une descinde incontestabil, în mare parte cel puţin, din comunele 
care se revoltau în secolul al XII-lea, destul de obscur, deşi cu mult 
curaj, în unicul scop de a scăpa, în cîteva mici zone din teritoriu, de 
obscura tiranie a cîtorva seniori. 

Cu siguranță, domnilor, explicaţia unei asemenea metamorfoze 
n-o vom găsi în starea comunelor din secolul al XII-lea; ea s-a în- 
făptuit, îşi are cauzele ei în evenimentele care s-au succedat între 
secolul al XII-lea și secolul al XVIII-lea; aici le vom întâlni pe mă- 
sură ce vom înainta în timp. Totuși, domnilor, originea stării a treia 
a jucat un rol important în istoria ei; cu toate că nu trebuie să învă- 
tăm întregul secret al destinului ei, îi vom recunoaște cel puţin ger- 
menele; ceea ce a fost mai întîi se regăseşte în ceea ce a devenit, 
cu mult mai mult poate decît ne-ar îndemna aparențele să o presu- 
punem. Un tablou, chiar și incomplet, al stării comunelor în seco- 
lul al XII-lea cred că vă va convinge. 

Pentru a cunoaşte bine această stare, trebuie să considerăm co- 
munele din două puncte de vedere principale. Există două mari pro- 
bleme de rezolvat: prima, cea a eliberării comunelor, problema de 
a şti cum s-a înfăptuit revoluţia, prin ce cauze, ce schimbări a adus 
ea în situaţia burghezilor, ce a făcut ea în societate în general, în 
cadrul celorlalte clase, în stat. Cea de-a doua problemă se referă 
chiar la guvernarea comunelor, la starea internă a oraşelor eliberate, 
la raporturile dintre burghezi, la principii, la forme, la moravurile 
care dominau în cetăţi. 

Din aceste două surse, pe de o parte, din schimbarea adusă în si- 
tuația socială a burghezilor, şi, pe de altă parte, din guvernarea lor 
internă, din starea lor comunală, a decurs întreaga lor influență asupra 
civilizației moderne. Nu există nici un singur fapt dintre cele pe 
care le-a produs această influență care să nu trebuiască să fie rapor- 
tat la una sau alta dintre aceste două cauze. Cînd ne vom fi dat bine 
seama de acest lucru, cînd vom înţelege bine eliberarea comunelor, 
pe de o parte, şi guvernarea comunelor, de cealaltă, vom fi în pose- 
sia, pentru a spune astfel, a celor două chei ale istoriei. 

În sfârșit, voi spune un cuvînt despre diversitatea stării comune- 
lor în Europa. Faptele pe care vi le voi înfățișa nu se aplică într-un 
mod indistinct la toate comunele din secolul al XII-lea, la comunele 
din Italia, Spania, Germania, Franţa. Există un număr de fapte care 
li se potrivesc tuturor; dar diferențele sînt mari și importante. Le 
voi indica în trecere; le vom regăsi mai tîrziu în cursul civilizaţiei 
şi le vom studia atunci mai îndeaproape. 

Pentru a realiza ce înseamnă eliberarea comunelor, trebuie să 
ne amintim care era starea oraşelor între secolul al V-lea şi seco- 
lul al XI-lea, de la căderea Imperiului roman pînă în momentul în 
care a început revoluţia comunală. Aici, repet, diferenţele sînt foarte 
mari; starea oraşelor a variat prodigios în diferitele ţări ale Europei; 
totuși, există fapte generale care pot fi afirmate despre aproape toate 
orașele, și mă voi strădui să mă concentrez asupra lor. Apoi, ceea 
ce voi spune mai special se va aplica la comunele din Franţa şi mai 
ales la comunele din nordul Franţei, situate mai sus de Ron și Loara: 
acestea vor fi reliefate în tabloul pe care voi încerca să-l trasez. 

După căderea Imperiului roman, domnilor, din secolul al V-lea 
pînă în secolul al X-lea, starea oraşelor nu a fost nici una de servi- 
tute, nici una de libertate. Sîntem expuși, în utilizarea cuvintelor, 
aceluiaşi risc de eroare asupra căruia vă atrăgeam atenţia deunăzi 
în descrierea oamenilor şi a evenimentelor. Cînd o societate a durat 
mult timp, şi dacă la fel s-a întîmplat cu limba ei, cuvintele capătă 
un sens complet, determinat, precis, un sens legal, oficial într-o oare- 
care măsură. Timpul a făcut să pătrundă în sensul fiecărui termen 
o multitudine de idei care se trezesc imediat ce-l pronunți, şi care, 
neavînd toate aceeași dată, nu se potrivesc în acelaşi timp. Cuvintele 
servitute şi libertate, de exemplu, trezesc astăzi în mintea noastră 

idei infinit mai precise și complete decît faptele corespunzătoare 
din secolele al VIII-lea, al IX-lea sau al X-lea. Dacă spunem că ora- 
şele erau în secolul al VIII-lea într-o stare de libertate, spunem prea 
mult; îi atașăm astăzi cuvîntului libertate un sens care nu reprezintă 
deloc ce se întîmpla în secolul al VIII-lea. Vom cădea în aceeași eroa- 
re dacă vom spune că orașele erau într-o stare de servitute, pentru 
că acest fapt implică complet altceva decît faptele municipale din 
acele timpuri. Repet, orașele nu erau atunci nici într-o stare de servi- 
tute, nici într-o stare de libertate; oamenii îndurau acolo toate neno- 
rocirile care însoțesc slăbiciunea; cădeau pradă violenţelor, jafurilor 
permanente ale celor puternici; şi totuși, în ciuda a atît de multe și 
de înspăimâîntătoare dezordini, în ciuda sărăcirii și depopulării lor, 
orașele își păstraseră și păstrau o anumită importanţă: în cele mai 
multe, exista un cler, un episcop care exercita o mare putere, care 
avea influență asupra populaţiei, servea drept legătură între ea şi 
învingători, menținea astfel orașul într-un fel de independenţă și 
îl acoperea cu scutul religiei. În plus, rămîneau în orașe importante 
rămăşiţe ale instituţiilor romane. În acea epocă (şi faptele de acest 
gen au fost adunate cu grijă de către domnii de Savigny, Hullmann, 
dra de Lezardiere etc.), întîlnim adesea convocarea senatului, a cu- 
riei; este vorba de adunări publice, de magistrați municipali. Pro- 
blemele de ordin civil, testamentele, donațiile, o multitudine de acte 
din viaţa civilă se consumă în curie, prin magistraţii săi, așa cum se 
petreceau ele în municipalitatea romană. Aceste rămășițe ale activi- 
tăţii și libertăţii urbane dispar, ce-i drept, din ce în ce mai mult. Bar- 
baria, dezordinea, nenorocirea întotdeauna în creştere accelerează 
depopularea. Stabilirea stăpînilor ţării în mediu rural şi preponde- 
renta vieţii agricole aflate în stare emergentă au devenit pentru orașe 
o nouă cauză a decăderii. Episcopii înșiși, cînd au intrat în cadrul 
feudal, i-au acordat existenţei municipale mai puţină importanță. 
În sfîrşit, cînd feudalitatea a triumfat complet, oraşele, fără să cadă 
în servitutea colonilor, s-au aflat toate în mîna unui senior, cuprinse 
în vreo feudă, pierzînd și din această cauză ceva din independența 
care le rămăsese, chiar și în timpuri mai barbare, în primele secole 
ale invaziei. Astfel încît, din secolul al V-lea pînă în momentul orga- 
nizării complete a feudalităţii, starea oraşelor s-a înrăutățit mereu. 

O dată instaurată feudalitatea, cînd fiecare om și-a ocupat locul 
și s-a fixat pe un pămînt, cînd viața nomadă a încetat, după un anu- 
mit timp oraşele au reînceput să dobîndească O oarecare importan- 
tă, un rudiment de activitate făcîndu-se din nou resimţit acolo. Ştiţi, 
există o similitudine între activitatea umană și fecunditatea pămîn- 
tului, de îndată ce tulburările încetează, activitatea umană reapare, 
face ca totul să germineze și să înflorească; dacă există cea mai mică 
licărire de ordine și de pace, omul îşi reia speranța și, o dată cu spe- 
ranța, lucrul. Așa s-a întîmplat în orașe: imediat ce regimul feudal 
s-a consolidat puţin, au apărut, la proprietarii de feudă, nevoi noi, 
un anumit gust al progresului, al ameliorării: pentru a le satisface, 
au reapărut într-o oarecare măsură în oraşele din domeniul lor co- 
merțul și industria, bogăția, populaţia reveneau acolo; lent, ce-i drept, 
totuşi reveneau. Dintre circumstanțele care au putut să contribuie 
la aceasta, există una, în opinia mea, prea puțin remarcată: este vorba 
despre dreptul de azil al bisericilor. Înainte de a se fi constituit co- 
munele, înainte ca, prin forța lor, prin întăriturile lor, ele să poată 
oferi un azil populaţiei amărîte de la țară, pe cînd nu exista siguran- 
tă decît în biserică, acest lucru era suficient pentru a atrage în orașe 
mulţi nefericiți, mulţi fugari. Ei veneau să se refugieze fie chiar în 
biserică, fie în preajma bisericii; și cei care căutau acolo puţină secu- 
ritate nu erau numai oameni din clasa inferioară, servi, coloni, ci 
adesea oameni respectabili, proscriși bogați. Cronicile timpului sînt 
pline de astfel de exemple. Vedem oameni, altădată puternici, ur- 
măriți de un vecin mai puternic, sau chiar de rege, care îşi abando- 
nează domeniile, iau cu ei tot ceea ce pot lua și se duc să se închidă 
într-un Oraș și să se pună sub protecţia unei biserici; devin burghezi. 
Refugiații de acest fel nu au fost, cred, lipsiţi de influență asupra 
progresului orașelor, ei au introdus acolo ceva bogăţie și cîteva ele- 
mente ale unei populații superioare majorităţii locuitorilor. Cine 
nu ştie, de altfel, că atunci cînd se formează o adunare destul de con- 
siderabilă undeva oamenii dau năvală acolo, fie pentru că găsesc 
mai multă siguranţă, fie doar ca efect al acestei sociabilități care nu 
îi părăseşte niciodată? 

Prin concursul tuturor acestor cauze, imediat ce regimul feudal 
s-a regularizat puțin, orașele și-au reluat într-o anumită măsură forța. 
Cu toate acestea, securitatea nu revenea în ele în aceeaşi proporție. 

Viaţa rătăcitoare încetase, ce-i drept; dar viața nomadă era pentru 
învingători, pentru noii proprietari ai solului, un important mijloc 
de a-şi satisface pasiunile. Cînd aveau nevoie să jefuiască, făceau 
o incursiune, se duceau departe pentru a căuta o altă avere, un alt 
domeniu. Cînd fiecare s-a aciuat în linii mari undeva, cînd a tre- 
buit să se renunţe la vagabonda jul cuceritor, aviditatea nu a înce- 
tat, nici nevoile vulgare, nici violenţa dorințelor. Greutatea a căzut 
pe oamenii care se aflau la îndemîna puternicilor lumii, ca să spu- 
nem așa, pe orașe. În loc să se jefuiască în depărtări, s-a jefuit în 
împrejurimi. Taxele impuse burghezilor de către seniori se dublea- 
ză începînd din secolul al X-lea. De fiecare dată cînd proprietarul 
domeniului unde era situat un oraş trebuia să-şi satisfacă vreun ac- 
ces de lăcomie, violenţa lui se exercita asupra burghezilor. Mai ales 
în această epocă izbucnesc plîngerile burgheziei împotriva lipsei 
totale de securitate a comerțului. Negustorii, după ce își încheiau 
afacerile, nu se puteau întoarce în pace în orașul lor; orașele, drumu- 
rile erau neîncetat asediate de către senior şi oamenii săi. Momen- 
tul în care industria lua un nou avînt era chiar cel în care securitatea 
lipsea cel mai mult. Nimic nu îl irită mai mult pe om decît să fie ast- 
fel tulburat în munca sa și deposedat de roadele pe care socotise 
că le va obţine din ea. El se simte ofensat, se înfurie mult mai tare 
decît atunci cînd este făcut să sufere într-o existență de mult timp 
fixată şi monotonă, atunci cînd i se ia ceea ce nu a fost rezultatul 
propriei sale activităţi, ceea ce nu a stîmit în el toate bucuriile speran- 
tei. Există, în mișcarea progresivă care conduce spre o nouă avere 
un om sau o populaţie, un principiu de rezistență împotriva nedrep- 
tății şi violenţei mult mai energic decît în orice altă situaţie. 

Iată deci, domnilor, în ce situaţie se aflau orașele în cursul seco- 
lului al X-lea; ele aveau mai multă forță, mai multă importanță, 
mai multe bogății, mai multe interese de apărat. Le era în același 
timp mai necesar decît niciodată să le apere, pentru că aceste inte- 
rese, această forță, aceste bogății deveneau din ce în ce mai mult 
un obiect de invidie pentru seniori. Pericolul şi răul creșteau o dată 
cu mijloacele de a le rezista. În plus, regimul feudal le dădea tutu- 
ror celor care asistau la el exemplul permanent al rezistenței; el nu 
le înfățișa deloc spiritelor ideea unei guvernări organizate, impună- 
toare, capabilă să regleze totul, să îmblînzească totul prin simpla 

ei intervenţie. Era, dimpotrivă, spectacolul permanent al voinței in- 
dividuale care refuză să se supună. Aceasta era starea celor mai mulți 
dintre proprietarii de feudă față de suzeranii lor şi a micilor seniori 
față de marii seniori, astfel încît, în momentul în care oraşele erau 
oprimate și tulburate, în momentul în care aveau interese noi și mai 
importante pentru a rezista, aveau totodată în fața ochilor o lecţie 
permanentă de insurecție. Regimul feudal a făcut omenirii servi- 
ciul de a le arăta necontenit oamenilor voința individuală desfăşu- 
rîndu-se în toată energia ei. Lecţia a prosperat; în ciuda slăbiciunii 
lor, în ciuda prodigioasei inegalităţi de condiţie care exista între ele 
şi seniorii lor, oraşele s-au împotrivit din toate părțile. 

Este dificil să-i atribuim acestui eveniment o dată precisă. Se 
spune, în general, că eliberarea comunelor a început în secolul al 
XI-lea; dar, în marile evenimente, cîte eforturi necunoscute şi ne- 
fericite există înaintea efortului care reuşeşte! În toate lucrurile, 
pentru a-și înfăptui planurile, Providența face risipă de curaj, de 
virtuţi, de sacrificii, de oameni, în cele din urmă; și numai după ne- 
numărate munci ignorate sau pierdute în aparență, după ce o mul- 
time de inimi nobile s-au descurajat, convinse că luptă pentru o 
cauză pierdută, numai atunci triumfă cauza. Așa au stat fără îndo- 
ială lucrurile în cazul comunelor. Nu încape nici o îndoială că în 
secolele al VIII-lea, al IX-lea şi al X-lea au existat multe tentative 
de rezistență, multe elanuri spre eliberare care nu au reușit și în 
legătură cu care memoria a rămas fără glorie şi fără succes. Cu si- 
guranţă totuși, aceste tentative au influenţat evenimentele ulte- 
rioare; ele au reînsuflețit şi întreținut spiritul de libertate; au pregătit 
marea insurecție din secolul al XI-lea. 

Intenţionat spun insurecție, domnilor. Eliberarea comunelor în 
secolul al XI-lea a fost rodul unei veritabile insurecţii, al unui veri- 
tabil război, război declarat de populaţia oraşelor seniorilor săi. 
Primul fapt pe care îl întîlnim întotdeauna în astfel de istorii este 
ridicarea burghezilor care se înarmează cu tot ceea ce găsesc la în- 
demînă; este expulzarea oamenilor seniorului care veneau să exercite 
vreo extorcare; este o acțiune împotriva castelului, întotdeauna sînt 
prezente trăsăturile războiului. Dacă insurecția eșuează, care e prima 
reacţie a învingătorului? El ordonă distrugerea fortificațiilor ridi- 
cate de burghezi, nu numai în jurul oraşului, ci şi în jurul fiecărei 
case. Observăm că în momentul confederației, după ce și-au promis 

să acţioneze în comun, după ce au jurat împreună pe comună, pri- 
mul act al fiecărui burghez era să adopte acasă starea de rezistență. 
Comune al căror nume este astăzi complet obscur, de exemplu mă- 
runta comună Vezelay în Nivernais, susțin împotriva seniorului lor 
o luptă foarte îndelungată şi foarte energică. Victoria îi revine aba- 
telui din Vézelay; el poruncește pe loc demolarea fortificațiilor ca- 
selor burghezilor, s-au păstrat numele mai multora dintre cei ale 
căror case fortificate au fost imediat distruse. 

Să intrăm chiar în interiorul acestor locuinţe ale strămoşilor noștri; 
să studiem modul de construcţie și genul de viață pe care le des- 
coperim aici; totul este destinat războiului, totul are caracteristicile 
războiului. 

Iată care era construcția unei case de burghez în secolul al XII-lea, 
din cîte ne putem da seama astăzi. De obicei trei etaje, o singură 
încăpere la fiecare etaj; încăperea de la parter servea drept sufra- 
gerie: familia mînca acolo. Primul etaj era foarte înalt, din motive 
de siguranță; este trăsătura cea mai remarcabilă a construcţiei. La 
acest etaj, exista o încăpere în care burghezul, stăpînul casei, locuia 
cu soţia lui. Casa era aproape întotdeauna flancată de un tum cu 
unghi, pătrat cel mai adesea: încă un simptom de război, un mijloc 
de apărare. La etajul al doilea, o încăpere a cărei destinaţie este ne- 
sigură, dar care slujea probabil pentru copii și pentru restul fami- 
liei. Deasupra, foarte frecvent, exista o mică platformă destinată 
desigur să servească drept observator. Întreaga construcție a casei 
trimite cu gîndul la război. Este caracteristica evidentă, adevăratul 
nume al mișcării care a produs eliberarea comunelor. 

Cînd războiul a durat ceva timp, oricare ar fi puterile beligeran- 
te, el atrage după sine în mod necesar pacea. Tratatele de pace ale 
comunelor şi ale adversarilor lor sînt cartele. Cartele comunale, dom- 
nilor, sînt simple tratate de pace între burghezi și seniorii lor. 

Insurecția a fost generală. Cînd spun generală, nu vreau să spun 
că a existat un acord, o coaliţie între toți burghezii unei țări; cîtuşi 
de puţin. Situaţia comunelor era pretutindeni aproape aceeași; ele 
se găseau aproape toate pradă aceluiași pericol, atinse de același 
rău. Dobîndind aproximativ aceleaşi mijloace de rezistență și de 
apărare, ele le-au folosit cam în aceeași epocă. Este posibil, de ase- 
menea, ca exemplul să fi însemnat ceva, ca succesul uneia sau a 
două comune să fi fost contagios. Cartele păreau cîteodată făcute 

după același tipar, cea de la Noyon, de exemplu, a servit drept mo- 
del pentru cea din Beauvais, din Saint-Quentin etc. Mă îndoiesc 
totuşi ca exemplul să fi acționat pe cît se presupune de obicei. Co- 
municațiile erau dificile, rare, zvonurile vagi și trecătoare; avem 
motive să credem că insurecția a fost mai degrabă rezultatul ace- 
leiași situaţii și al unei mișcări spontane, generale; adică ea a avut 
loc aproape pretutindeni, pentru că nu a fost deloc, repet, o mișcare 
unanimă și concertată; totul era particular, local; fiecare comună 
se revolta în contul ei împotriva seniorului său; totul se petrecea 
în localități. 

Vicisitudinile luptei au fost mari. Nu numai că succesele erau 
alternative; dar chiar şi după ce pacea părea înfăptuită, după ce carta 
fusese recunoscută de o parte și de cealaltă, ea era violată sau cel 
puţin eludată. Regii au jucat un marerol în alternativele acestei lupte. 
Voi vorbi despre asta în detaliu cînd mă voi referi la regalitate. In- 
fluenta acesteia în mișcarea de eliberare comunală a fost cînd ridi- 
cată în slăvi, şi împinsă poate prea departe, cînd contestată, și cred 
că prea diminuată. Astăzi mă voi limita la a spune că ea a interve- 
nit adesea în această mișcare, invocată cînd de comune, cînd de 
seniori, că a jucat foarte frecvent roluri contrare, că a acţionat cînd 
după un principiu, cînd după altul, că şi-a schimbat necontenit in- 
tenţiile, planurile, comportamentul, dar că, în definitiv, ea a acţio- 
nat în mare măsură şi mai mult cu efecte bune decît cu efecte rele. 

În ciuda tuturor acestor vicisitudini, în ciuda permanentei vio- 
lări a cartelor, în secolul al XII-lea eliberarea comunelor s-a în- 
cheiat. Europa, în special Franţa, care cunoscuse timp de un secol 
nenumărate insurecții, a fost plină de carte; ele erau mai mult sau 
mai puţin favorabile; comunele se bucurau de ele într-o stare de 
Siguranță mai mare sau mai mică; dar, în sfîrșit, se bucurau de ele. 
Faptul prevala, iar dreptul era recunoscut. 

Să încercăm acum, domnilor, să recunoaştem rezultatele ime- 
diate ale acestui fapt important şi schimbările pe care le-a adus în 
situația burghezilor din interiorul societăţii. 

Mai întîi, el nu a schimbat nimic, cel puţin la început, în relaţi- 
ile burghezilor cu guvernarea generală a ţării, cu ceea ce numim 
astăzi stat; ei nu au intervenit aici mai mult decît înainte: totul a 
rămas local, limitat la feudă. 

Există totuşi o circumstanță care trebuie să modifice această aser- 
ţiune: a început atunci să se stabilească o legătură între burghezi şi 
rege. Uneori, burghezii invocaseră sprijinul regelui împotriva senio- 
rului lor sau garanţia regelui, cînd carta era promisă sau declarată. 
Alteori, seniorii invocaseră judecata regelui între ei şi burghezi. 
La cererea uneia sau alteia dintre părți şi printr-o mulțime de cauze 
diferite, regalitatea intervenise în dispută; de aici a rezultat o relaţie 
destul de frecventă, cîteodată destul de strînsă, a burghezilor cu re- 
gele. Prin această relaţie burghezia s-a apropiat de centrul statului, 
a început să pătrundă în guvernarea generală. 

Deşi totul a rămas la nivel local, s-a creat totuşi, prin eliberare, 
o clasă generală şi nouă. Nu existase nici o coaliţie între burghezi; 
ei nu aveau, ca clasă, nici o existență publică şi comună. Dar ţara 
era plină de oameni angajaţi în aceeași situaţie, avînd aceleași inte- 
rese, aceleași moravuri, între care nu se putea să nu se nască treptat 
o anumită legătură, o anumită unitate ce urma să genereze burghe- 
zia. Formarea unei mari clase sociale, a burgheziei, era rezultatul 
necesar al eliberării locale a burghezilor. 

Nu trebuie să se creadă că această clasă a fost la început ceea 
ce a devenit ea mai apoi. Nu numai că situaţia ei s-a schimbat mult, 
dar elementele erau complet altele: în secolul al XII-lea, ea nu se 
compunea decît din negustori, din negociatori care făceau un mic 
comerţ şi din mici proprietari, fie de casă, fie de pămâînturi, care îşi 
stabiliseră locuinţa în oraş. Trei secole mai tîrziu, burghezia cuprin- 
dea, în plus, avocaţi, medici, literați de toate genurile, toți magis- 
traţii locali. Burghezia s-a format succesiv şi din elemente foarte 
diferite: nu s-a ţinut cont, în general, în istoria ei, nici de succesiu- 
ne, nici de diversitate. Ori de cîte ori s-a vorbit de burghezie, s-a 
lăsat impresia că ar fi fost compusă, în toate epocile, din aceleași 
elemente. Supoziţie absurdă. Poate că în diversitatea compunerii 
ei în diferite epoci ale istoriei trebuie să căutăm secretul destinu- 
lui ei. Atât timp cît ea nu a numărat nici magistrați, nici intelectuali, 
atît timp cît ea nu a fost ceea ce a devenit în secolul al XVI-lea, ea 
nu a avut în stat nici același caracter, nici aceeaşi importanţă. Tre- 
buie să observăm cum se nasc în sînul ei noi profesii, noi situaţii 
morale, o nouă stare intelectuală, pentru a înţelege vicisitudinile 
norocului şi puterii ei. În secolul al XII-lea, ea nu se compunea, 

repet, decît din mici negustori care se retrăgeau în oraşe după ce 
îşi făcuseră cumpărăturile și vînzările, şi din proprietari de case sau 
de mici domenii care îşi fixaseră acolo reşedinţa. lată clasa burghe- 
ză europeană în elementele ei iniţiale. 

Al treilea mare rezultat al eliberării comunelor este lupta cla- 
selor, luptă care a ocupat istoria modernă. Europa modemă s-a năs- 
cut din lupta diferitelor clase ale societăţii. În alte părţi, domnilor, 
— fapt pe care l-am anticipat deja —, această luptă a antrenat rezul- 
tate foarte diferite: în Asia, de exemplu, o clasă a triumfat complet 
şi regimul de caste i-a succedat celui de clase, iar societatea a căzut 
în imobilitate. Nimic asemănător, să-i mulțumim lui Dumnezeu, nu 
s-a întîmplat în Europa. Nici una dintre clase nu a putut să le în- 
vingă, nici să le supună pe celelalte; lupta, în loc să devină un prin- 
cipiu de imobilitate, a fost o cauză a progresului; raporturile dintre 
diferitele clase, necesitatea în care s-au aflat de a se combate şi de 
a ceda pe rînd, varietatea intereselor și pasiunilor lor, nevoia de a 
învinge, fără a putea atinge acest obiectiv, de aici a ieșit poate cel 
mai energic, cel mai fecund principiu de dezvoltare al civilizaţiei 
europene. Clasele au luptat constant; s-au detestat; o profundă diver- 
sitate a situaţiilor, a intereselor, a moravurilor, a produs între ele o 
profundă ostilitate politică; și cu toate acestea, treptat ele s-au apro- 
piat, s-au asimilat, s-au extins; fiecare ţară din Europa a văzut născîn- 
du-se şi dezvoltîndu-se în sînul ei un anumit spirit general, o anumită 
comunitate de interese, de idei, de sentimente care au triumfat asu- 
pra diversităţii și războiului. În Franţa, de exemplu, în secolele al 
XVII-lea și al XVIII-lea, separarea socială și morală a claselor era 
încă foarte profundă; cu toate acestea, nu există nici o îndoială că 
fuziunea era de pe atunci foarte avansată, că exista de pe atunci o 
adevărată națiune franceză care nu era în exclusivitate o anumită 
clasă, ci care le cuprindea pe toate, toate fiind animate de un anumit 
sentiment comun, avînd o existență socială comună, puternic im- 
pregnate, în sfîrşit, de naţionalitate şi de unitate. 

Astfel, din sînul varietăţii, al dușmăniei, al războiului a rezultat 
în Europa modemă unitatea națională devenită astăzi atît de ecla- 
tantă şi care tinde să se dezvolte, să se purifice din zi în zi cu o stră- 
lucire încă şi mai mare. 

Acestea sînt, domnilor, marile efecte exterioare, aparente, so- 
ciale, ale revoluţiei care ne preocupă. Să căutăm care au fost efec- 

tele sale morale, ce schimbări s-au produs în sufletul burghezilor 
înșiși, ce au devenit ei, ce trebuiau să devină din punct de vedere 
moral în noua lor situaţie. 

Există un fapt de care este imposibil să nu fii surprins cînd stu- 
diezi raporturile burgheziei, nu numai în secolul al XII-lea, ci în 
secolele posterioare, cu statul în general, cu guvernarea statului şi 
interesele generale ale țărilor; vreau să vorbesc despre prodigioasa 
timiditate de spirit a burghezilor, despre umilința lor, despre exce- 
siva modestie a pretențiilor lor în privinţa guvernării ţării, de uşu- 
rința cu care se mulțumesc. Nimic nu semnalează în ei acest spirit 
cu adevărat politic care aspiră să influenţeze, să reformeze, să gu- 
verneze; nimic nu atestă îndrăzneala spiritelor, mărimea ambiției: 
s-ar spune că sînt nişte oameni eliberaţi, înţelepţi şi onești. 

Nu există, domnilor, decît două surse din care poate decurge, în 
sfera politică, măreția ambiţiei şi fermitatea gîndirii. Trebuie să fi 
avut sentimentul unei mari importanţe, al unei mari puteri exerci- 
tate asupra destinului celorlalți, şi într-un orizont vast, sau trebuie 
să aibă în sine sentimentul energic al unei complete independente 
individuale, certitudinea propriei libertăţi, conştiinţa unui destin 
străin de orice altă voință decît cea a omului însuşi. Îndrăzneala spi- 
ritului, înălțimea ambiţiei, nevoia de a acţiona într-o sferă importan- 
tă şi de a obţine rezultate mari sînt legate atît de una, cât şi de cealaltă 
dintre aceste două condiţii. 

Nici una, nici cealaltă din aceste condiţii nu figurau în situația 
burghezilor din Evul Mediu. După cumaţi văzut, ei nu erau impor- 
tanți decît prin ei înșiși; nu exercitau în afara orașului lor şi asupra 
statului în general nici o influență importantă. Ei nu puteau să aibă 
nici un mare sentiment de independenţă individuală. În zadar în- 
vinseseră, în zadar obținuseră o cartă. Burghezul dintr-un oraş, com- 
parîndu-se cu micul senior care locuia aproape de el şi care tocmai 
fusese învins, nu îşi simţea în mai mică măsură extrema inferiori- 
tate; el nu cunoștea mîndrul sentiment de independență care îl 
anima pe proprietarul de feudă; partea lui de libertate nu era obți- 
nută prin el însuși, ci din asocierea lui cu alții, ajutor dificil şi pre- 
car. De aici rezultă caracterul de rezervă, de timiditate de spirit, de 
modestie temătoare, de umilinţă în limbaj, chiar şi în cadrul unui 
comportament ferm, care este atît de profund impregnat nu numai 

în viața burghezilor din secolul al XII-lea, ci şi în cea a descendenți- 
lor lor cei mai îndepărtați. Ei nu au deloc gustul marilor acțiuni; 
cînd soarta îi aruncă în ele, sînt neliniștiți și încurcaţi; responsa- 
bilitatea îi tulbură; se simt în afara sferei lor, aspiră să reintre în ea; 
vor negocia ieftin. Astfel, în cursul istoriei Europei, a Franţei mai 
ales, vedem că burghezia este stimată, luată în considerație, mena- 
jată, respectată chiar, dar rareori temută, ea a produs rareori asupra 
adversarilor săi impresia unei puteri mari și orgolioase, a unei pu- 
teri cu adevărat politice. Nu există nimic surprinzător în această 
slăbiciune a burgheziei moderne; principala sa cauză se află în chiar 
originea ei, în aceste circumstanţe ale eliberării ei pe care tocmai 
vi le-am expus. Înălțimea ambiţiei, independent de condiţiile so- 
ciale, întinderea și fermitatea gîndirii politice, nevoia de a interve- 
ni în problemele țării, în sfîrșit, deplina conștiință a măreției omului 
ca om și a puterii care îi aparține, dacă este capabil să o exercite, 
acestea sînt, domnilor, în Europa, sentimente, dispoziții complet 
moderne rezultate din civilizaţia modernă, rod al acestei generali- 
tăți glorioase şi puternice care o caracterizează și care nu ar putea 
să nu-i asigure publicului, în guvernarea ţării, o influenţă, o greu- 
tate care au lipsit în mod constant și care au trebuit să le lipsească 
strămoșilor noştri burghezi. 

În schimb, ei au dobîndit şi au desfășurat, în lupta de interese 
locale pe care au trebuit să o susțină în orizontul lor îngust, un grad 
de energie, de devotament, de perseverență, de răbdare care nu a fost 
niciodată depășit. Dificultatea acţiunii era de aşa natură, încît a fost 
necesară o desfăşurare de curaj fără precedent. Ne facem astăzi o 
idee foarte falsă despre viaţa burghezilor din secolele al XII-lea și 
al XIII-lea. Aţi citit într-unul dintre romanele lui Walter Scott, Quen- 
tin Durward, descrierea pe care a făcut-o burghezului din Liege: 
l-a transformat într-un adevărat burghez de comedie, gras, apatic, 
fără experienţă, fără îndrăzneală, preocupat doar să-și ducă viața 
comod. Burghezii din acea vreme, domnilor, erau mereu gata de 
luptă, cu sulița în mînă; viața lor era aproape la fel de furtunoasă, 
la fel de războinică, la fel de dură precum cea a seniorilor pe care 
îi combăteau. În mijlocul pericolelor permanente, luptînd împotri- 
va tuturor dificultăților vieţii practice, ei au dobîndit acest carac- 


LECŢIA A ŞAPTEA 149 


ter masculin, această energie încăpățînată care s-au pierdut puţin 
în activitatea delăsătoare a timpurilor moderne. 

Domnilor, nici unul dintre aceste efecte sociale sau morale ale 
eliberării comunelor nu se dezvoltase complet în secolul al XII-lea; 
în secolele următoare, ele au apărut cu claritate și au putut fi dis- 
cernute. Este sigur totuși că germenele se afla în situaţia originară 
a comunelor, în modul lor de eliberare şi locul pe care îl ocupau 
atunci burghezii în societate. Am fost deci îndreptăţit să le antici- 
pez de pe acum. Să pătrundem acum chiar în interiorul comunei 
din secolul al XII-lea; să vedem cum era ea guvernată, ce principii 
şi ce fapte dominau în raporturile dintre burghezi. 

Vă amintiți, domnilor, că vorbind despre regimul municipal lă- 
sat moştenire de Imperiul roman lumii moderne am avut onoarea să 
vă spun că lumea romană fusese o mare coaliție de municipalități, 
municipalități odinioară suverane ca Roma însăși. Fiecare dintre 
aceste oraşe avusese mai întîi aceeași existență ca Roma; fiecare 
fusese o mică republică independentă, încheind pacea, purtînd răz- 
boiul, guvernîndu-se după voia ei. Pe măsură ce ele s-au încorporat 
în lumea romană, drepturile care constituie suveranitatea — drep- 
tul de pace și de război, dreptul de legislaţie, dreptul de taxă etc. — 
nu le-au aparținut oraşelor, ci s-au concentrat la Roma. Nu a mai 
rămas decît o municipalitate suverană, Roma, domnind asupra unui 
mare număr de municipalități care nu mai aveau decît o existență 
civilă. Regimul municipal şi-a schimbat atunci caracterul; în loc să 
fie o guvernare politică, un regim de suveranitate, el a devenit un 
mod de administrare. Aceasta este marea revoluţie care s-a înfăp- 
tuit sub Imperiul roman. Regimul municipal, devenit un mod de 
administrare, a fost redus la guvernarea afacerilor locale, a intere- 
selor civile ale cetăţii. Aceasta a fost starea în care căderea Im- 
periului roman a lăsat oraşele şi instituţiile lor. În haosul adus de 
barbarie, toate ideile au devenit confuze, ca şi toate faptele; toate 
atribuţiile suveranității şi ale administraţiei s-au amestecat. Nu a mai 
fost vorba de nici una dintre aceste distincţii. Problemele au fost lă- 
sate în seama necesităţii. A existat un suveran sau un administra- 
tor în fiecare loc, după nevoie. Cînd orașele s-au revoltat, pentru a 
dobîndi o oarecare securitate, ele au devenit suverane. Nu pentru a 
asculta de o teorie politică, nici dintr-un sentiment al demnităţii lor, 

ci pentru a avea mijloacele de a le rezista seniorilor împotriva cărora 
se răsculau, ele și-au însușit dreptul de a constitui corpuri de armată 
auxiliare, de a percepe taxe pentru a duce un război, de a-și numi 
conducătorii şi magistraţii, într-un cuvînt, de a se guverna ele sin- 
gure. Guvernele în interiorul orașelor garantau apărarea, reprezen- 
tau mijlocul de securitate. Suveranitatea a reintrat astfel în regimul 
municipal, din care ieşise prin cuceririle Romei. Comunele au rede- 
venit suverane. lată în ce constă caracterul politic al eliberării lor. 

Asta nu înseamnă că această suveranitate a fost completă. Ră- 
mînea întotdeauna o urmă a unei suveranități exterioare: uneori se- 
niorul păstra dreptul de a trimite un magistrat în oraș, care îi lua drept 
asesori pe magistraţii municipali; alteori avea dreptul de a percepe 
anumite venituri; în alte părți, i se asigura un tribut. Uneori suvera- 
nitatea exterioară a comunei trecea în mîinile regelui. 

Comunele însele, intrate la rîndul lor în cadrul feudalităţii, au 
avut vasali, au devenit suzerane, și, în această calitate, ele au pose- 
dat partea de suveranitate inerentă suzeranității. S-a creat o con- 
fuzie între drepturile care decurgeau din poziţia lor feudală și cele 
pe care le cuceriseră prin insurecția lor; și, în această dublă cali- 
tate, suveranitatea le-a aparținut. 

Iată, atît cît se poate judeca pe baza unor documente materiale 
foarte incomplete, cum se petrecea, cel puţin în primele timpuri, gu- 
vernarea în interiorul unei comune. Totalitatea locuitorilor formau 
adunarea comunei; toți cei care juraseră pe comună (și oricine lo- 
cuia între zidurile ei era obligat să depună acest jurămînt) erau con- 
vocaţi la sunetul clopotului în adunare generală. Acolo se numeau 
magistraţii. Numărul şi forma magistraturilor erau foarte variabile. 
O dată numiţi magistraţii, adunarea se dizolva; şi magistraţii guver- 
nau aproape singuri, destul de arbitrar, fără altă responsabilitate 
decît alegerile noi sau revoltele populare, care erau principala mo- 
dalitate de responsabilitate a timpului. 

Vedeţi că organizarea interioară a comunelor se reducea la două 
elemente foarte simple, adunarea generală a locuitorilor și o guver- 
nare învestită cu o putere aproape arbitrară, avînd responsabilitatea 
insurecției și a revoltelor. A fost imposibil, mai ales datorită stării 
moravurilor, să se stabilească o guvernare regulată, adevărate ga- 
ranții de ordine și de durată. Cea mai mare parte din populaţia co- 

munelor se afla într-un asemenea grad de ignoranță, de brutalitate, 
de ferocitate, încît era foarte dificil de guvernat. După foarte puțin 
timp, a existat, în interiorul comunei, aproape la fel de puțină secu- 
ritate pe cît exista înainte în relațiile burghezului cu seniorul. S-a 
format totuşi destul de repede o burghezie superioară. Înțelegeți lesne 
cauzele. Starea ideilor și a relaţiilor sociale a dus la stabilirea pro- 
fesiilor industriale legal constituite, a corporațiilor. Regimul privi- 
legiilor a pătruns în interiorul comunelor, atrăgînd după sine o mare 
inegalitate. În scurt timp, au apărut pretutindeni un anumit număr 
de burghezi bogaţi și o populaţie muncitorească mai mult sau mai 
puţin numeroasă, care, în ciuda inferiorităţii ei, exercita o mare in- 
fluență în problemele comunei. Comunele erau, așadar, împărțite 
între o înaltă burghezie şi o populaţie supusă tuturor erorilor, tutu- 
ror viciilor unei gloate. Burghezia superioară s-a văzut limitată, 
pe de o parte, de prodigioasa dificultate de a guverna această popu- 
laţie inferioară, iar pe de altă parte, de tentativele continue ale fostu- 
lui stăpîn al comunei, care încerca să-și recapete puterea. Aceasta 
a fost situaţia, nu numai în Franța, ci şi în Europa, pînă în secolul 
al XVI-lea. Aici se află poate principala cauză care a împiedicat co- 
munele să dobîndească, în mai multe dintre țările Europei, şi în spe- 
cial în Franţa, întreaga importanţă politică pe care ar fi putut să o 
aibă. Două spirite se combăteau aici neîncetat: în populaţia infe- 
rioară, un spirit democratic orb, dezlănțuit, feroce; şi, drept urmare, 
în populaţia superioară, o confuzie, un spirit de compromis, o ex- 
cesivă facilitate în a se aranja, fie cu regele, fie cu foştii seniori, în 
scopul de a restabili în interiorul comunei o oarecare ordine, o anu- 
mită pace. Nici unul, nici celălalt dintre aceste spirite nu putea de- 
termina comunele să ocupe un loc important în stare. 

Toate aceste efecte nu se manifestaseră în secolul al XII-lea; 
totuşi le-am putea anticipa în caracterul însuși al insurecției, în mo- 
dul în care ea a început, în starea diferitelor elemente ale populaţiei 
comunale. 

Acestea sînt, domnilor, dacă nu mă înșel, principalele caracte- 
ristici, rezultatele generale, atît ale eliberării comunelor, cît şi ale 
guvernării lor inteme. Am avut onoarea să vă previn că aceste fapte 
nu fuseseră atît de uniforme, atît de universale pe cît le-am expus 
eu. Există o mare diversitate în istoria comunelor din Europa. De 

exemplu, în Italia şi în sudul Franței, regimul municipal roman do- 
mina; populaţia nu era deloc la fel de divizată, la fel de inegală ca 
în nord. Astfel, organizarea comunală a fost mai bună în sud, fie din 
cauza tradiţiilor romane, fie din cauza unei stări mai bune a popu- 
laţiei. În nord, regimul feudal este cel care prevalează în existența 
comunală. Acolo totul pare subordonat luptei împotriva seniorilor. 
Comunele din sud se arată mult mai preocupate de organizarea lor 
internă, de ameliorări, de progrese. Se simte că ele vor deveni repu- 
blici independente. Destinul comunelor din nord, în Franța mai ales, 
se anunță mai dur, mai incomplet, ele fiind destinate unor dezvol- 
tări mai puţin frumoase. Dacă am parcurge comunele din Germa- 
nia, din Spania, din Anglia, am recunoaște acolo multe alte diferenţe. 
Nu aș putea să intru în aceste detalii; vom observa cîteva pe măsură 
ce vom avansa în istoria civilizaţiei. La originea lor, domnilor, toate 
lucrurile aproape că sînt amestecate în aceeaşi fizionomie; varie- 
tatea se manifestă numai prin dezvoltarea succesivă. A poi începe 
o dezvoltare nouă care împinge societățile spre această unitate înaltă 
şi liberă, scop glorios al eforturilor şi năzuinţelor speciei umane. 


LECȚIA A OPTA 


Obiectul lecţiei. Privire asupra istoriei generale a civilizaţiei europene. 
Caracterul ei distinctiv şi fundamental. Epoca în care acest caracter în- 
cepe să apară. Starea Europei între secolul al XII-lea și secolul al XVI-lea. 
Caracterul cruciadelor. Cauzele lor morale și sociale. Aceste cauze nu 
mai există la sfîrșitul secolului al XIII-lea. Efectele cruciadelor asupra 
civilizaţiei. 


Domnilor, 

Nu v-am expus încă întregul plan al cursului meu. Am început 
prin a-i indica obiectul, apoi am înaintat fără a considera în ansam- 
blu civilizația europeană, fără a vă indica totodată punctul de ple- 
care, drumul și scopul, începutul, mijlocul şi sfîrşitul. Iată-ne totuşi 
ajunși la o epocă unde această vedere de ansamblu, această schiță 
generală a lumii pe care o parcurgem devine necesară. Timpurile 
pe care le-am studiat pînă aici se explică într-o oarecare măsură 
prin ele însele sau prin rezultate apropiate și clare. Cele în care vom 
intra nu vor putea fi înțelese, nici nu vor stîrni un viu interes, dacă 
nu le legăm de consecințele lor cele mai indirecte, cele mai înde- 
părtate. Într-un studiu atât de vast, vine un moment în care nu te 
mai poți mulțumi să mergi avînd în faţa ta doar necunoscutul, doar 
tenebrele; poţi să ştii nu doar de unde vii și unde ești, ci şi încotro 
mergi. Simțim acest lucru astăzi. Epoca pe care o abordăm nu este 
inteligibilă, importanţa ei nu poate fi apreciată decît prin raporturile 
care o leagă de timpurile modeme. Adevăratul ei sens n-a ieşit la 
iveală decît foarte tîrziu. 

Sîntem în posesia a aproape tuturor elementelor esenţiale ale ci- 
vilizaţiei europene. Spun a aproape tuturor pentru că încă nu v-am 
vorbit despre regalitate. Criza decisivă a dezvoltării regalității nu se 
petrece decît în secolul al XII-lea și chiar în secolul al XIII-lea; nu- 
mai atunci instituţia s-a constituit cu adevărat şi a început să ocupe, 


154 ISTORIA CIVILIZAȚIEI ÎN EUROPA 


în societatea modernă, locul său definitiv. lată de ce nu m-am refe- 
rit la ea pînă acum, ea va face obiectivul viitoarei mele lecţii. Cu 
aceste excepții, deținem, repet, toate marile elemente ale civilizației 
europene; ați văzut născîndu-se sub ochii voştri aristocrația feu- 
dală, Biserica, comunele; ați întrevăzut instituţiile care trebuiau să 
le corespundă acestor fapte; şi nu numai instituțiile, ci și principiile, 
ideile pe care faptele trebuiau să le suscite în spirite. În privința 
feudalităţii, aţi asistat la originea familiei modere, la nucleul vieții 
domestice; aţi înțeles, în toată energia lui, sentimentul indepen- 
denţei individuale şi ce loc trebuie să fi ocupat el în civilizaţia noas- 
tră. O dată cu Biserica, aţi văzut apărînd societatea pur religioasă, 
raporturile ei cu societatea civilă, principiul teocratic, separarea 
puterii spirituale de puterea temporală, primele manifestări ale per- 
secuţiei, primele strigăte ale libertății de conștiință. Comunele pe 
cale de a se naşte v-au lăsat să întrevedeți o asociaţie fondată pe 
complet alte principii decît cele ale feudalității sau ale Bisericii, 
diversitatea claselor sociale, luptele lor, primele caracteristici pro- 
funde ale moravurilor burgheze moderne, timiditatea spiritului ală- 
turi de energia sufletului, spiritul demagogic alături de spiritul legal. 
Într-un cuvînt, toate elementele care au contribuit la formarea so- 
cietății europene, tot ceea ce a fost ea, toate lucrurile despre care a 
vorbit ea, pentru a spune astfel, v-au trecut deja prin fața ochilor. 

Să ne deplasăm totuși, domnilor, în sînul Europei moderne; nu 
spun chiar în cel al Europei actuale, după prodigioasa metamorfo- 
ză ai cărei martori am fost, ci în secolele al XVII-lea şi al XVIII-lea. 
Vă întreb, veţi recunoaşte societatea pe care tocmai am văzut-o în 
secolul al XII-lea? Ce diferență imensă! Am insistat deja asupra aces- 
tei diferenţe în raport cu comunele; m-am străduit să vă fac să sim- 
titi cît de puţin semăna starea a treia din secolul al XVIII-lea cu cea 
din secolul al XII-lea. Faceţi aceeași încercare cu feudalitatea şi 
Biserica; veţi fi suprinşi de aceeaşi metamorfoză. Nu exista mai 
multă asemănare între nobilimea de la curtea lui Ludovic al XV-lea 
şi aristocrația feudală, între Biserica cardinalului de Bemis şi cea 
a abatelui Suger, decît între starea a treia din secolul al XVIII-lea 
şi burghezia din secolul al XII-lea. Între aceste două epoci, cu toate 
că, o dată cu prima, ea s-a aflat deja în posesia tuturor elementelor 
sale, societatea s-a transformat în întregime. 

Aş vrea să discem cu claritate caracterul general, esenţial, al aces- 
tei transformări. 

Din secolul al V-lea pînă în secolul al XII-lea, societatea con- 
ţinea tot ceea am găsit și descris, regi, o aristocrație laică, un cler, 
burghezi, coloni, puterea religioasă, puterea civilă, germenii, într-un 
cuvînt, a tot ceea ce formează o naţiune şi un guvem; şi totuşi nici 
un fel de guvernare, nici o națiune. Un popor propriu-zis, un guvem 
veritabil, în sensul pe care îl au astăzi aceste cuvinte pentru noi — 
nimic asemănător în toată epoca de care ne-am ocupat. Am întîlnit 
o mulțime de fapte particulare, de fapte speciale, de instituţii loca- 
le, dar nimic general, nimic public, nici o politică propriu-zisă, nici 
o naționalitate veritabilă. 

Să privim, în schimb, Europa în secolele al XVII-lea și al XVIII-lea; 
vedem peste tot manifestîndu-se pe scena lumii două mari figuri, 
guvernarea și poporul. Acţiunea unei puteri generale asupra întregii 
țări, influenţa ţării asupra puterii care o guvernează — în aceasta 
constă societatea, aici se află istoria: raporturile acestor două mari 
forţe, alianța sau lupta lor, iată ce găseşte istoria, ce povesteşte ea. 
Nobilimea, clerul, burghezii, toate aceste clase, toate aceste forțe 
particulare nu mai apar decît în linia a doua, aproape ca niște umbre 
şterse de aceste două corpuri mari, poporul şi guvernarea lui. 

Aici se află, domnilor, dacă nu mă înșel, trăsătura esenţială care 
distinge Europa modemă de Europa primitivă; iată metamorfoza 
care s-a petrecut între secolul al XIII-lea şi secolul al XVI-lea. 

Trebuie, aşadar, să căutăm secretul între secolul al XIII-lea şi 
secolul al XVI-lea, adică în epoca în care intrăm; caracterul distinc- 
tiv al acestei epoci a făcut ca ea să fie folosită pentru a transforma 
Europa primitivă în Europa modernă; de aici, importanţa şi intere- 
sul ei istoric. Dacă nu am considera-o din acest punct de vedere, 
dacă nu am căuta mai ales ceea ce a rezultat de aici, nu numai că 
nu am înţelege-o, ci am renunța să ne ocupăm de ea, ne-am plic- 
tisi imediat. Ce-i drept, văzută în ea însăşi, şi doar în ea însăşi, ne 
apare ca un timp fără vreo caracteristică anume, un timp în care 
confuzia se mărește fără a se observa cauzele acestui fapt; timp al 
unei mişcări fără direcţie, al unei agitații fără rezultat: regalitatea, 
nobilimea, clerul, burghezii, toate elementele ordinii sociale par 
a se învîrti în același cerc, în egală măsură incapabile de progres 

și de odihnă. Se fac încercări de toate genurile; toate eșuează: se în- 
cearcă să se stabilizeze guvernările, să se fundamenteze libertățile 
publice; se încearcă pînă și reforme religioase; nimic nu reuşeşte, 
nimic nu ajunge la capăt. Dacă vreodată specia umană a părut con- 
sacrată unui destin agitat și totuşi staționar, unei munci necontenite 
şi totuşi sterile, atunci aceasta a fost fizionomia condiţiei şi istoriei 
sale între secolul al XIII-lea şi secolul al XV-lea. 

Nu cunosc decît o lucrare în care această fizionomie să fie repro- 
dusă veridic: Histoire des ducs de Bourgogne, a domnului de Barante. 
Nu mă refer la adevărul care transpare din descrierea moravurilor, 
din povestirea detaliată a evenimentelor, ci la acest adevăr general 
care face din întreaga carte o imagine fidelă, o oglindă sinceră a în- 
tregii epoci, revelîndu-i în acelaşi timp mişcarea și monotonia. 

Dimpotrivă, privită în raportul ei cu ceea ce i-a urmat, ca trece- 
re de la Europa primitivă la Europa modernă, această epocă se lu- 
minează și se animă; descoperim în ea un ansamblu, o direcţie, un 
progres; unitatea și interesul ei rezidă în munca lentă şi ascunsă 
care s-a înfăptuit aici. 

Istoria civilizației europene se poate rezuma așadar, domnilor, 
în trei mari perioade: 1° O perioadă pe care o voi numi cea a origini- 
lor, a formării; vremea în care diferitele elemente ale societății noas- 
tre se desprind din haos, capătă consistență şi se arată în formele 
lor native cu principiile care le animă; aceste timpuri se prelungesc 
aproximativ pînă în secolul al XII-lea. 2° A doua perioadă este o 
vreme a probei, a încercării, a tatonării, diferitele elemente ale ordi- 
nii sociale se apropie, se combină, se examinează, ca să spunem 
aşa, fără să poată da naştere la ceva general, rînduit, durabil: această 
stare nu se termină, la drept vorbind, decît în secolul al XVI-lea. 
3° În sfârşit, perioada dezvoltării propriu-zise, în care societatea uma- 
nă ia în Europa o formă definitivă, urmează o direcție determinată, 
merge repede şi în ansamblul ei spre un scop clar şi precis; este pe- 
rioada care a început în secolul al XVI-lea și care îşi continuă în 
prezent cursul. 

Aşa îmi apare, domnilor, în totalitatea sa, spectacolul civiliza- 
tiei europene: aşa voi încerca să vi-l reproduc. Noi intrăm astăzi 
în cea de-a doua perioadă. Trebuie să căutăm acolo marile crize, cau- 
zele determinante ale transformării sociale care a rezultat. 

Primul mare eveniment care ni se înfăţişează, care deschide, ca 
să spunem așa, epoca despre care vorbim, sînt cruciadele. Ele încep 
la sfîrșitul secolului al XI-lea şi cuprind secolele al XII-lea şi al XIII-lea. 
Mare eveniment, cu siguranță, pentru că, de cînd s-a înfăptuit, nu 
a încetat să-i preocupe pe istoricii filozofi; toți, chiar înainte de a-și 
da seama, au presimțit că exista aici una dintre influențele care schim- 
bă condiţia popoarelor și pe care trebuie obligatoriu să o studiem 
pentru a înțelege cursul general al faptelor. 

Prima caracteristică a cruciadelor este universalitatea lor; Eu- 
ropa întreagă a luat parte la ele; au reprezentat primul eveniment 
european. Înainte de cruciade, Europa nu a fost niciodată mişcată 
de un acelaşi sentiment, nu a acționat pentru aceeaşi cauză, nu a 
existat o Europă. Cruciadele au dezvăluit Europa creștină. France- 
zii constituiau baza primei armate de cruciați; dar existau și ger- 
mani, italieni, spanioli, englezi. Uitaţi-vă la a doua, la a treia cruciadă; 
sînt angajate toate popoarele creștine. Nu se mai întîmplase nici- 
odată așa ceva. 

Şi asta nu e tot: în vreme ce cruciadele sînt un eveniment euro- 
pean, în fiecare țară ele reprezintă un eveniment naţional. În fiecare 
țară toate clasele societăţii sînt însuflețite de aceeaşi impresie, 
ascultă de aceeași idee, se abandonează aceluiaşi elan. Regii, se- 
niorii, preoții, burghezii, locuitorii de la ţară, toți găsesc în crucia- 
de acelaşi interes, aceeași miză. lese la iveală unitatea morală a 
națiunilor — fapt la fel de nou ca şi unitatea europeană. 

Cînd asemenea evenimente se întîlnesc în prima vîrstă a popoa- 
relor, în acele timpuri în care oamenii acționează spontan, liber, 
fără premeditare, fără intenţie sau influență politică, recunoaştem 
acolo ceea ce istoria numeşte evenimente eroice, vîrsta eroică a 
națiunilor. Cruciadele sînt, într-adevăr, evenimentul eroic al Euro- 
pei modeme, mișcare individuală şi generală totodată, națională 
şi totuşi nedirijată. 

Toate documentele ne spun, toate faptele ne dovedesc că acesta 
este într-adevăr caracterul lor originar. Care sînt primii cruciați ce 
se pun în mișcare? Bandele populare: ele pleacă sub conducerea lui 
Petru Eremitul, fără preparative, fără ghizi, fără şefi, mai mult urmate 
decît conduse de cîțiva cavaleri obscuri; ele traversează Germania, 
Imperiul grec şi se vor dispersa sau vor pieri în Asia Mică. 

Clasa superioară, nobilimea feudală se pune la rîndul ei în miş- 
care pentru cruciadă. Sub comanda lui Godefroy de Bouillon, se- 
niorii şi oamenii lor pleacă plini de înflăcărare. Cînd traversează Asia 
Mică, şefii cruciaților sînt cuprinşi de un acces de indiferență şi de 
oboseală; ei nu se preocupă de continuarea drumului; ar vrea să 
se ocupe de ei înşiși, să cucerească, să se stabilească acolo. Oame- 
nii din armată se ridică; vor să meargă la Ierusalim: eliberarea leru- 
salimului este scopul cruciadei; cruciații nu au venit ca să cîştige 
teritorii pentru Raymond de Toulouse, nici pentru Bohemund, nici 
pentru vreun altul. Impulsul popular, național, european cîștigă în 
faţa intenţiilor individuale; şefii nu au asupra maselor un ascen- 
dent suficient pentru a le supune propriilor lor interese. Suveranii, 
care rămăseseră străini de prima cruciadă, sînt în sfîrşit antrenați în 
mișcare la fel ca şi popoarele. Marile cruciade din secolul al XII-lea 
sînt comandate de regi. 

Trec acum la sfîrşitul secolului al XIII-lea. Se mai vorbeşte încă 
în Europa de cruciade, ele sînt predicate chiar cu ardoare. Papii in- 
cită suveranii și popoarele; se ţin concilii pentru a pleda în favoarea 
Țării Sfinte; dar nimeni nu mai merge acolo, nimănui nu-i mai 
pasă. S-a petrecut ceva în spiritul european, în societate europeană, 
care a pus capăt cruciadelor. Se mai fac cîteva expediţii particula- 
re; mai întîlnim cîțiva seniori, cîteva grupuri plecînd la Ierusalim; 
dar mişcarea generală s-a oprit în mod evident. Totuşi, se pare că 
nici necesitatea, nici ușurința de a o continua nu au dispărut. Mu- 
sulmanii triumfă în Asia. Regatul creștin întemeiat la lerusalim a 
căzut în mîinile lor. Trebuie recucerit: există, pentru a reuși, mult 
mai multe mijloace decît existau în momentul în care au început 
cruciadele; mulți creștini s-au stabilit şi sînt încă puternici în Asia 
Mică, Siria, Palestina. Se cunosc mai bine mijloacele de călătorie 
şi de acțiune. Cu toate acestea, nimic nu poate să reînsuflețească cru- 
ciadele. Este clar că cele două mari forţe ale societăţii, suveranii, pe 
de o parte, popoarele, de cealaltă, nu le mai doresc. 

S-a spus de multe ori că era o oboseală, că Europa era prea ex- 
tenuată pentru a se năpusti astfel asupra Asiei. Domnilor, trebuie 
să ne înţelegem asupra acestui cuvînt oboseală, folosit adesea în 
asemenea ocazii; el este surprinzător de inexact. Nu este adevărat 
că generaţiile umane sînt obosite de ceea ce nu au făcut, obosite de 

eforturile istovitoare ale părinţilor lor. Oboseala este personală, ea 
nu se transmite ca o moştenire. Oamenii din secolul al XIII-lea nu 
erau deloc epuizați de cruciadele din secolul al XII-lea, o altă cauză 
acționa asupra lor. O mare schimbare se produsese în idei, în senti- 
mente, în situaţiile sociale. Nu mai existau aceleaşi nevoi, aceleași 
dorințe. Nu se mai credeau, nu se mai doreau aceleaşi lucruri. Prin 
astfel de metamorfoze politice sau morale, și nu prin extenuare, se 
explică atitudinea diferită a generaţiilor succesive. Pretinsa obosea- 
lă care li se atribuie este o metaforă neadevărată. 

Două mari cauze, domnilor, una morală, cealaltă socială, lansa- 
seră Europa în cruciade. 

Cauza morală, după cum ştiţi, era impulsul sentimentelor şi al 
credințelor religioase. De la sfîrșitul secolului al VII-lea, creşti- 
nismul lupta împotriva mahomedanismului; el îl învinsese în Eu- 
ropa, după ce fusese amenințat într-un mod periculos; reușise să-l 
izoleze în Spania şi se străduia constant să-l elimine de acolo. Cru- 
ciadele au fost prezentate ca un fel de accident, ca un eveniment ne- 
prevăzut, nemaiauzit, născut din povestirile pelerinilor la întoarcerea 
din Ierusalim şi din predicile lui Petru Eremitul. Lucrurile stau cu 
totul altfel. Cruciadele, domnilor, au fost continuarea, zenitul marii 
lupte angajate de patru secole între creștinism și mahomedanism. 
Teatrul acestei lupte fusese pînă atunci Europa; el a fost mutat în 
Asia. Dacă aș pune vreun preț pe aceste comparații, pe aceste para- 
lelisme în care ne place uneori să introducem, de bunăvoie sau 
forțat, faptele istorice, aș putea să vă arăt că creștinismul a avut exact 
aceeași carieră în Asia, fiind supus aceluiaşi destin ca mahomeda- 
nismul în Europa. Mahomedanismul s-a stabilit în Spania, a cuce- 
rit şi a fundamentat un regat şi principate. Creştinii au făcut acest 
lucru în Asia. Ei s-au găsit aici, față de mahomedani, în aceeași si- 
tuaţie în care aceştia din urmă erau în Spania față de creştini. Re- 
gatul Ierusalimului și regatul Granadei sînt similare. De altfel, aceste 
similitudini contează prea puțin. Faptul important este lupta celor 
două sisteme religioase şi sociale. Cruciadele au fost principala criză. 
În aceasta constă caracterul istoric, legătura care le unește cu an- 
samblul faptelor. 

O altă cauză, starea socială a Europei în secolul al XI-lea, a con- 
tribuit în egală măsură la manifestarea lor. Am avut grijă să explic 

de ce, între secolul al V-lea şi secolul al XI-lea, nimic general nu se 
putuse stabili în Europa; am căutat să arăt cum totul devenise local, 
cum statele, existenţele, spiritele se închiseseră într-un orizont foarte 
îngust. Astfel, regimul feudal prevalase. După câtva timp, un ori- 
zont atît de limitat nu a mai fost suficient; gîndirea și activitatea 
umană au aspirat să depăşească sfera în care erau conţinute. Viaţa 
nomadă încetase, nu și gustul mişcării, al aventurilor ei. Popoare- 
le s-au avîntat în cruciade ca într-o nouă existență, mai largă, mai 
variată, care uneori amintea de fosta libertate a barbariei, alteori des- 
chidea perspectivele unui viitor vast. 

Acestea au fost, cred, în secolul al XII-lea, cele două cauze de- 
terminante ale cruciadelor. La sfîrşitul secolului al XIII-lea, nici 
una, nici cealaltă din aceste cauze nu mai existau. Omul şi societa- 
tea se schimbaseră într-atât, încît nici impulsul moral, nici nevoia 
socială care determinaseră Europa să se năpustească asupra Asiei 
nu îşi mai făceau simțită prezența. Nu ştiu dacă mulți dintre dum- 
neavoastră i-au citit pe istoricii iniţiali ai cruciadelor și dacă v-a 
venit vreodată în minte ideea de a-i compara pe cronicarii contem- 
porani ai primelor cruciade cu cei de la sfîrşitul secolelor al XII-lea 
şi al XIII-lea: de exemplu, Albert d' Aix, Robert Călugărul și Ray- 
mond d” Agiles, care asistau la prima cruciadă, cu Guillaume de Tyr 
şi Jacques de Vitry. Cînd apropii aceste două clase de scriitori, este 
imposibil să nu fii surprins de distanţa care îi separă. Primii sînt 
cronicari însufleţiţi, cu o imaginație emoţionantă, care povestesc 
evenimentele cruciadei cu pasiune. Dar sînt spirite extrem de în- 
guste, fără nici o idee în afara micii sfere în care au trăit, străini 
de orice ştiinţă, plini de prejudecăţi, incapabili să emită o judecată 
oarecare în privinţa a ceea ce se întîmplă în jurul lor și în privința 
evenimentelor pe care le povestesc. Dimpotrivă, deschideţi isto- 
ria cruciadelor a lui Guillaume de Tyr; veţi fi uimiţi să descoperiți 
aproape un istoric al timpurilor moderne, un spirit avansat, larg, 
liber, o rară inteligență politică a evenimentelor, vederi de ansam- 
blu, o judecată îndreptată asupra cauzelor şi asupra efectelor. Jacques 
de Vitry oferă exemplul unui alt gen de dezvoltare: este un savant 
care nu cercetează numai ceea ce se raportează la cruciade, ci se 
ocupă de starea moravurilor, de geografie, de etnografie, de isto- 
ria naturală, observă și descrie lumea. Într-un cuvînt, există între 

cronicarii primelor cruciade şi istoricii celor din urmă un interval 
imens și care ne dezvăluie o adevărată revoluţie în starea spiritelor. 

Această revoluţie se manifestă mai ales în modalitatea în care 
unii și ceilalți vorbesc despre mahomedani. Pentru primii cronicari, 
Şi, prin urmare, pentru primii cruciați, pe care primii cronicari nu 
fac decît să-i exprime, mahomedanii nu sînt decît un obiect de ură; 
este clar că cei care vorbesc despre ei nu-i cunosc deloc, nu-i judecă 
deloc, nu îi consideră decît din punctul de vedere al ostilităţii religi- 
oase care există între ei; nu descoperim urma nici unei relaţii sociale; 
ei îi detestă şi îi combat, nimic mai mult. Guillaume de Tyr, Jacques 
de Vitry, Bernard trezorierul vorbesc complet diferit despre musul- 
mani; se simte că, luptînd împotriva lor, ei nu-i mai văd ca pe niște 
monștri, că au pătruns pînă într-un anumit grad în ideile lor, că au 
trăit cu ei; că s-au stabilit între ei relaţii şi chiar un fel de simpatie. 
Guillaume de Tyr îi face un elogiu lui Nureddin, iar Bernard tre- 
zorierul lui Saladin. Ei merg uneori pînă la a opune moravurile și 
comportamentul musulmanilor moravurilor și comportamentului 
creştinilor; îi folosesc pe musulmani pentru a-i satiriza pe creştini, 
aşa cum Tacitus descria moravurile germanilor în contrast cu mo- 
ravurile Romei. Vedeţi ce schimbare imensă trebuie să se fi operat 
între cele două epoci, întrucît găsiți în cea de-a doua, față de înșiși 
duşmanii creștinilor, față de cei împotriva cărora cruciadele erau 
îndreptate, o libertate, o imparțialitate de spirit care i-ar fi surprins 
şi mîniat pe primii cruciați. 

Aici se află, domnilor, primul, principalul efect al cruciadelor: 
un mare pas spre eliberarea spiritului, un mare progres spre idei 
mai largi, mai libere. Începute în numele și sub influenţa credințelor 
religioase, cruciadele le-au înlăturat ideilor religioase nu partea lor 
legitimă de influență, ci posedarea exclusivă și despotică a spiri- 
tului uman. Acest rezultat, foarte neprevăzut fără îndoială, a apărut 
din mai multe cauze. Prima este evident noutatea, amploarea, varie- 
tatea spectacolului care s-a oferit privirilor cruciaților. Li s-a întîm- 
plat ceea ce li se întîmplă călătorilor. Este un loc comun să spui 
că spiritul călătorilor se eliberează, că obișnuinţa de a observa po- 
poare diferite, moravuri şi opinii diferite extinde ideile, desprinde 
judecata de vechile prejudecăţi. La fel s-a petrecut cu aceste po- 
poare călătoare care au fost numite cruciați: spiritul lor s-a deschis 

şi s-a ridicat doar prin faptul că au văzut o mulțime de lucruri dife- 
rite, că au cunoscut alte moravuri decît pe ale lor. Ei s-au găsit de 
altfel în relaţie cu două civilizaţii nu numai diferite, ci şi mai avan- 
sate: societatea greacă, pe de o parte, societatea musulmană, de 
cealaltă. Nu există nici o îndoială că societatea greacă — deşi civi- 
lizaţia ei era vlăguită, pervertită, pe moarte — a făcut asupra crucia- 
ţilor efectul unei societăți mai avansate, mai șlefuite, mai luminate 
decît a lor. Societatea musulmană a reprezentat un spectacol de 
aceeași natură. Este curios să constați în cronici impresia pe care 
au produs-o cruciații asupra musulmanilor: aceştia i-au privit la 
început ca pe nişte barbari, ca pe oamenii cei mai vulgari, cei mai 
mari sălbatici, cei mai stupizi pe care i-au văzut vreodată. Cruciații, 
la rîndul lor, au fost surprinși de bogăţiile şi eleganța moravurilor 
musulmanilor. Acestei prime impresii i-au urmat curînd relații frec- 
vente între cele două popoare. Ele s-au extins şi au devenit mult 
mai importante decît se crede de obicei. Nu numai că creştinii din 
Orient aveau cu musulmanii raporturi obișnuite, dar Occidentul şi 
Orientul s-au cunoscut, s-au vizitat, s-au amestecat. Nu demult, 
unul dintre savanții care onorează Franţa în ochii Europei, dl Abel 
Rémusat, a dezvăluit relaţiile împăraţilor mongoli cu regii creștini. 
Ambasadori mongoli au fost trimişi regilor franci, lui Ludovic cel 
Sfint printre alţii, pentru a-i îndemna să intre în alianță și să reîn- 
ceapă cruciadele în interesul comun al mongolilor și al creştinilor 
împotriva turcilor. Şi nu numai că se stabileau astfel între suverani 
relaţii diplomatice, oficiale, ci ele antrenau relații frecvente şi varia- 
te între popoare. ÎI citez textual pe dl Abel Rémusat: 


Mulţi călugări italieni, francezi, flamanzi au fost însărcinați cu misiuni 
diplomatice pe lîngă marele han. Mongolii de rang înalt au venit la Roma, 
la Barcelona, la Valencia, la Lyon, la Paris, la Londra, la Northampton; și 
un franciscan din regatul Neapole a fost arhiepiscop de Beijing. Succesorul 
lui a fost un profesor de teologie de la Facultatea din Paris. Dar cîte alte 
personaje mai puţin cunoscute nu au fost antrenate în urma acestora, fie 
ca sclavi, fie atrase de momeala cîștigului, fie mînate de curiozitate în te- 
ritorii pînă atunci necunoscute! Hazardul a păstrat numele cîtorva. Primul 
trimis care l-a vizitat pe regele Ungariei din partea tătarilor era un englez 
exilat din ţara lui pentru anumite crime și care, după ce rătăcise în toată 
Asia, sfirşise prin a-şi găsi de lucru la mongoli. Un călugăr franciscan fla- 
mand a întîlnit în interiorul ținutului tătarilor o femeie de la Metz, numită 

Paqueltte, care fusese răpită în Ungaria, un aurar parizian al cărui frate se 
stabilise la Paris, pe marele pod, și un tînăr din împrejurimile orașului Rouen, 
care fusese de față la luarea Belgradului. El a văzut acolo și ruși, unguri, 
flamanzi. Un dascăl numit Robert, după ce parcursese Asia Orientală, s-a 
reîntors să moară în catedrala din Chartres. Un tătar aproviziona cu coifuri 
armatele lui Filip cel Frumos. Giovanni dal Piano dei Carpini a întîlnit 
în apropiere de Gayuk un gentilom rus pe care îl numește Temer, care 
slujea drept interpret; mai mulți negustori din Breslaw, din Polonia, din 
Austria l-au însoţit în călătoria sa în ţinutul tătarilor. Alţii au revenit cu 
el prin Rusia: erau genovezi, pisani, venețieni. Doi negustori din Veneţia, 
pe care întîmplarea îi adusese la Buhara, l-au urmat pe un ambasador mon- 
gol pe care Kulagu l-a trimis la Kubilai. Ei au rămas mai mulți ani atît în 
China, cît şi în ţinutul tătarilor, au revenit cu scrisori din partea marelui 
han pentru Papă, s-au întors în preajma marelui han, luîndu-l cu ei pe fiul 
unuia dintre ei, celebrul Marco Polo, și au părăsit încă o dată curtea de la 
Kubilai pentru a reveni la Veneţia. Expediţiile de acest gen nu au fost mai 
puţin frecvente în secolul următor. Printre ele se numără călătoriile lui John 
de Mandeville, medic englez, Oderic de Friuli, Pegolotti, Guillaume de 
Bouldeselle și ale multor altora. Avem motive să credem că cele a căror 
memorie s-a păstrat nu reprezintă decît o părticică din ansamblul călă- 
toriilor întreprinse și că au existat în această perioadă mai mulți oameni 
în stare să facă voiaje îndepărtate decît capabili să le relateze în scris. Mulţi 
dintre aceşti aventurieri au trebuit să se stabilească și să moară în ținu- 
turile pe care s-au dus să le viziteze. Alţii au revenit în patria lor la fel de 
puţin celebri ca și mai înainte, dar cu imaginaţia plină de ceea ce văzuseră, 
povestind familiei experiențele trăite, exagerînd fără îndoială, dar lăsînd 
în jurul lor, în mijlocul fabulelor ridicole, amintiri utile şi tradiţii capabi- 
le să dea roade. Astfel au fost sădite în Germania, în Italia, în Franța, în 
mînăstiri, în seniori și pînă în cele mai de jos pături ale societăţii semin- 
te preţioase destinate să încolțească puțin mai tîrziu. Toţi aceşti călători 
neștiuţi, care duceau meșteșugurile patriei lor în ținuturi îndepărtate, adu- 
ceau de acolo alte cunoștințe nu mai puțin prețioase și făceau, fără să-și 
dea seama, schimburi mai avantajoase decît toate cele comerciale. Prin 
aceasta, nu numai că traficul mătăsurilor, al porțelanurilor, al mărfurilor 
din Hindustan se extindea și devenea mai practicabil; se deschideau noi 
drumuri pentru industrie și activitatea comercială: dar — lucru și mai pre- 
tios — moravuri străine, națiuni necunoscute, producţii extraordinare ve- 
neau să se ofere din abundență spiritului europenilor, încorsetat, de la căderea 
Imperiului roman, într-un cerc prea îngust. Cea. mai frumoasă, cea mai 
populată și cea mai de demult civilizată dintre cele patru părți ale lumii 
începea să crească în importanță. Oamenilor le-a venit ideea să studieze 
artele, credințele, idiomurile popoarelor care o locuiau, și s-a pus chiar pro- 
blema stabilirii unei catedre de limbă tătară la universitatea din Paris. Re- 

latări romaneşti, discutate şi aprofundate la scurt timp după apariție, au 
răspîndit din toate părţile noţiuni mai juste și mai variate. Lumea a părut 
să se deschidă spre Orient; geografia a făcut un pas imens: pasiunea pentru 
descoperiri a devenit noua formă pe care a îmbrăcat-o spiritul aventuros 
al europenilor. Ideea unei alte emisfere a încetat, atunci cînd a noastră a 
fost mai bine cunoscută, să-i apară spiritului ca un paradox lipsit de orice 
veridicitate; şi tocmai mergînd în căutarea lui Zipangri al lui Marco Polo 
a descoperit Cristofor Columb noua lume. 


Vedeţi, domnilor, care era, în secolele al XIII-lea şi al XIV-lea, 
prin faptele antrenate de cruciade, care era, spun, lumea vastă și nouă 
ce se deschisese în spiritul european. Fără îndoială că aceasta a fost 
una dintre cauzele cele mai puternice ale dezvoltării și libertăţii de 
spirit care izbucnesc la ieșirea din acest mare eveniment. 

O altă circumstanță merită să fie remarcată. Pînă la cruciade, curtea 
de la Roma, centrul Bisericii, nu comunicase cu laicii decît prin in- 
termediul preoțimii, fie prin legaţii pe care curtea de la Roma îi tri- 
mitea, fie prin intermediul episcopilor şi al întregului cler. Existau 
întotdeauna cîțiva laici în relaţie directă cu Roma; dar, în definitiv, 
ea menținea comunicarea cu popoarele prin intermediul fetelor bise- 
riceşti. Dimpotrivă, în timpul cruciadelor, Roma s-a transformat 
într-un loc de trecere pentru o mare parte dintre cruciați, fie la dus, 
fie la întors; o mulțime de laici asistau la spectacolul politicii și 
moravurilor sale şi distingeau partea de interes personal în dezba- 
terile religioase. Nu există nici o îndoială că noua cunoaștere a stîr- 
nit îndrăzneli ale spiritului pînă atunci necunoscute. 

Cînd se consideră starea spiritelor în general la ieșirea din cru- 
ciade, mai ales în domeniul ecleziastic, este imposibil să nu fii sur- 
prins de un fapt singular: ideile religioase nu s-au schimbat deloc; 
ele nu au fost înlocuite de opinii contrare sau doar diferite. Totuși, 
spiritele sînt infinit mai libere; credinţele religioase nu mai sînt 
unica sferă în care se exercită spiritul uman; fără a le abandona, el 
începe să nu se mai limiteze la ele, să se îndrepte în altă parte. Ast- 
fel, la sfîrșitul secolului al XIII-lea, cauza morală care determinase 
cruciadele, care fusese cel puţin principiul lor cel mai energic, dis- 
păruse;, starea morală a Europei era profund modificată. 

Starea socială suferise o schimbare analoagă. S-a cercetat mult 
care fusese, în această privinţă, influenţa cruciadelor; s-a arătat cum 
ele reduseseră un mare număr de proprietari de feudă la necesita- 

tea de a le vinde regilor, sau de a vinde carte comunelor pentru a 
obține bani şi a merge la cruciadă. S-a văzut că, prin simpla lor absen- 
tă, mulți dintre seniori îşi pierduseră o mare parte din putere. Fără 
a intra în detaliile acestei examinări, putem, cred, să rezumăm la cî- 
teva fapte generale influența cruciadelor asupra stării sociale. 

Ele au diminuat mult numărul micilor feude, micilor domenii, 
micilor proprietari de feudă, concentrînd proprietatea și puterea în- 
tr-un număr mai mic de mîini. Începînd cu cruciadele, vedem cum 
se formează şi se înmulțesc marile feude, marile existente feudale. 

Am regretat adesea că nu a existat o hartă a Franței împărțită 
în feude, aşa cum avem o hartă a Franței împărțită în departamente, 
arondismente, cantoane și comune; o hartă pe care să fie marcate 
toate feudele, precum și circumscripţia lor, raporturile și schim- 
bărilor lor succesive. Dacă am compara, cu ajutorul unor astfel de 
hărți, starea Franţei înainte şi după cruciade, am vedea cîte feude 
dispăruseră şi în ce măsură crescuseră marile feude şi feudele mij- 
locii. Este unul dintre cele mai importante rezultate pe care le-au 
antrenat cruciadele. 

Chiar și acolo unde micii proprietari și-au păstrat feudele, ei nu 
au mai trăit la fel de izolați ca mai înainte. Proprietarii de mari feude 
au devenit tot atîtea centre în jurul cărora s-au grupat şi au venit 
să trăiască micii proprietari. A fost necesar, în timpul cruciadei, să-l 
urmeze pe cel mai bogat, pe cel mai puternic, să primească aju- 
toare de la el; trăiseră cu el, împărțiseră averea cu el, trecuseră prin 
aceleaşi aventuri. O dată ce cruciații au revenit acasă, această socia- 
bilitate, această obișnuință de a trăi în preajma superiorului au ră- 
mas în moravuri. În acelaşi mod în care vedem cum cresc marile 
feude după cruciade, îi vedem şi pe proprietarii acestor feude ținînd 
o curte mult mai considerabilă în interiorul castelelor lor, avînd în 
jurul lor un număr mai mare de gentilomi care îşi păstrează micile 
domenii, dar nu se mai limitează la ele. 

Extinderea marilor feude şi crearea unui anumit număr de centre 
de societate, în locul dispersării care exista înainte — iată cele două 
efecte mai importante ale cruciadelor în sînul feudalității. 

Cît despre burghezi, un rezultat de aceeaşi natură este ușor de re- 
cunoscut. Cruciadele au creat marile comune. Micul comerț, mica 
industrie nu erau suficiente pentru a crea comune asemenea mari- 
lor oraşe din Italia și din Flandra. Ele au fost generate de comerțul 

pe scară largă, comerţul maritim şi îndeosebi comerțul dintre Orient 
şi Occident: or, cruciadele sînt cele care au dat comerțului maritim 
cel mai puternic avînt pe care-l primise vreodată. 

În ansamblu, cînd privim starea societății la sfîrșitul cruciadelor, 
găsim că mișcarea de disoluție, de dispersie a existenţelor și a influ- 
enţelor, mișcarea de localizare universală, dacă ne este îngăduit să 
vorbim astfel, care precedase această epocă, a încetat şi a fost 
înlocuită de o mișcare în sens contrar, de o mișcare de centralizare. 
Toate lucrurile tind să se apropie; micile existenţe se absorb în cele 
mari sau se grupează în jurul lor. În acest sens merge societatea, 
în acest sens sînt îndreptate toate formele sale de progres. 

Înţelegeți acum, domnilor, de ce, la sfîrşitul secolului al XIII-lea 
şi în secolul al XIV-lea, popoarele și suveranii nu mai voiau cru- 
ciade; ei nu mai aveau nici trebuință, nici dorință de aşa ceva; se 
aruncaseră în vârte jul lor dintr-un impuls al spiritului religios, din 
pricina dominaţiei exclusive a ideilor religioase asupra întregii exis- 
tenţe: această dominație își pierduse energia. Ei căutaseră de aseme- 
nea în cruciade o viață nouă, mai largă, mai variată: începeau să 
o găsească în Europa însăşi, în progresele înregistrate de relaţiile 
sociale. În această epocă se deschide în fața regilor cariera ascen- 
siunii politice. De ce să se ducă să caute regate în Asia, cînd la ușa 
lor existau unele de cucerit? Filip August pornea în cruciadă cu inima 
îndoită: ce poate fi mai natural? El trebuia să devină rege al Franței. 
La fel s-a întîmplat și cu popoarele; în faţa lor s-a deschis cariera 
bogăției; ele au renunțat la aventuri pentru muncă. Aventurile au fost 
înlocuite, pentru suverani, de politică, pentru popoare, de munca 
pe scară mare. O singură clasă din societate continua să aibă gust 
pentru aventuri: acea parte a nobilimii feudale care, nefiind în stare 
să se gîndească la ascensiunile politice şi neîngrijindu-se de muncă, 
şi-a păstrat vechea poziție, vechile moravuri. Astfel, ea a continuat 
să se arunce în cruciade şi a încercat mult timp să le reînnoiască. 

Acestea sînt, domnilor, în opinia mea, marile, adevăratele efecte 
ale cruciadelor: pe de o parte, extinderea ideilor, eliberarea spiri- 
telor; de cealaltă, ascensiunea existențelor, o sferă largă deschisă 
tuturor activităţilor, ele au produs în același timp mai multă liberta- 
te individuală şi mai multă unitate politică. Ele au favorizat indepen- 
dența omului și centralizarea societății. S-au cercetat mult mijloacele 

de civilizaţie pe care ele le-au importat direct din Orient; s-a spus 
că majoritatea marilor descoperiri care, în cursul secolelor al XV-lea 
şi al XVI-lea, au provocat dezvoltarea civilizației europene — bu- 
sola, tiparul, praful de pușcă — erau cunoscute din Orient şi că cru- 
ciații au putut să le aducă de acolo. Acest lucru este adevărat pînă 
la un anumit punct. Totuşi, cîteva dintre aceste aserțiuni sînt contes- 
tabile. Incontestabile sînt această influență, acest efect general al 
cruciadelor asupra spiritelor pe de o parte, asupra societăţii, de cea- 
laltă; ele au scos societatea europeană dintr-o rutină foarte îngustă, 
pentru a o arunca pe căi noi și infinit mai largi, ele au început această 
transformare a diferitelor elemente ale societății europene în gu- 
veme și popoare, care constituie caracteristica civilizației moderne. 
Cam în același timp se dezvolta una dintre instituţiile care au con- 
tribuit cel mai puternic la acest mare rezultat, regalitatea. Istoria ei, 
de la nașterea statelor modeme pînă în secolul al XIII-lea, va fi obiec- 
tul următoarei noastre lecţii. 


LECȚIA A NOUA 


Obiectul lecţiei. Rolul important al regalității în istoria Europei și a lumii. 
Adevăratele cauze ale acestei importanţe. Dubla perspectivă din care tre- 
buie privită instituţia regalității. 1° Natura ei proprie și permanentă. Ea 
este personificarea suveranului de drept. Între ce limite. 2 Flexibilitatea 
și diversitatea ei. Regalitatea europeană pare rezultatul diferitelor tipuri 
de regalitate. Despre regalitatea barbară. Despre regalitatea imperială. 
Despre regalitatea religioasă. Despre regalitatea feudală. Despre regali- 
tatea modernă propriu-zisă și despre adevăratul ei caracter. 


Domnilor, 

Am încercat, în ultima noastră întîlnire, să determin caracterul 
esenţial şi distinctiv al societăţii moderne comparată cu societatea 
europeană antică; am crezut că îl recunosc în faptul că toate ele- 
mentele stării sociale, mai întîi numeroase şi diverse, s-au redus 
la două, guvernarea, pe de o parte, poporul, de cealaltă. În loc să în- 
tîlnim ca forţe dominante, ca primi actori ai istoriei, nobilimea feu- 
dală, clerul, regii, burghezii, colonii, servii, nu mai găsim în Europa 
modernă decît două mari figuri care ocupă singure scena istorică, 
guvernarea şi ţara. 

Dacă acesta este faptul la care a ajuns civilizaţia europeană, acesta 
este și scopul spre care trebuie să tindem, la care trebuie să ne con- 
ducă cercetările noastre. Trebuie să vedem apărînd, dezvoltîndu-se, 
consolidîndu-se acest mare rezultat. Am ajuns la epoca în care îi 
putem data originea: procesul lent și ascuns care a condus societa- 
tea noastră la această nouă formă, la această stare definitivă s-a 
desfăşurat în Europa, după cum aţi văzut, între secolul al XII-lea 
şi secolul al XVI-lea. Am studiat și primul mare eveniment care, 
în opinia mea, a împins în mod clar și puternic Europa pe această 
cale, cruciadele. 

Cam în aceeaşi epocă, aproximativ în momentul în care izbuc- 
neau cruciadele, a început să se mărească instituţia care a contribuit 

poate cel mai mult la formarea societății moderne, la această fuziu- 
ne a tuturor elementelor sociale în două forțe, guvernarea şi po- 
porul: este vorba despre regalitate. 

Este evident că regalitatea a jucat un rol imens în istoria civi- 
lizaţiei europene; o scurtă privire asupra faptelor este de ajuns 
pentru a ne convinge; vedem cum dezvoltarea regalității urmează 
acelaşi ritm, ca să zicem așa, cel puţin pentru o lungă perioadă de 
timp, cu societatea însăşi: progresele sînt comune. 

Şi nu numai că progresele sînt comune; dar de fiecare dată cînd 
societatea înaintează spre caracterul său definitiv și modem, regali- 
tatea pare să sporească şi să prospere; astfel încît, atunci cînd lucrul 
a fost înfăptuit, cînd nu mai rămîne, în marile state ale Europei, nici 
o altă influență importantă şi decisivă decît cea a guvernării și a 
publicului, sau aproape nici una, regalitatea este în fapt cea care 
guvernează. 

Lucrurile se petrec astfel nu doar în Franța, unde sînt evidente, 
ci în majoritatea țărilor Europei: ceva mai devreme sau ceva mai 
tîrziu, sub forme puțin diferite, istoria societăţii în Anglia, în Spania, 
în Germania ne oferă același rezultat. În Anglia, de exemplu, în 
timpul dinastiei Tudorilor, vechile elemente specifice şi locale ale 
societăţii engleze se denaturează, se prăbuşesc și cedează locul sis- 
temului puterilor publice; acesta este și momentul celei mai mari 
influenţe a regalității. La fel stau lucrurile în Germania, în Spania, 
în toate marile state europene. 

Dacă părăsim Europa, dacă ne îndreptăm privirile spre restul 
lumii, vom fi uimiţi de un fapt analog; pretutindeni vom constata 
că regalitatea ocupă un loc important, apărînd ca instituția poate cea 
mai cuprinzătoare, mai permanentă, cea mai dificil de evitat acolo 
unde nu există încă și de extirpat acolo unde ea a existat. Din tim- 
puri imemoriale, ea stăpîneşte Asia. La descoperirea Americii, toate 
marile state de acolo, în proporţii diferite, erau supuse regimului 
monarhic. Cînd pătrundem în inima Africii, acolo unde se întîlnesc 
națiuni puțin numeroase, tot acest regim prevalează. Şi nu numai 
că regalitatea a pătruns peste tot, dar ea s-a acomodat situaţiilor 
celor mai diverse, civilizaţiei şi barbariei, moravurilor celor mai 
paşnice, în China, de exemplu, şi celor în care spiritul militar do- 
mină. Ea s-a stabilit atît în sînul regimului castelor, în societăţile 

cele mai riguros compartimentate, cît şi în cadrul unui regim de 
egalitate, în societățile cele mai străine de orice clasificare legală 
şi permanentă; deseori despotică şi opresivă, alteori favorabilă pro- 
greselor civilizației și chiar libertăţii. Pare să fie un cap care se 
poate așeza pe o mulțime de corpuri diferite, un fruct care se poate 
naște din cele mai diverse seminţe. 

În acest fapt, domnilor, am putea descoperi multe consecințe im- 
portante şi curioase. Nu vreau să mă refer decît la două dintre ele. 

Cea dintîi constă în aceea că este imposibil ca un asemenea re- 
zultat să fie fructul hazardului pur, al forței sau doar al uzurpării; 
este imposibil să nu existe între natura regalității, considerată ca 
instituţie, şi natura fie a omului individual, fie a societăţii omeneşti 
o profundă și puternică analogie. Fără îndoială, forța este implica- 
tă la originea instituției; fără îndoială, ea a avut un mare rol în pro- 
gresele acesteia. Dar de fiecare dată cînd veţi întîlni un rezultat ca 
acesta, de fiecare dată cînd veţi vedea un mare eveniment dezvol- 
tîndu-se sau reproducîndu-se de-a lungul multor secole și în mij- 
locul atîtor situaţii diferite, să nu-l atribuiţi niciodată forței. Forţa 
joacă un mare rol — un rol cotidian — în afacerile umane; dar ea 
nu le este deloc principiul, mobilul superior: deasupra forței și rolu- 
lui pe care îl joacă, stă mereu o cauză morală care decide asupra 
ansamblului lucrurilor. Condiţia forţei în istoria societăţilor este pre- 
cum cea a corpului în istoria omului. Corpul ocupă neîndoios un loc 
important în viața omului; totuși nu el îi este principiu. Viaţa circu- 
lă prin el, dar nu emană de la el. Așa este şi jocul societăţilor umane: 
oricare ar fi rolul jucat de forță, nu forța le guvernează, nu ea le con- 
duce în chip suveran destinele, ci ideile, influențele morale care se 
ascund sub accidentele forței şi reglează cursul societăţilor. Desi- 
gur, o cauză de acest fel, și nu forța, a determinat destinul regalității. 

Un al doilea fapt la fel de important de remarcat este flexibili- 
tatea instituţiei, facultatea ei de a se modifica, de a se adapta la o 
mulțime de circumstanţe diverse. Observaţi contrastul: forma ei este 
unică, permanentă, simplă; ea nu oferă deloc varietatea prodigioasă 
de combinaţii întîlnită în alte instituţii, și cu toate acestea ea se adap- 
tează societăţilor care se aseamănă cel mai puțin. Trebuie în mod 
evident ca ea să admită o mare diversitate, să fie legată, fie în om, 
fie în societate, de multe elemente şi principii diferite. 

Pentru că instituţia regalității nu a fost privită în toată întinderea 
ei, pentru că, pe de altă parte, nu s-a pătruns pînă la principiul ei pro- 
priu și constant, pînă la ceea ce constituie esenţa ei şi subzistă, ori- 
care ar fi circumstanţele cărora li se adaptează, și, pe de altă parte, 
pentru că nu s-a ţinut cont de toate variațiile la care ea se pretează, 
de toate principiile cu care ea poate intra în alianță, pentru că nu 
s-a considerat regalitatea din această perspectivă dublă şi vastă, nu 
s-a înțeles întotdeauna bine rolul ei în istoria lumii, iar natura şi efec- 
tele ei au fost adesea interpretate greșit. 

Despre aceasta aș vrea să vă vorbesc, pentru a ne da seama com- 
plet şi precis de efectele acestei instituţii în Europa modernă, fie 
că au decurs din principiul ei propriu sau din modificările pe care 
ea le-a suportat. 

Fără îndoială, domnilor, că forţa regalității, această putere mo- 
rală care este adevăratul ei principiu, nu rezidă în voinţa proprie și 
personală a omului care este rege într-un anumit moment; fără în- 
doială că popoarele care au acceptat-o ca instituţie, filozofii care 
au susținut-o ca sistem nu au crezut deloc, nu au vrut deloc să ac- 
cepte dominația voinţei unui om, esențialmente îngustă, arbitrară, 
capricioasă, ignorantă. 

Regalitatea este complet altceva decît voința unui om, deși ea 
se prezintă sub această formă. Ea este personificarea suveranității 
dreptului, a acestei voințe esențialmente rațională, luminată, justă, 
imparțială, străină şi superioară tuturor voințelor individuale, şi care, 
în această calitate, are dreptul să le guverneze. Acesta este sensul 
regalității în spiritul popoarelor, acesta este motivul adeziunii lor. 

Este oare adevărat, domnilor, că există o suveranitate a drep- 
tului, o lege care să aibă dreptul să guverneze oamenii? Cu sigu- 
ranță că ei cred acest lucru; pentru că ei caută, şi au căutat în mod 
constant, şi nu pot să nu caute să se plaseze sub dominaţia ei. Închi- 
puiți-vă, nu un popor, ci cea mai mică adunare de oameni, închi- 
puiți-v-o supusă de facto unui suveran, unei forțe care să nu aibă 
alt drept decit cel al forţei, care să nu guverneze deloc în baza rațiu- 
nii, a justiţiei, a adevărului; natura umană se revoltă pe loc împotri- 
va unei asemenea supoziții: trebuie ca ea să creadă în drept. ÎI caută 
pe suveranul de drept, singurul căruia omul consimte să i se supună. 
Ce este istoria, dacă nu demonstraţia acestui fapt universal? Ce sînt 

majoritatea luptelor care modelează viața popoarelor, dacă nu un 
efort arzător orientat spre suveranul de drept, pentru a se pune sub 
oblăduirea lui? Şi nu doar popoarele, ci şi filozofii cred cu fermitate 
în existenţa sa şi îl caută neîncetat. Ce sînt toate sistemele de filozo- 
fie politică, dacă nu căutarea suveranului de drept? Ce tratează ele, 
dacă nu problema de a şti cine are dreptul să guverneze societatea? 
Uitaţi-vă la sistemele teocratic, monarhic, aristocratic, democratic; 
toate se laudă că au descoperit în ce constă suveranitatea dreptu- 
lui, toate îi promit societăţii să o plaseze sub legea maestrului ei le- 
gitim. Repet: aici se află scopul tuturor demersurilor filozofilor, ca 
şi al tuturor eforturilor națiunilor. 

Cum ar putea şi unii și ceilalți să nu creadă în suveranul de drept? 
Cum ar putea să nu-l caute în mod constant? Luaţi presupunerile 
cele mai simple; cînd este vorba de un act oarecare de împlinit, fie 
asupra societăţii în ansamblul ei, fie asupra cîtorva membri ai săi, 
fie asupra unuia singur, există întotdeauna în mod evident o regulă 
a acestui act, o voință legitimă de urmat, de aplicat. Fie că pătrun- 
deți în cele mai mici detalii ale vieţii sociale, fie că vă ridicaţi pînă 
la cele mai mari evenimente, pretutindeni veţi întîlni un adevăr de 
constatat, o idee justă şi rațională care să se imprime în realitate. 
Acesta e suveranul de drept spre care filozofii şi popoarele nu au 
încetat şi nu pot să înceteze să aspire. 

În ce măsură suveranul de drept poate fi reprezentat într-un mod 
general şi permanent printr-o forță terestră, printr-o voință umană? 
Ce este în mod necesar fals şi periculos într-o astfel de presupu- 
nere? Ce trebuie să gîndim în particular despre personificarea suve- 
ranităţii de drept în imaginea regalității? În ce condiţii, între ce 
limite această personificare este admisibilă? Întrebări importante 
pe care nu intenționez să le tratez aici, dar pe care nu mă pot abţine 
să nu le indic şi despre care voi spune un cuvînt în treacăt. 

Afim, şi cel mai simplu discernământ o recunoaște, că suveranita- 
tea dreptului, completă şi permanentă, nu-i poate aparține nimănui, 
că orice atribuire a suveranității de drept unei forțe umane oareca- 
re este radical falsă şi periculoasă. De aici vine necesitatea limi- 
tării tuturor puterilor, oricare ar fi numele și formele lor, de aici 
ilegitimitatea radicală a oricărei puteri absolute, oricare ar fi origi- 
nea ei, cucerire, ereditate sau alegere. Însă putem să nu cădem de 

acord asupra celor mai bune mijloace de a căuta suvernul de drept; 
ele variază în funcţie de locuri și de timpuri; dar în nici un loc, în 
nici un timp, nici o putere nu ar putea fi în mod legitim posesoarea 
absolut independentă a acestei suveranități. 

O dată stabilit acest principiu, nu este mai puțin sigur că regali- 
tatea, în orice sistem am considera-o, se prezintă ca personificarea 
suveranului de drept. Luaţi aminte la sistemul teocratic: vă va spune 
că regii sînt imaginea lui Dumnezeu pe pămînt; ceea ce nu înseam- 
nă altceva decît că sînt personificarea justiţiei, adevărului, bunătății 
suverane. Adresaţi-vă jurisconsulţilor: vă vor răspunde că regele este 
legea vie; ceea ce vrea să însemne încă o dată că regele este perso- 
nificarea suveranului de drept, a legii care are dreptul să guverneze 
societatea. Întrebaţi însăși regalitatea, în sistemul monarhiei pure: 
ea vă va spune că este personificarea statului, a interesului gene- 
ral. În orice sistem, în orice situaţie aţi privi-o, o veţi găsi întotdea- 
una rezumâîndu-se la pretenţia de a reprezenta acest suveran de drept, 
singurul capabil să guverneze legitim societatea. 

Nu este cazul să ne mirăm de toate acestea. Care sînt caracte- 
risticile suveranului de drept, cele care decurg din însăşi natura sa? 
Mai întîi, el este unic; deoarece nu există decît un adevăr, o justiţie, 
nu poate să existe decît un suveran de drept. În plus, el este perma- 
nent, întotdeauna acelaşi: adevărul nu se schimbă. El se află într-o 
situație superioară, străin de toate vicisitudinile, de toate întîm- 
plările acestei lumi, într-o anumită măsură, el nu aparține lumii 
decît ca spectator şi ca judecător: în aceasta constă rolul lui. Ei bine, 
domnilor, regalitatea este cea care reproduce în exterior aceste ca- 
racteristici raționale, naturale, ale suveranului de drept, sub forma 
cea mai sensibilă, care pare a-i fi cea mai fidelă imagine. Deschi- 
deţi lucrarea în care domnul Benjamin Constant a reprezentat într-un 
mod atît de ingenios regalitatea ca pe o putere neutră, o putere me- 
diatoare, înălțată deasupra accidentelor, a luptelor societății, și care 
nu intervine decît în marile crize. Nu aici se află, ca să zicem aşa, 
atitudinea suveranului de drept în guvernarea treburilor omeneşti? 
Trebuie să existe în această idee ceva capabil să surprindă spiritele, 
pentru că ea a trecut cu o rapiditate singulară din cărți în fapte. Un 
suveran a făcut, din constituţia Braziliei, însăşi baza tronului său; 
regalitatea este reprezentată acolo ca o putere moderatoare, înălțată 

deasupra puterilor active, ca un spectator şi un judecător al luptelor 
politice. 

Din orice punct de vedere ați considera instituția, comparînd-o 
cu suveranul de drept, veţi găsi că asemănarea exterioară este mare 
şi că e firesc că ea a surprins spiritul oamenilor. Astfel, ori de cîte 
ori reflecția sau imaginaţia lor s-au îndreptat de preferință spre con- 
templarea sau studiul naturii suveranului de drept şi a caracteristi- 
cilor sale esenţiale, ei au înclinat spre regalitate. Astfel, în vremurile 
în care au dominat ideile religioase, contemplarea constantă a natu- 
rii lui Dumnezeu i-a împins pe oameni spre sistemul monarhic. La 
fel, cînd jurisconsulţii au dominat în societate, obișnuinţa de a stu- 
dia, în numele legii, natura suveranului de drept a fost favorabilă 
dogmei personificării sale în regalitate. Îndreptarea atentă a spiri- 
tului uman spre contemplarea naturii și a calităţilor suveranului de 
drept, cînd alte cauze nu au venit să-i distrugă efectul, a dat întotdea- 
una forță şi credit regalității, care îi oferea imaginea. 

Există, în plus, vremuri în mod particular favorabile acestei per- 
sonificări: sînt vremurile în care forțele individuale se desfăşoară 
în lume cu toate întîmplările şi capriciile lor, vremurile în care egois- 
mul domină în indivizi, fie prin ignoranță și brutalitate, fie prin 
corupție. Atunci societatea, lăsată pradă luptei voinţelor persona- 
le și neputînd să se înalțe prin liberul lor concurs la o voință co- 
mună și generală, care să le ralieze şi să le supună, aspiră cu pasiune 
la un suveran căruia toţi indivizii să fie obligaţi să i se supună; şi 
imediat ce se iveşte vreo instituţie care să aibă unele dintre carac- 
teristicile suveranului de drept şi să-i promită societății dominaţia 
lui, societatea i se raliază pe dată, aşa cum se refugiază proscrișii 
în azilul unei biserici. lată cum s-au petrecut lucrurile în vremurile 
de tinereţe dezordonată a popoarelor, precum cele pe care tocmai 
le-am parcurs. Regalitatea li se potriveşte de minune acestor epoci 
de puternică şi fecundă anarhie, ca să zicem așa, în care societatea 
aspiră să se formeze şi să se ordoneze și nu reușește asta prin acor- 
dul liber al voințelor individuale. Există alte vremuri în care, din 
motive absolut opuse, ea are acelaşi merit. De ce lumea romană, 
atît de aproape de disoluţie la sfîrşitul republicii, a subzistat încă 
aproape cincisprezece secole sub numele acestui imperiu care nu 
a fost, în final, decît o continuă decadenţă, o lungă agonie? Numai 

regalitatea a putut produce un asemenea efect; numai ea putea stă- 
pîni o societate pe care egoismul tindea necontenit să o distrugă. Pu- 
terea imperială a luptat cincisprezece secole împotriva ruinei lumii 
romane. 

Astfel, există vremuri în care numai regalitatea poate întîrzia 
disoluția societății și vremuri în care doar ea poate accelera forma- 
rea ei. Şi în ambele cazuri, ea exercită această putere asupra eveni- 
mentelor tocmai pentru că îl reprezintă pe suveranul de drept mai 
clar, mai puternic decît orice altă formă. 

Oricare ar fi deci epoca în care întîlniți această instituție, veți 
recunoaşte, domnilor, că principala ei caracteristică, principiul ei 
moral, adevăratul ei sens, sensul ei intim, ceea ce îi constituie forța 
este, repet, faptul de a fi imaginea, personificarea, interpretul pre- 
supus al acestei voințe unice, superioare, esențialmente legitimă, 
singura care are dreptul să guverneze societatea. 

Să privim acum regalitatea din cel de-al doilea punct de vedere, 
adică în flexibilitatea ei, în varietatea rolurilor pe care ea le-a jucat 
şi a efectelor pe care le-a produs: trebuie să-i facem dreptate şi să-i 
determinăm cauzele. 

Avem aici un avantaj: putem reintra pe loc în istorie și în isto- 
ria noastră. Printr-un concurs de împrejurări ciudate, s-a întîmplat 
că în Europa modernă regalitatea a îmbrăcat toate caracteristicile 
sub care ea s-a înfățișat în istoria lumii. Dacă mă pot servi de o ex- 
presie geometrică, regalitatea europeană a fost într-o oarecare mă- 
sură rezultanta tuturor tipurilor de regalitate posibile. Îi voi parcurge 
istoria din secolul al V-lea pînă în secolul al XII-lea: veţi vedea 
sub cîte aspecte diferite se prezintă ea şi în ce măsură regăsim pre- 
tutindeni această varietate, această complicaţie, această luptă care 
se întîlnesc în întreaga civilizație europeană. 

În secolul al V-lea, în momentul marii invazii a germanicilor, 
există două regalități: regalitatea barbară şi regalitatea imperială, 
cea a lui Clovis şi cea a lui Constantin; ele sînt foarte diferite, una 
față de cealaltă, în principii şi efecte. 

Regalitatea barbară este esențialmente electivă; regii germanici 
sînt aleşi, deși alegerea lor nu are cîtuşi de puţin loc în formele cu 
care sîntem obişnuiţi să asociem această idee; este vorba de şefi mi- 
litari, obligaţi să facă în aşa fel încît să li se accepte în mod liber 

puterea de către un mare număr de colegi care ascultă de ei ca de 
cel mai viteaz, ca de cel mai capabil. Alegerea este sursa regalității 
barbare, caracteristica ei originară și esenţială. 

Nu se poate spune că această caracteristică nu se modificase 
deja puţin în secolul al V-lea, că elemente diferite nu pătrunseseră 
deja în regalitate. Diferitele populaţii îşi aveau de cîtva timp condu- 
cătorul; unele familii deveniseră mai cunoscute, mai respectabile, 
mai bogate decît celelalte. Aceasta este una dintre sursele eredității; 
şeful nu era ales din afara acestor familii. Iată primul principiu 
diferit, care vine să se asocieze principiului dominant al alegerii. 

O altă idee, un alt element a pătruns deja și el în regalitatea bar- 
bară: este vorba despre elementul religios. Găsim la cîteva dintre 
popoarele barbare, de exemplu la goți, convingerea că familiile re- 
gilor lor descind din familiile zeilor sau din eroii care au fost zeifi- 
caţi, din Odin, de pildă. Este cazul regilor lui Homer, proveniţi din 
zei sau din semizei şi, în această calitate, obiecte ale unui soi de ve- 
nerație religioasă, în ciuda limitelor puterii lor. 

Aşa se prezintă, în secolul al V-lea, regalitatea barbară, deja di- 
ferită și variabilă, deşi principiul ei iniţial domina încă. 

Mă voi referi acum la regalitatea romană, imperială. Aceasta 
este complet altceva: este personificarea statului, moștenitoarea su- 
veranității şi a majestăţii poporului roman. Gîndiţi-vă la regalitatea 
lui August, a lui Tiberiu; împăratul este reprezentantul senatului, al 
comițiilor, al republicii în ansamblu, el îi succedă, ea a ajuns să se 
rezume la persoana lui. Cine nu ar recunoaște-o în modestia limba- 
jului primilor împărați, a acelora, cel puţin, care erau oameni rezo- 
nabili și își înțelegeau situaţia? Ei se simt în prezența poporului 
suveran altădată, care a abdicat în favoarea lor; îi vorbesc ca repre- 
zentanți ai săi, ca miniștri; dar în fapt ei exercită întreaga putere 
a poporului, cu intensitatea cea mai de temut. O astfel de transfor- 
mare, domnilor, este lesne de înţeles pentru noi; am văzut suve- 
ranitatea trecînd de la popor la un om: e povestea lui Napoleon. 
A fost şi el o personificare a poporului suveran; afirma neîncetat 
acest lucru. Spunea: „Cine a fost ales ca mine de optsprezece mili- 
oane de oameni? Cine este ca mine reprezentantul poporului?“ Şi 
ce însemna oare cînd pe monedele lui se putea citi pe o parte: Re- 
publica franceză, iar pe cealaltă: Napoleon împărat, dacă nu faptul 
pe care îl descriu, poporul devenit rege? 

Aceasta era, domnilor, caracteristica fundamentală a regalității 
imperiale, pe care a păstrat-o în primele trei secole ale Imperiului: 
abia sub Dioclețian și-a căpătat ea forma definitivă şi completă. Se 
afla totuși atunci pe punctul de a suferi o mare schimbare: o nouă 
regalitate era gata să apară. Creştinismul încerca de trei secole să 
introducă în Imperiu elementul religios. Sub Constantin, a reuşit 
nu să-l facă să prevaleze, ci să-l facă să joace un rol important. Aici 
regalitatea se prezintă sub un aspect complet diferit; ea nu îşi are 
originea pe pămînt: prințul nu este reprezentantul suveranității pu- 
blice; el este imaginea lui Dumnezeu, reprezentantul, delegatul său. 
Puterea îi vine de sus în jos, în timp ce, în regalitatea imperială, pu- 
terea urcase de jos în sus. Sînt două situații complet diferite și care 
au rezultate complet diferite. Drepturile libertăţii, garanţiile politice 
sînt dificil de combinat cu principiul regalității religioase; dar princi- 
piul însuși este elevat, moral, salutar. Iată ideea care circula despre 
prinţ în secolul al VII-lea, în sistemul regalității religioase. O extrag 
din canoanele conciliului de la Toledo. 


Regele este numit rege (rex) pentru faptul că guvernează drept (recte). 
Dacă acționează cu dreptate (recte), el posedă în mod legitim numele de 
rege; dacă acţionează în mod nedrept, el îl pierde într-un mod lamenta- 
bil. Părinții noștri erau, așadar, îndreptăţiți să spună: Rex ejus eris si recta 
facis; si autem non facis, non eris („Vei fi regele acestuia dacă faci lucruri 
drepte, dacă însă nu faci, nu vei fi“). Cele două principale virtuţi regale 
sînt justiţia și adevărul (Știința adevărului, raţiunea). 

Puterea regală este obligată, ca și ansamblul popoarelor, să respecte legile 
[...] Ascultînd de voința cerului, noi ne dăm, nouă precum și supușilor noștri, 
legi înțelepte de care propria noastră măreție și cea a urmașilor noștri este 
obligată să asculte, la fel ca întreaga populație a regatului nostru [...] 
Dumnezeu, creatorul tuturor lucrurilor, dispunînd structura corpului uman, 
a pus capul cel mai sus și a vrut ca de aici să plece nervii tuturor mem- 
brelor. Şi a așezat în cap lumina ochilor, pentru ca de aici să fie văzute toate 
lucrurile care puteau dăuna. Şi a stabilit puterea inteligenței, însărcinînd-o 
să guverneze toate membrele și să le rînduiască în mod înțelept acțiunea 
[...] Trebuie deci să rînduim mai întîi ceea ce îi priveşte pe prinți, să ve- 
ghem la siguranţa lor, să le protejăm viaţa și să ordonăm apoi ceea ce vi- 
zează popoarele; astfel încît garantînd, așa cum se cuvine, siguranța regilor, 
să se garanteze în același timp și cu atît mai mult cea a popoarelor. 


Dar în sistemul regalității religioase pătrunde aproape întotdea- 
una un alt element decît regalitatea. O putere nouă ia loc alături de 


178 ISTORIA CIVILIZAȚIEI ÎN EUROPA 


ea, o putere mai apropiată de Dumnezeu, de sursa din care emană 
regalitatea, decît însăşi regalitatea; este clerul, puterea ecleziastică 
interpusă între Dumnezeu și regi, între regi și popoare; astfel încît 
regalitatea, imagine a Divinităţii, este expusă riscului de a cădea la 
rangul de instrument al interpreților umani ai voinței divine. O nouă 
cauză de diversitate în destinele şi efectele instituţiei. 

Iată deci care erau, în secolul al V-lea, diferitele regalități care 
se manifestau pe ruinele Imperiului roman: regalitatea barbară, re- 
galitatea imperială și regalitatea religioasă care se năştea. Destine- 
le lor au fost diferite, ca și principiile lor. 

În Franţa, sub prima dinastie, regalitatea barbară prevalează; 
există cîteva încercări ale clerului de a-i imprima caracterul impe- 
rial sau caracterul religios; dar alegerea, în familia regală, cu un anu- 
mit amestec de ereditate și de idei religioase, rămîne dominantă. 

În Italia, printre ostrogoți, regalitatea imperială îmblînzeşte obi- 
ceiurile barbare. Teodoric se consideră succesorul împăraților. Este 
suficient să-l citiți pe Casiodor pentru a recunoaște această trăsă- 
tură a guvernării lui. 

În Spania, regalitatea pare mai religioasă decît în alte părți, cum 
conciliile de la Toledo sînt, nu stăpînii, ci puterea influentă, carac- 
terul religios domină, dacă nu în guvernarea propriu-zisă a regilor 
vizigoți, cel puţin în legile pe care clerul le inspiră și în limbajul 
pe care îi face să-l vorbească. 

În Anglia, printre saxoni, moravurile barbare subzistă aproape 
neatinse. Regatele heptarhiei nu sînt nimic altceva decît domenii- 
le diferitelor bande, fiecare cu conducătorul ei. Alegerea militară este 
mai evidentă acolo decît oriunde. Regalitatea anglo-saxonă este tipul 
cel mai fidel al regalității barbare. 

Astfel, din secolul al V-lea pînă în secolul al VII-lea, în vreme 
ce cele trei tipuri de regalitate se manifestă în faptele generale, unul 
sau altul prevalează, în funcţie de circumstanţe, în diferitele state 
ale Europei. 

Haosul era atît de mare, în acea epocă, încît nimic general sau 
permanent nu se putea stabili; și, din vicisitudine în vicisitudine, 
ajungem la secolul al VIII-lea fără ca regalitatea să fi căpătat undeva 
un caracter definitiv. 

Pe la mijlocul secolului al VIII-lea și o dată cu triumful celei de-a 
doua dinastii a regilor franci, evenimentele se generalizează, se 
lămuresc; pentru că se înfăptuiesc pe o scară mai mare, le înțele- 
gem mai bine, ele au mai multe rezultate vizibile. Veţi vedea cum, 
pe o perioadă scurtă de timp, diferitele regalități se succedă şi se com- 
bină cu strălucire. 

În momentul în care carolingienii îi înlocuiesc pe merovingieni, 
este vizibilă o reîntoarcere a regalității barbare; alegerea reapare. 
Pepin este ales la Soissons. Cînd primii carolingieni le dau regate 
fiilor lor, au grijă ca ele să fie acceptate de mai-marii statelor cărora 
le sînt atribuite; cînd fac o împărțire, vor ca ea să fie confirmată în 
adunările naționale. Într-un cuvînt, principiul electiv, sub forma ac- 
ceptării populare, capătă o anumită realitate. Vă amintiţi că înscău- 
narea dinastiei carolingiene a fost ca o nouă invazie a germanicilor 
în Occidentul Europei şi a readus o umbră a vechilor lor instituţii 
şi a vechilor lor obiceiuri. 

În același timp, vedem cum principiul religios pătrunde mai clar 
în regalitate şi joacă un rol mai însemnat. Pepin este recunoscut și 
uns de către Papă; el are nevoie de confirmarea religioasă, deja o 
mare forță pe care caută să se sprijine. Carol cel Mare procedează 
la fel; se dezvoltă regalitatea religioasă. Totuşi, sub Carol cel Mare, 
nu aceasta este trăsătura care domină; Carol cel Mare încearcă în 
mod evident să reînvie regalitatea imperială. Deși se aliază cu cle- 
rul, el se serveşte de el și nu este deloc instrumentul lui. Ideea unui 
mare stat, a unei mari unități politice, resuscitarea Imperiului ro- 
man — iată ideea favorită, visul lui Carol cel Mare. 

Cînd moare, îi succedă Ludovic cel Pios. Nu există nimeni care 
să nu ştie ce caracter îmbracă momentan puterea regală; regele 
cade în mîinile clerului, care îl cenzurează, îl destituie, îl restabi- 
leşte, îl guvemează; regalitatea religioasă subordonată pare gata 
să se stabilească. 

Astfel, de la mijlocul secolului al VIII-lea pînă la mijlocul seco- 
lului al IX-lea, diversitatea celor trei tipuri de regalități se manifes- 
tă în evenimente considerabile, apropiate, clare. 

După moartea lui Ludovic cel Pios, în disoluția în care cade Eu- 
ropa, cele trei tipuri de regalități aproape că dispar și ele: totul se 
amestecă. După un anumit timp, cînd regimul feudal a prevalat, 

apare o a patra regalitate, diferită de toate cele pe care le-am văzut 
pînă în prezent: este vorba de regalitatea feudală. Aceasta este con- 
fuză şi foarte greu de definit. S-a spus că regele, în regimul feudal, 
era suzeranul suzeranilor, seniorul seniorilor, că era legat prin legă- 
turi sigure, din grad în grad, de întreaga societate și că, chemîn- 
du-și în jur vasalii şi așa mai departe, el chema întregul popor şi 
se arăta cu adevărat rege. Nu neg că aceasta este teoria regalității 
feudale; dar este o pură teorie, care nu a guvernat niciodată faptele. 
Această influență generală a regelui prin intermediul unei organi- 
zări ierarhice, aceste legături care unesc regalitatea de societatea 
feudală în întregime sînt vise de publicişti. În realitate, majoritatea 
seniorilor feudali erau, în acea epocă, complet independenți de re- 
galitate; un mare număr abia o cunoșteau după nume și aveau doar 
puţine — sau nu aveau deloc — relații cu ea: toate suveranităţile 
erau locale, independente. Numele de rege, purtat de unul dintre 
seniorii feudali, exprimă mai mult o amintire decît un fapt. 
Aceasta este starea în care regalitatea se înfățișează în cursul 
secolelor al X-lea și al XI-lea. În secolul al XII-lea, o dată cu dom- 
nia lui Ludovic cel Gros, lucrurile încep să capete un aspect dife- 
rit: se vorbeşte mai des despre rege; influența lui pătrunde în 
locurile unde altădată ea nu intervenea deloc; joacă un rol mai activ 
în societate. Dacă se cercetează în ce calitate, nu recunoaştem nici 
una dintre cele de care regalitatea avea pînă atunci obiceiul să se 
prevaleze. Importanţa regalității sporește și capătă mai multă con- 
sistență, dar nu ca moștenitoare a împăraţilor, ca regalitate impe- 
rială. Nici în virtutea unei alegeri, nici ca emanaţie a puterii divine: 
orice aparență electivă a dispărut, principiul eredității tronului pre- 
valează definitiv; şi, cu toate că religia sancţionează încoronarea 
regilor, spiritele par puţin preocupate de caracterul religios al regali- 
tăţii lui Ludovic cel Gros. Un element nou, o trăsătură pînă atunci 
necunoscută se manifestă în regalitate; începe o nouă regalitate. 
Societatea, nu este nevoie să repet, se afla în acea epocă într-o 
dezordine prodigioasă, pradă unor violenţe permanente. Pentru a 
lupta împotriva acestei stări deplorabile, pentru a restabili o oare- 
care regulă sau unitate, societatea nu avea în ea însăşi nici un mij- 
loc. Instituţiile feudale, aceste parlamente de baroni, aceste curți 
senioriale, toate aceste forme sub care, în timpurile moderne, feu- 

dalitatea a fost înfăţişată ca un regim sistematic şi ordonat, toate 
acestea erau lipsite de realitate, de putere; nu exista nimic aici care 
să reușească să restabilească puţină ordine, puţină justiție; astfel 
încît, în mijlocul dezolării sociale, nu se ştia la cine să se recurgă 
pentru a se repara o mare injustiție, pentru a se remedia un mare rău, 
pentru a se constitui statul. Titlul de rege rămînea; era purtat de un 
senior; cîțiva i s-au adresat. Atributele diferite sub care se înfățişase 
pînă atunci regalitatea, deşi nu exercitaseră o mare influență, erau 
totuși prezente în multe spirite; puteau fi regăsite în cîteva ocazii. 
S-a întîmplat că, pentru a reprima o violență scandaloasă, pentru 
a restabili puţină ordine într-un loc apropiat de reședința regelui, 
pentru a pune capăt unui diferend care dura de mult timp, s-a recurs 
la el; el a fost chemat să intervină în probleme care nu erau în mod 
direct ale sale; a intervenit ca protector al ordinii publice, ca arbi- 
tru, pentru a corecta greșelile. Autoritatea morală asociată numelui 
său i-a atras treptat această putere. 

Iată caracterul pe care regalitatea începe să-l ia sub Ludovic cel 
Gros şi sub administraţia lui Suger. Pentru prima dată observăm, 
foarte incompletă, foarte confuză, foarte slabă, dar, în sfîrşit, ob- 
servăm în spirite ideea unei puteri publice, străină de puterile locale 
care stăpînesc societatea, chemată să facă dreptate celor care nu o 
pot obţine prin mijloace obișnuite, capabilă să pună ordine, să o co- 
mande cel puţin; ideea unei mari magistraturi, al cărei caracter esen- 
tial este acela de a menţine sau de a restabili pacea, de a-i proteja 
pe cei slabi, de a se pronunţa în diferendele pe care nimeni nu a putut 
să le rezolve. Aici se află caracterul complet nou sub care, începînd 
din secolul al XII-lea, se înfățișează regalitatea în Europa, în spe- 
cial în Franţa. Ea nu îşi exercită dominaţia nici ca regalitate barba- 
ră, nici ca regalitate religioasă, nici ca regalitate imperială; ea nu 
posedă decît o putere limitată, incompletă, accidentală, într-o anumi- 
tă măsură puterea (nu cunosc o expresie mai exactă) de mare jude- 
cător de pace al țării. 

Aici se află adevărata origine a regalității moderne; aici este 
principiul ei vital, ca să zicem așa, cel care s-a dezvoltat în cursul 
carierei ei, şi nu ezit să o spun, care i-a creat destinul. Vedem rea- 
părînd în diferite epoci ale istoriei diferitele caracteristici ale regali- 
tăţii; vedem regalităţile diferite pe care le-am descris încercînd pe 

rînd să reia supremaţia. Astfel, clerul a predicat întotdeauna regali- 
tatea religioasă; jurisconsulţii s-au străduit să resusciteze regalitatea 
imperială; gentilomii ar fi dorit uneori să reînnoiască regalitatea 
electivă sau să menţină regalitatea feudală. Şi nu doar clerul, juris- 
consulţii, nobilimea au încercat să facă să domine în regalitate o 
anumită caracteristică sau alta; ea însăși i-a făcut pe toţi să slujească 
la creşterea puterii ei; regii s-au înfățișat cînd ca delegaţi ai lui 
Dumnezeu, cînd ca moștenitori ai împăraţilor, sau ca primii genti- 
lomi ai țării, după nevoia sau înclinația de moment, ei s-au prevalat 
în mod ilegitim de aceste titluri diferite, dar nici unul, nici altul nu 
a fost titlul adevărat al regalității moderne, sursa influenţei ei pre- 
ponderente. Ea s-a arătat în ochii popoarelor și şi-a apropriat forța 
lor obţinîndu-le adeziunea, repet, ca depozitară și protectoare a or- 
dinii publice, a justiţiei generale, a interesului comun, sub forma 
unei mari magistraturi, centru şi legătură a societății. 

Veţi vedea, pe măsură ce avansăm, această caracteristică a rega- 
lităţii europene moderne, care, repet, în secolul al XII-lea, sub dom- 
nia lui Ludovic cel Gros, începe să se consolideze, să se dezvolte 
şi să devină în final, ca să spunem așa, fizionomia ei politică. lată 
prin ce a contribuit regalitatea la acest mare rezultat care caracte- 
rizează astăzi societăţile europene, la reducerea tuturor elementelor 
sociale la două: guvernarea şi țara. 

Astfel, domnilor, în momentul izbucnirii cruciadelor, Europa 
a intrat pe calea care trebuia să o conducă la starea ei actuală; toc- 
mai ați văzut regalitatea asumându-și rolul pe care trebuia să-l joace 
în această transformare. Vom studia în următoarea noastră întîlni- 
re diferitele tentative de organizare politică încercate, din secolul al 
XII-lea pînă în secolul al XVI-lea, pentru a menţine, rînduind-o, 
ordinea lucrurilor pe punctul de a se destrăma. Vom examina efor- 
turile feudalităţii, ale Bisericii, chiar ale comunelor, pentru a consti- 
tui societatea după vechile ei principii, în formele ei iniţiale, şi a 
se apăra astfel ele însele împotriva metamorfozei generale care se 
pregătea. 


LECTIA A ZECEA 


Obiectul lecţiei. Tentative de a reconcilia, de a face să trăiască și să acţio- 
neze în comun, în aceeași societate, sub aceeași putere centrală, diferitele 
elemente sociale ale Europei moderne. 1” Tentativa de organizare teo- 
cralică. De ce a eşuat ea. Patru obstacole principale. Greșelile lui Grigore 
al VII-lea. Reacţia împotriva dominației Bisericii; din partea popoarelor; 
din partea suveranilor. 2° Tentative de organizare republicană. Re publi- 
cile italiene. Viciile lor Orașele din sudul Franţei. Cruciada albigenzilor 
Confederaţia helvetică. Comunele din Flandra și de pe Rin. Liga hansealti- 
că. Luptele nobilimii feudale şi ale comunelor. 3° Tentative de organizare 
mixtă. Stările generale din Franţa. Cortesurile din Spania și din Portuga- 
lia. Parlamentul Angliei. Starea particulară a Germaniei. Eșecul tuturor 
aceastor tentative. Din ce cauze. Tendinţa generală a Europei. 


Domnilor, 

Aş vrea să determin cu precizie şi de la bun început obiectul 
acestei lecţii. 

Vă amintiţi că unul dintre primele fapte care ne-au surprins a 
fost diversitatea, separarea, independenţa elementelor vechii socie- 
tăţi europene. Nobilimea feudală, clerul, comunele aveau o situa- 
ție, legi, moravuri complet diferite: erau tot atîtea societăți distincte 
care se guvernau fiecare pe ea însăşi, și prin propriile ei reguli, prin 
propria ei putere. Ele se aflau în relație, în contact, dar nu într-o ade- 
vărată uniune; nu formau, la drept vorbind, o naţiune, un stat. 

Fuziunea tuturor acestor societăţi într-una singură s-a înfăptuit; 
tocmai în aceasta constă, după cum aţi văzut, faptul distinctiv, ca- 
racteristica esenţială a societății moderne. Vechile elemente sociale 
s-au redus la două, guvernarea și poporul; aşadar, diversitatea a 
încetat, similitudinea a adus unirea. Dar înainte ca acest rezultat 
să se fi împlinit, şi chiar pentru a-l preîntîmpina, s-au făcut multe 
eforturi pentru ca aceste societăți particulare să trăiască și să acțio- 
neze în comun, fără a se distruge nici diversitatea, nici independența 

lor. S-ar fi dorit să nu se aducă nici o atingere profundă situaţiei lor, 
privilegiilor lor, naturii lor speciale, şi totuşi să fie reunite într-un 
singur stat, să se formeze un corp de națiune, să fie raliate sub una 
şi aceeași guvernare. Toate aceste tentative au eșuat. Rezultatul pe 
care tocmai l-am amintit, unitatea societăţii moderne, le atestă in- 
succesul. Chiar în țările europene în care mai subzistă unele urme 
ale vechii diversităţi a elementelor sociale, în Germania de exem- 
plu, unde există încă o adevărată nobilime feudală, o adevărată bur- 
ghezie, în Anglia, unde o Biserică naţională posedă venituri proprii 
şi o jurisdicție particulară, este clar că această pretinsă existență dis- 
tinctă nu reprezintă nimic mai mult decît o aparenţă, că aceste socie- 
tăți speciale sînt din punct de vedere politic amestecate în societatea 
generală, absorbite în stat, guvernate de puterile publice, supuse 
aceluiași sistem, prinse în curentul aceloraşi idei, al aceloraşi mo- 
ravuri. Repet, chiar acolo unde forma subzistă încă, separarea şi 
independenţa vechilor elemente sociale nu mai au nici o realitate. 

Totuşi, aceste tentative de a le coordona fără a le transforma, de 
a le lega de unitatea naţională fără a le aboli varietatea au ocupat 
un loc important în istoria Europei; ele au umplut în parte epoca 
de care ne ocupăm, această perioadă care separă Europa primitivă 
de Europa modernă și în care s-a înfăptuit metamorfoza societății 
europene. Și nu numai că ele au ocupat acolo un loc important, dar 
au influențat mult evenimentele ulterioare, modul în care s-a operat 
reducerea tuturor elementelor sociale la două, guvernarea și pu- 
blicul. Este important deci să ne dăm bine seama de acest fapt, să 
cunoaştem bine toate tentativele de organizare politică încercate, 
între secolul al XII-lea şi secolul al XVI-lea, pentru a crea națiuni 
şi guverne, fără a distruge diversitatea societăților secundare situa- 
te unele alături de celelalte. lată care va fi, domnilor, obiectul aces- 
tei lecţii. 

Întreprindere chinuitoare, dureroasă chiar. Nu toate aceste ten- 
tative de organizare politică au fost concepute și conduse cu o in- 
tenție bună; multe nu au urmat decît vederi egoiste şi tiranice. Totuşi, 
au existat şi multe intenţii pure, dezinteresate, care au avut într-a- 
devăr ca obiect binele moral şi social al oamenilor. Starea de incoe- 
renţă, de violență, de nedreptate în care căzuse atunci societatea 
şoca marile spirite, sufletele elevate, şi ele căutau mijloacele de a 

ieși din ea. Totuși, pînă şi cele mai nobile încercări au eşuat, atîta 
curaj, sacrificii, eforturi, virtute au fost pierdute: nu este oare un 
spectacol trist? Există chiar şi aici ceva mai dureros, principiul unei 
tristeți şi mai amare: nu numai că aceste tentative de ameliorare so- 
cială au eșuat, dar o cantitate enormă de eroare şi de rău s-a ames- 
tecat cu ele. În ciuda bunei intenții, cele mai multe erau absurde 
şi atestă o profundă ignorare a rațiunii, a justiţiei, a drepturilor ome- 
nirii şi a condiţiilor stării sociale; astfel încît nu numai că oameni- 
lor le-a lipsit succesul, dar ei şi-au meritat eşecurile. Avem, aşadar, 
aici nu doar spectacolul destinului dur al omenirii, ci şi al infirmi- 
tăţii ei morale. Putem vedea aici cum cea mai mică parte de adevăr 
ajunge să preocupe într-atît cele mai mari spirite, încît ele uită com- 
plet restul şi devin oarbe față de ceea ce nu intră în orizontul îngust 
al ideilor lor, în ce măsură este suficient să existe o fărîmă de jus- 
tiţie într-o cauză pentru a pierde din vedere toate injustiţiile pe care 
ea le cuprinde și le permite. Această explozie a viciilor şi a imper- 
fecțiunii omului este, în opinia mea, mai trist de contemplat decît 
nefericirea condiţiei sale, şi greșelile lui mă apasă mai mult decît 
suferințele pe care le îndură. Încercările despre care urmează să 
vă vorbesc ne vor oferi ambele spectacole: trebuie să acceptăm acest 
lucru, domnilor, și să nu încetăm să fim drepți față de aceşti oameni 
şi față de aceste secole care s-au rătăcit în atîtea rînduri, care au 
eşuat într-un mod atît de crud și care totuşi au desfăşurat virtuţi 
atît de mari, au făcut atîtea eforturi nobile, au meritat atîta glorie! 

Tentativele de organizare politică, înfăptuite între secolul al 
XII-lea şi secolul al XVI-lea, sînt de două tipuri: unele au avut ca 
obiect impunerea supremaţiei unuia dintre elementele sociale, cînd 
clerul, cînd nobilimea feudală, cînd comunele, subordonarea tutu- 
ror celorlalte și realizarea unităţii cu acest preţ. Altele şi-au fixat drept 
obiectiv să pună de acord și să facă să acționeze împreună toate so- 
cietățile particulare, lăsîndu-i fiecăreia libertatea și asigurîndu-i par- 
tea ei de influență. 

Tentativele de primul tip sînt, în mai mare măsură decît cele de 
al doilea tip, suspecte de egoism şi de tiranie. Ele au fost, într-ade- 
văr, mult mai adesea pătate de aceste vicii; ele sînt chiar prin natura 
lor esențialmente tiranice în mijloacele lor de înfăptuire: cîteva 

totuși au putut să fie și au fost într-adevăr concepute din vederi pure, 
pentru binele și progresul omenirii. 

Prima care se înfăţişează este tentativa de organizare teocrati- 
că, adică planul de a supune diferitele societăţi principiilor și domi- 
nației societăţii ecleziastice. 

Vă amintiţi, domnilor, ce am spus despre istoria Bisericii. Am 
încercat să arăt ce principii se dezvoltaseră în sînul ei, care era par- 
tea de legitimitate a fiecăruia, cum se născuseră ele din cursul natu- 
ral al evenimentelor, ce servicii făcuseră, ce rău provocaseră. Am 
caracterizat diferitele stadii prin care a trecut Biserica între seco- 
lul al VIII-lea și secolul al XII-lea; v-am prezentat-o în stadiul de 
Biserică imperială, de Biserică barbară, de Biserică feudală, în sfîr- 
şit de Biserică teocratică. Presupun că păstraţi vii în memorie aceste 
amintiri şi încerc astăzi să indic ce a făcut clerul pentru a domina 
Europa și de ce a eșuat. 

Tentativa de organizare teocratică apare de foarte timpuriu, fie 
în actele curţii de la Roma, fie în cele ale clerului în general; ea de- 
curgea natural din superioritatea morală și politică a Bisericii, dar 
a întîlnit de la primii săi pași obstacole pe care nici atunci cînd era 
foarte puternică nu a reușit să le îndepărteze. 

Primul era însăşi natura creștinismului. Foarte diferit în această 
privință de majoritatea credințelor religioase, creştinismul s-a im- 
pus doar prin persuasiune, doar prin resorturi morale; el nu a fost, 
de la nașterea lui, înzestrat cu forță; el a cucerit în primele secole 
doar prin cuvînt, şi nu a cucerit decît sufletele. Chiar şi după trium- 
ful său, s-a întîmplat ca atunci cînd Biserica poseda averi însemna- 
te şi se bucură de consideraţie să nu fie deloc învestită cu guvemarea 
directă a societăţii. Originea ei pur morală se regăsea în starea ei so- 
cială. Ea avea multă influență, dar nu deținea puterea. Se insinua- 
se în magistraturile municipale; acționa cu putere asupra împăraţilor, 
asupra tuturor agenților lor, dar administrarea pozitivă a treburilor 
publice, guvernarea propriu-zisă nu-i reveneau Bisericii. Or, un sis- 
tem de guvemare, domnilor, teocraţia ca şi oricare altul, nu se stabi- 
leşte într-un mod indirect, pe calea simplei influențe; trebuie să 
judeci, să administrezi, să comanzi, să percepi impozite, să dispui 
de venituri, să guvemezi, într-un cuvînt să iei cu adevărat în stă- 

pînire societatea. Cînd acționezi prin persuasiune, și asupra popoa- 
relor, și asupra guvemelor, poți să faci mult, poţi să exerciți o domi- 
nație importantă; nu guvemezi însă, nu fondezi un sistem, nu iei în 
stăpînire viitorul. Aceasta a fost, prin însăşi originea ei, situaţia Bi- 
sericii creştine; ea a fost întotdeauna alături de guvernarea socie- 
tății — nu a îndepărtat-o şi nu a înlocuit-o niciodată; obstacol mare 
pe care tentativa de organizare teocratică nu l-a putut depăși. 
Biserica a întîlnit de foarte timpuriu şi un al doilea obstacol. O 
dată cu căderea Imperiului roman, o dată ce au fost întemeiate sta- 
tele barbare, Biserica creştină s-a numărat printre învinși. A trebuit 
mai întîi să se iasă din această situație; a trebuit să se înceapă prin 
a-i converti pe învingători pentru a dobîndi astfel poziţia lor. O dată 
înfăptuit acest lucru, atunci cînd Biserica a aspirat la dominație, ea 
s-a izbit de mândria şi rezistența nobilimii feudale. Acesta este, dom- 
nilor, un mare serviciu pe care feudalitatea laică l-a făcut Europei; 
în secolul al XI-lea, popoarele erau aproape complet subjugate de 
Biserică; suveranii nu se puteau deloc apăra; doar nobilimea feu- 
dală nu a acceptat niciodată jugul clerului, nu s-a umilit niciodată 
în faţa lui. Ajunge să ne amintim fizionomia generală a Evului Me- 
diu pentru a fi surprinși de un amestec singular de orgoliu şi de 
supunere, de credință oarbă și de libertate de spirit în raporturile 
seniorilor laici cu preoţii. Regăsim aici cîteva rămăşiţe ale situaţiei 
lor iniţiale. Vă amintiţi cum am încercat să vă înfățișez originea 
feudalităţii, primele ei elemente și modul în care s-a format socie- 
tatea feudală elementară în jurul locuinţei proprietarului de feudă. 
V-am atras atenţia că preotul era acolo mult inferior seniorului. Ei 
bine, în inima nobilimii feudale a rămas întotdeauna o amintire, un 
sentiment al acestei situaţii; ea s-a privit întotdeauna nu numai ca 
independentă de Biserică, ci ca superioară acesteia, ca singura che- 
mată să stăpînească, să guverneze cu adevărat țara; ea a vrut mereu 
să trăiască în bune relaţii cu clerul, ținînd cont de el, dar nelăsîn- 
du-l să domine. Vreme de multe secole, domnilor, aristocrația laică 
a fost cea care a menţinut independenţa societăţii față de Biserică; 
ea s-a apărat cu mîndrie atunci cînd regii şi popoarele erau supuse. 
Ea a combătut prima și a contribuit poate mai mult decît orice altă 
forță la eşecul tentativei de organizare teocratică a societății. 

Un al treilea obstacol s-a opus în egală măsură, de care, în gene- 
ral, s-a ţinut puţin seama şi al cărui efect a fost adesea chiar prost 
judecat. 

Pretutindeni unde clerul a luat în stăpînire societatea şi a supus-o 
unei organizări teocratice, această dominație i-a revenit unui cler 
căsătorit, unui corp de preoți care se recrutau din interiorul ei, care 
creşteau copii de la nașterea lor în aceeași și pentru aceeași situa- 
ție. Parcurgeţi istoria: cercetaţi Asia, Egiptul; toate marile teocraţii 
sînt opera unui cler care este el însuși o societate completă, care 
își ajunge sieși și care nu împrumută nimic din afară. 

Prin celibatul preoților, clerul creştin s-a aflat într-o situaţie com- 
plet diferită; el a fost obligat să recurgă necontenit, pentru a se per- 
petua, la societatea laică, să meargă să-şi caute departe, în toate 
poziţiile şi în toate profesiile sociale, mijloacele continuării sale. 
În zadar spiritul de grup făcea apoi un mare efort pentru a-și asimi- 
la aceste elemente străine; rămînea întotdeauna ceva din originea 
acestor nou-veniţi;, burghezi sau gentilomi, ei păstrau întotdeau- 
na o urmă a vechiului lor spirit, a condiţiei lor iniţiale. Fără îndoială 
că celibatul, conferindu-i clerului catolic o situație complet specia- 
lă, străină intereselor şi vieţii comune a oamenilor, a fost pentru el 
o cauză importantă a izolării, dar ea l-a forțat în același timp să se 
lege necontenit de societatea laică, să se recruteze din ea, să se 
reînnoiască prin ea, să primească, să suporte o parte din revolu- 
tiile morale care s-au înfăptuit în societatea laică. Nu ezit să cred 
că această necesitate mereu reînnoită a dăunat mult mai mult ten- 
tativei de organizare teocratice decît a putut să o servească spiri- 
tul de grup, puternic întreținut de celibat. 

Clerul a întîlnit, în sfîrșit, chiar în interiorul lui, adversari puter- 
nici ai acestei tentative. Se vorbeşte mult de unitatea Bisericii, şi 
este adevărat că ea a aspirat constant la unitate, că a atins-o din feri- 
cire în anumite aspecte. Să nu ne lăsăm totuși copleșiți nici de strălu- 
cirea cuvintelor, nici de cea a faptelor parțiale. Ce societate a cunoscut 
mai multe disensiuni civile, a suportat mai multe dezmembrări decât 
clerul? Ce naţiune a fost mai divizată, mai modelată, mai mobilă 
decît națiunea ecleziastică? Bisericile naționale din majoritatea tă- 
rilor Europei luptă aproape fără încetare împotriva curţii de la Roma; 

conciliile luptă împotriva papilor; ereziile sînt nenumărate şi întot- 
deauna pe punctul de a renaşte; schisma bate mereu la ușă; nicăieri 
atîta diversitate în opinii, atîta îndirjire în luptă, atîta fărîmițare a 
puterii. Viaţa interioară a Bisericii, diviziunile care au izbucnit în 
ea, revoluțiile care au agitat-o au fost poate cel mai mare obstacol 
în calea triumfului acestei organizări teocratice pe care ea ținea să 
o impună societății. 

Toate aceste obstacole, domnilor, au acţionat şi se lasă între- 
zărite, începînd din secolul al V-lea, chiar de la originea marii tenta- 
tive de care ne ocupăm. Ele nu au împiedicat-o totuşi să-și urmeze 
cursul și să progreseze timp de cîteva secole. Cel mai glorios 
moment al ei, punctul ei de criză, ca să zicem așa, este pontificatul 
lui Grigore al VII-lea, la sfîrșitul secolului al XII-lea. Aţi văzut deja 
că ideea dominantă a lui Grigore al VII-lea fusese aceea de a su- 
pune clerului lumea, papalității clerul, Europa unei teocraţii vaste 
şi rînduite. În acest plan, și pe cît ne este permis să judecăm eveni- 
mentele la aşa o distanță, acest mare om a comis, în opinia mea, două 
mari greşeli, o greşeală de teoretician şi o greşeală de revoluţionar. 
Prima a fost aceea de a-și proclama în mod fastuos planul, de a-și 
etala sistematic principiile despre natura și drepturile puterii spiri- 
tuale, de a deduce din ele de dinainte, și ca logician intransigent, 
cele mai îndepărtate consecințe. El a ameninţat și a atacat astfel, 
înainte de a-și fi asigurat mijloacele de a le învinge, toate suverani- 
tăţile laice ale Europei. În chestiuni omenești, succesul nu se obține 
prin procedee într-atât de tranșante, nici în numele unui argument 
filozofic. În plus, Grigore al VII-lea a căzut în eroarea comună re- 
voluţionarilor care este aceea de a-şi propune mai mult decît pot 
să înfăptuiască, de a nu lua posibilul ca măsură și limită a eforturi- 
lor lor. Pentru a grăbi dominaţia ideilor sale, el a declanşat lupta îm- 
potriva Imperiului, împotriva tuturor suveranilor, împotriva clerului 
însuși. Nu a amâînat nici o consecință, nu a menajat nici un interes, 
a proclamat deschis că voia să domnească asupra tuturor regatelor, 
ca şi asupra tuturor spiritelor, şi a ridicat astfel împotriva lui, pe de 
o parte, toate puterile temporale care s-au văzut într-un pericol imi- 
nent, de cealaltă parte, liber-cugetătorii care începeau să apară și care 
se temeau deja de tirania gîndirii. În ansamblu, Grigore al VII-lea 

a compromis poate mai mult decît a susținut cauza pe care dorea 
să o apere. 

Ea a continuat totuși să prospere în tot secolul al XII-lea și aproa- 
pe pînă spre mijlocul secolului al XIII-lea. Este vremea celei mai 
mari puteri şi a celei mai mari străluciri a Bisericii. Nu cred că se 
poate susține că ea a înregistrat, în această epocă, un progres în- 
semnat. Pînă la sfîrșitul pontificatului lui Innocentiu al III-lea, mai 
curînd şi-a exploatat decît și-a extins puterea. În momentul celui 
mai mare succes aparent pe care-l înregistrează izbucnește o reacţie 
populară împotriva ei într-o mare parte a Europei. În sudul Franţei 
se declanșează erezia albigenzilor, care a cuprins o întreagă socie- 
tate numeroasă și puternică. Aproximativ în același timp, în nord, 
în Flandra, apar idei și dorinţe de aceeaşi natură. Puțin mai tîrziu, 
în Anglia, Wyclif atacă abil puterea Bisericii şi întemeiază o sectă 
care nu va dispărea. Suveranii nu întîrzie să meargă pe aceeaşi cale 
ca şi popoarele. La începutul secolului al XIII-lea, cei mai puternici 
şi mai abili suverani ai Europei, împărații din casa de Hohenstau- 
fen, fuseseră învinşi în lupta lor împotriva papalității. Și tot în acest 
secol, Ludovic cel Sfînt, cel mai pios dintre regi, proclamă inde- 
pendența puterii temporale și publică prima pragmatică, devenită 
baza tuturor celorlalte. La începutul secolului al XIV-lea, începe 
disputa dintre Filip cel Frumos şi Bonifaciu al VIII-lea; regele An- 
gliei, Eduard I, nu este mai docil față de Roma. În acea epocă, este 
clar că tentativa de organizare teocratică a eșuat; Biserica va fi de 
atunci înainte în defensivă; ea nu va încerca să-i impună Europei 
sistemul ei: nu se va mai gîndi decît să păstreze ceea ce a cucerit. 
Emaniciparea societății laice europene datează în fapt de la sfîrșitul 
secolului al XIII-lea, din momentul în care Biserica nu a mai pre- 
tins să o stăpînească. 

De mult timp, ea renunţase la această pretenţie în chiar sfera 
în care ar fi trebuit să reuşească cel mai bine. De mult timp, chiar 
în interiorul Bisericii, în jurul tronului ei, în Italia, teocraţia eşuase 
complet şi făcuse loc unui sistem foarte diferit, tentativei de orga- 
nizare democratică al cărei model sînt republicile italiene și care 
a jucat în Europa, între secolul al XI-lea și secolul al XVI-lea, un 
rol atît de strălucit. 

Vă amintiţi, domnilor, ceea ce am avut deja onoarea să vă spun 
despre istoria comunelor şi despre modul în care ele se formaseră. 
În Italia, destinul lor fusese mai precoce și mai puternic decât ori- 
unde altundeva; orașele erau acolo mult mai numeroase și mai 
bogate decît în Galia, în Anglia sau în Spania; regimul municipal 
roman rămăsese acolo mult mai viu și mai rânduit. Pământurile Italiei 
erau, de altfel, mult mai puțin potrivite decît cele din restul Europei 
pentru a fi locuite de noii săi stăpîni. Ele fuseseră pretutindeni 
defrișate, desecate, cultivate: nu erau acoperite de păduri, barbarii 
nu puteau să se dedea acolo marilor aventuri ale vînătorii, nici să 
ducă o viaţă asemănătoare celei din Germania. În plus, o parte din 
acest teritoriu nu le aparținea. Sudul Italiei, pămînturile Romei, 
Ravennei continuau să depindă de împărații greci. Profitînd de 
îndepărtarea suveranului şi de vicisitudinile războiului, regimul 
republican s-a întărit şi s-a dezvoltat de timpuriu în această parte 
a ţării. Și nu numai că Italia nu era toată în puterea barbarilor, dar 
chiar și barbarii care au cucerit-o nu aurămas stăpînii ei liniștiți şi 
definitivi. Ostrogoţii au fost distruși şi alungaţi de Belizarie şi Narses. 
Regatul lombarzilor nu a reușit în mai mare măsură să se stabi- 
lească — l-au distrus francii; şi fără să extermine populaţia lom- 
bardă, Pepin şi Carol cel Mare au înțeles că era în interesul lor să 
se alieze cu vechea populaţie italiană pentru a lupta împotriva lom- 
barzilor atît de recent învinși. Barbarii nu au fost deci cîtuşi de pu- 
tin, în Italia ca și în alte părți, stăpîni exclusivi și liniștiți ai teritoriului 
şi ai societăţii. De aici provine faptul că dincolo de Alpi nu s-a for- 
mat decît o feudalitate foarte slabă, puţin numeroasă, dispersată. 
În loc să fie un atribut al locuitorilor de la țară, cum s-a întîmplat 
în Galia, de exemplu, preponderența a continuat să aparțină ora- 
şelor. Cînd acest rezultat a izbucnit, o mare parte dintre proprietarii 
de feudă, fie de bunăvoie, fie din necesitate, au încetat să locuiască 
la ţară și au venit să se stabilească în interiorul oraşelor. Nobilii 
barbari au devenit burghezi. Vă dați seama ce forță și ce superiori- 
tate au dobîndit doar prin acest fapt asupra celorlalte comune din 
Europa. Am remarcat în acestea inferioritatea, timiditatea popu- 
laţiei. Burghezii ne-au apărut ca nişte eliberaţi curajoşi care luptau 
din greu împotriva unui stăpîn aflat întotdeauna la uşa lor. Alta a 

fost soarta burghezilor din Italia: populația cuceritoare și populația 
cucerită s-au amestecat între aceleaşi ziduri; oraşele nu au trebuit 
să se apere împotriva unui stăpîn vecin; locuitorii lor erau cetățeni 
dintotdeauna liberi, cei mai mulți dintre ei, cel puţin, îşi apărau inde- 
pendenta şi drepturile împotriva suveranilor îndepărtați, străini, 
cînd împotriva regilor franci, cînd împotriva împăraților Germa- 
niei. De aici provine această superioritate imensă și precoce a orașe- 
lor Italiei, în timp ce în alte părți se formau cu mare greutate comune 
sărace, aici apăreau republici, state. 

Astfel se explică, în această parte a Europei, succesul tentativei 
de organizare republicană. Ea a domolit de timpuriu elementul feu- 
dal şi â devenit forma dominantă a societăţii. Dar era prea puţin po- 
trivită pentru a se răspîndi și perpetua; ea nu conţinea decît foarte 
puţini germeni de ameliorare, condiție necesară a extinderii şi a du- 
ratei. 

Cînd privim istoria republicilor din Italia între secolul al XI-lea 
şi secolul al XV-lea, sîntem surprinşi de două fapte în aparenţă con- 
tradictorii şi totuşi incontestabile. Asistăm la o dezvoltare admira- 
bilă a curajului, a activităţii, a geniului; o mare prosperitate rezultă 
de aici; există aici o mișcare și o libertate care lipsesc restului Eu- 
ropei. Ne întrebăm care era destinul real al locuitorilor, cum se pe- 
trecea viaţa lor, care era partea lor de fericire. Aspectul se schimbă; 
nici o istorie nu este poate mai tristă, mai sumbră; nu există poate 
epocă, țară în care destinul oamenilor să pară că a fost mai agitat, 
supus la mai multe insuccese deplorabile, în care să întîlnim mai 
multe disensiuni, crime, nenorociri. Un alt fapt se manifestă în ace- 
lași timp: în regimul politic al celor mai multe dintre aceste repu- 
blici, libertatea se diminuează permanent; lipsa securităţii este atît 
de mare, încît părţile sînt inevitabil împinse să-şi caute un refugiu 
într-un sistem mai puțin tulburat, mai puţin popular decît cel prin 
care a început statul. Uitaţi-vă la istoria Florenței, a Veneţiei, a Ge- 
novei, a orașului Milano, a Pisei, veţi vedea pretutindeni că, în loc 
să dezvolte libertatea, să lărgească cercul instituţiilor, cursul gene- 
ral al evenimentelor tinde să le restrîngă, să concentreze puterea 
în mîinile unui număr mai mic de oameni. Într-un cuvînt, în aceste 
republici atît de energice, atît de strălucitoare, atît de bogate, lipsesc 

două lucruri, securitatea vieţii, prima condiţie a stării sociale, și pro- 
gresul instituțiilor. 

De aici se năştea un rău nou, care nu îi permitea tentativei de 
organizare republicană să se extindă. Cel mai mare pericol pentru 
Italia venea din afară, de la suveranii străini. Ei bine, acest peri- 
col nu a reuşit niciodată să reconcilieze, să facă să acţioneze con- 
certat toate aceste republici; ele nu au ştiut niciodată să reziste în 
comun în faţa dușmanului comun. Astfel, cei mai mulți dintre ita- 
lienii cei mai luminaţi, cei mai buni patrioți ai timpului nostru 
deplîng regimul republican al Italiei în Evul Mediu ca fiind ade- 
vărata cauză care a împiedicat-o să devină o naţiune; ea s-a fărîmi- 
tat, spun ei, într-o multitudine de popoare mici, prea puţin stăpîne 
pe pasiunile lor pentru a forma o confederație și a se constitui în 
corp de stat. Ei regretă că patria lor nu a trecut, ca restul Europei, 
printr-o centralizare despotică aptă să formeze un popor şi să o facă 
independentă de străinătate. Se pare deci că organizarea republica- 
nă, chiar şi în circumstanţele cele mai favorabile, nu conţinea în ea 
însăși, în acea epocă, principiul progresului, al duratei, al extensiei, 
că nu avea viitor. Putem compara pînă la un anumit punct organi- 
zarea Italiei, în Evul Mediu, cu cea a vechii Grecii. Grecia era şi 
ea o ţară care cuprindea mici republici, întotdeauna rivale, adesea 
inamice, raliindu-se uneori unui scop comun. Avantajul în această 
comparaţie îi revine în întregime Greciei. Nu este nici o îndoială că, 
în interiorul Atenei, al Lacedemoniei, al Tebei, deşi istoria ne arată 
destul de frecvente nedreptăţi, a existat mai multă ordine, securita- 
te, justiție decît în republicile Italiei. Vedeţi totuşi cît de scurtă a 
fost existenţa politică a Greciei, ce tendinţă de slăbiciune se vădea 
în această fărîmiţare a teritoriului și a puterii. Imediat ce Grecia s-a 
aflat în contact cu mari state vecine, cu Macedonia și Roma, ea a 
sucombat. Aceste mici republici atît de glorioase şi încă atît de în- 
floritoare nu au putut să se coalizeze pentru a rezista. Era şi mai 
justificat să se întîmple același lucru în Italia, unde societatea şi ra- 
ţiunea umane erau cu mult mai puţin dezvoltate, cu mult mai puţin 
puternice decît la greci! 

Dacă tentativa de organizare republicană avea atît de puţine şan- 
se de durată în Italia, unde ea triumfase, unde regimul feudal fusese 

învins, vă daţi lesne seama că ea trebuia mai degrabă să cadă în 
celelalte părţi ale Europei. 

Vreau să vă înfățişez rapid destinul ei. 

Exista o parte a Europei care semăna mult cu Italia: este vorba 
de sudul Franţei şi de provinciile Spaniei care se învecinează cu 
ea, Catalonia, Navarra, Biscaya. Acolo, orașele cunoscuseră şi ele 
o mare dezvoltare, căpătaseră importanță, deveniseră bogate. Mulţi 
dintre micii seniori feudali se aliaseră cu burghezii; o parte din cler 
le îmbrăţişase în egală măsură cauza; într-un cuvînt, ţara se afla 
într-o situaţie destul de asemănătoare cu cea a Italiei. Astfel, în cursul 
secolului al XI-lea şi la începutul secolului al XII-lea, oraşele din 
Provence, Languedoc, Aquitania tindeau să-și ia un avînt politic, 
să se constituie în republici independente, ca dincolo de Alpi. Dar 
sudul Franţei era în contact cu o feudalitate foarte puternică, cea 
a nordului. A venit apoi erezia albigenzilor. A izbucnit războiul între 
Franţa feudală și Franța municipală. Ştiţi istoria cruciadei împo- 
triva albigenzilor, condusă de Simon de Montfort. A fost lupta feu- 
dalităţii din nord împotriva tentativei de organizare democratică 
a sudului. În ciuda eforturilor patriotismului meridional, nordul a 
învins; sudului îi lipsea unitatea politică, iar civilizaţia nu era acolo 
destul de avansată pentru ca oamenii să ştie să suplinească unitatea 
prin acord. Tentativa de organizare republicană a fost învinsă şi cru- 
ciada a restabilit în sudul Franţei regimul feudal. 

Mai tîrziu, tentativa republicană a reușit mai bine în munții El- 
veţiei. Acolo, teatrul confruntării era foarte redus; nu trebuia lup- 
tat decît împotriva unui suveran străin care, cu toate că avea o forță 
superioară celei a elveţienilor, nu era unul dintre cei mai de temut 
suverani ai Europei. Lupta a fost susținută cu mult curaj. Nobilimea 
feudală elveţiană s-a aliat în mare parte cu oraşele — ajutor pu- 
ternic care a alterat totuși natura revoluției pe care a susținut-o şi 
i-a imprimat un caracter mai aristocratic și mai imobil decît părea 
ea că trebuie să aibă. 

Mă refer acum la nordul Franţei, la comunele Flandrei, de pe 
malurile Rinului și din liga hanseatică. Acolo, organizarea demo- 
cratică a triumfat pe deplin în interiorul orașelor, constatăm totuşi, 
încă de la originea ei, că nu este destinată să se extindă, să ia în stă- 

pînire întreaga societate. Comunele din nord sînt înconjurate, pre- 
sate de feudalitate, de către seniori şi suverani, astfel încît ele se 
află constant în defensivă. Este clar că ele nu se străduiesc să facă 
vreo cucerire; se apără cînd mai bine, cînd mai rău. Îşi păstrează 
privilegiile, dar rămîn limitate între zidurile lor. Acolo, organizarea 
democratică se disimulează și se opreşte; dacă ne plimbăm în altă 
parte, pe suprafața ţării, nu o mai regăsim. 

Vedeţi, domnilor, care era situaţia tentativei republicane: trium- 
fătoare în Italia, dar cu puţine şanse de durată şi de progres; învin- 
să în sudul Galiei; victorioasă într-un mic teatru de luptă, în munții 
Elveţiei; în nord, în comunele Flandrei, Rinului și ale ligii hansea- 
tice, condamnată să nu mai iasă dintre zidurile lor. Deşi era evident 
inferioară ca forță celorlalte elemente ale societăţii, tentativa demo- 
cratică îi inspira nobilimii feudale o teroare prodigioasă. Seniorii 
erau geloşi pe bogăţia comunelor, se temeau de puterea lor; spiri- 
tul democratic pătrundea la țară; revoltele țăranilor deveneau mai 
frecvente, mai înverșunate. S-a format aproape în toată Europa, în 
sînul nobilimii feudale, o mare coaliţie între comune. Partida nu era 
echilibrată, comunele erau izolate; nu exista nici o complicitate, nici 
o corespondenţă între ele; totul se desfășura la nivel local. Exista 
într-adevăr, între burghezii diferitelor ţări, o anumită simpatie, suc- 
cesele sau eșecurile orașelor din Flandra, aflate în luptă cu ducii de 
Burgundia, stîmeau în orașele franceze o emoție puternică; dar această 
emoție era trecătoare şi fără rezultat; nu se stabilea nici o legătură, 
nici o uniune adevărată, comunele nu se sprijineau reciproc. Feu- 
dalitatea avea deci în comparaţie cu ele avantaje imense. Totuşi, 
divizată şi inconsecventă ea însăşi, nu a reușit să le distrugă. După 
ce lupta a durat un anumit timp, cînd a dobîndit convingerea că o 
victorie completă era imposibilă, feudalitatea a trebuit să recunoas- 
că aceste mici republici burgheze, să trateze cu ele, să le accepte ca 
membri ai statului. Atunci a început o nouă ordine, o nouă tentati- 
vă de organizare politică, tentativa de organizare mixtă, care avea 
ca obiect să concilieze, să facă să trăiască şi să acționeze împreună, 
în ciuda profundei lor ostilităţi, toate elementele societăţii, nobili- 
mea feudală, comunele, clerul, suveranii. Despre aceasta îmi mai 
rămîne să vă vorbesc. 

Nu există nimeni printre dumneavoastră, domnilor, care să nu 
ştie ce sînt stările generale în Franţa, cortesurile în Spania sau în 
Portugalia, Parlamentul în Anglia, statele în Germania. Ştiţi, de ase- 
menea, care erau elementele acestor diferite adunări; nobilimea 
feudală, clerul și comunele se apropiau de ele pentru a se strădui să 
se unească într-o singură societate, într-un singur stat, sub o singu- 
ră lege, sub aceeași putere. Sub nume diferite, se manifestă aceeași 
tendință, acelaşi plan. 

Voi lua ca model al acestei tentative faptul care ne interesează 
cel mai mult şi care ne este cel mai bine cunoscut, stările generale 
din Franța. Spun că acest fapt ne este mai bine cunoscut, domnilor; 
totuși, numele de stări generale nu trezește — sînt sigur de asta — 
în mintea dumneavoastră decît idei vagi, incomplete. Nici unul 
dintre dumneavoastră nu ar ști să spună ce era fix, rînduit, în stările 
generale ale Franţei, care era numărul membrilor lor, care erau su- 
biectele deliberărilor lor, perioadele de convocare şi durata sesiuni- 
lor: nu știm nimic despre asta; este imposibil să extragem din istorie 
rezultate clare, generale, permanente, în această privință. Cînd ne 
dăm bine seama de caracterul acestor adunări în istoria Franței, ele 
apar ca nişte pure accidente, un paliativ politic pentru popoare, ca 
şi pentru regi; paliativ pentru regi cînd nu au bani şi cînd nu mai 
ştiu cum să iasă din încurcătură; paliativ pentru popoare cînd răul 
devine atît de mare, încît nu se mai știe ce remediu să i se aplice. 
Nobilimea asistă la stările generale; şi clerul ia parte la ele; dar vin 
acolo cu o anumită nepăsare: știu bine că nu în asta constă marele 
lor mijloc de acţiune, că nu astfel vor lua cu adevărat parte la gu- 
vernare. Burghezii înșiși nu sînt mai grăbiţi, nu este un drept pe 
care sînt interesaţi să-l exercite, ci o necesitate pe care o suportă. 
Vedeţi, așadar, care este caracterul activității politice a acestor adu- 
nări. Ele sînt cînd perfect nesemnificative, cînd teribile. Dacă regele 
e mai puternic, umilinţa și docilitatea lor sînt extreme; dacă situa- 
ţia Coroanei este deplorabilă, dacă ea are în mod absolut nevoie 
de stări, atunci ele cad pradă facțiunii, devin instrumentele fie ale 
vreunei intrigi aristocratice, fie ale unor conducători ambiţioşi. În- 
tr-un cuvînt, ele sînt cînd pure adunări de notabili, cînd adevărate 
Convenții. Astfel, operele lor mor aproape întotdeauna o dată cu ele; 

ele promit, încearcă mult şi nu fac nimic. Nici una dintre marile mă- 
suri care au acționat într-adevăr asupra societăţii în Franţa, nici o 
reformă importantă în guvernare, legislație, administrație nu a pro- 
venit de la stările generale. Nu trebuie să credem totuși că ele au fost 
lipsite de utilitate, de efect; au avut un efect moral de care se ţine 
în general prea puţin seama, au fost de la o perioadă la alta un pro- 
test împotriva servituţii politice, o proclamare violentă a anumitor 
principii tutelare: de exemplu, faptul că țara are dreptul să-şi voteze 
impozitele, să intervină în afacerile ei, să impună o responsabilita- 
te agenţilor puterii. Dacă aceste principii nu au pierit niciodată în 
Franţa e pentru că stările generale au contribuit puternic la aceas- 
ta, şi nu este puțin lucru să menții în moravurile unui popor, să în- 
treţii în gândirea lui amintirile și drepturile libertăţii. Stările generale 
au avut această virtute, dar ele nu au fost niciodată un mijloc de gu- 
vernare; nu au intrat niciodată în organizarea politică; nu şi-au atins 
niciodată scopul pentru care fuseseră constituite, adică fuziunea în- 
tr-un singur corp a diferitelor societăţi care își împărțeau țara. 

Cortesurile din Spania și din Portugalia oferă același rezultat 
în cadrul a mii de circumstanţe foarte diferite. Importanţa cortesuri- 
lor variază în funcţie de regate şi de vremi. În Aragon, în Biscaya, 
în dezbaterile pentru succesiunea Coroanei sau în luptele împotri- 
va maurilor, ele au fost mai frecvent convocate și mai puternice. 
În anumite cortesuri, de exemplu în cele din Castilia în 1370 și 1373, 
nobilii și clerul nu au fost chemaţi. Există o mulțime de accidente 
de care trebuie să se țină seama, dacă privim evenimentele de foarte 
aproape. Dar, în generalitatea la care sînt forțat să mă păstrez, pu- 
tem afirma despre cortesuri, ca și despre stările generale din Franţa, 
că au fost un accident în istoria Spaniei, și niciodată un sistem, o or- 
ganizare politică, un mijloc regulat de guvernare. 

Destinul Angliei a fost diferit. Nu voi intra astăzi în această pri- 
vință în detalii importante. Îmi propun să vă vorbesc într-o zi în 
mod special despre viaţa politică a Angliei, nu voi spune azi decît 
cîteva cuvinte despre cauzele care i-au imprimat o complet altă di- 
recție decît cea de pe continent. 

Mai întîi, nu au existat în Anglia vasali considerabili, nu au exis- 
tat supuşi în stare să lupte personal împotriva regalității. Baronii, 

marii seniori englezi au fost obligaţi, de foarte timpuriu, să se coalize- 
ze pentru a rezista în comun. Astfel au prevalat, în înalta aristocra- 
ție, principiul asocierii şi moravurile cu adevărat politice. În plus, 
feudalitatea engleză, proprietarii de feudă au fost făcuți, printr-o 
serie de evenimente pe care nu le pot expune astăzi, să se adune lao- 
laltă cu burghezii, să stea cu ei în Camera Comunelor, care a pose- 
dat astfel o forță superioară celei a comunelor continentale, o forță 
cu adevărat capabilă să influențeze guvernarea ţării. Iată care era, 
în secolul al XIV-lea, starea Parlamentului britanic. Camera Lorzi- 
lor era Marele Consiliu al regilor, Consiliu efectiv asociat exercițiu- 
lui puterii. Camera Comunelor, compusă din deputați aleşi de micii 
proprietari de feudă și de burghezi, nu lua aproape deloc parte la 
guvernarea propriu-zisă, dar ea stabilea drepturi și apăra foarte ener- 
gic interesele private și locale. Parlamentul, considerat în ansam- 
blul lui, nu guverna încă, dar era deja o instituţie rînduită, un mijloc 
de guvernare adoptat în principiu, şi adesea indispensabil în fapt. 
Tentativa de apropiere şi de alianţă între diferitele elemente ale so- 
cietăţii pentru a forma un singur corp politic, un adevărat stat, reu- 
şise deci în Anglia, în vreme ce pe restul continentului eșuase. 
Nu voi spune decît un cuvînt despre Germania, doar pentru a 
arăta caracteristica dominantă a istoriei ei. Acolo, tentativele de fu- 
ziune, de unitate, de organizare politică generală au fost urmate 
cu puţină înflăcărare. Diferitele elemente sociale au rămas mult 
mai distincte, mult mai independente unele față de celelalte decît 
în restul Europei. Dacă ar trebui o dovadă în acest sens, o vom găsi 
pînă în timpurile moderne. Germania este singura țară din Europa 
în care alegerea feudală a luat parte timp îndelungat la crearea re- 
galităţii. Nu mă refer la Polonia, nici la naţiunile slave, care au in- 
trat atît de tîrziu în sistemul civilizaţiei europene. Germania este 
şi singura ţară din Europă în care au rămas suverani ecleziastici, 
singura care a păstrat oraşe libere avînd o adevărată suveranitate 
politică. Este clar că tentativa de a face să fuzioneze într-o singură 
societate elementele iniţiale ale societății europene fusese acolo 
mai puţin activă și avusese un efect mai mic decît în alte părți. 
Tocmai v-am expus, domnilor, marile tentative de organizare 
politică înregistrate în Europa pînă la sfîrşitul secolului al XIV-lea 

şi începutul secolului al XV-lea. Le-aţi văzut pe toate eșuînd. Am 
încercat să indic în trecere cauzele acestui insucces; la drept vor- 
bind, ele se reduc la una singură. Societatea nu era destul de avan- 
sată ca să fie potrivită pentru unitate; totul era încă prea local, prea 
special, prea îngust, prea diferit în existenţe şi în spirite. Nu exis- 
tau nici interese generale, nici opinii generale capabile să domine 
interesele şi opiniile particulare. Spiritele cele mai elevate, cele mai 
îndrăzneţe nu aveau nici o idee despre administraţia sau justiția cu 
adevărat publică. Trebuia evident ca o civilizaţie foarte activă, foarte 
puternică să vină mai întîi să amestece, să asimileze, să contopeas- 
că, pentru a spune aşa, toate elementele incoerente; trebuia să se 
facă mai întîi o centralizare puternică a intereselor, a legilor, a mo- 
ravurilor, a ideilor, trebuia, într-un cuvînt, să se creeze o putere pu- 
blică şi o opinie publică. Ajungem la epoca în care această acțiune 
importantă s-a înfăptuit în sfîrşit. Primele sale simptome, starea 
spiritelor şi a moravurilor din timpul secolului al XV-lea, tendin- 
ta lor spre formarea unei guvernări centrale și a unei opinii publi- 
ce — iată obiectul următoarei noastre lecţii. 


LECȚIA A UNSPREZECEA 


Obiectul lecţiei. Caracterul particular al secolului al XV-lea. Cemraliza- 
reaprogresivă a popoarelor și a guvernelor. 1° A Franţei. Formarea spiri- 
tului național francez. Modalitatea de guvernare a lui Ludovic al XI-lea. 
2° A Spaniei. 3° A Germaniei. 4° A Angliei. 5° A Italiei. Nașterea relații- 
lor externe ale statelor și a diplomaţiei. Mișcarea din ideile religioase. 
Încercări de reformă aristocratică. Conciliile de la Konstanz şi Basel. 
Încercare de reformă populară. Jan Hus. Renașterea literelor. Admiraţia 
pentru Antichitate. Școala clasică sau a liber-cugetătorilor. Activitatea 
generală. Călătorii, descoperiri, invenţii. Concluzie. 


Domnilor, 

Ne aflăm chiar în pragul istoriei moderne, în pragul societăţii 
noastre, ale cărei instituţii, opinii, moravuri erau, acum patruzeci de 
ani, cele ale Franţei, sînt încă cele ale Europei și exercită încă asu- 
pra noastră, în ciuda metamorfozei pe care revoluţia ne-a făcut să 
o suportăm, o atît de puternică influență. După cum am avut deja 
onoarea să vă spun, societatea modernă începe cu adevărat în seco- 
lul al XVI-lea. Înainte de a ajunge aici, amintiţi-vă, vă rog, spaţiul pe 
care l-am parcurs deja, căile pe care le-am străbătut. Am distins, 
în în mijlocul ruinelor Imperiului roman, toate elementele esenţiale 
ale Europei noastre; le-am văzut diferenţiindu-se, crescînd fiecare 
în felul lui și independent. Am recunoscut, în prima epocă a isto- 
riei, tendinţa constantă a acestor elemente spre separare, izolare, 
spre o existență locală și specială. Imediat ce acest scop a părut atins, 
imediat ce feudalitatea, comunele, clerul şi-au dobîndit fiecare o 
formă proprie și un loc distinct, le-am și văzut tinzînd să se apropie, 
să se reunească, să se constituie în societate generală, în corp de 
naţiune și de guvernare. Pentru a ajunge la acest rezultat, diferitele 
țări ale Europei s-au adresat tuturor sistemelor care coexistau în 
sînul ei; ele au pretins teocraţiei, aristocrației, democraţiei şi regali- 
tății principiul de unitate socială, legătura politică și morală. Pînă 

atunci toate aceste tentative eşuaseră; nici un sistem, nici o influen- 
tă nu a ştiut să ia în stăpînire societatea şi să-i asigure, prin domina- 
tia sa, un destin cu adevărat public. Am găsit cauza acestui insucces 
în absenţa intereselor generale şi a ideilor generale; am recunos- 
cut că totul era încă prea special, prea individual, prea local, că era 
necesar un efort îndelungat și puternic de centralizare pentru ca 
societatea să se poată extinde și cimenta în același timp, să devină 
totodată mare și rînduită, scop spre care ea aspiră în mod necesar. 
În această stare am lăsat Europa la sfîrșitul secolului al XIV-lea. 

Lipsea mult pentru ca ea să fie conştientă de acestea, după cum 
am încercat să vă arăt. Ea nu avea o idee distinctă despre ceea ce îi 
făcea trebuinţă, despre ceea ce căuta. Totuși, a început să caute ca 
şi cum ar fi cunoscut bine ceea ce căuta. O dată cu încheierea secolu- 
lui al XIV-lea, după insuccesul tuturor marilor tentative de organi- 
zare politică, Europa a păşit în mod natural și ca prin instinct pe 
căile centralizării. Este un fapt caracteristic secolului al XV-lea ten- 
dința constantă spre acest rezultat, străduinţa de a crea interese gene- 
rale, idei generale, de a face să dispară spiritul particular, local, de 
a reuni, de a înălța împreună existenţele și spiritele, de a crea în sfîr- 
şit ceea ce nu existase la scară mare pînă atunci: popoare și guverne. 

Explozia acestui fapt aparține secolelor al XVI-lea şi al XVII-lea; 
ea a fost însă pregătită în secolul al XV-lea. Ne-am propus să stu- 
diem astăzi această pregătire, acest efort surd şi ascuns de centrali- 
zare, fie în relaţiile sociale, fie în idei, efort înfăptuit fără premeditare, 
fără plan, prin curgerea naturală a evenimentelor. 

Astfel, domnilor, omul avansează în executarea unui plan pe 
care nu l-a conceput deloc, pe care nici măcar nu-l cunoaște; el este 
făptuitorul inteligent și liber al unei opere care nu este a sa; el nu 
o recunoaşte, nu o înţelege decît mai tîrziu, atunci cînd ea se mani- 
festă în exterior şi în realități; şi chiar și atunci el nu o înţelege decît 
foarte incomplet. Ea se împlinește totuşi prin el, prin dezvoltarea 
inteligenţei şi a libertăţii sale. Imaginaţi-vă o mașină mare a cărei 
gîndire rezidă într-o singură minte şi ale cărei piese diferite sînt 
încredințate unor muncitori diferiți, dispersaţi, străini unul de altul; 
nici unul dintre ei nu cunoaşte ansamblul lucrării, rezultatul defini- 
tiv şi general la care contribuie. Cu toate acestea, fiecare execută 
cu inteligenţă şi libertate, prin acte raţionale și voluntare, lucrul cu 

care a fost însărcinat. Astfel se execută, prin mîna oamenilor, planul 
Providenței în privinţa lumii; astfel coexistă cele două fapte care 
se manifestă în istoria civilizației: pe de o parte, ceea ce are ea fatal, 
ceea ce îi scapă ştiinţei și voinței umane; pe de altă parte, rolul pe 
care îl joacă aici libertatea şi inteligența omului, ce aduce el propriu, 
pentru că gîndeşte și vrea astfel. 

Pentru a înțelege bine, domnilor, secolul al XV-lea, pentru a ne 
da seama exact şi clar de această avanscenă, ca să o numim astfel, 
a societății moderne, vom distinge diferitele clase de fapte. Vom exa- 
mina mai întîi faptele politice, schimbările care au tins spre forma- 
rea fie a naţiunilor, fie a guvernărilor. Vom trece de aici la faptele 
morale, vom vedea schimbările survenite în idei, în moravuri și 
vom anticipa ce opinii generale s-au pregătit de atunci. 

Cît despre faptele politice, pentru a proceda simplu și rapid, voi 
parcurge toate marile țări ale Europei şi vă voi înfățișa ce a adus 
acolo secolul al XV-lea, în ce stare le-a găsit și le-a lăsat. 

Voi începe cu Franţa. Ultima jumătate a secolului al XIV-lea și 
prima jumătate a secolului al XV-lea au fost, ştiţi acest lucru, timpul 
marilor războaie naționale, al războaielor împotriva englezilor. Este 
epoca luptei angajate pentru independența teritoriului şi a numelui 
francez, împotriva unei dominaţii străine. Este suficient să deschi- 
deţi istoria pentru a vedea cu ce ardoare, în ciuda multor disensiuni, 
trădări, toate clasele societății în Franța au contribuit la această luptă, 
ce patriotism a pus atunci stăpînire pe nobilimea feudală, pe burghe- 
zie, chiar pe țărani. Dacă nu ar fi, pentru a arăta caracterul popu- 
lar al evenimentului, decît povestea Ioanei d'Arc, ea ar fi o dovadă 
mai mult decît suficientă. Ioana d'Arc provenea din popor, ea a fost 
inspirată și susținută de sentimentele, credinţele, pasiunile poporu- 
lui. A fost văzută cu neîncredere, cu ironie, chiar cu dușmănie de 
către oamenii de curte, de către conducătorii armatei; ea i-a avut 
constant de partea ei pe soldați şi pe oamenii din popor. Țăranii 
din Lorena au fost cei care au trimis-o în ajutorul burghezilor din 
Orleans. Nici un eveniment nu face să se manifeste mai puternic 
caracterul popular al acestui război și sentimentul pe care țara în- 
treagă îl avea faţă de el. 

Astfel a început să se formeze naționalitatea franceză. Pînă în vre- 
mea dinastiei de Valois, caracterul feudal este cel care domină în 

Franța; națiunea franceză, spiritul francez, patriotismul francez nu 
există încă. O dată cu dinastia de Valois începe Franţa propriu-zisă; 
în cursul războaielor purtate de ea, prin norocul pe care i l-a oferit 
destinul, pentru prima dată nobilimea, burghezii, țăranii au fost reu- 
niți printr-o legătură morală, prin legătura unui nume comun, a unei 
glorii comune, a aceleiași dorinţe de a-l învinge pe străin. Să nu 
căutaţi încă aici vreun spirit cu adevărat politic, nici vreo intenție 
măreaţă de unitate în guvernare şi în instituții, așa cum le concepem 
noi astăzi. Unitatea, pentru Franţa acelei epoci, rezida în numele 
ei, în gloria ei naţională, în existenţa unei regalități naționale, ori- 
care va fi fost, doar cu condiția ca străinul să nu apară. În acest sens, 
lupta împotriva englezilor a contribuit puternic la formarea națiu- 
nii franceze, la unificarea ei. 

În vreme ce Franţa se forma astfel din punct de vedere moral, iar 
spiritul național se dezvolta, aceeași Franță se forma, pentru a spune 
astfel, din punct de vedere material, adică teritoriul se stabilea, se 
întindea, se consolida. Este vremea încorporării majorității provin- 
ciilor care au format apoi Franţa. Sub Carol al VII-lea, după expulza- 
rea englezilor, aproape toate provinciile pe care le ocupaseră aceştia 
— Normandia, Angoumois, Touraine, Poitou, Saintonge etc. — 
au devenit definitiv franceze. Sub Ludovic al XI-lea, zece provin- 
cii, dintre care trei au fost pierdute și recîştigate apoi, au fost şi ele 
redate Franţei: Roussillon şi Cerdagne, Burgundia, Franche-Comté, 
Picardia, Artois, Provence, Maine, Anjou și Perche. Sub Carol al 
VIII-lea și Ludovic al XII-lea, căsătoriile succesive ale Annei cu aceşti 
doi regi ne-au dat Bretagne. Astfel, în aceeași epocă și în cursul ace- 
loraşi evenimente, teritoriul și spiritul naţional s-au constituit îm- 
preună; Franța morală și Franța materială au dobîndit împreună forță 
şi unitate. 

Să trecem de la naţiune la guvernare: vom vedea săvîrșindu-se 
fapte de aceeaşi natură; vom avansa spre același rezultat. Niciodată 
guvernarea franceză nu fusese mai lipsită de unitate, de legătură, 
de forță decît în timpul domniei lui Carol al VI-lea şi în timpul pri- 
mei părți a domniei lui Carol al VII-lea. La sfîrșitul acestei domnii, 
toate lucrurile își schimbă aspectul. Este în mod evident o putere care 
se consolidează, se extinde, se organizează; toate mijloacele funda- 
mentale de guvernare, impozitul, forța militară şi justiţia, se creează 

la scară mare și avînd o oarecare unitate. Este timpul formării mili- 
țiilor permanente, a companiilor de ordonanţă care constituiau ca- 
valeria, a arcaşilor franci ca infanterie. Prin aceste companii, Carol 
al VII-lea a pus întru cîtva ordine în provinciile pustiite de violen- 
tele și abuzurile războinicilor, chiar şi după ce războiul încetase. Toţi 
istoricii contemporani sînt surprinși de efectul miraculos al compa- 
niilor de ordonanță. În aceeaşi epocă, impozitul direct, unul dintre 
principalele venituri ale regelui, devine permanent, atingere gravă 
adusă libertăţii popoarelor, dar care a contribuit puternic la rîndui- 
rea şi forța guvernării. În acelaşi timp, marele instrument de putere, 
administrarea justiției, se extinde şi se organizează, parlamentele 
se înmulțesc; cinci noi parlamente sînt instituite într-un interval 
foarte scurt de timp: sub Ludovic al XI-lea, parlamentele de la Gre- 
noble (în 1451), de la Bordeaux (în 1462) şi de la Dijon (în 1477); 
sub Ludovic al XII-lea, parlamentele de la Rouen (în 1499) şi de 
la Aix (în 1501). Parlamentul de la Paris a dobîndit şi el atunci mai 
multă importanță și stabilitate, fie pentru administrarea justiției, fie 
exercitînd funcţia poliţiei pe teritoriul său. 

Astfel, în privinţa forței militare, a impozitelor şi a justiției, adică 
în ceea ce constituie esenţa sa, guvernarea dobîndește în Franţa seco- 
lului al XV-lea un caracter unitar, regulat şi permanent necunos- 
cutpînă atunci. Puterea publică ia definitiv locul puterilor feudale. 

În același timp se înfăptuieşte şi o cu totul altă schimbare, o 
schimbare mai puțin vizibilă și care i-a surprins mai puţin pe isto- 
rici, dar care este poate și mai importantă: cea pe care Ludovic al 
XI-lea a operat-o în modalitatea de a guverna. 

S-a vorbit mult despre lupta lui Ludovic al XI-lea împotriva 
mai-marilor regatului, despre decăderea acestora, despre favori- 
zarea de către rege a burgheziei şi a oamenilor de rînd. Este ceva 
adevărat în acestea, cu toate că s-a exagerat mult și cu toate că pur- 
tarea lui Ludovic al XI-lea față de diferitele clase ale societăţii de 
cele mai multe ori a tulburat mai degrabă decît a servit statul. Dar 
el a făcut ceva încă și mai grav. Pînă la el, guvernarea nu procedase 
decît prin forţă, prin mijloace materiale. Persuasiunea, îndemînarea, 
grija de a manipula spiritele, de a le aduce la vederile sale, într-un 
cuvînt politica propriu-zisă, politică a minciunii şi a duplicităţii, 
fără îndoială, dar și a menajării și a prudențţei, deținuseră pînă atunci 

un loc minor. Ludovic al XI-lea a înlocuit în cadrul guvernării mij- 
loacele materiale cu mijloacele intelectuale, forţa cu şiretlicul, po- 
litica feudală cu politica italienească. Priviţi-i pe cei doi oameni 
a căror rivalitate domină această epocă a istoriei noastre, Carol Te- 
merarul și Ludovic al XI-lea. Carol este reprezentantul vechiului 
mod de a conduce; el nu recurge decît la violenţă; cheamă neconte- 
nit la război; este incapabil să aibă răbdare, să se adreseze minții 
oamenilor pentru a face din ea instrumentul succesului său. Plăce- 
rea lui Ludovic al XI-lea este, dimpotrivă, aceea de a evita folosirea 
forţei, de a-i lua în stăpînire pe oameni individual, prin conversație, 
prin mînuirea abilă a intereselor și a spiritelor. El nu a schimbat in- 
stituţiile, sistemul exterior, ci procedeele secrete, tactica puterii. 
Timpurilor moderne le erau rezervate încercarea unei revoluţii încă 
şi mai mari, efortul de a introduce, în mijloacele politice, ca și în 
scopul politic, justiţia în locul egoismului, discursul public în locul 
minciunii: nu este mai puțin adevărat că faptul de a renunţa la per- 
manenta folosire a forţei, de a invoca mai ales superioritatea inte- 
lectuală, de a guverna prin mînuirea spiritelor şi nu prin bulversarea 
existenţelor reprezenta deja un progres important. lată ce a început 
Ludovic al XI-lea, în mijlocul crimelor şi greşelilor lui, în ciuda 
naturii sale perverse şi prin singurul merit al inteligenţei sale vii. 

Din Franţa voi trece în Spania. Întâlnim aici evenimente de aceeași 
natură: tot în secolul al XV-lea se formează și unitatea naţională 
a Spaniei. Atunci se termină, prin cucerirea regatului Granadei, lupta 
atît de lungă a creştinilor împotriva arabilor; tot atunci se centra- 
lizează şi teritoriul: prin căsătoria lui Ferdinand Catolicul cu Isa- 
bela, cele două regate principale, Castilia şi Aragon, se unesc sub 
aceeași putere. Ca și în Franţa, regalitatea se extinde și se consoli- 
dează,; instituții mai dure și care poartă nume mai lugubre îi servesc 
drept sprijin: în locul parlamentelor se naște Inchiziția. Ea conţinea 
în germene ceea ce a devenit mai apoi, dar nu era astfel la început: 
a fost întîi mai mult politică decît religioasă și mai curînd desti- 
nată să menţină ordinea decît să apere credința. Analogia nu se 
opreşte numai la instituții, o regăsim pînă şi la nivelul persoane- 
lor. Cu mai puţină fineţe, mobilitate a spiritului, activitate neliniştită 
şi tracasantă, caracterul şi guvernarea lui Ferdinand Catolicul sea- 
mănă cu cele ale lui Ludovic al XI-lea. Nu vreau să fac apropieri 

arbitrare sau paralele fanteziste, dar aici analogia este profundă şi 
înscrisă în faptele generale, ca și în detalii. 

Ea se regăseşte în Germania. La mijlocul secolului al XV-lea, 
în 1438, casa de Austria revine la conducerea Imperiului şi o dată 
cu ea puterea imperială dobîndește o permanență pe care nu o avu- 
sese niciodată înainte: elecțiunea nu va mai face de acum înainte 
decît să consacre ereditatea. La sfîrşitul secolului al XV-lea, Maxi- 
milian I fundamentează definitiv preponderența casei sale şi exerci- 
tarea regulată a autorității centrale. Carol al VII-lea crease cel dintîi 
în Franța, pentru menţinerea ordinii, o miliție permanentă; Maxi- 
milian a fost şi el primul care, în statele sale ereditare, a atins acelaşi 
scop folosind același mijloc. Ludovic al XI-lea instituise în Franța 
poşta; Maximilian a introdus-o în Germania. Pretutindeni aceleași 
progrese ale civilizației sînt similar exploatate în folosul puterii 
centrale. 

Istoria Angliei în secolul al XV-lea constă în două mari eveni- 
mente: lupta externă împotriva Franţei şi Războiul intern al Celor 
Două Roze; războiul străin şi războiul civil. Aceste două războaie 
atît de diferite au avut același rezultat. Lupta împotriva Franţei a 
fost susținută de poporul englez cu o pasiune de care regalitatea 
a fost aproape singura care a profitat. Acest popor, deja mai abil și 
mai ferm decît oricare altul în a-și apăra forțele şi banii, şi le-a livrat 
regilor, în acea epocă, fără prevedere și fără măsură. Sub domnia 
lui Henric al V-lea, un impozit considerabil — drepturile de vamă 
— i-a fost acordat regelui pe viaţă, de la începutul domniei sale. 
O dată încheiat sau aproape încheiat războiul extern, războiul civil, 
care i se asociase la început, continuă singur, casele de York şi de 
Lancaster îşi dispută tronul. Cînd se ajunge în sfîrşit la capătul 
luptelor lor sîngeroase, înalta aristocrație engleză este deja ruinată, 
decimată, incapabilă să păstreze puterea pe care o exercitase pînă 
atunci. Coaliția marilor baroni nu mai poate guverna tronul. Di- 
nastia Tudorilor se urcă pe tron, și o dată cu Henric al VII-lea, în 
1485, începe era centralizării politice, triumful regalității. 

Regalitatea nu se stabileşte în Italia, cel puţin sub acest nume; 
dar aceasta nu influențează rezultatul. În secolul al XV-lea, cad re- 
publicile italiene; chiar şi acolo unde numele rămîne, puterea se 
concentrează în mîinile uneia sau mai multor familii; viața repu- 

blicană se stinge. În nordul Italiei, aproape toate republicile lom- 
barde dispar în ducatul Milano. În 1434, Florenţa cade sub domi- 
naţia familiei de Medicis; în 1464, Genova devine supusă ducatului 
Milano. Cele mai multe dintre republici, mari și mici, cedează locul 
caselor suverane. În curînd încep pretențiile suveranilor străini asu- 
pra nordului şi sudului Italiei, asupra ducatului Milano pe de o parte, 
şi asupra regatului Neapole, de cealaltă. 

Asupra oricărei țări a Europei ne-am îndrepta privirile, orice 
parte din istoria ei am considera, fie că este vorba de naţiunile în- 
sele sau de guvernările lor, de instituţii sau de teritorii, vedem pre- 
tutindeni vechile elemente, vechile forme ale societăţii pe punctul 
de a dispărea. Libertăţile tradiționale pier, se ridică puteri noi, mai 
rînduite, mai concentrate. Există ceva profund trist în acest specta- 
col al căderii vechilor libertăți europene; el a inspirat, în acea epocă, 
sentimentele cele mai amare. În Franţa, în Germania, în Italia mai 
ales, patrioţii din secolul al XV-lea au combătut cu înflăcărare și 
au deplîns cu disperare această revoluţie care, din toate părţile, făcea 
să apară ceea ce ei aveau dreptate să numească despotism. Trebuie 
să le admirăm curajul și să le compătimim durerea; dar în acelaşi 
timp, trebuie să înțelegem că această revoluţie era nu numai ine- 
vitabilă, ci şi utilă. Sistemul inițial al Europei, vechile libertăţi feu- 
dale și comunale eşuaseră în organizarea societăţii. Securitatea şi 
progresul sînt cele care fac viața socială. Orice sistem care nu asi- 
gură ordinea prezentului şi mișcarea spre viitor este viciat şi abando- 
nat repede. Aceasta a fost în secolul al XV-lea soarta vechilor forme 
politice, a vechilor libertăţi europene. Ele nu putuseră să-i confere 
societății nici securitatea, nici progresul, care au fost căutate în altă 
parte, au fost cerute prin alte principii, prin alte mijloace. lată 
sensul tuturor faptelor pe care tocmai vi le-am expus. 

Din aceeași perioadă datează un alt fapt care a ocupat un loc 
important în istoria politică a Europei. În secolul al XV-lea, relații- 
le dintre guvernări au început să devină frecvente, regulate, per- 
manente. Atunci s-au format pentru prima dată marile alianţe, fie 
pentru pace, fie pentru război, care au produs mai tîrziu sistemul 
de echilibru. Diplomaţia datează în Europa din secolul al XV-lea. 
În fapt, vedeți spre sfîrșitul acestui secol principalele puteri ale con- 
tinentului european, papii, ducii de Milano, venețienii, împărații Ger- 

maniei, regii Spaniei şi regii Franței apropiindu-se, negociind, înțe- 
legîndu-se, unindu-se, echilibrîndu-se. Astfel, în momentul în care 
Carol al VIII-lea își întreprinde expediția pentru a merge să cuce- 
rească regatul Neapole, împotriva lui se constituie o mare ligă for- 
mată din Spania, Papă şi venețieni. Liga din Cambrai, împotriva 
venețienilor, se formează cîţiva ani mai tîrziu (în 1508). Sfînta ligă, 
îndreptată împotriva lui Ludovic al XII-lea, îi succedă în 1511 ligii 
din Cambrai. Toate aceste combinaţii s-au născut din politica italia- 
nă, din dorința pe care o aveau diferiţii suverani de a-i stăpîni teri- 
toriul și din teama ca unul dintre ei, devenit stăpîn exclusiv, să nu 
dobîndească o preponderență excesivă. Această nouă ordine de 
fapte a fost foarte favorabilă dezvoltării regalității. Pe de o parte, 
ţine de natura relaţiilor externe dintre state să nu poată fi conduse 
decît de o singură persoană sau un mic număr de persoane şi să 
pretindă un anumit secret; pe de altă parte, popoarele erau atît de 
neprevăzătoare, încît consecințele oricărei combinaţii de acest gen 
le scăpau: nu prezentau pentru ele un interes direct, interior; ele se 
preocupau prea puţin și lăsau asemenea evenimente la discreţia 
puterii centrale. Astfel, diplomaţia care se năştea a căzut în mîinile 
regilor, ideea că ea le aparținea exclusiv, că țara, chiar și liberă, chiar 
şi avînd dreptul de a-şi vota impozitele şi de a interveni în afaceri, 
nu era deloc chemată să se amestece în treburile externe, această 
idee, aşadar, stăpînea aproape toate spiritele în Europa, ca un prin- 
cipiu convenit, ca o maximă de drept comun. Deschideţi istoria 
Angliei în secolele al XVI-lea şi al XVII-lea şi veţi vedea cîtă 
putere are această idee și ce obstacole a pus ea în calea libertăţilor 
engleze sub domnia Elisabetei, a lui Iacob I și a lui Carol I. Întot- 
deauna tocmai în numele principiului pacea și războiul, relaţiile 
comerciale, toate afacerile externe revin prerogativelor regale, iar 
puterea absolută se apără împotriva drepturilor țării. Popoarele sînt 
de o timiditate extremă în a contesta această parte din prerogativă; 
şi această timiditate le-a costat cu atît mai scump cu cît, începînd 
din epoca în care vom intra, adică din secolul al XVI-lea, istoria Eu- 
ropei este esențialmente diplomatică. Relaţiile externe reprezintă, 
timp de aproape trei secole, partea esențială a istoriei. În interior, ță- 
rile se rînduiesc: guvernarea interioară, cel puţin pe continent, nu 
mai aduce zguduiri violente, nu mai absoarbe activitatea publică. 

Relaţiile externe, războaiele, negocierile, alianțele atrag atenţia și 
umplu istoria, astfel încît cea mai mare parte a destinului popoare- 
lor este abandonată în seama prerogativei regale, a puterii centrale. 

Era dificil să fie altfel. Este nevoie de un foarte mare progres 
al civilizaţiei, de o mare dezvoltare a inteligenței pentru ca publicul 
să poată interveni cu un oarecare succes în treburile de acest gen. 
Între secolele al XVI-lea și al XVIII-lea, popoarele erau foarte de- 
parte de a fi capabile de acest lucru. Priviţi ce se întîmpla sub Ia- 
cob I, în Anglia, la începutul secolului al XVII-lea. Ginerele său, 
electorul palatin, ales rege al Boemiei, îşi pierduse coroana; el fuse- 
se chiar deposedat de statele ereditare, de Palatinat. Protestantismul 
în întregime era interesat de cauza sa și, în această calitate, Anglia 
îi purta un viu interes. A existat un protest al opiniei publice pentru 
a-l forța pe regele Iacob să ia partea ginerelui său, să-l ajute să ob- 
ţină din nou Palatinatul. Parlamentul a cerut războiul cu îndîrjire, 
promițînd toate mijloacele pentru a-l susţine. Lui Iacob nu-i păsa 
de toate astea; el a eludat chestiunea, a făcut cîteva tentative de ne- 
gociere, a trimis cîteva trupe în Germania, apoi a venit să-i comu- 
nice Parlamentului că îi trebuiau 900 000 de lire sterline pentru ca 
lupta să aibă ceva sorți de izbîndă. Nu se spune deloc și într-adevăr 
calculul său nu pare să fi fost exagerat. Dar Parlamentul a dat înapoi 
plin de surprindere și de teamă în fața unei asemenea obligaţii și 
a votat cu mare greutate 70 000 de lire sterline pentru a readuce un 
prinț şi pentru a recuceri o ţară aflată la 300 de leghe față de Anglia. 
Într-atît de mari erau ignoranța și incapacitatea politică a publicului 
în asemenea privinţe; el acționa fără să cunoască faptele și fără să 
se îngrijească de vreo responsabilitate. Nu era, așadar, cîtuși de pu- 
ţin capabil să intervină într-un mod constant și eficace. lată prin- 
cipala cauză care a făcut ca relaţiile externe să cadă în mîinile 
puterii centrale; doar ea era în stare să le conducă, nu spun că întot- 
deauna în interesul public, cel mai adesea el nefiind consultat, dar 
cu o oarecare consecvență şi cu un oarecare bun-simţ. 

Vedeţi, domnilor, oricare ar fi unghiul sub care ni se prezintă is- 
toria politică a Europei în această epocă, fie că privirile noastre se 
îndreaptă asupra situaţiei interne a țărilor sau asupra relaţiilor dintre 
țări, fie că privim administrarea războiului, a justiției, a impozitelor, 
pretutindeni găsim aceeaşi trăsătură, pretutindeni remarcăm aceeași 

tendință spre centralizare, spre unitate, spre formarea și preponde- 
renta intereselor generale, a puterilor publice. Iată în ce constă ur- 
zeala tainică a secolului al XV-lea, acțiune care nu aduce încă nici 
un rezultat foarte vizibil, nici o revoluţie propriu-zisă în societate, 
dar care le pregătește pe toate. Vă voi arăta în continuare fapte de 
o altă natură, faptele morale, faptele care se raportează la dezvol- 
tarea spiritului uman, a ideilor generale. Vom întîlni și aici acelaşi 
fenomen şi vom ajunge la acelaşi rezultat. 

Voi începe printr-o ordine a faptelor care ne-a preocupat adesea 
şi care, sub cele mai diverse forme, a deţinut întotdeauna un loc 
important în istoria Europei, așadar cu faptele referitoare la Bise- 
rică. Pînă în secolul al XV-lea, nu am văzut în Europa idei genera- 
le puternice care să acționeze cu adevărat asupra maselor, în afara 
celor religioase. Am văzut că doar Biserica era învestită cu puterea 
de a le stabili, de a le promulga, de a le prescrie. Adesea, ce-i drept, 
s-au înregistrat tentative de independență, chiar de separare, şi Bi- 
serica a avut mult de luptat pentru a le învinge. Totuşi, pînă acum 
ea le-a învins, credințele respinse de Biserică nu au dobîndit o pu- 
tere generală și permanentă asupra spiritului popoarelor, albigenzii 
înşişi au fost striviți. Dezbinarea şi lupta au continuat în sînul Bise- 
ricii, dar fără vreun rezultat decisiv sau răsunător. La începutul seco- 
lului al XV-lea, se anunţă un fapt cu totul diferit; idei noi, o nevoie 
publică, mărturisită, de schimbare şi de reformă pun în mișcare 
însăși Biserica. Sfîrşitul secolului al XIV-lea și începutul secolului 
al XV-lea au fost marcate de marea schismă a Occidentului, rezul- 
tat al mutării Sfîntului Scaun la Avignon și al instaurării celor doi 
papi, unul la Avignon, altul la Roma. Lupta dintre cele două puteri 
papale se numește Marea Schismă a Occidentului. Ea începe în 
1378. În 1409, conciliul de la Pisa vrea să-i pună capăt, îi desti- 
tuie pe cei doi papi și numeşte un al treilea, pe Alexandru al V-lea. 
Departe de a se linişti, schisma se întețeşte: acum sînttrei papi în 
loc de doi. Dezordinea şi abuzurile sporesc. În 1414, conciliul de 
la Konstanz se adună, la cererea împăratului Sigismund. El îşi 
propune cu totul altceva decît să numească un alt papă: întreprinde 
reforma Bisericii. Mai întîi proclamă indisolubilitatea conciliului 
universal, superioritatea sa faţă de puterea papală; el încearcă să 
facă să prevaleze aceste principii în Biserică şi să înlăture posibi- 

litatea abuzurilor care s-au petrecut în ea, mai ales exacțiunile prin 
care curtea de la Roma își procura bani. Pentru a atinge acest scop, 
conciliul numeşte ceea ce noi am desemna drept o comisie de an- 
chetă, adică un colegiu reformator, compus din deputații conciliu- 
lui, de naționalități diferite; acest colegiu are obligaţia de a cerceta 
abuzurile care întinează Biserica, felul în care trebuie să fie reme- 
diate, şi sarcina de a adresa un raport conciliului care va aviza mij- 
loacele de execuţie. Dar în timp ce conciliul este ocupat cu acest 
lucru, i se pune întrebarea dacă el poate să înceapă reforma abu- 
zurilor fără participarea vizibilă a şefului Bisericii, fără confirmarea 
papei. Tendinţa negativă trece sub influenţa partidei romane, susți- 
nută de oameni oneşti și timizi; conciliul alege un nou papă, pe 
Martin al V-lea, în 1417. Papa are sarcina de a prezenta și el un plan 
de reformă a Bisericii. Acest plan nu este agreat și conciliul se des- 
tramă. În 1431, un nou conciliu se reuneşte la Basel, în același scop. 
El reia şi continuă lucrarea reformatoare a conciliului de la Kon- 
stanz, dar nu reuşeşte mai mult. Schisma izbucnește în interiorul 
adunării, ca și în întreaga creștinătate. Papa mută conciliul de la 
Basel la Ferrara, apoi la Florenţa. O parte a prelaţilor refuză să se 
supună papei şi rămîne la Basel; şi aşa cum odinioară existau doi 
papi, acum sînt două concilii. Cel de la Basel îşi continuă proiec- 
tele de reformă și își numește propriul papă în persoana lui Felix 
al V-lea; apoi, după cîtva timp, se mută la Lausanne și se dizolvă 
în 1449 fără să fi făcut nimic. 

Astfel, papalitatea iese învingătoare; ea rămîne în posesia cîm- 
pului de luptă şi a conducerii Bisericii: conciliul nu a putut să înde- 
plinească ceea ce inițiase, dar a făcut lucruri pe care nu le inițiase 
şi care îi supraviețuiesc. În momentul în care conciliul de la Basel 
eșuează în încercările sale de reformă, suveranii iau în stăpînire 
ideile pe care le-a proclamat, instituţiile pe care le-a recomandat. 
În Franţa, împreună cu decretele conciliului de la Basel, Carol al 
VII-lea face Pragmatica Sancţiune, pe care o proclamă la Bourges 
în 1438; ea consacră elecțiunea episcopilor, suprimarea annatelor 
şi înlăturarea principalelor abuzuri care pătrunseseră în Biserică. 
Pragmatica Sancţiune este declarată în Franţa lege de stat. În Ger- 
mania, dieta de la Mainz o adoptă în 1430 şi face din ea o lege a 

Sfîntului Imperiu Romano-German. Puterea temporală pare hotă- 
rîtă să împlinească ceea ce puterea spirituală a încercat fără succes. 

Din nou un eșec al proiectelor reformatoare. Aşa cum conciliul 
eşuase, şi Pragmatica Sancţiune eşuează; ea dispare foarte repede 
în Germania, dieta o abandonează în 1448 în virtutea unei negocieri 
cu Nicolae al V-lea. În 1516, Francisc I o abandonează și el şi îi sub- 
stituie concordatul său cu Leon al X-lea. Reforma prinților nu reu- 
şeşte în mai mare măsură decît cea a clerului. Dar să nu credeţi că 
ea a dispărut complet. Așa cum conciliul făcuse lucruri care i-au 
supraviețuit, şi Pragmatica Sancţiune are efecte care îi supraviețu- 
iesc şi care vor juca un rol important în istoria modernă. Principii- 
le conciliului de la Basel erau puternice și fecunde. Oameni superiori 
şi energici le adoptaseră și susținuseră. Jean de Paris, d! Ailly, Gerson 
şi un mare număr de oameni distinși din secolul al XV-lea s-au con- 
sacrat apărării lor. În zadar conciliul se dizolvă, în zadar Pragmatica 
Sancţiune este abandonată, căci doctrinele sale generale în privin- 
ţa conducerii Bisericii, a reformelor necesare, au prins rădăcini în 
Franța; s-au perpetuat, au trecut în parlamente, au devenit o opinie 
puternică şi au dat naștere mai întîi janseniștilor, apoi galicanilor. 
Toată această serie de principii şi de eforturi care tindeau să refor- 
meze Biserica, serie care începe cu conciliul de la Konstanz şi se 
încheie cu cele patru propoziții ale lui Bossuet, emană de la aceeași 
sursă și se îndreaptă către acelaşi scop; același fapt s-a transformat 
succesiv. În zadar tentativa de reformă legală din secolul al XV-lea 
a eșuat în Biserică — ea s-a înfăptuit totuşi de-a lungul civilizației, 
şi a exercitat în mod indirect, o influenţă imensă. 

Conciliile erau îndreptăţite să urmărească o reformă legală, căci 
doar ea putea să prevină o revoluţie. Aproape în același timp în care 
conciliul de la Pisa încerca să pună capăt Marii Schisme a Occi- 
dentului și în care conciliul de la Konstanz întreprindea reforma 
Bisericii, izbucneau cu violență în Boemia primele încercări de re- 
formă religioasă populară. Predicile şi progresele lui Jan Hus datea- 
ză din 1404, epocă în care el a început să predea la Praga. Iată deci 
două reforme care merg cot la cot. Una în chiar sînul Bisericii, în- 
treprinsă de însăși aristocrația ecleziastică, o reformă prudentă, stîn- 
jenită, timidă; cealaltă, în afara Bisericii, împotriva ei, o reformă 
violentă, pasionată. Lupta se dă între aceste două puteri, între aceste 

două proiecte. Conciliul îi aduce pe Jan Hus şi Ieronim din Praga 
la Konstanz și îi condamnă la ardere pe rug ca eretici şi revoluţio- 
nari. Aceste evenimente, domnilor, sînt perfect inteligibile astăzi; 
înțelegem foarte bine această simultaneitate a reformelor separate, 
una întreprinsă de cei care conduc, cealaltă de popoare, aflate în 
rivalitate şi totuși emanate de aceeași cauză şi tinzînd spre acelaşi 
scop, și, în definitiv, deşi aflate în război, contribuind la același 
rezultat. Acestea s-au petrecut în secolul al XV-lea. Reforma popu- 
lară a lui Jan Hus a fost momentan înăbușită; războiul husiţilor a 
izbucnit trei sau patru ani după moartea maestrului lor, el a durat 
foarte mult și a fost foarte violent; în fine, Imperiul a triumfat. Dar 
cum reforma conciliilor eşuase, cum scopul său nu fusese atins, 
reforma populară nu a încetat să fermenteze, a așteptat prima oca- 
zie și a găsit-o la începutul secolului al XVI-lea. Dacă reforma în- 
treprinsă de concilii ar fi fost condusă la bun sfîrşit, poate că reforma 
populară ar fi fost prevenită. Dar una sau cealaltă trebuia să reu- 
şească, întrucît coincidența lor dezvăluia o necesitate. 

Iată deci starea în care secolul al XV-lea a lăsat Europa în pri- 
vinţa credințelor religioase: o reformă aristocratică încercată fără 
succes, o reformă populară începută, înăbușită și mereu gata să re- 
apară. Dar nu sfera credințelor religioase confisca efervescenţa spiri- 
tului uman. De-a lungul secolului al XIV-lea, după cum știți cu toții, 
Antichitatea greacă și romană a fost, aşa zicînd, restaurată în Eu- 
ropa. Cunoaşteţi ardoarea cu care Dante, Petrarca, Boccaccio şi toți 
contemporanii lor cercetau manuscrisele greceşti și latine, le publi- 
cau, le răspîndeau, şi rumoarea, entuziasmul pe care le trezea cea 
mai măruntă descoperire în acest domeniu. În mijlocul acestei miş- 
cări a început în Europa o şcoală care a jucat în dezvoltarea spiri- 
tului uman un rol cu mult mai însemnat decît i se atribuie în mod 
obişnuit, școala clasică. Feriți-vă, domnilor, de a-i conferi acestui 
cuvînt sensul pe care i-l dăm astăzi. Era vorba atunci de complet 
altceva decît de un sistem şi de o dezbatere literară. Școala clasică 
a acelei epociera înflăcărată de admiraţie nu numai pentru scrieri- 
le anticilor, pentru Vergiliu și Homer, ci pentru întreaga societate 
antică, pentru instituţiile, opiniile, filozofia ei, precum şi pentru li- 
teratura ei. Antichitatea era, trebuie să convenim, sub raport poli- 
tic, filozofic, literar, cu mult superioară Europei secolelor al XIV-lea 

şi al XV-lea. Nu e de mirare deci că a exercitat o atît de mare in- 
fluenţă şi că majoritatea spiritelor cultivate, active, elegante, difici- 
le au fost dezgustate de moravurile primitive, ideile confuze, formele 
barbare ale vremii lor, consacrîndu-se cu pasiune studiului şi aproape 
unui cult al unei societăți în egală măsură mai ordonată şi mai dez- 
voltată. Astfel s-a format această școală de liber-cugetători care apa- 
re de la începutul secolului al XV-lea și în care se reunesc prelați, 
jurisconsulți, erudiți. 

În chiar timpul acestei mișcări se desfăşoară cucerirea Constan- 
tinopolului de către turci, căderea Imperiului de Răsărit, invazia 
grecilor fugari în Italia. Ei aduc aici o nouă cunoaştere a Antichi- 
tăţii, numeroase manuscrise, mii de noi mijloace de a studia civi- 
lizaţia antică. Înţelegeți fără greutate ce spor de admiraţie şi ardoare 
anima școala clasică. Pentru înalta ierarhie bisericească, mai ales 
în Italia, era vremea dezvoltării celei mai strălucitoare, nu din per- 
spectiva puterii politice propriu-zise, ci din aceea a luxului, a bo- 
găţiei, orgolioasă, ea se lăsa în voia tuturor plăcerilor unei civilizații 
sleite, leneșe, elegante, licenţioase, avînd gustul literelor, artelor, des- 
fătărilor sociale şi materiale. Priviţi felul de viață al oamenilor care 
au jucat un mare rol politic şi literar în acea epocă, al cardinalului 
Bembo, de exemplu: veţi fi surprinși de acest amestec de sibaritism 
şi dezvoltare intelectuală, de moravuri excitate și de ascuţime a spi- 
ritului. Am crede, într-adevăr, atunci cînd parcurgem această epocă, 
atunci cînd asistăm la spectacolul ideilor sale, la starea relaţiilor so- 
ciale, am crede că trăim în mijlocul secolului al XVIII-lea francez. 
Același gust pentru mobilitatea inteligenței, pentru ideile noi, pen- 
tru o viaţă dulce, agreabilă; aceeaşi apatie, aceeași licenţiozitate, 
aceeași lipsă, fie de energie politică, fie de credinţe morale, însoțită 
de o sinceritate și o activitate a spiritului cu totul singulare. Literaţii 
din secolul al XV-lea sînt față de marii prelați în aceeași relație ca 
oamenii de litere şi filozofii din secolul al XVIII-lea cu marii se- 
niori: ei au cu toții aceleași opinii, aceleaşi moravuri, trăiesc pașnic 
împreună și nu se preocupă de răsturnările care se petrec în jurul 
lor. Prelaţii din secolul al XV-lea, începînd cu cardinalul Bembo, 
nu-i prevedeau cu siguranță pe Luther și Calvin, tot astfel cum oa- 
menii de curte nu prevedeau Revoluţia franceză. Situaţia era totuşi 
asemănătoare. 

Trei mari fapte ni se înfăţişează, așadar, în acea epocă, în or- 
dinea morală: pe de o parte, o reformă ecleziastică încercată de 
Biserica însăși, pe de alta, o reformă religioasă populară; în fine, 
o revoluţie intelectuală care formează o şcoală a liber-cugetători- 
lor. Şi toate aceste metamorfoze se pregătesc în mijlocul celei mai 
mari schimbări politice care s-a produs vreodată în Europa, în mij- 
locul acţiunii de centralizare a popoarelor și a guvernărilor. 

Şi asta nu e tot: este de asemenea timpul celei mai mari activi- 
tăți exterioare a oamenilor; este un timp al călătoriilor, al explo- 
rărilor, al descoperirilor, al invențiilor de tot felul. Este timpul marilor 
expediţii ale portughezilor de-a lungul coastelor Africii, al desco- 
peririi trecerii pe la Capul Bunei Speranţe de către Vasco da Gama, 
al descoperirii Americii de către Cristofor Columb, al uimitoarei ex- 
tinderi a comerțului european. Mii de noi invenții izbucnesc; altele, 
deja cunoscute, dar într-un cerc restrîns, dobîndesc popularitate și 
o folosință frecventă. Praful de puşcă schimbă sistemul de război; 
busola schimbă sistemul navigaţiei. Pictura în ulei se dezvoltă și 
împodobește Europa cu capodopere artistice. Gravura pe aramă, 
inventată în 1460, le multiplică şi le răspîndește. În fine, între 1436 
şi 1452 a fost inventată imprimeria; imprimeria, textul atîtor decla- 
maţii, atîtor locuri comune, ale cărei merite şi efecte nu vor fi epui- 
zate niciodată de vreun loc comun sau de vreo declamaţie. 

Vedeţi, domnilor, care sînt măreţia şi activitatea acestui secol; 
măreție încă puţin vizibilă, activitate ale cărei rezultate nu sînt încă 
la îndemîna oamenilor. Reformele furtunoase par să eșueze; guver- 
nele își consolidează puterea; popoarele se liniștesc. S-ar spune că 
societatea nu se pregăteşte decît pentru a se bucura de o ordine mai 
bună, în sînul unui progres mai rapid. Dar puternicele revoluții ale 
secolului al XVI-lea bat la uşă. Şi tocmai secolul al XV-lea este 
cel care le-a pregătit. Ele vor face obiectul următoarei noastre lecţii. 

Obiectul lecţiei. Dificultatea de a deosebi faptele generale în istoria mo- 
dernă. Tabloul Europei în secolul al XVI-lea. Pericolul generalizărilor gră- 
bite. Cauze diferite atribuite Reformei. Caracterul ei dominant este revolta 
spiritului uman împotriva puterii absolute în ordinea intelectuală. Dovezi 
ale acestui fapt. Destinul Reformei în diferite ţări. Partea slabă a Refor- 
mei. lezuiţii. Analogia dintre revoluţia societă ţii religioase și cea a socie- 
tății civile. 


Domnilor, 

Am deplorat adesea dezordinea, haosul societății europene; ne-am 
plîns de dificultatea de a înţelege şi de a descrie o societate atît de 
dispersată, de incoerentă, de dizolvată. Am așteptat, am invocat 
cu răbdare timpul intereselor generale, al ordinii, al unităţii sociale. 
Ajungem la el; intrăm în epoca în care totul se rezumă în fapte ge- 
nerale, în idei generale, în epoca ordinii și a unităţii. Întîlnim aici 
o dificultate de alt gen. Pînă acum ne-a fost greu să legăm între 
ele faptele, să le coordonăm, să percepem ce aveau ele în comun, 
să discernem vreun ansamblu. Dimpotrivă, în Europa modernă 
totul are o coerenţă; toate elementele, toate incidentele vieţii sociale 
se modifică, acționează şi reacționează unele asupra celorlalte; re- 
laţiile dintre oameni sînt mult mai numeroase, mult mai compli- 
cate: la fel se întîmplă și cu relaţiile lor cu guvernarea statului, cu 
relaţiile statelor între ele, cu toate ideile şi acţiunile spiritului uman. 
În vremurile pe care le-am parcurs, numeroase fapte se petreceau 
izolate, străine, fără influență reciprocă. Astăzi nu mai există izo- 
lare; toate lucrurile se ating, se intersectează, se modifică prin atin- 
gere. Există oare ceva mai dificil decît să percepi unitatea adevărată 
într-o astfel de diversitate, să determini direcția unei mişcări atît 
de ample şi de complexe, să rezumi această prodigioasă cantita- 
te de elemente diverse şi strîns legate între ele, să fixezi în sfîrşit 
faptul general, dominant, care rezumă o serie lungă de fapte, care 

caracterizează o epocă, care este expresia fidelă a influenței sale, 
a rolului său în istoria civilizației? 

Vă veţi da seama dintr-o privire de dimensiunea acestei difi- 
cultăți în marele eveniment de care trebuie să ne ocupăm astăzi. 

Am întîlnit, în secolul al XII-lea, un eveniment a cărui origine, 
dacă nu şi natură, era religioasă: cruciadele. În pofida măreției 
evenimentului, în pofida duratei sale lungi, în pofida varietăți inci- 
dentelor pe care le-a adus o dată cu sine, ne-a fost destul de uşor 
să-i discernem caracterul general, să determinăm cu o oarecare pre- 
cizie unitatea şi influența lui. Astăzi trebuie să ne ocupăm de revo- 
luţia religioasă din secolul al XVI-lea, de Reformă, după cum o 
numim de obicei. Fie-mi îngăduit să spun în trecere că voi folosi 
cuvîntul reformă ca pe un cuvînt simplu și convenţional, ca sino- 
nim al revoluției religioase şi fără să-i ataşez vreo judecată. Vedeţi 
dinainte, domnilor, cît este de dificil să recunoaștem adevăratul ca- 
racter al acestei mari crize, să spunem într-un mod general ce a fost 
ea şi ce a făcut. 

Trebuie să căutăm acest caracter între începutul secolului al 
XVI-lea şi mijlocul secolului al XVII-lea, fiindcă în această peri- 
oadă este cuprinsă, ca să spunem așa, viața evenimentului, în această 
perioadă s-a născut și a luat el sfîrșit. Toate evenimentele istorice, 
domnilor, au într-o oarecare măsură o carieră determinată; conse- 
cințele lor se prelungesc la infinit; ele ţin de întregul trecut, de în- 
tregul viiitor, dar nu este mai puțin adevărat că au o existenţă proprie 
şi limitată, că se nasc, cresc, umplu cu dezvoltarea lor o anumită 
parte a duratei, apoi intră în declin și se retrag de pe scenă pentru 
a face loc unui eveniment nou. 

Contează prea puţin data pe care o fixăm pentru originea Re- 
formei; putem lua anul 1520, cînd Luther a ars public la Wittenberg 
bula lui Leon al X-lea care îl condamna, şi s-a separat astfel ofi- 
cial de Biserica romană. La drept vorbind, viața Reformei este cu- 
prinsă între această epocă şi mijlocul secolului al XVII-lea, anul 
1648, data încheierii tratatului de la Westfalia. Şi iată dovada. Pri- 
mul şi cel mai mare efect al revoluţiei religioase a fost acela de a 
crea în Europa două categorii de state, statele catolice şi statele pro- 
testante, de a le pune faţă în față şi de a angaja între ele o luptă. Cu 
multe vicisitudini, această luptă a durat de la începutul secolului al 

XVI-lea pînă la mijlocul secolului al XVII-lea. Prin tratatul de la 
Westfalia, în 1648, statele catolice şi statele protestante s-au recu- 
noscut în sfîrșit reciproc, au consimţit la existenţa lor reciprocă şi 
şi-au promis să trăiască în pace împreună, trecînd peste diferența 
de religie. Începînd din 1648, diferenţa de religie a încetat să fie 
principiul dominant al clasificării statelor, al politicii lor externe, 
al relaţiilor, al alianțelor lor. Pînă în această perioadă, în pofida va- 
riaţiilor mari, Europa era esențialmente împărțită în liga catolică 
şi liga protestantă. După tratatul de la Westfalia, această distincţie 
a dispărut: statele se aliază sau se împart în funcţie de cu totul alte 
considerente decît credințele religioase. Aici se opreşte, așadar, ro- 
lul dominant, vreau să spun cariera Reformei, deşi consecinţele ei 
nu au încetat să se dezvolte. 

Să parcurgem acum cu pași mari această carieră şi, fără să fa- 
cem nimic mai mult decît să numim evenimente şi oameni, să in- 
dicăm ce conţine ea. Veţi vedea prin această singură indicație, prin 
această nomenclatură austeră și incompletă, dificultatea de a re- 
zuma o serie de fapte atît de variate, atît de complexe, de a le rezuma 
într-un fapt general, de a determina care este adevăratul caracter 
al revoluţiei religioase din secolul al XVI-lea, de a-i atribui rolul 
în istoria civilizaţiei noastre. 

În momentul în care izbucnește Reforma, ea cade, ca să spunem 
așa, în mijlocul unei mari crize politice, al luptei dintre Francisc I 
şi Carol Quintul, dintre Franţa şi Spania; luptă începută mai întîi 
pentru stăpînirea Italiei, apoi pentru cea a Sfîntului Imperiu Ro- 
mano-German, în sfîrşit pentru dominație în Europa. Este momen- 
tul în care casa de Austria se ridică și dobîndește supremaţia în 
Europa. Este şi momentul în care Anglia, prin Henric al VIII-lea, 
intervine în politica de pe continent în mod mult mai regulat, per- 
manent și extensiv decît o făcuse pînă atunci. 

Să urmărim cursul secolului al XVI-lea în Franţa. El este domi- 
nat de marile războaie religioase dintre protestanți și catolici; ele 
devin mijlocul, ocazia unei noi tentative a marilor seniori de a re- 
cuceri puterea care le scăpa printre degete şi de a domina regalita- 
tea. lată în ce constă sensul politic al războaielor noastre religioase, 
al Ligii, al luptei familiei Guise împotriva casei Valois, luptă care 
se termină prin înscăunarea lui Henric al IV-lea. 

În Spania, la mijlocul domniei lui Filip al II-lea, izbucneşte re- 
voluţia Provinciilor Unite. Inchiziția şi libertatea civilă şi religioasă 
sînt în război, aici, în numele ducelui de Alba și al prinţului de Ora- 
nia. În timp ce libertatea triumfă în Olanda prin perseverență şi dis- 
cernămînt, ea este distrusă în interiorul Spaniei, unde prevalează 
puterea absolută, laică și ecleziastică. 

În Anglia, domnia Mariei şi domnia Elisabetei; lupta Elisabetei, 
conducătoarea protestantismului, împotriva lui Filip al II-lea. Înscău- 
narea lui Iacob Stuart pe tronul Angliei; începutul marilor dispu- 
te dintre regalitate şi poporul englez. 

Cam în aceeaşi vreme, în nord, crearea noilor puteri. Suedia este 
ridicată de Gustav Vasa, în 1523. Prusia este creată prin seculari- 
zarea Ordinului teutonic. Puterile din nord capătă în politica euro- 
peană un loc pe care nu-l ocupaseră pînă atunci şi a cărui importanță 
se va manifesta în curînd în Războiul de Treizeci de Ani. 

Revin la Franţa. Domnia lui Ludovic al XIII-lea; cardinalul Ri- 
chelieuschimbă administraţia internă a Franței; relaţiile sale cu Ger- 
mania și sprijinul acordat partidului protestant. În Germania, în 
timpul ultimei părți a secolului al XVI-lea, lupta împotriva turcilor; 
la începutul secolului al XVII-lea, Războiul de Treizeci de Ani, cel 
mai mare eveniment al Europei Centrale moderne; Gustav Adolf, 
Wallenstein, Tilly, ducele de Braunschweig, ducele de Weimar, cele 
mai mari nume pe care le-a pronunțat Germania pînă atunci. 

În aceeași epocă, în Franţa, înscăunarea lui Ludovic al XIV-lea; 
începutul Frondei. În Anglia, izbucnirea revoluţiei care l-a detronat 
pe Carol I. 

Vedeţi, nu mă refer decît la cele mai mari evenimente ale isto- 
riei, evenimente de care a auzit toată lumea; vedeți cît de numeroa- 
se sînt, le vedeţi varietatea, importanţa. Dacă vom căuta evenimente 
de o altă natură, evenimente mai puţin aparente şi care se rezumă 
mai puțin în nume proprii, vom constata că această epocă le conține 
în egală măsură. Este timpul celor mai mari schimbări în instituțiile 
politice ale aproape tuturor popoarelor, timpul în care monarhia 
pură prevalează în majoritatea marilor state, în timp ce Olanda de- 
vine cea mai puternică republică a Europei, iar în Anglia monar- 
hia constituțională triumfă definitiv sau aproape definitiv. În Biserică, 
este vremea în care vechile ordine monastice își pierd aproape orice 

putere politică şi sînt înlocuite printr-un ordin nou, cu un alt carac- 
ter şi a cărui importanță, poate pe nedrept, o depășește cu mult pe 
a lor, iezuiţii. În aceeași epocă conciliul de la Trento şterge şi ulti- 
mele urme ale influenţei conciliilor de la Konstanz şi Basel şi asi- 
gură triumful definitiv al curţii de la Roma în ordinea ecleziastică. 
Părăsiți acum Biserica; aruncaţi o privire asupra filozofiei, asupra 
liberei cariere a spiritului uman: doi oameni ni se înfăţişează, Ba- 
con și Descartes, autorii celei mai mari revoluții filozofice pe care 
a cunoscut-o lumea modernă, şefii celor două școli care își dispută 
supremaţia. Este și vremea afirmării literaturii italiene, timpul în 
care încep literatura franceză și literatura engleză. În sfîrşit, este 
timpul fondării marilor colonii şi al celor mai active dezvoltări ale 
sistemului comercial. 

Astfel, domnilor, din orice punct de vedere aţi considera această 
epocă, evenimentele politice, ecleziastice, filozofice, literare sînt 
în cel mai mare număr, mai variate și mai importante decît în toate 
secolele care au precedat-o. Activitatea spiritului uman se mani- 
festă în toate sensurile, în relaţiile dintre oameni, în relaţiile lor cu 
puterea, în relaţiile statelor, în munca pur intelectuală; într-un cu- 
vînt, este vremea marilor oameni şi a marilor fapte. Şi în cadrul aces- 
tei perioade, revoluţia religioasă de care ne ocupăm este cel mai 
mare eveniment, este faptul dominant al epocii, faptul care îi dă 
numele, care îi determină caracterul. Printre atîtea cauze atît de 
puternice, care au jucat un rol atît de mare, Reforma este cea mai 
puternică, cea la care au condus toate celelalte, care le-a modifi- 
cat pe toate, sau a fost ea însăși modificată de ele. Astfel încît ceea 
ce avem de făcut astăzi este să caracterizăm cu îndreptățire, să 
rezumăm cu precizie evenimentul care le-a dominat pe toate cele- 
lalte în acest timp al celor mai mari evenimente, cauza care a făcut 
mai mult decît toate celelalte în aceste vremuri ale marilor cauze. 

Înţelegeţi lesne cît e de dificil să aducem fapte atît de diverse, 
atît de extinse şi atît de strîns unite la o adevărată unitate istorică. 
Trebuie s-o facem totuși: o dată petrecute evenimentele, o dată 
devenite istorie, ceea ce contează, ceea ce omul caută mai ales sînt 
faptele generale, înlănțuirea dintre cauze și efecte. Aici se află par- 
tea nemuritoare a istoriei, cea la care toate generaţiile au nevoie să 
asiste pentru a înţelege trecutul şi pentru a se înțelege pe ele însele. 

Această nevoie de generalitate, de rezultat rațional este cea mai 
puternică şi cea mai glorioasă dintre toate nevoile intelectuale; dar 
trebuie să ne ferim să o satisfacem prin generalizări incomplete și 
pripite. Nimic mai tentant decît să te laşi în voia plăcerii de a fixa 
imediat şi de la prima vedere caracterul general, rezultatele perma- 
nente ale unei epoci, ale unui eveniment. Spiritul uman este, ca și 
voința umană, întotdeauna grăbit să acționeze, nerăbdător cu obsta- 
colele, avid de libertate și de concluzii; el uită bucuros faptele care 
îl presează și îl stînjenesc; dar uitîndu-le, nu le distruge, şi ele sub- 
zistă ca să-l convingă de eroare într-o bună zi şi ca să-l condamne. 
Nu există pentru spiritul uman, domnilor, decît un mijloc de a scăpa 
de acest pericol: acela de a epuiza curajos, cu răbdare, studiul fap- 
telor, înainte de a generaliza şi de a conchide. Faptele sînt pentru 
gîndire ceea ce regulile moralei sînt pentru voință. Ea este obliga- 
tă să le cunoască, să le poarte greutatea; și numai atunci cînd și-a 
satisfăcut această datorie, cînd i-a măsurat toată importanța, numai 
atunci îi este permis să-și desfășoare aripile şi să-şi ia zborul spre 
regiunea înaltă de unde va vedea toate lucrurile în ansamblul şi re- 
zultatele lor. Dacă ea vrea să urce prea repede și fără să ia cunoş- 
tință de întregul teritoriu pe care îl va avea de contemplat de aici, 
şansa de eroare și de cădere este incalculabilă. Este ca într-un calcul 
de cifre unde o primă eroare atrage altele la infinit. La fel în isto- 
rie, dacă la început nu s-a ţinut cont de toate faptele, dacă am dat 
frîu liber generalizării pripite, este imposibil să anticipăm rătăcirile 
spre care vom fi conduși. 

Domnilor, vă previn într-o oarecare măsură asupra lucrurilor 
cu care mă îndeletnicesc. Nu am făcut și nu am putut face în acest 
curs decît încercări de generalizare, rezumate generale de fapte pe 
care nu le-am studiat îndeaproape și în ansamblu. Ajungînd acum 
la o epocă în care această acţiune este mult mai dificilă decît în 
oricare alta, în care şansele de eroare sînt mai mari, am crezut că 
trebuie să vă pun în gardă în legătură cu propriul meu demers. Ast- 
fel, îl voi urma și voi încerca, în privinţa Reformei, ceea ce am făcut 
cu alte evenimente; voi încerca să recunosc faptul dominant, să-i 
descriu caracterul general, să spun, într-un cuvînt, care sînt locul 
Şi rolul acestui mare eveniment în civilizaţia europeană. 


222 ISTORIA CIVILIZAŢIEI ÎN EUROPA 


Vă amintiţi unde am lăsat Europa la sfîrșitul secolului al XV-lea. 
Am văzut, în cursul lui, două mari tentative de revoluţie sau de re- 
formă religioasă: o tentativă de reformă legală prin concilii, o ten- 
tativă de reformă revoluţionară a husiţilor în Boemia; le-am văzut 
eşuînd şi pe una, și pe cealaltă; și totuși, am recunoscut că eveni- 
mentul era imposibil de înăbușit, că el trebuia să se reproducă sub 
o formă sau alta, că ceea ce încercase secolul al XV-lea va împlini 
inevitabil secolul al XVI-lea. Nu voi povesti cîtuși de puțin detaliile 
revoluţiei religioase din secolul al XVI-lea; le consider cunoscute 
de aproape toată lumea; nu mă interesează decît influenţa ei gene- 
rală asupra destinului omenirii. 

Cînd au fost cercetate cauzele care determinaseră acest mare 
eveniment, adversarii Reformei l-au atribuit unor accidente, unor 
nenorociri din cursul civilizaţiei, faptului că, de exemplu, vînzarea 
indulgențelor fusese încredințată dominicanilor, ceea ce îi făcuse 
geloşi pe augustinieni: Luther era un augustinian; așadar, aici se 
afla motivul determinant al Reformei. Alții au atribuit-o ambiţiei 
suveranilor, rivalității lor cu puterea ecleziastică, avidităţii nobi- 
lilor laici care voiau să pună stăpînire pe bunurile Bisericii. S-a vrut 
astfel să se explice revoluţia religioasă doar prin latura rea a oame- 
nilor şi a problemelor omenești, prin interesele private şi pasiu- 
nile personale. 

Pe de altă parte, partizanii, adepţii Reformei au încercat să o 
explice doar prin nevoia de a reforma cu adevărat abuzurile exis- 
tente în Biserică; ei au prezentat-o ca pe o redresare a doleanţelor 
religioase, ca pe o tentativă concepută și executată cu unicul scop 
de a reconstitui o Biserică pură, Biserica inițială. Nici una, nici 
cealaltă dintre aceste explicaţii nu îmi pare fundamentată. Cea de-a 
doua conţine mai mult adevăr decît prima, cel puţin ea este mai 
cuprinzătoare, mai potrivită cu dimensiunea şi importanţa eveni- 
mentului; totuşi, nu o cred nici pe aceasta exactă. În opinia mea, 
Reforma nu a fost nici un accident, rezultatul unei mari întîmplări, 
al vreunui interes personal, nici o simplă perspectivă de ameliora- 
re religioasă, fructul unei utopii în privința umanității și a adevăru- 
lui. Ea a avut o cauză mai puternică decît toate acestea şi care 
domină toate cauzele particulare. Ea a fost un mare elan de libertate 
al spiritului uman, o nouă nevoie de a gîndi, de a judeca liber, pe 

cont propriu, doar cu faptele sale, faptele şi ideile pe care pînă acum 
Europa le primea sau era obligată să le primească din mîinile auto- 
rităţii. Este o mare încercare de eliberare a gîndirii umane, şi, ca 
să spunem lucrurilor pe nume, o revoltă a spiritului uman împotri- 
va puterii absolute în ordinea spirituală. Aceasta este, după mine, 
caracteristica adevărată, caracteristica generală și dominantă a Re- 
formei. 

Cînd privim care era în acea epocă, pe de o parte, starea spiri- 
tului uman, pe de altă parte, cea a puterii spirituale, a Bisericii, care 
guverna spiritul uman, iată dublul fapt care ne frapează. 

De partea spiritului uman, mai multă activitate, mai multă sete 
de. dezvoltare şi de dominație decît simţise el vreodată. Această acti- 
vitate nouă era rezultatul cauzelor diverse care se acumulau de se- 
cole. De secole întregi, ereziile apăreau, ocupau un anumit loc și 
cădeau apoi, fiind înlocuite de altele; de secole întregi, opiniile filo- 
zofice aveau același curs ca şi ereziile. Acţiunea spiritului uman, 
fie în sfera religioasă, fie în sfera filozofică, se acumulase din seco- 
lul al XI-lea în secolul al XVI-lea; venise momentul în care tre- 
buia să existe un rezultat. În plus, toate mijloacele de instrucție, 
create sau favorizate în sînul Bisericii înseși, îşi aduceau roadele 
lor. Se creaseră şcoli; din aceste școli ieşiseră oameni care ştiau 
ceva; numărul lor crescuse din zi în zi. Acești oameni voiau să gîn- 
dească în sfîrşit prin ei înșiși şi în contul lor, pentru că se simțeau 
mai puternici decît fuseseră vreodată. În sfîrşit, se petrecuse o reîn- 
tinerire a spiritului uman prin restaurarea Antichității, al cărei mers 
şi ale cărei efecte vi le-am descris în ultima noastră întîlnire. 

Toate aceste cauze laolaltă îi imprimau gîndirii, la începutul se- 
colului al XVI-lea, o mișcare foarte energică, o imperioasă nevoie 
de progres. 

Situaţia guvernării spiritului uman, a puterii spirituale, era com- 
plet diferită; ea căzuse într-o stare de inerție, într-o stare staționară. 
Creditul politic al Bisericii, al curţii de la Roma era foarte diminuat, 
societatea europeană nu îi mai aparținea; ea trecuse sub dominaţia 
guvernărilor laice. Totuşi, puterea spirituală îşi păstra toate preten- 
tiile, toată strălucirea, toată importanţa ei exterioară. I se întîmpla 
ceea ce li s-a întîmplat nu doar o dată vechilor guvernări: majorita- 
tea plîngerilor care i s-au adus aproape că nu mai erau fundamen- 

tate. Nu este adevărat că în secolul al XVI-lea curtea de la Roma 
a fost foarte tiranică; nu este adevărat că abuzurile propriu-zise au 
fost acolo mai numeroase și mai revoltătoare decît în alte vremuri. 
Dimpotrivă, poate că niciodată guvernarea ecleziastică nu fusese 
mai ușoară, mai tolerantă, mai dispusă să lase să treacă orice cu 
vederea, numai să nu fie pusă ea la îndoială, cu condiţia să i se 
recunoască, chiar dacă erau inactive, aproximativ toate drepturile 
de care beneficiase pînă atunci, să i se asigure aceeași existență, 
să i se plătească aceleaşi tributuri. Ar fi lăsat cu plăcere în pace spi- 
ritul uman, dacă acesta ar fi procedat la fel în ceea ce o privea. Dar 
tocmai cînd guvemnările sînt mai puţin puternice, cînd fac mai puţin 
rău, atunci sînt atacate, pentru că atunci este posibil, înainte nu era 
cu putinţă. f 

Este deci evident, prin simpla examinare a stării spiritului uman 
în această epocă şi a stării guvernării sale, că Reforma a trebuit să 
aibă drept caracteristică, repet, un elan de libertate, o mare revoltă 
a inteligenţei umane. Aici se află, fără îndoială, cauza care planează 
deasupra tuturor celorlalte, cauză superioară tuturor intereselor, fie 
ale naţiunilor, fie ale suveranilor, superioară și nevoii reformelor pro- 
priu-zise, nevoii de redresare a doleanţelor oamenilor din această 
epocă. 

Presupun că după primii ani ai Reformei, după ce și-a desfășurat 
toate pretenţiile, după ce şi-a articulat toate doleanţele, presupun că 
dintr-o dată puterea spirituală a căzut de acord în privinţa lor şi a 
spus: „Ei bine, fie, reformez tot, revin la o ordine mai legală, mai 
religioasă. Suprim persecuțiile, arbitrarul, tributurile; chiar şi în 
materie de credinţe, modific, explic, mă întorc la sensul inițial. Dar 
redresînd astfel toate reproșurile, îmi voi păstra poziția; voi guver- 
na, ca odinioară, spiritul uman, cu aceeași putere, cu aceleaşi drep- 
turi.“ Înseamnă oare că revoluţia religioasă s-a mulțumit cu acest 
preţ și și-a oprit cursul? Nu cred deloc acest lucru; sînt absolut con- 
vins că ea şi-a continuat cariera şi că, după ce a cerut Reforma, urma 
să pretindă libertatea. Criza din secolul al XVI-lea nu era doar re- 
formatoare, ea era esențialmente revoluționară. Este imposibil să 
eliminăm acest caracter al ei, meritele şi viciile ei; ea a avut toate 
aceste efecte. 

Să aruncăm o privire asupra destinului Reformei; să vedem ce 
a făcut, mai ales şi înainte de toate, în diferitele ţări în care s-a dez- 

voltat. Să observăm că ea s-a dezvoltat în situaţii foarte diferite, 
în mijlocul unor şanse foarte inegale; dacă găsim că, în pofida 
diversității situațiilor, în pofida inegalității șanselor, ea a urmat pre- 
tutindeni un anumit scop, a obținut un anumit rezultat, a păstrat 
un anumit caracter, va fi evident că acest caracter, care va fi depășit 
toate diferenţele de situaţie, toate inegalităţile de şansă, trebuie să 
fie caracterul fundamental al evenimentului, că acest rezultat tre- 
buie să fie cel pe care îl urmărea în mod esenţial. 

Ei bine, pretutindeni unde revoluţia religioasă a secolului al 
XVI-lea a prevalat, dacă nu a înfăptuit eliberarea completă a spiri- 
tului uman, cel puţin i-a asigurat o creștere nouă și importantă a 
libertăţii. Ea a lăsat fără îndoială gîndirea supusă tuturor șanselor 
de libertate sau riscurilor de servitute ale instituţiilor politice; dar 
a abolit sau a dezarmat puterea spirituală, guvernarea sistematică 
şi redutabilă a gîndirii. Acesta este rezultatul pe care l-a atins Re- 
forma în cadrul combinațiilor celor mai diverse. În Germania, 
exista foarte puţină libertate politică sau nu exista deloc; Refor- 
ma nu a introdus-o cîtuși de puţin; ea mai degrabă a întărit decît a 
slăbit puterea prinților; a fost mai degrabă contrară instituţiilor li- 
bere ale Evului Mediu decît favorabilă dezvoltării lor. Totuşi, ea 
a provocat şi a întreținut în Germania o libertate de gîndire mai 
mare poate decît oriunde în altă parte. Și în Danemarca, o ţară unde 
domina puterea absolută, care pătrunsese în instituţiile municipale, 
ca şi în instituţiile generale ale statului, prin influența Reformei 
gîndirea s-a eliberat și se exercită liber în toate profesiile. În Olan- 
da, într-o republică, în Anglia, sub monarhia constituţională și în 
pofida unei tiranii religioase mult timp foarte dură, emanciparea 
spiritului uman s-a înfăptuit în egală măsură. În sfîrșit, în Franța, 
în situaţia Care părea cea mai puţin favorabilă efectelor revoluţiei 
religioase, într-o ţară în care ea a fost învinsă, chiar și aici ea a fost 
un principiu de independență și de libertate intelectuală. Pînă în 
1685, adică pînă la revocarea edictului din Nantes, Reforma a ob- 
ținut în Franţa o existență legală. În timpul acestui lung interval 
de timp, ea a scris, a discutat, şi-a provocat adversarii să scrie, să 
discute cu ea. Acest unic fapt, acest război al pamfletelor, al con- 
ferinţelor, între vechile și noile opinii, a răspîndit în Franţa o li- 
bertate mult mai reală, mult mai activă decît se crede îndeobşte; 

libertate care a jucat în favoarea ştiinţei, a moralității, a onoarei cle- 
rului francez, ca şi în folosul gîndirii în general. Aruncaţi-vă o pri- 
vire, domnilor, asupra convorbirilor lui Bossuet cu Claude, asupra 
întregii polemici religioase a acestei epoci și întrebaţi-vă dacă Lu- 
dovic al XIV-lea ar fi suportat, în oricare altă privință, un aseme- 
nea grad de libertate. În Franţa, în secolul al XVII-lea, cea mai mare 
libertate s-a manifestat între Reformă și partidul opus. Gîndirea re- 
ligioasă a fost atunci mult mai îndrăzneață, ea a tratat problemele 
cu mai multă sinceritate decît a făcut-o gândirea politică a lui Fénelon 
însuși în Peripețiile lui Telemah. Această situaţie nu a luat sfirşit 
decît o dată cu revocarea edictului din Nantes. Or, din 1685 pînă 
la manifestarea spiritului uman din secolul al XVIII-lea nu sînt nici 
patruzeci de ani, iar influența revoluţiei religioase în favoarea liber- 
tăţii intelectuale abia încetase cînd a început influența revoluției 
filozofice. 

Vedeţi, domnilor: pretutindeni unde a pătruns Reforma, pretu- 
tindeni unde ea a jucat un rol important, victorioasă sau învinsă, 
ea a avut ca rezultat general, dominant, constant un imens progres 
în activitatea şi libertatea gîndirii, spre emanciparea spiritului uman. 

Şi nu numai că Reforma a avut acest rezultat, dar ea s-a mulțu- 
mit cu el; acolo unde l-a obținut, ea nu a căutat vreun altul, în aseme- 
nea măsură se afla aici însuşi fondul evenimentului, caracterul său 
iniţial şi fundamental. Astfel, în Germania, departe de a pretinde 
libertatea politică, ea a acceptat, nu chiar servitutea politică, ci ab- 
sența libertăţii. În Anglia, ea a aprobat constituirea ierarhică a cleru- 
lui și prezența unei Biserici atît de abuzive cum nu a fost niciodată 
Biserica romană, şi mai puţin independentă. De ce Reforma, atît 
de pasionată, atît de încordată, în anumite privinţe, s-a arătat aici 
atît de uşoară, atît de suplă? Pentru că obținea faptul general la care 
tindea, abolirea puterii spirituale, eliberarea spiritului uman. Repet: 
acolo unde şi-a atins acest scop, Reforma s-a acomodat cu toate 
regimurile, cu toate situaţiile. 

Să facem acum contradovada acestei examinări; să vedem ce 
s-a întîmplat în ţările în care revoluţia religioasă nu a pătruns, unde 
ea a fost înăbușită de foarte timpuriu, unde nu a putut deloc să se 
dezvolte. Istoria răspunde că acolo spiritul uman nu a fost elibe- 
rat: două ţări mari, Spania şi Italia, pot să ateste acest lucru. În timp 


LECȚIA A DOUĂSPREZECEA 227 


ce, în părţile Europei în care Reforma a ocupat un loc important, 
spiritul uman a dobîndit, în ultimele trei secole, o activitate, o liber- 
tate pînă atunci necunoscute, acolo unde ea nu a pătruns, el a căzut, 
în aceeași epocă, în apatie şi inerție; astfel încît dovada și contra- 
dovada au fost făcute, ca să spunem așa, simultan şi au dat acelaşi 
rezultat. 

Elanul gîndirii, abolirea puterii absolute în ordinea spirituală, 
aceasta este deci caracteristica esenţială a Reformei, rezultatul ge- 
neral al influenței ei, faptul dominant al destinului ei. 

Spun faptul, şi o spun în mod intenţionat. Emanciparea spiri- 
tului uman a fost într-adevăr, în cursul Reformei, un fapt mai de- 
grabă decît un principiu, un rezultat mai mult decît o intenţie. 
Reforma a înfăptuit, cred, în această privință, mai mult decît in- 
tenționase, mai mult chiar decît dorea. Spre deosebire de multe alte 
revoluţii care au rămas foarte în urmă faţă de ceea ce voiau, în care 
evenimentul a fost mult inferior gîndirii, consecinţele Reformei i-au 
depășit vederile; ea reprezintă mai mult ca eveniment decît ca sis- 
tem: ea nu a cunoscut pe deplin ceea ce a făcut, nu ar fi admis com- 
plet ceea ce a făcut. 

Ce reproşuri îi adresează în mod constant Reformei adversarii 
săi? Ce rezultate îi aruncă în față ca să o reducă la tăcere? 

Două rezultate principale: 1° creșterea numărului sectelor, li- 
cenţiozitatea prodigioasă a spiritelor, distrugerea oricărei autorități 
spirituale, disoluția societăţii religioase în ansamblu; 2° tirania, per- 
secuţia. „Provocaţi licenţiozitatea, li s-a spus reformatorilor, voi 
o produceți; şi cînd ea apare, vreţi să o stăpîniţi, să o reprimaţi. Și 
cum o reprimaţi? Prin mijloacele cele mai dure, cele mai violente. 
Şi voi persecutați erezia, în virtutea unei autorități ilegitime.'“ 

Parcurgeți, rezumaţi toate marile atacuri îndreptate împotriva 
Reformei, înlăturînd problemele pur dogmatice; acestea sînt cele 
două reproşuri fundamentale la care ele se reduc întotdeauna. 

Partida reformată era foarte stînjenită. Cînd i se reproşa creş- 
terea numărului sectelor, în loc să o recunoască, în loc să susțină 
legitimitatea liberei lor dezvoltări, ea arunca anatema asupra sec- 
telor, își exprima regretul, se scuza pentru ea. Era acuzată de per- 
secuție? Se apăra cu o anumită dificultate; pretexta necesitatea; 
afirma că are dreptul de a reprima şi de a pedepsi eroarea, pentru 

că se afla în posesia adevărului; credinţele, instituțiile sale erau sin- 
gurele legitime, dacă Biserica romană nu avea dreptul de a-i pedep- 
si pe reformaţi, aceasta se datora faptului că greșea față de ei. 

Şi cînd acuzaţia de persecuție era adresată partidei dominante 
în Reformă, nu de către dușmanii ei, ci de propriii săi copii, cînd 
sectele pe care această partidă le anatemiza îi spuneau: „Noi facem 
ceea ce aţi făcut şi voi; ne despărțim aşa cum v-aţi despărțit şi voi“, 
ea era încă şi mai stînjenită ca să răspundă și nu răspundea cel mai 
adesea decît printr-o rigoare sporită. 

Aceasta se datora faptului că, într-adevăr, străduindu-se să dis- 
trugă puterea absolută în ordinea spirituală, revoluţia religioasă din 
secolul al XVI-lea nu a cunoscut adevăratele principii ale libertăţii 
intelectuale: ea elibera spiritul uman și pretindea totodată să-l gu- 
verneze prin lege: în fapt, ea făcea să prevaleze liberul examen; în 
principiu, ea credea că substituie o putere legitimă unei puteri ile- 
gitime. Nu ajunsese la prima rațiune, nu mersese pînă la ultimele 
consecinţe ale lucrării sale. Astfel, ea a căzut într-o dublă greşeală: 
pe de o parte, nu a cunoscut și nici nu a respectat toate drepturile 
gîndirii umane; chiar în momentul în care le reclama pentru sine, 
le încălca altundeva; pe de altă parte, ea nu a ştiut să măsoare, în 
ordine intelectuală, drepturile autorităţii; nu spun ale autorităţii 
coactive, care nu ar putea să posede vreunul într-un astfel de dome- 
niu, ci ale autorităţii pur morale, acționînd doar asupra spiritelor 
şi pe calea unică a influenţei. Ceva lipseşte, în majoritatea țărilor 
reformate, pentru o bună organizare a societății intelectuale, pentru 
o acțiune regulată a opiniilor vechi şi generale. Indivizii n-au ştiut 
să concilieze drepturile și nevoile tradiţiei cu cele ale libertății, și 
asta fiindcă Reforma nu şi-a înţeles şi acceptat pe deplin nici prin- 
cipiile, nici efectele. 

De aici rezultă, în ceea ce o priveşte, o anumită aparență de 
inconsecvenţă și de spirit îngust, care adesea o expuneau adversa- 
rilor, avantajindu-i pe aceştia. Adversarii știau foarte bine ce făceau 
şi ce voiau; ei mergeau pînă la principiile comportamentului lor 
şi le recunoaşteau toate consecinţele. Nu a existat niciodată vreo 
guvernare mai consecventă, mai sistematică decît cea a Bisericii 
romane. În fapt, curtea de la Roma a făcut multe concesii, a cedat 
mult, mult mai mult decît Reforma; în principiu, ea şi-a adoptat 

propriul sistem într-un mod mult mai complet și a avut un com- 
portament mult mai coerent. Deplină cunoaștere a ceea ce se înfăp- 
tuieşte, a ceea ce se doreşte, adoptarea completă și rațională a unei 
doctrine şi a unui plan este o mare forță, domnilor. Revoluţia reli- 
gioasă din secolul al XVI-lea a oferit un exemplu răsunător în acest 
sens. Nimeni nu ignoră că principala putere instituită pentru a lupta 
împotriva ei a fost ordinul iezuiţilor. Aruncaţi o privire asupra isto- 
riei lor: ei au eșuat pretutindeni; pretutindeni unde au avut o oare- 
care influență, au purtat ghinion cauzei în care s-au amestecat. În 
Anglia, ei au dus la pierzanie regi; în Spania, popoare. Cursul gene- 
ral al evenimentelor, dezvoltarea civilizației modeme, libertatea 
spiritului uman, toate aceste forțe împotriva cărora iezuiții erau 
chemaţi să lupte s-au ridicat împotriva lor şi i-au învins. Și nu nu- 
mai că au eşuat, dar amintiţi-vă ce mijloace au fost constrînși să 
folosească. Nici o strălucire, nici o măreție; ei nu au produs eveni- 
mente răsunătoare; nu au pus în mişcare mase putemice de oameni; 
au acționat pe căi subterane, obscure, subalterne, pe căi care nu erau 
nicidecum adecvate pentru a surprinde imaginaţia, pentru a le atrage 
acest interes public care este legat de lucrurile importante, oricare 
ar fi principiul și scopul lor. Dimpotrivă, partida împotriva căreia 
luptau nu numai că a învins, dar a învins într-un mod strălucit, a 
făcut lucruri deosebite cu mijloace deosebite: a ridicat popoarele; 
a răspîndit în Europa oameni mari; a schimbat în mod vizibil soarta 
înfățișării statelor. Totul, într-un cuvînt, a fost împotriva iezuiţilor, 
şi destinul, şi aparențele; nici discernămîntul care urmărește suc- 
cesul, nici imaginaţia care are nevoie de strălucire nu au fost satis- 
făcute de destinul lor. Şi totuşi, nimic nu este mai sigur, ei au avut 
măreție; o idee mare se leagă de numele lor, de influența, de isto- 
ria lor. Şi asta deoarece ştiau ce făceau, ce voiau; deoarece aveau 
o cunoaștere deplină și clară a principiilor după care acționau, a 
scopului spre care tindeau; au avut, așadar, măreția gîndirii, măreţia 
voinţei; şi ea i-a salvat de ridicolul legat de eşecurile obstinate şi 
de mijloacele mizerabile. Dimpotrivă, acolo unde evenimentul a 
fost mai mare decît gîndirea, acolo unde pare că lipseşte cunoaş- 
terea primelor principii și a ultimelor rezultate ale acțiunii, a rămas 
ceva incomplet, inconsecvent, îngust, care i-a plasat chiar pe învin- 
gători într-un fel de inferioritate rațională, a cărei influenţă s-a făcut 

cîteodată simțită în evenimente. Cred că aici, în lupta vechii ordini 
spirituale cu cea nouă, se află partea slabă a Reformei, ceea ce i-a 
încurcat adesea situația, ceea ce a împiedicat-o să se apere atît de 
bine pe cît ar fi avut dreptul. 

Aş putea, domnilor, să privesc împreună cu dumneavoastră re- 
voluţia religioasă din secolul al XVI-lea sub multe alte aspecte. 
Nu am spus nimic şi nu am nimic de spus despre latura ei pur dog- 
matică, despre ceea ce a făcut ea în religia propriu-zisă şi în privin- 
ţa raporturilor sufletului uman cu Dumnezeu și cu viața veșnică; dar 
aș putea să v-o arăt în varietatea raporturilor ei cu ordinea socială, 
conducînd pretutindeni la rezultate de o importanţă imensă. De 
exemplu, ea a amintit de religie în mijlocul laicilor, în lumea cre- 
dincioşilor;, pînă atunci religia era, ca să spunem așa, domeniul ex- 
clusiv al clerului, al ordinii ecleziastice; el îi distribuia roadele, dar 
era singurul care dispunea de fond, era aproape singurul care avea 
dreptul să vorbească despre ea. Reforma a făcut să pătrundă credin- 
tele religioase în circulaţia generală; ea a redeschis credincioșilor 
cîmpul credinţei, în care nu mai aveau dreptul să intre. A avut în ace- 
lași timp un al doilea rezultat: a alungat, sau aproape a alungat, reli- 
gia din politică; i-a conferit independenţă puterii temporale. Exact 
în momentul în care ea revenea, ca să zicem așa, în posesia credin- 
cioșilor, religia a ieșit din guvernarea societăţii. În țările reformate, 
în pofida diversităţii constituțiilor ecleziastice, chiar în Anglia, unde 
această constituție este mai apropiată de vechea ordine a lucrurilor, 
puterea spirituală nu mai are nici o pretenţie serioasă de a conduce 
puterea temporală. 

Aş putea enumera multe alte consecinţe ale Reformei; dar tre- 
buie să ne limităm și mă mulțumesc cu faptul că v-am înfățișat 
principala ei caracteristică, emanciparea spiritului uman, abolirea 
puterii absolute în ordinea spirituală; abolire incompletă, fără în- 
doială, dar cel mai mare pas totuşi care, pînă în zilele noastre, a 
fost făcut pe această cale. 

Înainte de a termina, vă rog să remarcaţi ce asemănare izbitoare 
de destin se întîlnește, în istoria Europei moderne, între societatea 
religioasă și societatea civilă, în privinţa revoluțiilor pe care ele le-au 
avut de suportat. 

Societatea creștină a început (am văzut aceasta cînd am vorbit 
despre Biserică) prin a fi o societate perfect liberă, constituită doar 
în numele unei credințe comune, fără instituţii fixe, fără guvernare 
propriu-zisă, reglată numai de puteri morale şi mobile, după 
nevoile momentului. Societatea civilă a început la fel în Europa, 
în parte cel puţin, prin bande de barbari; societate foarte liberă, 
unde fiecare rămînea pentru că voia să rămînă, fără legi sau puteri 
instituite. La ieșirea din această situaţie, care nu se putea conci- 
lia cu o puternică dezvoltare socială, societatea religioasă se pla- 
sează sub o guvemare esențialmente aristocratică: corpul clerului, 
episcopii, conciliile, aristocrația ecleziastică sînt cele care o gu- 
vemează. Un fapt de aceeași natură se întîmplă în societatea civilă, 
la ieşirea din barbarie: la fel, aristocrația, feudalitatea laică domină. 
Mai tîrziu, societatea religioasă iese din forma aristocratică pentru 
a intra în cea a monarhiei pure: este vremea triumfului curții de 
la Roma asupra conciliilor şi asupra aristocrației ecleziastice euro- 
pene. Aceeaşi revoluţie se înfăptuieşte în societatea civilă: regali- 
tatea prevalează și ia în stăpînire lumea europeană tot prin distrugerea 
puterii aristocratice. În secolul al XVI-lea, în sînul societăţii reli- 
gioase izbucnește o revoltă împotriva sistemului monarhiei pure, 
împotriva puterii absolute în ordinea spirituală. Această revoluţie 
aduce, consacră, stabileşte în Europa liberul examen. În zilele noas- 
tre am văzut, în ordinea civilă, același eveniment. Puterea abso- 
lută temporală este şi ea atacată, învinsă. Constataţi că cele două 
societăți au traversat aceleaşi vicisitudini, au îndurat aceleaşi revo- 
luţii, numai că societatea religioasă a fost întotdeauna prima care 
a urmat această cale. 

Iată-ne, domnilor, în posesia unuia dintre cele mai mari fapte 
ale societăţii moderne, liberul examen, libertatea spiritului uman. 
Vedem în același timp cum aproape pretutindeni prevalează cen- 
tralizarea politică. Mă voi ocupa în următoarea mea lecție de revo- 
luţia din Anglia, adică de evenimentul în care liberul examen şi 
monarhia pură, rezultate și una şi cealaltă din progresul civiliza- 
ției, s-au aflat pentru prima dată față în față. 

Obiectul lecţiei. Caracterul general al revoluției engleze. Cauzele sale prin- 
cipale. Ea e mai degrabă politică decit religioasă. Cele trei mari partide 
care se succedă: I° partida reformei legale; 2° partida revoluţiei poli- 
tice; 3° partida revoluţiei sociale. Toate trei eșuează. Despre Cromwell. 
Despre restauraţia Stuarţilor. Despre guvernarea legală. Despre guver- 
narea șarlatanilor Despre guvernarea naţională. Despre revoluţia din 
1688 în Anglia și în Europa. 


Domnilor, 

Aţi văzut că, în cursul secolului al XVI-lea, toate elementele 
şi întreaga stare de fapt a vechii societăți europene se reduceau la 
două realităţi esenţiale, și anume la liberul examen şi la centrali- 
zarea puterii. Primul prevala în societatea religioasă, cea de-a doua, 
în societatea civilă. În Europa triumfau deci în același timp eman- 
ciparea spiritului uman şi monarhia pură. 

Era dificil ca, într-o bună zi, cele două realităţi să nu intre în 
conflict, căci între ele exista o contradicție: prima reprezenta înfrîn- 
gerea puterii absolute în ordinea spirituală, cealaltă, victoria sa în 
ordinea temporală. Cea dintîi pregătea decăderea vechii monarhii 
ecleziastice, în timp ce a doua desăvîrşea ruina vechilor libertăți 
feudale și comunale. Simultaneitatea lor se datora, aşa cum aţi vă- 
zut, faptului că revoluțiile din societatea religioasă fuseseră mai 
rapide decît cele din societatea civilă: prima revoluţie condusese 
deja la momentul dezrobirii gîndirii individuale, în vreme ce a doua 
nu se afla decît în momentul concentrării tuturor puterilor într-o 
putere generală. Coincidenţa celor două realități, departe de a pro- 
veni dintr-o similitudine a lor, nu împiedica deci nicidecum con- 
tradicția dintre ele. Ambele reprezentau progrese înfăptuite în 
cursul civilizației, însă nişte progrese legate de situaţii diferite, niște 
progrese de dată morală diversă, ca să zicem aşa, deşi coincideau 

în timp. Era inevitabil ca ele să se ciocnească și să se înfrunte, înainte 
de a reuși să se concilieze. 

Prima lor înfruntare a avut loc în Anglia. Lupta purtată de liberul 
examen, un fruct al Reformei, pentru a redobîndi libertăţile politice 
distruse de monarhia pură, tentativa de a aboli puterea absolută în 
ordinea temporală, ca și în ordinea intelectuală — iată care e sensul 
revoluţiei engleze, iată care e rolul său în mersul civilizaţiei noastre! 

De ce această luptă s-a angajat mai degrabă în Anglia decît alt- 
undeva? De ce revoluțiile ordinii politice au coincis, mai degrabă 
aici decît pe continent, cu revoluțiile din ordinea morală? 

Regalitatea engleză a suportat aceleaşi vicisitudini ca şi regali- 
tatea continentală. Ea a ajuns, sub domnia Tudorilor, la un grad de 
concentrare şi de energie necunoscute pînă atunci în Anglia. Asta 
nu înseamnă că despotismul practic al Tudorilor a fost mai violent 
şi mai costisitor pentru Anglia decît cel al precedesorilor lor. Cred 
că existau tot atîtea — sau poate chiar mai multe — acte de tiranie, 
tot atîtea vexațiuni şi nedreptăți și sub Plantageneți. Cred, de aseme- 
nea, că în această epocă guvernarea monarhiei pure era mai aspră 
şi mai arbitrară pe continent decît în Anglia. Ceea ce e nou, în timpul 
Tudorilor, e faptul că puterea absolută devine sistematică: regali- 
tatea pretinde o suveranitate primitivă, independentă, folosind un 
limbaj pe care nu-l mai folosise pînă atunci. Pretenţiile teoretice 
ale lui Henric al VIII-lea, ale Elisabetei, ale lui Iacob I, ale lui Carol I 
sînt cu totul diferite de cele ale lui Eduard I sau ale lui Eduard al 
II-lea, cu toate că, de fapt, puterea ultimilor doi nu a fost nici mai 
puțin arbitrară, nici mai puţin extinsă. Ceea ce se schimbă în Anglia, 
în secolul al XVI-lea, este nu atît puterea practică a monarhiei, cît 
principiul, sistemul său rațional: regalitatea se pretinde absolută şi 
superioară tuturor legilor, chiar și celor pe care ea declară că vrea 
să le respecte. 

Pe de altă parte, revoluţia religioasă nu are loc în același fel în 
Anglia și pe continent, căci în Anglia ea a fost, cel puţin în parte, 
chiar opera regilor. Şi aici au existat, desigur, cu multtimp în urmă, 
încercări de reformă populară, care nu ar fi întîrziat probabil să ex- 
plodeze. Dar Henric al VIII-lea le-a luat-o înainte: puterea a devenit 
astfel revoluţionară. Datorită originii sale, reforma engleză — înțe- 
leasă ca o îndreptare a abuzurilor şi a tiraniei ecleziastice, ca o eman- 

cipare a spiritului omenesc — a fost mult mai puțin completă decît 
pe continent. Ea s-a făcut, aşa cum era raţional să se întimple, în in- 
teresul autorilor săi. Regele și episcopatul care a fost menţinut şi-au 
împărțit atît bogăţia, cît şi puterea smulse de la predecesorul lor, 
papalitatea. Consecințele nu au întîrziat să apară. Se spunea că Re- 
forma a fost făcută, dar multe din motivele care o declanșaseră sub- 
zistau încă. Ea a reapărut astfel într-o formă populară, care reclama 
împotriva episcopilor ceea ce reclamase deja împotriva curţii de 
la Roma: reforma îi acuza pe episcopi că sînt doar niște papi disi- 
mulaţi. De fiecare dată cînd soarta generală a revoluţiei religioase 
era compromisă, de fiecare dată cînd era vorba de a lupta împotri- 
va vechii Biserici, toate fracțiunile partidei reformate se raliau și 
făceau față dușmanului comun; însă o dată pericolul trecut, lupta 
internă reîncepea. Reforma populară ataca din nou reforma regală 
şi aristocratică, denunța abuzurile acesteia, se plîngea de tirania ei, 
o soma să-şi ţină promisiunile şi să nu reproducă puterea pe care 
o detronase. 

Către aceeași epocă, în societatea civilă engleză se manifesta 
o mișcare de eliberare, o nevoie de libertate politică, pînă atunci 
necunoscută sau cel puţin lipsită de forță. În cursul secolului al 
XVI-lea, prosperitatea comercială a Angliei a sporit cu o rapidi- 
tate extremă; în același timp, bogăţia teritorială, proprietatea fun- 
ciară și-a schimbat, în mare parte, deţinătorii. Nu s-a ţinut pînă 
acum îndeajuns seama de progresul divizării pămînturilor în Anglia 
secolului al XVI-lea, ca urmare a ruinării aristocrației feudale, ca 
şi a multor altor cauze, pe care nu le putem aminti aici. Toate docu- 
mentele ne demonstrează că numărul proprietarilor funciari a sporit 
în mod prodigios, iar pămînturile au trecut, în majoritatea lor, în 
mîinile micii nobilimi, numită gentry, sau a burghezilor. Înalta no- 
bilime, deci Camera Lorzilor, era, la începutul secolului al XVII-lea, 
mult mai puţin bogată decît Camera Comunelor. Marea dezvoltare 
a bogăției industriale se combina deci cu o mare transformare pro- 
dusă în proprietatea funciară. Acestor două fapte li se adăuga un 
al treilea: e vorba de noua mişcare a spiritelor. Domnia Elisabetei 
este poate epoca celei mai intense activități literare şi filozofice 
din Anglia, epoca gîndirii fecunde și îndrăzneţe; puritanii trag, fără 
reținere, toate consecințele unei doctrine restrînse, dar solide; alte 

minți, mai puţin morale şi mai libere, străine de orice principiu şi 
de orice sistem, receptau cu aviditate toate ideile care promiteau 
să le satisfacă într-un fel curiozitatea sau să le hrănească ardoarea. 
Acolo unde mișcarea inteligenţei e o plăcere vie, libertatea va fi în 
curînd o nevoie care va trece foarte rapid din gîndirea publică în 
afacerile de stat. 

Şi pe continent exista, în unele din ţările în care izbucnise Re- 
forma, o mişcare asemănătoare, deci o anumită nevoie de liberta- 
te politică; însă acestei noi nevoi îi lipseau mijloacele prin care să-şi 
atingă țelul; ea nu găsea sprijin nici în instituții, nici în moravuri, 
Tămînea vagă, nesigură și căuta în van să se realizeze. În Anglia, 
lucrurile stăteau cu totul altfel: acolo, spiritul de libertate politică 
reafirmat în secolul al XVI-lea, ca urmare a Reformei, avea, în ve- 
chile instituţii, în întreaga stare socială, atît un punct de sprijin, cît 
şi un mijloc de acţiune. 

Nu există nimeni, domnilor, care să nu fi aflat care e originea 
instituţiilor libere ale Angliei, nimeni care să nu ştie cum, în 1215, 
coaliția marilor baroni a smuls regelui loan Marea Cartă. Ceea ce, 
în genere, nu se ştie, este faptul că Marea Cartă a fost reluată și con- 
firmată, în fiecare epocă, de către majoritatea regilor. Între secolul 
al XIII-lea şi secolul al XVI-lea, au existat mai mult de treizeci de 
confirmări ale ei. Dar Carta era nu numai confirmată, ci şi susținu- 
tă şi dezvoltată de noi statute. Ea a viețuit, ca să zicem aşa, fără în- 
trerupere și fără lacune. În același timp, a luat naștere și și-a ocupat 
locul între instituţiile suverane ale țării Camera Comunelor. Ea s-a 
dezvoltat cu adevărat în vremea domniei Plantageneţilor: asta nu 
înseamnă că ar fi jucat în această epocă un rol deosebit în cadrul 
statului; guvernarea propriu-zisă nu-i aparținea — nici măcar nu 
o influenţa; Camera Comunelor nu intervenea în treburile guver- 
nării decît atunci cînd era solicitată de către rege, şi o făcea aproape 
întotdeauna cu regret, ezitînd şi parcă temîndu-se să se angajeze şi 
să se compromită, mai curînd decît dornică să-și sporească puterea. 
Însă atunci cînd era vorba de apărarea drepturilor private, a averii 
sau a casei cetățenilor, pe scurt, atunci cînd era vorba de apărarea 
drepturilor individuale, Camera Comunelor se achita de misiunea 
sa cu multă energie şi perseverență, afirmînd toate acele principii 
care au devenit baza constituţiei Angliei. 

După Plantageneţi, mai ales sub Tudori, Camera Comunelor — 
sau mai curînd întregul Parlament — se înfățișează cu totul altfel. 
El nu mai apără libertăţile individuale tot atît de bine cum o făcea 
sub Plantageneti. Reţinerile arbitrare, violările drepturilor private 
devin mult mai frecvente şi sînt mult mai adesea trecute sub tăcere. 
În schimb, Parlamentul ocupă, în cadrul guvernării generale a statu- 
lui, un loc mult mai important. Pentru a schimba religia țării, pentru 
a regla ordinea succesiunii, lui Henric al VIII-lea îi era necesar un 
sprijin, un instrument public: el s-a folosit de Parlament, şi mai ales 
de Camera Comunelor. Aceasta fusese, sub Plantageneti, un instru- 
ment de rezistență, o garanţie a drepturilor private; sub Tudori, ea 
a devenit un instrument de guvernare, de politică generală, astfel încât 
la sfîrşitul secolului al XVI-lea, deși servise sau suportase aproa- 
pe toate tiraniile, importanța sa sporise foarte mult. Puterea sa era, 
de-acum, întemeiată: e vorba de acea putere pe care se bazează, ce-i 
drept, guvernarea reprezentativă. 

Atunci cînd analizăm starea instituţiilor libere în Anglia secolu- 
lui al XVI-lea, distingem următoarele: 1* diverse maxime, prin- 
cipii de libertate care fuseseră în mod constant afirmate în scris, 
şi pe care ţara şi legislaţia nu le pierduseră niciodată din vedere; 
2° diverse precedente, exemple de libertate, ce-i drept, foarte varia- 
te, diverse exemple și precedente contrare, dar suficiente pentru a 
legitima și susține reclamaţiile, pentru a-i sprijini, în lupta dusă îm- 
potriva arbitrarului sau a tiraniei, pe apărătorii libertăţii; 3° diverse 
instituţii speciale și locale care conţineau germeni ai libertăţii: tri- 
bunalele, dreptul de asociere, dreptul de a purta armă, independența 
administraţiilor şi a jurisdicţiilor municipale; 4° în sfîrșit, Parla- 
mentul și puterea sa, de care regalitatea avea nevoie mai mult ca 
oricînd, căci ea delapidase majoritatea veniturilor sale indepen- 
dente, a domeniilor, a drepturilor feudale și nu se putea lipsi, pentru 
a se hrăni, de recursul la votul țării. 

Starea politică a Angliei era deci, în secolul al XVI-lea, cu totul 
alta decît cea de pe continent; în ciuda tiraniei Tudorilor, în ciuda 
triumfului sistematic al monarhiei pure, exista un sprijin ferm, un 
mijloc sigur de acțiune pentru noul spirit de libertate. 

Două nevoi naționale au coincis deci în această epocă în Anglia: 
pe de o parte, o nevoie de revoluţie şi de libertate religioasă, nevoie 

născută în sînul reformei deja începute; pe de alta, o nevoie de liber- 
tate politică născută în sînul monarhiei pure aflate în progres; iar 
aceste două nevoi puteau invoca, pentru a merge mai departe, ceea 
ce fusese deja făcut pe o cale sau alta. În consecinţă, ele s-au aliat. 
Partida care voia să continue reforma religioasă a invocat liberta- 
tea politică în ajutorul credinței și a conștiinței sale, împotriva rege- 
lui şi a episcopilor. Amicii libertăţii politice au căutat să dobîndească 
sprijinul reformei populare. Cele două partide s-au unit pentru a 
lupta împotriva puterii absolute în ordinea temporală și în ordinea 
spirituală, putere concentrată în întregime în mîinile regelui. Iată 
unde trebuie căutate originea şi sensul revoluţiei engleze. 

Ea a fost deci în mod esențial destinată apărării sau cuceririi li- 
bertăţii. Pentru partida religioasă, ea reprezenta un mijloc; pentru 
cea politică, un scop; dar amîndouă aveau în vedere libertatea, pe 
care erau obligate să o caute în comun. Între partida episcopală și 
cea puritană nu a existat de fapt o dispută religioasă: lupta lor nu 
avea drept obiect dogmele, adică obiectul propriu-zis al credinței; 
ceea ce nu înseamnă nicidecum că între ele nu ar fi existat dife- 
rențe de opinie reale, chiar foarte importante și cu consecinţe în- 
semnate, nu acesta era însă punctul capital. Căci partida puritană 
voia să smulgă partidei episcopale libertatea practică: pentru ea se 
înfruntau cele două tabere. Exista, de asemenea, o partidă religioasă 
care voia să fondeze un sistem, să impună anumite dogme, o dis- 
ciplină, o constituţie ecleziastică: aceasta era partida presbiteriană; 
dar deși ea făcea tot ceea ce putea, nu reușea să-și satisfacă dorin- 
tele. Aflată în defensivă, oprimată de către episcopi, neputînd face 
nimic fără acordul reformatorilor politici, aliaţii şi șefii săi nece- 
sari, interesul ei dominant era libertatea; e vorba de un interes gene- 
ral, de gîndul comun al tuturor celor care luau parte la mişcare, în 
ciuda diversităţii lor. În ansamblu, revoluţia engleză era deci, în 
mod esențial, una politică; ea avea loc în mijlocul unui popor și 
într-un secol religios; ideile şi pasiunile religioase îi serveau drept 
instrumente, dar intenţia sa primă şi scopul ei definitiv erau poli- 
tice, tindeau către libertate, către abolirea oricărei puteri absolute. 

Voi parcurge diferitele faze ale acestej revoluții, o voi descompu- 
ne în marile partide care s-au succedat la putere, o voi lega apoi de 
cursul general al civilizaţiei europene, voi marca locul şi influența 

sa şi veţi vedea, urmărind atît detaliile, cît şi aspectul său general, 
că ea a fost într-adevăr prima ciocnire dintre liberul examen și mo- 
narhia pură, prima explozie a înfruntării acestor două mari forţe. 

Trei partide principale apar în această puternică criză. Se poate 
spune că pe scenă se aflau și s-au jucat, una după alta, trei revoluţii. 
În fiecare partidă, în fiecare revoluție, s-au aliat și au mers cot la 
cot cîte două partide, una politică şi cealaltă religioasă: prima s-a 
aflat de fiecare dată în frunte, dar ele erau necesare una alteia, astfel 
încît caracterul dublu al evenimentului și-a pus amprenta pe toate 
fazele sale. 

Prima partidă care apare e cea sub al cărei stindard au mers mai 
întîi toate celelalte: e vorba de partida reformei legale. Atunci cînd 
a început revoluţia din Anglia, atunci cînd Parlamentul cel Lung 
s-a reunit în 1640, toată lumea spunea, iar mulţi credeau în mod 
sincer, că reforma legală ar fi absolut suficientă, că în vechile legi, 
în vechile practici ale țării existau remedii pentru toate abuzurile 
şi că ele permiteau restabilirea unui sistem de guvernare cu totul 
conform dorinței publice. Această partidă blama cu severitate și voia 
cu sinceritate să prevină impozitele percepute în mod ilegal, ares- 
tările arbitrare, actele reprobabile, prin intermediul legilor cunos- 
cute ale țării. La baza ideilor sale se găsea credinţa în suveranitatea 
regelui, adică în puterea absolută. Un instinct secret o avertiza că 
exista aici ceva fals și periculos; ea și-ar fi dorit, de aceea, să nu 
se vorbească niciodată despre asta; și totuşi, la limită, forțată să se 
explice, ea admitea în regalitate o putere superioară oricărei origini 
umane, oricărui control, și o apăra la nevoie. Ea credea în același 
timp că această suveranitate, absolută în principiu, trebuia să se exer- 
cite în funcţie de anumite reguli, de anumite forme, că nu putea de- 
păşi anumite limite, şi că aceste reguli, aceste forme, aceste limite 
erau suficient stabilite şi garantate în Marea Cartă, în statutele de 
confirmare a acesteia, în vechile legi ale țării. Acesta era simbolul 
său politic. În materie religioasă, partida legală considera că episco- 
patul îşi sporise prea mult influenţa, că episcopii aveau prea multă 
putere politică, că jurisdicţia lor era prea extinsă, şi deci că ea tre- 
buia restrînsă, iar exercitarea ei, supravegheată. Totuși, ea ținea foarte 
mult la episcopat, nu numai ca instituție ecleziastică, ca sistem de 
guvernare a Bisericii, ci şi ca sprijin necesar al prerogativei regale, 

ca mijloc de apărare şi de susţinere a supremaţiei regelui în materie 
religioasă. Suveranitatea regelui în ordinea politică se exercita po- 
trivit formelor şi în limitele legale recunoscute; supremaţia regelui 
în ordinea religioasă, aplicată şi susținută de către episcopat: acesta 
era dublul sistem al partidei legale, ai cărei șefi principali erau Cla- 
rendon, Colepepper, lord Capell, lord Falkland însuși (chiar dacă 
el iubea mai mult decît ceilalți libertăţile publice), şi care număra 
în rîndurile sale aproape toți marii seniori care nu erau devotați în 
chip servil curții. 

În spatele lor, venea o a doua partidă, pe care aş numi-o parti- 
da revoluţiei politice: aceasta considera că vechile garanții, vechile 
bariere legale fuseseră și erau insuficiente; că era necesară o mare 
schimbare, o adevărată revoluţie, nu în forma, ci în realitatea guver- 
nării, că regele şi consiliul său trebuiau să piardă independenţa pu- 
terii, Camera Comunelor urmînd să dețină preponderența politică; 
guvernarea propriu-zisă trebuia să aparțină acestei adunări şi şefilor 
ei. Ideile şi intențiile acestei partide nu erau atît de clare, atît de 
sistematice pe cît le expun eu aici, dar acesta era fondul doctrinelor 
şi tendințelor sale politice. Pentru ea, locul suveranității absolute 
a regelui, a monarhiei pure, trebuia luat de suveranitatea Camerei 
Comunelor, adevărata reprezentantă a țării. Această idee ascundea 
o alta, cea a suveranității poporului; partida revoluţiei politice era 
departe de a realiza importanţa acestei idei şi de a-i dori toate con- 
secințele, dar ea i se înfățișa şi era acceptată sub forma suverani- 
tății Camerei Comunelor. 

O partidă religioasă, cea a presbiterienilor, era strîns legată de 
partida revoluţiei politice. Presbiterienii voiau să facă în Biserică 
o revoluţie analoagă celei pe care aliaţii lor o imaginau în stat. Ei 
voiau ca Biserica să fie guvernată de adunări, iar puterea religioasă 
să fie dată unei ierarhii de asemenea adunări cuprinse unele în celelal- 
te, tot așa cum aliaţii lor voiau să dea Camerei Comunelor puterea 
politică. Singura deosebire constă în faptul că revoluţia presbite- 
riană era mai îndrăzneață şi mai completă, întrucît ea tindea să 
schimbe atît forma, cît și fondul guvernării Bisericii, în vreme ce 
partida politică nu aspira decît la deplasarea influențelor, a prepon- 
derențţei, şi nu se gîndea, în rest, la nici o bulversare a formei insti- 
tutiilor. 

Şefii partidei politice nu erau, de aceea, cu toţii favorabili orga- 
nizării presbiteriene a Bisericii. Mulţi dintre ei, precum Hampden 
sau Hollis, ar fi preferat, pare-se, un episcopat moderat, limitat la 
funcţiile pur ecleziastice, precum și mai multă libertate de conştiin- 
tă. Ei s-au resemnat totuși, căci nu se mai puteau lipsi de fanaticii 
lor aliați. 

O a treia partidă cerea şi mai mult: ea afirma că atît fondul, cît 
şi forma guvernării trebuiau schimbate, că întreaga constituţie 
politică era vicioasă și fatală. Această partidă se separa de trecu- 
tul Angliei, renunța la instituţii, la amintirile naționale, pentru a 
întemeia o guvernare nouă, conformă teoriei pure, cel puţin așa cum 
o concepea ea. Nu avea în vedere doar o revoluţionare a guvernă- 
rii, ci o revoluţie socială. Partida despre care vorbeam adineauri, 
cea a revoluţiei politice, voia să introducă mari schimbări în relații- 
le dintre Parlament şi Coroană; ea voia să extindă puterea Camere- 
lor, în special pe cea a Camerei Comunelor, să le acorde marile 
funcţii publice şi direcțiunea supremă a afacerilor generale; însă 
proiectele sale de reformă nu mergeau mai departe. Ea nu se gîndea, 
de pildă, la schimbarea sistemului electoral, a sistemului judiciar, 
a sistemului administrativ şi municipal al țării. Partida republicană 
se gîndea la toate aceste schimbări, le proclama necesitatea, voia, 
într-un cuvînt, să reformeze nu doar puterile publice, ci și relații- 
le sociale și distribuţia drepturilor private. 

Ca şi cea precedentă, partida republicană se compunea dintr-o 
fracțiune religioasă și dintr-una politică. În cea de-a doua se aflau 
republicanii propriu-ziși, teoreticienii, Ludlow, Harrington, Mil- 
ton etc. Alături de ei se situau unii republicani de circumstanță, mî- 
naţi de interes, principalii șefi ai armatei, Ireton, Cromwell, Lambert, 
mai mult sau mai puţin sinceri în elanul lor, însă foarte curînd do- 
minați și animați de vederile personale și de necesităţile propriei 
situații. În jurul lor se raliau partida republicană religioasă, toate 
sectele entuziaste care nu recunoșteau altă putere legitimă în afara 
celei a lui Isus Cristos, şi care, așteptînd venirea lui, aspirau la gu- 
vernarea aleşilor săi. În fine, la remorca acestei partide, un număr 
important de libertini și de visători fanatici sperau, unii, tolerarea 
comportamentelor licenţioase, alții, egalitatea bunurilor sau sufra- 
giul universal. 

În 1653, după doisprezece ani de lupte, toate aceste partide se 
aflaseră deja în prim-plan şi eșuaseră; cel puţin asta credeau ele, 
iar publicul era convins că aşa stăteau lucrurile. Partida legală, re- 
pede depăşită de evenimente, văzuse vechea constituţie şi vechile 
legi dispreţuite, iar inovațiile răsărind de peste tot. Partida revoluţiei 
politice vedea formele parlamentare pierind datorită noii între- 
buințări care li se hărăzise, ea vedea, după doisprezece ani de domi- 
nație, Camera Comunelor redusă, datorită expulzării succesive a 
regaliştilor şi a presbiterienilor, la un foarte mic număr de membri, 
dispreţuită, detestată de către public şi incapabilă să guverneze. Par- 
tida republicană părea să fi reușit mai bine; ea rămăsese, în aparen- 
tă, stăpîna terenului și a puterii; Camera Comunelor nu mai număra 
decît vreo sută de membri, toți republicani. Ei se puteau conside- 
ra şi autodeclara stăpînii țării. Dar țara refuza în chip absolut să se 
lase guvernată de ei; voinţa lor era peste tot neputincioasă; nu aveau 
influenţă nici asupra armatei, nici asupra poporului. Nici o legă- 
tură socială, nici un fel de siguranță socială nu mai subzista; drep- 
tatea nu mai era împărțită, sau dacă era, nu mai era dreptate, căci 
se administra doar în funcţie de pasiuni, avere sau interesele unei 
tabere. Siguranţa lipsea nu doar din relaţiile dintre oameni, ci chiar 
şi la drumul mare, unde domneau hoţii și pungașii; anarhia mate- 
rială, la fel ca şi cea morală răsăreau de peste tot, Camera Comu- 
nelor și Consiliul de Stat republican nu erau capabile să le reprime. 

Cele trei mari partide ale revoluţiei fuseseră deci, rînd pe rînd, 
chemate la comanda ei, chemate, aşadar, să o conducă potrivit 
Ştiinţei şi voinţei fiecăreia, şi nici una dintre ele nu avusese succes. 
„Atunci s-a ivit — zice Bossuet — un om care nu lăsa la voia în- 
tîmplării nimic din ceea ce putea face cu ajutorul înțelepciunii și 
al prevederii“: cuvinte eronate şi dezmințţite de istorie. Căci nu a 
existat un alt om care să se lase mai mult în voia întîmplării decît 
Cromwell; nimeni altul nu s-a hazardat mai mult, nimeni nu a fost 
mai temerar, fără să aibă un plan sau un scop precis, dar fiind decis 
să meargă cît de departe îl va purta soarta. O ambiţie fără margini, 
o admirabilă abilitate de a trage profit din fiecare zi, din fiecare îm- 
prejurare, o artă de a spori averea fără a pretinde reglarea ei — acesta 
e, de fapt, Cromwell. Cu el s-a petrecut ceea ce nu s-a mai petre- 
cut cu cineva de talia sa: Cromwell a fost necesar tuturor fazelor, 

celor mai diverse etape ale revoluţiei. El a fost omul primelor și 
ultimelor momente ale revoluţiei: mai întîi, conducătorul insurec- 
tiei, vinovatul pentru anarhie, revoluționarul cel mai aprig al Angliei, 
apoi, omul reacției antirevoluţionare, omul restabilirii ordinii, al re- 
organizării sociale. Cromwell a jucat deci singur toate rolurile pe 
care, în cursul revoluțiilor, le joacă actorii cei mai mari. Nu se poate 
spune că el a fost un Mirabeau, căci îi lipsea elocința și, cu toate 
că s-a arătat foarte activ, el nu a căpătat, în primii ani ai Parlamentu- 
lui Lung, nici o strălucire. Dar a fost, rînd pe rînd, un Danton şi un 
Bonaparte. Cromwell a contribuit, mai mult decît oricine altcine- 
va, la răsturnarea puterii; tot el a restabilit-o, pentru că nimeni altul 
nu era capabil să pună mîna pe ea și să o folosească. Era, desigur, 
necesar ca cineva să guverneze; toată lumea a eșuat; Cromwell a 
avut succes. În asta constă meritul lui. O dată ajuns stăpîn al guver- 
nării, acest om, a cărui ambiţie se vădise a fi fără margini și de ne- 
potolit, care avansase întotdeauna forțînd norocul şi decis să nu se 
oprească niciodată, a dovedit un bun-simț, o înțelepciune, un echi- 
libru în aprecierea posibilului care îi dominau toate pasiunile vio- 
lente. Cromwell avea un gust marcat pentru puterea absolută și era 
minat de dorința arzătoare de a pune mîna pe coroană și de a o atri- 
bui familiei sale. A renunţat la acest plan, al cărui pericol l-a resim- 
tit la vreme; deși a exercitat puterea absolută, el a înțeles că timpul 
său nu o mai voia, că revoluţia la care luase parte și pe care o ur- 
mase în fiecare fază a ei fusese împotriva despotismului, Anglia 
dorindu-și în mod hotărît să fie guvernată de către un parlament 
şi respectînd formele parlamentare. Deşi despot din fire şi în fapt, 
Cromwell a căutat atunci să aibă un parlament şi să guverneze în 
mod parlamentar. S-a adresat, rînd pe rînd, tuturor partidelor, a în- 
cercat să facă un parlament cu entuziaştii religioși, cu republicanii, 
cu presbiterienii, cu ofițerii din armată. A încercat toate căile pentru 
a constitui un parlament care să poată și să vrea să i se alăture. Cău- 
tările sale au fost zadarnice: toate partidele, o dată instalate la West- 
minster, voiau să-i smulgă puterea pe care o exercita și să domine 
în locul lui. Nu vreau să spun că interesul său ori pasiunea lui per- 
sonală nu ar fi fost decisive. Tot atît de cert e însă faptul că, dacă 
Cromwell ar fi abandonat puterea, el ar fi fost nevoit, chiar de a 
doua zi, să revină la putere. Indiferent dacă e vorba de puritani sau 

de regaliști, de republicani sau de ofițeri, nimeni altul în afara lui 
Cromwell nu ar fi fost în stare să guverneze, într-o minimă ordine 
şi cu o oarecare dreptate. Proba acestei afirmaţii a fost făcută. S-a 
dovedit a fi imposibil ca parlamentele, adică partidele din parlament, 
să dobîndească o supremație pe care nu o puteau păstra. Cromwell 
se găsea deci în următoarea situație: el guverna într-un sistem despre 
care ştia foarte bine că nu e dorit de țară; exercita o putere recunos- 
cută ca necesară, dar care nu era acceptată de nimeni. Nici una din 
partide nu a considerat dominaţia sa ca o guvernare definitivă. Re- 
galiștii, presbiterienii, republicanii, armata însăși, adică partida care 
părea cea mai devotată lui Cromwell, toţi erau convinşi că el era un 
stăpîn provizoriu. În fond, Cromwell nu a domnit niciodată peste 
spirite; el a reprezenat doar răul cel mai mic, doar o necesitate de 
moment. Protectorul, stăpînul absolut al Angliei a fost obligat în- 
treaga sa viață să facă tururi de forță pentru a păstra puterea; nici 
o partidă nu putea guverna ca el, dar nici una nu îl dorea; Cromwell 
a fost atacat în mod constant de către toţi, în același timp. 

La moartea sa, doar republicanii erau în stare să pună mîna pe 
putere; asta au și făcut, dar fără să reuşească să fie mai buni decît 
fuseseră pînă atunci. Motivul eşecului lor nu a fost lipsa încrede- 
rii, căci existau mulți republicani fanatici. O broșură a lui Milton, 
plină de talent şi de vervă şi publicată în această epocă, e intitu- 
lată: Un mijloc facil și rapid de a institui republica. Vedeţi deci 
cît de orbiți erau toţi aceşti oameni. Ei au ajuns din nou la imposi- 
bilitatea de a guvema de care se mai loviseră. Monk s-a aflat atunci 
la originea evenimentului așteptat de întreaga Anglie. S-a produs 
astfel Restauraţia. 

Restauraţia Stuarţilor a avut un pronunţat caracter naţional. Ea 
reunea, în mod simultan, meritele unei vechi guvernări (întemeiată 
pe tradiţiile, pe amintirile țării) și avantajele unei noi guvernări (care 
nu fusese pusă la încercare şi ale cărei greșeli şi dificultăţi nu fuse- 
seră încă descoperite de popor). Vechea monarhie era singurul sis- 
tem de guvernare care, în ultimii douăzeci de ani, nu fusese deplîns 
pentru incapacitatea sau insuccesul său. Aceste două cauze au adus 
popularitate Restauraţiei. Ea nu a avut drept duşmani decît cozile 
de topor din partidele violente; publicul s-a raliat, în schimb, în mod 
sincer acestei cauze. În opinia țării, monarhia era singura șansă, 

unicul mijloc legal de guvernare, adică singurul lucru dorit cu ar- 
doare de ţară. Asta promitea de fapt şi Restauraţia, căci ea a avut 
grijă să se înfățişeze ca o guvernare legală. 

De altfel, prima partidă regalistă care, la întoarcerea lui Carol 
al II-lea, s-a aflat la conducerea treburilor țării a fost chiar partida 
legală, reprezentată de cel mai abil dintre şefii ei, marele cancelar 
Clarendon. Ştiţi că, între 1660 şi 1667, Clarendon a fost prim-mi- 
nistru și a avut influența cea mai mare în Anglia. Clarendon și ami- 
cii săi au reapărut împreună cu vechiul lor sistem: suveranitatea 
regelui, restrînsă în limitele legale, reprimată, fie de către Camere, 
în privința impozitului, fie de către tribunale, în privința drepturilor 
private şi a libertăţilor individuale, dar posedînd, în ceea ce priveşte 
guvernarea propriu-zisă, o independență aproape integrală, ca şi pre- 
ponderenţa decisivă în materie de excluderi, chiar împotriva voinţei 
majorităţii Camerelor, mai ales a Camerei Comunelor, în rest, sufi- 
cient respect pentru ordinea legală, suficientă solicitudine față de 
interesele țării, un sentiment suficient de nobil al propriei demnități, 
o tentă morală suficient de gravă și onorabilă, acesta e caracterul 
administraţiei lui Clarendon, lungă de șapte ani. 

Dar ideile fundamentale pe care se întemeia această adminis- 
trație — adică suveranitatea absolută a regelui și plasarea guvernă- 
rii în afara influenţei Camerelor — erau vechi şi neputincioase. În 
ciuda reacției din primele momente ale Restauraţiei, aceste idei fu- 
seseră distruse de cei douăzeci de ani de dominație parlamentară 
împotriva regalității. Curînd, în sînul partidei regaliste s-a ivit ceva 
nou: cîteva spirite libere, cîțiva şarlatani, niște supuși nevolnici, 
care preluau ideile timpului, au înțeles că forța se afla în Camera 
Comunelor şi, fără să le pese de ordinea legală sau de suveranitatea 
absolută a regelui, urmărind doar succesul propriu, nu au căutat decît 
mijloacele de influenţă și de putere. Ei au format o partidă care s-a 
aliat cu cea națională, care era nemulțumită: Clarendon a fost răs- 
turnat de la putere. 

Atunci s-a născut un nou sistem de guvernare, cel al porțiunii 
partidei regaliste pe care tocmai am descris-o: şarlatanii, libertinii 
au format guvernarea numită Ministerul Cabalei, ca și mai multe 
din administraţiile ulterioare. Iată care a fost caracterul acestora. 
Nici o grijă faţă de principii, nici față de legi sau de drepturi; nici 

o grijă pentru dreptate şi adevăr, se urmărea doar mijlocul necesar 
pentru a reuşi în orice ocazie; dacă succesul depindea de influența 
Comunelor, atunci toată lumea se grăbea să se folosească de ea; dacă, 
dimpotrivă, Camera Comunelor trebuia să fie batjocorită, atunci 
ea era batjocorită, cu condiţia ca a doua zi să i se ceară iertare. O 
zi era încercată corupția, a doua zi era flatat spiritul național; nici 
o grijă pentru interesele generale ale țării, pentru demnitatea şi feri- 
cirea ei; într-un cuvînt, era vorba de o guvernare profund egoistă 
şi imorală, străină de orice doctrină, de orice consideraţie publică, 
dar, în fond şi în practica afacerilor, suficient de inteligentă şi de 
liberală. Acesta e caracterul Cabalei, al ministerului contelui de 
Danby şi al întregii guvernări engleze de la 1667 la 1679. În ciuda 
imoralității sale, în ciuda disprețului său pentru principiile şi intere- 
sele veritabile ale țării, această guvernare a fost mai puțin odioasă, 
mai puţin impopulară decît cea a lui Clarendon. De ce? Pentru că 
ea era mai aproape de spiritul timpului său și înţelegea mai bine 
sentimentele poporului, chiar atunci cînd le batjocorea. Ea nu era 
greoaie şi străină, precum guvernarea lui Clarendon și, chiar dacă 
a făcut tării mai mult rău, aceasta s-a acomodat mai ușor cu ea decît 
cu cea precedentă. 

A venit totuși un moment în care corupția, servilismul, disprețul 
drepturilor şi al onoarei publice au fost împinse pînă în punctul în 
care nimeni nu s-a mai resemnat să le îndure. S-a produs atunci o 
revoltă generală împotriva guvernării șarlatanilor. În sînul Came- 
rei Comunelor se formase o partidă națională, patriotică. Regele 
s-a decis să-i cheme pe şefii acestei partide la formarea Consiliu- 
lui. Atunci au apărut la conducerea treburilor publice lordul Essex, 
fiul lordului Capell, unul dintre martirii regaliști cei mai merituoşi 
din timpul războiului civil, lordul William Russell, şi un om care, 
fără a avea nici una din virtuțile celor amintiţi, le era superior în 
privinţa artei politice, lordul Shaftesbury. Ajunsă la conducerea tre- 
burilor țării, partida națională s-a dovedit a fi incapabilă de a duce 
la bun sfîrşit sarcina ce-i fusese încredințată. Ea nu a putut pune stă- 
pînire pe forța morală a țării, nici nu a reușit să menajeze intere- 
sele, obișnuințele, prejudecățile regelui, ale curții şi ale tuturor celor 
cu care avea de-a face. Ea nu a convins nici regele, nici poporul 
de abilitatea şi energia sa. La scurt timp de la venirea sa la putere, 

ea a eșuat. Virtuţile unora dintre căpeteniile sale, curajul lor, fru- 
museţea morții lor i-au înălțat în istorie, aşezindu-i pe drept cuvînt 
pe un piedestal; dar capacitatea politică a celor mai buni dintre ei 
nu era pe potriva virtuţii lor, astfel încît nu au fost în stare să exer- 
cite o putere care nu-i putuse corupe, dar care nici nu adusese trium- 
ful cauzei pentru care ei au murit. 

Vă daţi seama unde se afla Restauraţia engleză după eşecul aces- 
tei tentative. Ea pusese la încercare, la fel ca şi revoluţia, toate par- 
tidele, toate guvernările, și pe cea legală, şi pe cea coruptă, și pe 
cea naţională; nici una nu avusese succes. Ţara şi curtea se aflau 
într-o situație asemănătoare celei în care se aflase Anglia în 1653, 
la sfîrşitul tulburărilor revoluționare. S-a recurs la aceleaşi expe- 
diente: ceea ce Cromwell făcuse în profitul revoluţiei, Carol al II-lea 
a făcut în profitul coroanei sale; el a intrat astfel în tradiţia puterii 
absolute. 

Iacob al II-lea a urmat fratelui său. Acum apare, alături de ches- 
tiunea puterii absolute, o a doua problemă, cea a religiei: căci lacob 
al II-lea voia să aducă simultan triumful papismului și al despo- 
tismului. La fel ca la începutul revoluţiei, o luptă religioasă şi una 
politică sînt pornite împotriva guvernării. Mulți s-au întrebat ce 
anume s-ar fi întîmplat dacă nu ar fi existat Wilhelm al III-lea și 
dacă el nu ar fi venit, împreună cu olandezii săi, pentru a pune capăt 
disputei iscate între Iacob al II-lea și poporul englez. Cred că totul 
ar fi fost la fel. Cu excepţia unei foarte mici partide, întreaga Anglie 
se coalizase în această epocă împotriva lui Iacob al II-lea şi, în mod 
cert, într-o formă sau alta, ea ar fi făcutrevoluţia de la 1688. Această 
criză s-a declanșat pînă la urmă din cauze care nu ţineau doar de 
situația internă a Angliei. Criza a fost în egală măsură europeană 
şi engleză. Iată în ce fel se asociază Anglia, prin fapte şi indepen- 
dent de influenţa pe care a putut-o avea exemplul său, la cursul ge- 
neral al civilizației europene. 

În timp ce în Anglia izbucnea lupta pe care tocmai am descris-o, 
adică înfruntarea ce opunea puterea absolută libertăţii religioase 
şi celei civile, o luptă de același fel se angaja pe continent, cu totul 
diferită, dacă e vorba de actori, de forme, de scena istorică, dar — 
în fond — aceeaşi și pornită din aceleași motive. Monarhia pură 
a lui Ludovic al XIV-lea încerca să devină monarhia universală sau, 

cel puţin, oferea motive de teamă în această privinţă. În orice caz, 
Europa se temea de o asemenea posibilitate. A fost atunci creată 
în Europa o ligă care cuprindea mai multe tabere, pentru a face față 
acestei tentative, iar șeful acestei ligi a fost căpetenia partidei liber- 
tății religioase și a libertăţii civile de pe continent, Wilhelm, prin- 
cipe de Orania. Republica protestantă a Olandei, avîndu-l drept şef 
pe Wilhelm, a căutat să reziste monarhiei absolute reprezentate și 
conduse de Ludovic al XIV-lea. În aparenţă, nu era vorba de liber- 
tatea civilă și religioasă în interiorul statelor, ci de independența 
lor externă. Ludovic al XIV-lea și adversarii săi nu credeau că se 
înfruntă pentru chestiunea care dădea naştere înfruntărilor în An- 
glia. Lupta se ducea nu între partide, ci între state. Ea se derula cu 
ajutorul războiului și al diplomaţiei, nu prin mișcări politice şi revo- 
luţii. Dar, în fond, se afla în joc aceeași chestiune. 

Atunci cînd Iacob al II-lea a reînceput în Anglia dezbaterea 
dintre puterea absolută și libertate, aceasta a căzut în mijlocul luptei 
generale care avea loc în Europa între Ludovic al XIV-lea şi Wilhelm 
de Orania, reprezentanţii celor două mari sisteme ce se înfruntau 
atît pe Escaut, cît şi pe Tamisa. Liga europeană împotriva lui Lu- 
dovic al XIV-lea era atît de puternică, încît ei i s-au alăturat, în mod 
public sau pe ascuns, mai mulți suverani care rămîneau cu sigu- 
ranță total străini intereselor libertăţii civile şi religioase. Împăra- 
tul Germaniei şi papa Innocentiu al XI-lea îl susțineau pe Wilhelm 
al III-lea împotriva lui Ludovic al XIV-lea. Wilhelm a trecut în An- 
glia nu atît pentru a servi interesele interne engleze, cît pentru a 
atrage întreaga Anglie în lupta împotriva lui Ludovic al XIV-lea. 
El a acaparat acest regat ca pe o forță nouă de care avea nevoie şi 
pe care adversarul său o avusese la dispoziție împotriva sa. Atîta 
vreme cît domniseră Carol al II-lea şi Iacob al II-lea, Anglia îi apar- 
ținuse lui Ludovic al XIV-lea; el dispusese de ea şi o opusese ne- 
încetat Olandei. Anglia a fost smulsă din mîinile partidei monarhiei 
pure şi universale, pentru a deveni instrumentul şi sprijinul parti- 
dei libertăţii religioase. Aceasta e latura europeană a revoluţiei de 
la 1688; aşa şi-a găsit ea locul în ansamblul evenimentelor din Eu- 
ropa, independent de rolul pe care l-a jucat prin exemplul său și 
independent de influenţa pe care a exercitat-o asupra spiritelor în 
veacul următor. 

Aşadar, sensul veritabil, caracterul esenţial al acestei revoluții 
este — după cum vă spuneam și la început — tentativa de a aboli 
puterea absolută în ordinea temporală și în ordinea spirituală. Acest 
fapt se regăseşte în toate fazele revoluţiei, în prima sa perioadă, 
care durează pînă la Restauraţie, ca și în a doua sa fază, care se ter- 
mină cu criza din 1688, şi indiferent dacă e vorba de dezvoltarea 
sa internă sau, în general, de raporturile sale cu Europa. 

Ne rămîne să studiem acelaşi mare eveniment, lupta dintre mo- 
narhia pură şi liberul examen, pe continent. Acesta va fi obiectul 
viitoarei şi ultimei noastre expuneri. 


LECȚIA A PAISPREZECEA 


Obiectul lecţiei. Deosebirea și asemănarea dintre mersul civilizaţiei An- 
gliei și al celei continentale. Preponderența Franţei în Europa, în secolele 
al XVII-lea și al XVIII-lea: în secolul al XVII-lea, prin guvernarea fran- 
ceză, în secolul al XVIII-lea, prin Franţa însăşi. Despre guvernarea lui 
Ludovic al XIV-lea. Despre războaiele purtate de el. Despre diplomaţia sa. 
Despre administraţia sa. Despre legislaţia sa. Cauzele decăderii sale ra- 
pide. Despre Franţa secolului al XVIII-lea. Caracteristicile esenţiale ale 
revoluţiei filozofice. Concluzia cursului. 


Domnilor, 

La ultima noastră întîlnire, am încercat să determin caracterul 
veritabil, adică sensul politic al revoluţiei engleze. Am văzut că 
ea a reprezentat prima ciocnire a două mari realități, cele la care 
se reducea, în cursul secolului al XVI-lea, întreaga civilizație a Eu- 
ropei: prima realitate era cea a monarhiei pure şi ei i se opunea 
liberul examen. Aceste două forțe au ajuns să se înfrunte, pentru 
întîia dată, în Anglia. Uneori s-a vorbit de o diferență radicală între 
starea socială a Angliei și cea de pe continent, pretinzîndu-se că 
nu se poate face o comparaţie între două regiuni cu un destin atît 
de diferit și afirmîndu-se că poporul englez a trăit într-un soi de 
izolare morală analoagă izolării sale materiale. 

A existat, ce-i drept, între civilizaţia engleză și civilizația statelor 
continentale, o diferență serioasă, și de care e bine să fim conştienţi. 
Aţi avut ocazia să întrevedeţi această deosebire în timpul cursurilor 
anterioare. Dezvoltarea diferitelor principii, a diferitelor elemente 
ale societăţii s-a făcut în Anglia oarecum simultan şi frontal sau, 
în orice caz, într-un mod mult mai pronunţat decît pe continent. 
Atunci cînd am încercat să determin fizionomia proprie a civili- 
zației europene, în comparaţie cu civilizațiile vechi şi asiatice, am 
arătat că prima era variată, bogată, complexă, că ea nu fusese domi- 

nată niciodată de un principiu unic, că diversele elemente ale stării 
sociale se combinaseră înlăuntrul ei, se combătuseră, se modifi- 
caseră, fiind nevoite în permanență să cadă la învoială unele cu ce- 
lelalte şi să trăiască împreună. Acest fapt, acest caracter general al 
civilizației europene a aparținut, înainte de toate, civilizaţiei engle- 
ze: el s-a dezvoltat în modul cel mai riguros şi mai vizibil în Anglia. 
Aici, ordinea civilă şi ordinea religioasă, aristocrația, democraţia, 
regalitatea, instituţiile locale şi centrale, dezvoltarea morală și po- 
litică au mers şi au crescut împreună — talmeș-balmeș, ca să zicem 
aşa —, dacă nu cu o viteză egală, cel puţin la distanță mică unele 
de celelalte. Sub domnia Tudorilor, de pildă, în mijlocul străluci- 
telor progrese ale monarhiei pure, se observă apariția şi consolida- 
rea aproape simultană a principiului democratic, a puterii populare. 
Izbucnește apoi revoluţia din secolul al XVII-lea, care e totodată 
religioasă și politică. Aristocraţia feudală se vădeşte a fi foarte slă- 
bită, avînd toate simptomele decadenţei: cu toate acestea, ea este 
încă în stare să ia parte la revoluţie, să joace un rol important în ca- 
drul ei şi să influenţeze rezultatele acesteia. La fel se întîmplă în 
întreaga istorie a Angliei: niciodată un element vechi nu piere cu 
totul, niciodată un element nou nu triumfă pe de-a-ntregul, nici- 
odată nu se ajunge la dominaţia unui singur principiu. Există întot- 
deauna o dezvoltare simultană a diferitelor forțe, o tranzacţie între 
pretențiile și interesele lor. 

Pe continent, mersul civilizaţiei a fost mai puțin complex și mai 
puţin complet. Diversele elemente ale societăţii, ordinea religioasă, 
ordinea civilă, monarhia, aristocrația, democraţia s-au dezvoltat nu 
în ansamblu și în mod frontal, ci succesiv. Fiecărui principiu, fie- 
cărui sistem i-a venit rîndul să joace un rol important, la un anumit 
moment. Un secol aparține — n-am să spun în mod exclusiv, căci 
aş exagera, dar în mod principal — aristocrației feudale, altul apar- 
ţine principiului monarhic, altul, principiului democratic. Dacă veți 
compara Evul Mediu francez cu Evul Mediu englez, secolele al 
XI-lea, al XII-lea și al XIII-lea de la noi cu secolele corespondente 
dincolo de Canalul Mînecii, veţi constata că în Franța acestei epoci 
feudalitatea era suverană în mod cvasiabsolut, în vreme ce regali- 
tatea şi principiul democratic erau aproape inexistente. Prin com- 
paraţie, în Anglia, aristocrația feudală domină, însă regalitatea şi 

democraţia rămîn puternice şi au o anumită însemnătate. Regali- 
tatea triumfă în Anglia în timpul Elisabetei, după modelul Franței 
lui Ludovic al XIV-lea. Dar cu cîte precauţii! Cu cîte restricții, fie 
ele aristocratice sau democratice! În Anglia, fiecare sistem, fiecare 
principiu a avut vremea sa de dominație şi de succes; niciodată însă 
atît de complet, atît de exclusiv ca pe continent; învingătorul a fost 
întotdeauna nevoit să tolereze prezenţa rivalilor săi și să-i dea fie- 
căruia partea ce i se cuvenea. 

Această deosebire dintre mersul celor două civilizaţii are şi 
avantaje, şi inconveniente, ce se manifestă ca atare în istoria celor 
două ţări. De pildă, e neîndoielnic că dezvoltarea simultană a diver- 
selor elemente sociale a făcut ca Anglia să ajungă, mai repede ca 
orice altă ţară, la scopul oricărei societăţi, adică la instituirea unei 
guvernări care să urmeze anumite reguli și care să fie, în același 
timp, liberă. Stă, de fapt, în firea oricărei guvernări să menajeze 
toate interesele, toate forțele, să le concilieze, să le facă să trăiască 
şi să prospere în comun: or, asta era, de la bun început, datorită mai 
multor cauze, dispunerea diverselor elemente ale societății engleze. 
Aici, o guvernare generală și cît de cît regulată s-a format deci cu 
uşurinţă. Tot astfel, esenţa libertăţii constă în manifestarea şi acţiu- 
nea simultană a tuturor intereselor, a tuturor drepturilor, a tuturor 
forţelor, a tuturor elementelor sociale. Anglia era mai aproape de ea 
decît majoritatea celorlalte state. Din aceleași motive, bunul-simţ 
naţional, înţelegerea afacerilor publice au fost silite să se formeze 
mai repede decît în alte părți. Căci bunul-simţ politic constă în a 
şti să ţii seama de toate faptele, a ști să le apreciezi și să dai fiecă- 
ruia ceea ce i se cuvine: iată de ce el a fost în Anglia o necesitate 
a stării sociale, un rezultat natural al cursului civilizaţiei. 

În schimb, în statele de pe continent, întrucît fiecare sistem, fie- 
care principiu și-a avut perioada sa de glorie, dominînd într-un mod 
profund, exclusiv, dezvoltarea s-a făcut pe o scară mai mare, cu mai 
multă strălucire și grandoare. Regalitatea și aristocrația feudală, 
de pildă, s-au ilustrat pe scena continentală cu mai multă îndrăz- 
neală, pe scară mult mai largă și cu mai multă libertate decît în An- 
glia. Pe continent, toate experienţele politice au fost, ca să zicem 
aşa, mai ample și mai complete. În consecință, ideile politice (am 
în vedere aici ideile generale, nu bunul-simţ aplicat conduitei prac- 

tice), ideile şi doctrinele politice s-au înălțat mai sus şi au fost dez- 
voltate cu mai multă vigoare rațională. Cum fiecare sistem s-a în- 
făţișat oarecum singur, rămînînd un timp îndelungat pe scenă, el 
a putut fi considerat în ansamblul său, s-a putut ajunge la primele 
sale principii şi, respectiv, la consecinţele sale ultime, lămurindu-se 
astfel pe deplin teoria. Oricine va observa cu atenţie geniul englez 
va fi frapat, dimpotrivă, de un dublu fapt: pe de o parte, e vorba de 
siguranța bunului-simţ, de abilitatea sa practică; pe de alta, e vorba 
de absenţa ideilor generale și a profunzimii spiritului în chestiu- 
nile teoretice. Dacă veți deschide o lucrare englezească oarecare 
— de istorie, de jurisprudenţă sau de orice alt fel — rar veţi da peste 
marea rațiune a lucrurilor, peste rațiunea lor fundamentală. În orice 
domeniu, dar mai ales în științele politice, doctrina pură, filozofia, 
ştiinţa propriu-zisă au prosperat mult mai mult pe continent decît 
în Anglia sau, cel puţin, elanul lor a fost mai puternic și mai cura- 
jos. E dincolo de orice îndoială faptul că la acest rezultat a contribuit 
din plin caracterul diferit al dezvoltării civilizației în cele două țări. 

În orice caz, indiferent de ceea ce s-ar putea crede despre incon- 
venientele sau avantajele produse de această diferenţă, ea este un 
fapt real, incontestabil, constituind totodată deosebirea principală 
dintre Anglia şi continent. Din faptul că diversele principii, diverse- 
le elemente sociale s-au dezvoltat într-o parte mai curînd în mod 
simultan, iar în cealaltă, mai curînd în mod succesiv, nu rezultă însă 
că drumul urmat și scopul nu erau aceleaşi. Luate în ansamblu, 
continentul şi Anglia au parcurs aceleași mari faze de civilizaţie; 
evenimentele au urmat, și într-o parte şi în cealaltă, același curs, căci 
aceleaşi cauze au produs aceleaşi efecte. V-aţi putut convinge că 
aşa stau lucrurile atunci cînd v-am înfățişat tabloul civilizaţiei ante- 
rioare secolului al XVI-lea și vă puteți da seama că situația e aceeași 
studiind secolele al XVII-lea şi al XVIII-lea. Dezvoltarea liberului 
examen și a monarhiei pure, aproape simultane în Anglia, s-au reali- 
zat pe continent la un lung interval; dar ele s-au realizat, iar cele 
două forțe, după ce au dominat în mod succesiv scena continenta- 
lă, au ajuns să se înfrunte. Mersul general al celor două societăți a 
fost, pînă la urmă, acelaşi și, cu toate că diferențele dintre ele sînt 
reale, asemănarea lor e mai profundă. O rapidă trecere în revistă 

a timpurilor moderne nu ne va lăsa nici o urmă de îndoială în această 
privință. 

De îndată ce aruncăm o privire asupra istoriei Europei în seco- 
lele al XVII-lea şi al XVIII-lea, e imposibil să nu recunoaștem fap- 
tul că Franţa se află în fruntea civilizaţiei europene. La începutul 
cursului meu, am insistat asupra acestui fapt, încercînd să-i indic 
cauza. Îl regăsim aici, într-un mod şi mai clar decît atunci. 

Principiul monarhiei pure, al regalității absolute, dominase deja 
Spania lui Carol Quintul şi Filip al II-lea, înainte de a se dezvolta 
în Franța sub Ludovic al XIV-lea, tot aşa cum principiul liberului 
examen domnise în Anglia secolului al XVII-lea înainte de a se dez- 
volta în Franţa în veacul al XVIII-lea. Şi totuşi, înainte de a invada 
Europa, monarhia pură nu pornise din Spania, şi nici liberul exa- 
men din Anglia. Ambele principii, ambele sisteme rămîneau oare- 
cum izolate în ţările în care ieşiseră la suprafață. A fost necesar ca 
ele să treacă prin Franţa pentru a-şi extinde cuceririle. A fost nevoie 
ca monarhia pură și libertatea cercetării să devină franceze pentru 
a deveni europene. Acest caracter expansiv al civilizaţiei franceze, 
acest geniu social al Franţei, propriu oricărei epoci, a strălucit cel 
mai tare în epoca de care ne ocupăm în acest moment. Nu voi insis- 
ta asupra acestui fapt, căci l-am explicat pe larg în lecţiile despre 
influența literaturii şi a filozofiei franceze din secolul al XVIII-lea. 
Aţi putut vedea atunci în ce fel Franţa filozofică a avut, în materie 
de libertate, mai multă autoritate asupra Europei decît a avut Anglia 
cea liberă. Aţi văzut în ce fel civilizaţia franceză s-a vădit a fi mai 
activă, mai contagioasă decît cea a oricărei alte țări. Nu e deci ne- 
voie să mă opresc, în detaliu, la fapte. Nu mă prevalez de ele decît 
pentru a putea include în Franţa tabloul civilizaţiei europene mo- 
derne. Au existat, fără îndoială, între civilizaţia franceză a acestei 
epoci şi cea a celorlalte state europene, diferențe de care ar trebui 
să ţin seama, dacă aş avea realmente de gînd să expun istoria; dar 
mă grăbesc atît de tare, încît mă văd obligat să omit, ca să zic aşa, 
popoare şi secole întregi. Prefer să mă concentrez asupra cursu- 
lui civilizaţiei franceze, oferindu-vă deci o imagine imperfectă, care 
e totuşi o imagine a cursului general al lucrurilor europene. 

Influenţa Franţei în Europa se prezintă, în secolele al XVII-lea 
şi al XVIII-lea, sub aspecte foarte diferite. În primul dintre aceste 

secole, elementul important e guvernarea franceză: ea e cea care 
acționează asupra Europei, cea care merge în fruntea civilizaţiei 
generale. În secolul al XVIII-lea, preponderența aparține nu gu- 
vernării, ci societății franceze, Franţei înseși. Spiritele sînt guver- 
nate, iar privirile sînt atrase mai întîi de Ludovic al XIV-lea şi de 
curtea sa, apoi de Franţa şi de opinia sa. În secolul al XVII-lea, au 
existat anumite popoare care au părut a fi mai avansate decît cel 
francez, care au participat mai mult decît el la evenimente. Așa de 
pildă, în timpul Războiului de Treizeci de Ani, naţia germană, sau, 
în timpul revoluţiei din Anglia, poporul englez au jucat roluri mult 
mai importante pentru destinul lor decît au jucat francezii pentru 
destinul care le aparținea. De asemenea, în secolul al XVIII-lea, au 
existat guvernări mai puternice, mai chibzuite şi mai temute decît 
cea franceză. E în afară de orice îndoială faptul că Frederic al II-lea, 
Ecaterina a II-a, Maria Tereza au fost mai activi şi au avut mai multă 
influență în Europa decît Ludovic al XV-lea. Și totuşi, în cele două 
epoci, Franţa e cea care s-a aflat în fruntea civilizaţiei europene, 
mai întîi prin guvernarea sa, adică prin acțiunea politică a stăpînilor 
ei, iar apoi prin ea însăși, prin propria sa dezvoltare intelectuală. 

Pentru a înțelege care e influenţa dominantă în cursul civilizaţiei 
franceze şi, în consecință, europene, trebuie deci studiată, în seco- 
lul al XVII-lea, guvernarea franceză, iar în secolul al XVIII-lea, 
societatea franceză. E necesar ca terenul şi spectacolul să fie schim- 
bate, pe măsură ce timpul schimbă scena și actorii. 

Atunci cînd este analizată guvernarea lui Ludovic al XIV-lea, 
atunci cînd se încearcă să se aprecieze cauzele puterii și influenţei 
sale în Europa, nu se pomeneşte decît de strălucirea sa, de cuceriri- 
le și magnificenţa lui, de gloria literară a timpului său. Pentru a atri- 
bui preponderența europeană guvernării franceze, sînt examinate 
deci cauzele externe. 

Această preponderență a avut, în opinia mea, fundamente mult 
mai adînci, motive mult mai serioase. Nu trebuie să se creadă că 
Ludovic al XIV-lea și guvernarea sa și-au jucat rolul, pe care ni- 
meni nu-l contestă, doar datorită victoriilor militare şi sărbătorilor, 
şi nici măcar datorită capodoperelor geniului francez. 

Mulţi dintre dumneavoastră își pot reaminti — şi de altfel toți ați 
auzit vorbindu-se — despre efectul pe care l-a avut în Franța, acum 

douăzeci şi nouă de ani, guvernarea consulară sau despre starea 
în care aceasta a găsit țara. În afară, invazia străină era iminentă, 
iar dezastrele din armata noastră erau nesfîrşite; în interior, se pro- 
dusese o disoluție aproape completă a puterii și a poporului; nu mai 
existau venituri, nu mai exista ordine publică; într-un cuvînt, o so- 
cietate înfrîntă, umilită, dezorganizată — iată ce era Franţa la veni- 
rea guvernării consulare. Cine nu își amintește oare de prodigioasa 
şi fericita activitate a acestei guvernări, care, în scurt timp, a asigu- 
rat independența teritoriului, refacerea onoarei naționale, reorgani- 
zarea administraţiei, remanierea legislaţiei şi „renașterea“ societăţii 
prin intermediul puterii? 

Ei, bine, domnilor, guvernarea lui Ludovic al XIV-lea a făcut, 
la începutul său, pentru Franţa ceva analog. Deşi există diferenţe 
de timp, de proceduri și de forme între guvernarea consulară și gu- 
vernarea lui Ludovic al XIV-lea, cea de a doua a urmărit şi a ajuns 
la aproape aceleași rezultate ca și cea dintii. 

Reamintiţi-vă în ce stare se afla Franța după guvernarea lui Ri- 
chelieu şi în vremea minoratului lui Ludovic al XIV-lea: armate- 
le spaniole erau mereu la graniţe, ba uneori chiar în interiorul țării, 
existînd în mod continuu pericolul unei invazii, iar disensiunile 
interne erau împinse la maximum. Amintiţi-vă, de asemenea, de 
războiul civil, de slăbiciunea şi de contestarea guvernării, atît în 
interior, cât și în afară. Societatea se afla într-o stare mai puţin vio- 
lentă decît era a noastră înainte de 18 brumar, dar foarte apropia- 
tă de aceasta. lată din ce stare a scos Ludovic al XIV-lea Franța. 
Primele sale izbînzi au fost consecinţa victoriei de la Marengo: ele 
au asigurat teritoriul şi au refăcut onoarea naţională. Voi lua în con- 
sideraţie principalele aspecte ale acestei guvernări, urmărind ce 
războaie a purtat, ce relaţii externe a întreținut, cum a fost adminis- 
trată, care îi era legislația. Veţi putea vedea astfel, cred eu, că acea 
comparaţie invocată mai sus, și căreia nu aş vrea să-i dau o impor- 
tanță puerilă (căci nu fac prea mult caz de comparatiile istorice), 
veţi vedea deci că această comparaţie are un fond real, care mă 
îndreptăţeşte să o folosesc. 

Vom vorbi mai întîi despre războaiele lui Ludovic al XIV-lea. 
Aşa cum am mai spus, războaiele europene au fost, la origine, mari 
mişcări de popoare; împinse de nevoie, de fantezie sau de oricare 

altă cauză, populaţii întregi — uneori numeroase, alteori simple 
bande — se deplasau dintr-un teritoriu în altul. Acesta e caracterul 
tuturor războaielor europene pînă după cruciade, adică pînă la sfîr- 
şitul secolului al XIII-lea. 

Atunci apare un nou tip de război, aproape la fel de diferit de 
războaiele moderne pe cît erau și cele anterioare: e vorba de niște 
războaie la distanță, purtate nu de popoare, ci de guvernări; aces- 
tea se aşază în fruntea armatelor lor pentru a căuta, în ținuturi înde- 
părtate, aventura cuceririi unor noi state. Guvernările îşi părăsesc 
propriul teritoriu, afundîndu-se, unele în Italia, altele în Germania, 
altele în Africa, fără alt motiv în afara fanteziei lor personale. Aproa- 
pe toate războaiele din secolul al XV-lea și, parţial, cele din seco- 
lulal XVI-lea au aceste trăsături. Ce interes — şi nu vorbesc de un 
interes legitim, ci pur şi simplu de un motiv oarecare — avea Franța 
atunci cînd Carol al VIII-lea a vrut să posede regatul napolitan? 
În mod evident, războiul nu era dictat de nici o consideraţie politi- 
că: regele credea că are niște drepturi personale asupra respectivu- 
lui regat și, într-un scop pur personal, pentru a-şi satisface o dorință, 
el s-a dus să cucerească o ţară străină, care nu avea legături terito- 
riale cu Franţa şi care nu făcea decît să-i compromită în exterior 
forţa, iar în interior, tihna de care avea nevoie. La fel stau lucrurile 
cu expediţia lui Carol Quintul în Africa, iar ultimul război de acest 
tip este cel al lui Carol al XII-lea împotriva Rusiei. Războaiele lui 
Ludovic al XIV-lea nu au avut acest caracter: ele sînt purtate de 
o guvernare regulată, centralizată, care încerca să cucerească țările 
dimprejurul său, pentru a-și extinde sau consolida teritoriul. E vorba, 
într-un cuvînt, de nişte războaie politice. Ele pot fi drepte sau ne- 
drepte; e posibil ca ele să fi costat scump Franţa; o mie de motive 
pot fi invocate împotriva moralității sau a exceselor lor; dar e clar 
că ele au un caracter incomparabil mai rațional decît războaiele 
anterioare. Nu mai e vorba acum nici de fantezii, nici de aventuri. 
Aceste războaie sînt dictate de motive serioase: atingerea unei anu- 
mite limite naturale, anexarea unei populaţii care vorbeşte aceeaşi 
limbă, dobîndirea unui punct de rezistență în faţa agresiunii unei 
puteri vecine. E neîndoielnic faptul că ambiția personală e şi ea 
amestecată. Examinaţi însă, unul după altul, războaiele purtate de 

către Ludovic al XIV-lea, mai ales cele din prima parte a domniei 
sale, şi veți vedea că ele au motive cu adevărat politice; veţi vedea 
că ele sînt inițiate pornind de la un interes francez, în interesul pu- 
terii sau al siguranței ţării. 

Rezultatele sînt concludente. Franţa de azi e încă, în multe pri- 
vinte, așa cum au făcut-o războaiele lui Ludovic al XIV-lea. Provin- 
ciile cucerite de el — Franche-Comte, Flandra, Alsacia — au rămas 
incorporate în Franța. Există, în genere, cuceriri raționale și cuceriri 
iraționale: cele ale lui Ludovic al XIV-lea fac parte din prima cate- 
gorie, căci acțiunile sale nu au nicidecum acel caracter nemotivat, 
capricios, atît de des întîlnit pînă atunci. Dimpotrivă, ele se disting 
de celelalte, în măsura în care sînt dominate de o politică, dacă nu 
întotdeauna dreaptă şi înțeleaptă, cel puţin abilă. 

Dacă trec de la războaiele lui Ludovic al XIV-lea la relaţiile sale 
cu statele străine, la diplomaţia sa propriu-zisă, dau peste un rezul- 
tat analog. Am insistat deja, domnilor, asupra naşterii diplomației 
în Europa, la sfîrșitul secolului al XV-lea. Am încercat să arăt că re- 
laţiile, pînă atunci accidentale, rare și scurte, dintre guverne şi state, 
deveniseră în această epocă mai regulate și mai îndelungate, bucu- 
rîndu-se de asemenea de un mare interes public. Într-un cuvînt, am 
arătat că la sfîrşitul secolului al XV-lea şi în prima jumătate a seco- 
lului următor diplomaţia ajunsese să joace un rol imens în deru- 
larea evenimentelor. Și totuşi, pînă în secolul al XVII-lea, ea nu 
a fost cu adevărat sistematică; nu a dat naștere, pînă în acel mo- 
ment, la alianțe de durată, la mari combinaţii, mai ales la combina- 
ţii trainice, conduse după principii ferme, avînd un scop constant ori 
acel spirit consecvent care reprezintă adevăratul caracter al guver- 
nărilor stabile. În cursul revoluţiei religioase, relaţiile externe dintre 
state se aflaseră aproape integral sub imperiul interesului religios: 
liga protestantă și liga catolică îşi împărţiseră Europa. Abia în seco- 
lul al XVII-lea, după pacea din Westfalia, sub influența guvernării 
lui Ludovic al XIV-lea, diplomaţia își schimbă caracterul. Pe de 
o parte, ea scapă de influența exclusivă a principiului religios: alian- 
tele, combinaţiile politice se fac de-acum pornind de la alte con- 
siderente. Pe de altă parte, diplomaţia devine mult mai sistematică, 
mai regulată, fiind îndreptată întotdeauna către un anumit scop, 

urmînd, de asemenea, nişte principii ferme. Naşterea sistemului 
de echilibru european se produce în această epocă. Guvernarea lui 
Ludovic al XIV-lea e cea în timpul căreia acest sistem — cu toate 
consideraţiile legate de el — pune cu adevărat stăpînire pe poli- 
tica europeană. Atunci cînd căutăm să vedem care a fost ideea ge- 
nerală, principiul dominant al lui Ludovic al XIV-lea în această 
privință, iată ceea ce cred că vom descoperi. 

V-am vorbit deja de marea luptă angajată în Europa între mo- 
narhia pură a lui Ludovic al XIV-lea şi libertatea civilă şi religioasă, 
independenţa statelor, aflate sub comanda lui Wilhelm de Orania. 
Aţi văzut că faptul central al Europei acestei epoci este împărțirea 
tuturor.puterilor sub aceste două stindarde. Acest fapt nu era însă 
perceput atunci așa cum îl exprim eu astăzi. El rămâînea ascuns, fiind 
ignorat chiar de către cei care îl săvîrşeau. Reprimarea sistemului 
monarhiei pure şi consacrarea libertăţii civile şi religioase — acesta 
trebuia să fie, în fond, rezultatul rezistenței Olandei şi a aliaţilor săi 
în fața lui Ludovic al XIV-lea: dar chestiunea opoziţiei dintre pu- 
terea absolută și libertate nu era atît de deschis formulată. S-a afir- 
mat adeseori că propagarea puterii absolute a fost principiul dominant 
al diplomaţiei lui Ludovic al XIV-lea: nu cred că așa stau lucrurile. 
Acest considerent nu a jucat un rol în politica sa decît foarte tîrziu, 
atunci cînd regele îmbătrînise. Puterea Franței, preponderența sa 
în Europa, slăbirea puterilor rivale, într-un cuvînt, interesul politic 
al statului, forța statului reprezenta scopul către care a tins în mod 
constant Ludovic al XIV-lea, indiferent dacă lupta împotriva Spa- 
niei, a împăratului Germaniei sau a Angliei. El a acţionat nu atît 
în vederea propagării puterii absolute, cît dintr-o dorință de putere 
şi de mărire a Franţei și a guvernării sale. Dintre multe probe, iată 
una care-i aparține chiar lui Ludovic al XIV-lea. În Memoriile sale, 
din anul 1666, dacă îmi amintesc bine, găsim o notă redactată apro- 
ximativ în aceşti termeni: 


Am avut în această dimineaţă o conversaţie cu dl Sidney, un gentleman 
englez cu care am discutat despre posibilitatea refacerii partidei republi- 
cane din Anglia. Domnul Sidney a cerut pentru această afacere 400 000 
de lire. I-am spus că nu-i pot da decît 200 000. El mi-a promis că va chema 
din Elveţia un alt gentleman englez, pe nume Ludlow, pentru a discuta îm- 
preună această chestiune. 


LECȚIA A PAISPREZECEA 259 


Într-adevăr, în Memoriile lui Ludlow se află, către aceeaşi dată, 
un paragraf cu următorul conţinut: 


Am primit de la guvernul francez invitaţia de a merge la Paris, pentru a 
discuta despre treburile țării mele; nu am însă încredere în acest guvern. 


Iar Ludlow a rămas, pînă la urmă, în Elveţia. 

Vedeţi deci că, în această epocă, scopul lui Ludovic al XIV-lea 
era slăbirea puterii regale în Anglia. El aţîța disensiunile interne 
de acolo, încercînd să refacă partida republicană, pentru a-l împie- 
dica pe Carol al II-lea să devină prea puternic în propria ţară. În 
timpul cît Barillon a fost ambasador la Londra, Ludovic încearcă 
de nenumărate ori același lucru. Ori de cîte ori autoritatea lui Carol 
al II-lea pare să învingă, ori de cîte ori partida națională pare pe 
cale să fie distrusă, ambasadorul francez încearcă să influențeze 
evenimentele în acest sens, dînd bani șefilor opoziţiei, sau, altfel 
spus, luptînd împotriva puterii absolute, din moment ce acesta e mij- 
locul de a slăbi o putere rivală Franţei. Veţi fi frapați de acest fapt 
de fiecare dată cînd veţi privi cu atenţie relaţiile externe ale lui Lu- 
dovic al XIV-lea. 

Veţi fi, de asemenea, frapaţi de capacitatea, de abilitatea diploma- 
tiei franceze din această epocă. Numele domnilor Torcy, d” Avaux, 
Bonrepos sînt cunoscute de toți oamenii instruiți. Atunci cînd com- 
pari depeşele, memoriile, arta, conduita acestor consilieri ai lui 
Ludovic al XIV-lea cu cele ale negociatorilor spanioli, portughezi, 
germani, constați cu uimire superioritatea miniștrilor francezi; serio- 
zitatea lor, aplicaţia şi libertatea minții lor te frapează: aceşti curte- 
zani ai unui rege absolut judecau mult mai corect decît majoritatea 
englezilor din aceeași epocă evenimentele externe, partidele, ne- 
voile libertăţii și revoluțiile populare. În secolul al XVII-lea, nu 
există diplomaţie europeană, în afara celei olandeze, care să o ega- 
leze pe cea franceză. Miniștrii lui Jan de Witt şi Wilhelm de Orania, 
ai acestor ilustre căpetenii ale partidei libertăţii civile şi religioase, 
sînt singurii care par în stare să îi înfrunte pe servitorii marelui rege 
al Franţei. 

Iată, domnilor, că, indiferent dacă luăm în consideraţie războa- 
iele lui Ludovic al XIV-lea sau relaţiile sale diplomatice, ajungem 
la aceleaşi concluzii. Se înțelege atunci de ce o guvernare care purta 

în acest fel războaiele şi negocierile trebuia să capete o consistență 
deosebită în Europa, apărînd nu doar ca o putere redutabilă, ci şi 
ca una abilă și impunătoare. 

Să vedem acum ce se petrecea în interiorul Franţei, cum era ea 
administrată de către Ludovic al XIV-lea şi care îi era legislația. Vom 
descoperi aici noi argumente ale forței şi strălucirii sale. 

E dificil să se determine cu precizie ce anume trebuie înțeles 
prin administrarea guvernării unui stat. Și totuşi, atunci cînd încerci 
să fii conştient de acest fapt, realizezi, în opinia mea, că din punc- 
tul de vedere cel mai general administrația constă într-un ansam- 
blu de mijloace destinate să transmită, cît mai prompt, cît mai sigur 
cu putință, voința puterii centrale în toate părțile societăţii, și să facă 
să parvină puterii centrale, în aceleaşi condiţii, forțele societăţii, 
adică oameni sau bani. Acesta e, dacă nu cumva mă înşel, adevăra- 
tul scop, caracterul dominant al administrației. Dacă aşa stau lucru- 
rile, rezultă că, mai ales în vremurile în care e necesară stabilirea 
unității și a ordinii societăţii, administraţia este marele mijloc ne- 
cesar apropierii, cimentării și unirii elementelor incoerente și dis- 
persate. Acesta e, de fapt, și rezultatul operei administrative a lui 
Ludovic al XIV-lea. Pînă la el, nimic nu fusese mai dificil, în Franța, 
ca și în restul Europei, decît pătrunderea acțiunii puterii centrale 
în toate straturilor societăţii și recepționarea, în sînul puterii centra- 
le, a mijloacelor de forță ale societăţii. Ludovic al XIV-lea a trudit 
şi, pînă la un anumit punct, a reușit să ajungă la asemenea rezultate 
mult mai bine decît o făcuseră toate guvernările precedente. Nu 
pot intra în detalii. Însă dacă veți cerceta serviciile publice de tot 
felul — impozitele, drumurile, industria, administraţia militară, tot 
ceea ce ținea de o ramură a administrației — veţi descoperi că nu 
există nici unul a cărui origine, dezvoltare sau ameliorare să nu fi 
fost datorată domniei lui Ludovic al XIV-lea. Marii oameni ai tim- 
pului său, un Colbert sau un Louvois, şi-au pus la lucru geniul şi 
şi-au exercitat influența. De altfel, tot astfel a căpătat guvernarea 
sa o generalitate, un aplomb o consistenţă ce lipseau tuturor guver- 
nărilor europene din vecinătatea sa. 

Din punct de vedere legislativ, această domnie vă va oferi aceeași 
concluzie. Revin la comparaţia amintită la începutul expunerii mele, 
pentru a mă referi la activitatea legislativă a guvernării consulare, 

la prodigiosul său travaliu de revizuire, de refacere generală a le- 
gilor. Un travaliu de același fel a avut loc și sub Ludovic al XIV-lea. 
Marile ordonanţe pe care le-a promulgat, cea penală, cele de pro- 
cedură, cele referitoare la comerţ, la marină, la ape şi păduri, sînt 
adevărate coduri, alcătuite la fel ca și codurile noastre de azi, discu- 
tate de Consiliul de Stat, dintre care unele sub preşedinţia lui La- 
moignon. Există oameni a căror glorie constă în participarea la 
acest travaliu şi la această dezbatere, aşa cum e cazul domnului 
Pussort. Dacă am cerceta-o în ea însăşi, am avea foarte multe de 
spus despre legislația lui Ludovic al XIV-lea; ea e, desigur, plină 
de vicii care ies la iveală abia astăzi și pe care nimeni nu le poate 
contesta. Această legislație nu a fost concepută în interesul ade- 
văratei dreptăţi și al libertăţii, ci în interesul ordinii publice, pentru 
a da legilor mai multă regularitate şi permanenţă. Chiar şi acest fapt 
reprezenta un mare progres: iată de ce e în afară de orice îndoială 
că ordonanţele lui Ludovic al XIV-lea, cu mult superioare epocii 
anterioare lui, au contribuit la avansarea societăţii franceze pe dru- 
mul civilizaţiei. 

Indiferent de punctul de vedere din care analizăm această gu- 
vemare, descoperim imediat izvoarele forței şi ale influenţei sale. 
Avem de-a face, la drept vorbind, cu prima guvernare care s-a înfă- 
ţișat privirilor Europei ca o putere sigură de realitatea sa, care nu 
a trebuit să îşi dispute propria existenţă cu niște inamici din inte- 
rior, o guvernare sigură în privinţa teritoriului şi a populaţiei sale, 
preocupată deci doar de guvernare. Toate guvernările europene fu- 
seseră aruncate, pînă în această epocă, în războaie ce le distrugeau 
orice securitate şi orice răgaz, sau care erau atît de asediate de frac- 
ţiuni şi de duşmani din interior, încît nu făceau altceva decît să lupte 
fără încetare pentru propria supraviețuire. Guvernarea lui Ludovic 
al XIV-lea a părut să fie prima preocupată doar de afacerile sale, 
o putere definitivă și, în același timp, progresivă, una care nu se 
temea să inoveze, cîtă vreme conta pe viitor. Într-adevăr, puţine 
au fost guvernările atît de inovatoare precum cea a lui Ludovic al 
XIV-lea. Comparaţi-o cu una de acelaşi tip, de pildă cu monarhia 
pură spaniolă a lui Filip al II-lea: cea de-a doua era într-o mai mare 
măsură absolută, şi totuși a fost mai puţin regulată şi a avut parte 
de mult mai puţină linişte decît cea a lui Ludovic al XIV-lea. Cum 

a ajuns, de altfel, Filip al II-lea la stabilirea unei puteri absolute în 
Spania? Pur şi simplu, zădămnicind orice activitate din ţară, refuzînd 
orice ameliorare, făcînd Spania complet imobilă. Dimpotrivă, gu- 
vernarea lui Ludovic al XIV-lea s-a dovedit a fi activă în toate ge- 
nurile de inovaţii, arătîndu-se favorabilă progresului literelor, artelor, 
bogăției, într-un cuvînt, civilizaţiei. Iată care sînt adevăratele cauze 
ale supremaţiei sale în Europa! Franța era deci, în secolul al XVII-lea, 
cea dintîi în Europa, atît între suverani, cît şi între popoare, datorită 
guvernării. 

Ne vom întreba acum, căcie imposibil să evităm această ches- 
tiune, cum anume o putere atît de eclatantă, atît de stabilă, dacă 
e să dăm crezare celor spuse mai devreme, ne vom întreba deci cum 
anume o asemenea putere a putut să decadă atît de repede, cum 
anume, după ce a jucat un asemenea rol în Europa, a devenit, în 
secolul următor, atît de lipsită de consistență, atît de slabă, atît de 
putin chibzuită. Faptul acesta e incontestabil. În secolul al XVII-lea, 
guvernarea franceză se află în fruntea civilizației europene. În seco- 
lul al XVIII-lea, ea dispare. De-acum, societatea franceză, care e se- 
parată de guvernarea sa şi care e, deseori, pomită împotriva acesteia, 
e cea care precedă și ghidează, în progresele sale, lumea europeană. 

Regăsim de fapt aici viciul incorigibil și efectul infailibil al pu- 
terii absolute. Nu voi intra în nici un detaliu referitor la greşelile 
guvernării lui Ludovic al XIV-lea: nu voi vorbi nici despre războiul 
pentru succesiunea spaniolă, nici despre revocarea edictului din 
Nantes, nici despre cheltuielile excesive, nici despre multe alte mă- 
suri fatale care i-au compromis șansa. Voi accepta meritele aces- 
tei guvernări, pe care le-am expus mai devreme. Voi conveni că nu 
a existat poate niciodată o putere absolută mai devotată secolului 
şi poporului său, una care să fi adus mai mult profit civilizaţiei țării 
sale și Europei în genere. Ei bine, domnilor, tocmai pentru că această 
guvernare nu avea alt principiu în afara puterii absolute, tocmai 
pentru că nu avea decît acest temei, a și decăzut atît de rapid şi în- 
tr-un mod pe deplin meritat. Ceea ce lipsea, în mod esenţial, Franţei 
lui Ludovic al XIV-lea erau tocmai instituţiile și forțele politice 
care să subziste prin ele însele, capabile deci de o acțiune sponta- 
nă și de rezistență. Vechile instituţii franceze, în măsura în care me- 
rită acest nume, nu mai existau: Ludovic al XIV-lea a încheiat de 

fapt distrugerea lor. El nu a avut înțelepciunea de a căuta să aşeze 
în locul lor instituţii noi, căci acestea l-ar fi împiedicat, iar el nu 
voia să fie împiedicat de nimic în acţiunile sale. Vointa şi acţiunea 
puterii centrale sînt singurele lucruri ce strălucesc în epoca sa. Gu- 
vemarea lui Ludovic al XIV-lea este un lucru mare, strălucitor şi 
puternic, dar lipsit de rădăcini. Instituţiile libere sînt o dovadă nu 
doar a înțelepciunii guvernărilor, ci şi a durabilității lor. Nu există 
sistem care să poată rezista în timp altfel decît prin intermediul 
unor instituții. Acolo unde puterea absolută a rezistat timpului, în- 
seamnă că ea s-a sprijinit pe instituţii veritabile, adică fie pe di- 
vizarea societăţii în caste riguros separate, fie pe un sistem de 
instituţii religioase. Sub Ludovic al XIV-lea, instituțiile au lipsit 
atît puterii, cât și libertăţii. În această epocă, nici Franţa nu avea 
vreo garanţie în faţa acțiunii ilegitime a guvernării, nici guvernarea 
nu avea vreuna în faţa acțiunii inevitabile a timpului. În consecință, 
guvernarea a asistat la propria sa decădere. Nu doar Ludovic al 
XIV-lea a îmbătrînit, dovedindu-se slab, la sfîrşitul domniei: în rea- 
litate, întreaga putere absolută a îmbătrînit. Monarhia pură era, în 
1712, tot atît de uzată ca şi monarhul; iar răul era cu atît mai mare 
cu cît Ludovic al XIV-lea abolise nu doar instituţiile, ci şi mora- 
vurile politice. Nu există moravuri politice în lipsa independenţei. 
Doar cel ce se simte puternic prin el însuși este întotdeauna capa- 
bil să slujească puterea sau s-o combată. Firile energice dispar o 
dată cu pierderea independenței, în vreme ce mîndria sufletului se 
naşte atunci cînd drepturile sînt garantate. 

La drept vorbind, aceasta e starea în care Ludovic al XIV-lea a 
lăsat Franţa și puterea franceză: o societate în care sporeau bogăția, 
forța şi activitatea intelectuală de orice fel; alături de această socie- 
tate aflată în plin avînt, Franţa avea o guvernare stagnantă, lipsită 
de orice mijloc de înnoire, de adaptare la evoluţia poporului său, 
o guvernare destinată, după o jumătate de secol de strălucire, imo- 
bilității și slăbiciunii, căzută deja, chiar în timpul întemeietorului 
său, într-o decadență foarte asemănătoare cu descompunerea. Si- 
tuaţia în care se afla Franța la sfîrșitul secolului al XVII-lea a impri- 
mat epocii următoare o direcție și un caracter cu totul diferite de cele 
anterioare. 

Nu cred că mai e nevoie să spun că elanul spiritului omenesc, 
liberul examen reprezintă trăsătura dominantă, faptul esenţial al 
secolului al XVIII-lea. Aţi auzit deja vorbindu-se despre toate aces- 
tea de la tribuna la care mă aflu eu acum: un filozof orator şi un 
filozof plin de elocință v-au caracterizat deja această epocă. În ceea 
ce mă priveşte, nu pot avea pretenţia ca, în puţinul timp de care 
mai dispun, să urmăresc toate etapele marii revoluţii morale desfă- 
şurate la începutul secolului al XVIII-lea. Nu vreau totuși să vă pă- 
răsesc înainte de a vă atrage atenţia asupra unora dintre trăsăturile 
ei mai puţin luate în seamă. 

Prima trăsătură care mă frapează şi pe care, de altfel, am indi- 
cat-o deja, eşte dispariția aproape completă a guvernării în secolul 
al XVIII-lea și apariţia spiritului uman ca actor principal și oare- 
cum unic. Exceptînd relaţiile externe din timpul ministeriatului 
ducelui de Choiseul sau cîteva concesii importante făcute în fața 
tendinței generale a spiritelor, de pildă în timpul războiului ameri- 
can, exceptînd deci cîteva asemenea evenimente, guvernarea fran- 
ceză din această perioadă a fost poate mai inactivă, mai apatică, 
mai inertă decît toate cele care au existat. În locul guvernării active 
şi ambițioase a lui Ludovic al XIV-lea, guvernare aflată pretutin- 
deni și amestecată în toate afacerile, în secolul al XVIII-lea avem 
de-a face cu o putere care nu lucrează decît pentru a dispărea, pen- 
tru a rămîne la distanță, într-atât se simte de slabă și de compromi- 
să. Activitatea, ambiția au trecut pe umerii poporului francez. Țara 
e cea care, prin intermediul opiniei sale, prin mișcarea sa intelec- 
tuală, se amestecă în toate, intervine oriunde și posedă autoritatea 
morală, adică adevărata autoritate. 

O a doua trăsătură care mă frapează în starea de spirit a secolu- 
lui al XVIII-lea este universalitatea liberului examen. Pînă acum, 
şi mai ales în secolul al XVI-lea, liberul examen se exercitase în- 
tr-un cîmp limitat, special; el avusese drept obiect cînd chestiunile 
religioase, cînd chestiunile religioase și politice împreună; însă pre- 
tențiile sale nu erau universale. În secolul al XVIII-lea, dimpotrivă, 
caracterul specific al liberului examen este universalitatea; religia, 
politica, filozofia pură, omul şi societatea, natura morală şi mate- 
rială, totul devine subiect de cercetare, prilej de îndoială, ori obiect 
al unei dezvoltări sistematice. Vechile ştiinţe sînt bulversate, cele 

noi se afirmă treptat. Este o mișcare în toate direcțiile, chiar dacă 
ea emană dintr-un singur și unic impuls. 

Această mişcare are şi un alt caracter, care o face probabil unică 
în istoria lumii: și anume, ea este pur speculativă. Pînă acum, în 
toate marile revoluţii umane, acţiunea s-a amestecat întotdeauna 
cu speculația. Așa, de pildă, în secolul al XVI-lea, revoluţia reli- 
gioasă începuse cu idei și discursuri pur intelectuale, devenind apoi 
aproape imediat un eveniment, o acțiune. Conducătorii partidelor 
intelectuale deveniseră foarte rapid şefii partidelor politice; rea- 
lităţile vieţii se amestecaseră cu travaliul inteligenţei. Aşa s-a întîm- 
plat şi în secolul al XVII-lea, în revoluţia engleză. În Franţa, în 
secolul al XVIII-lea, spiritul uman e pus la încercare în toate 
lucrurile, în toate ideile legate de interesele reale ale vieţii şi care 
urmau să aibă o influență imediată și puternică asupra faptelor. 
Totuși, actorii acestor mari dispute rămîn străini de orice fel de 
activitate practică, ei mulțumindu-se să speculeze, să observe, să 
judece şi să vorbească, fără a interveni vreodată în cursul eveni- 
mentelor. În nici o altă epocă guvernarea faptelor, a realităților exte- 
rioare nu a fost atît de complet separată de guvernarea spiritelor. 
Separarea ordinii spirituale şi a celei temporale nu a existat decît 
în Europa secolului al XVIII-lea. Pentru prima dată, ordinea spiri- 
tuală s-a dezvoltat separat de cea temporală: avem de-a face cu un 
fapt extrem de important, cu o enormă influență asupra evenimen- 
telor. Ideile timpului au căpătat un caracter special, căci ele și-au 
asumat atît ambiția, cît și lipsa de experiență. Niciodată filozofia 
nu a aspirat mai mult decît acum să domine lumea și niciodată nu 
a fost ea mai străină de această lume. Într-o zi, trebuia însă să se 
ajungă la fapte; era deci absolut necesar ca mișcarea intelectuală 
să treacă în evenimentele exterioare; şi cum ele fuseseră complet 
separate, întîlnirea lor a fost mai dificilă ca altădată, iar ciocnirea 
lor, mai violentă. 

Cum să te mai miri atunci constatînd o altă trăsătură a spiritu- 
lui uman din această epocă, și anume prodigioasa sa îndrăzneală? 
Pînă acum, activitatea sa cea mai importantă era limitată de anu- 
mite bariere, căci omul trăise în mijlocul faptelor, iar unele din 
acestea îi inspiraseră consideraţia şi îi reprimaseră pînă la un punct 
ambiția. În secolul al XVIII-lea, cu greu ar putea fi menţionate 

faptele exterioare care-i impuneau omului respect, care-şi exerci- 
tau dominaţia asupra sa: căci omul ura întreaga stare socială sau 
o dispreţuia. De aici, el a tras concluzia că era chemat să reformeze 
toate lucrurile. În acest fel, omul a ajuns să se considere un fel de 
creator: instituțiile, opiniile, moravurile, societatea, omul însuși — 
totul părea că trebuie refăcut, iar rațiunea umană și-a asumat aceas- 
tă misiune. Oare a mai existat vreodată o asemenea îndrăzneală? 

lată, domnilor, puterea care în secolul al XVIII-lea s-a aflat în 
fața rămășițelor guvernării lui Ludovic al XIV-lea. Era deci imposi- 
bil ca aceste două forțe inegale să nu se ciocnească. Trăsătura do- 
minantă a revoluţiei engleze, şi anume înfruntarea dintre liberul 
examen și monarhia pură, trebuia deci să izbucnească şi în Franța. 
Existau, fără îndoială, mari diferențe între Anglia şi Franţa, iar aces- 
tea trebuiau să se reproducă şi în rezultate; însă, în fond, situaţia 
generală era asemănătoare, iar evenimentul decisiv are același sens. 

Nu am pretenţia de a expune aici infinitele consecinţe ale aces- 
tei identități. Am ajuns la finalul expunerilor mele, aşa că trebuie 
să mă opresc. Vreau doar ca, înainte de a vă părăsi, să vă atrag aten- 
ţia asupra celui mai grav și mai instructiv aspect al acestui măreț 
spectacol. Am în vedere pericolul, răutatea, viciul insurmontabil 
al puterii absolute, oricare ar fi ea, orice nume ar purta și oricare ar 
fi scopul în care este exercitată. Guvernarea lui Ludovic al XIV-lea 
a pierit, aşa cum ați putut vedea, doar din această pricină. Ei bine, 
domnilor, puterea care i-a urmat, adică spiritul uman, adevăratul 
suveran al secolului al XVIII-lea, a împărtășit aceeași soartă. La 
rîndul său, el a avuto putere aproape absolută şi o încredere nelimi- 
tată în sine. Elanul său a fost plin de frumuseţe, foarte bun, foarte 
util; iar dacă ar trebui să îmi rezum gîndurile, să exprim o opinie 
definitivă, aş îndrăzni să spun că secolul al XVIII-lea mi se pare 
a fi unul dintre cele mai mari ale istoriei, cel care a făcut probabil 
cele mai mari servicii umanităţii, cel care a făcut-o să progreseze 
cel mai mult și care i-a adus progresele cele mai cuprinzătoare. Dacă 
ar trebui să pronunţ sentința în procesul său, atunci i-aş da cîştig 
de cauză. Nu e mai puţin adevărat că în această epocă spiritul uman, 
aflat în posesia puterii absolute, a fost corupt de ea şi s-a rătăcit: 
disprețuind și urînd, fără motiv, tot ceea ce ţinea de tradiţie, de pildă 
vechile idei, spiritul uman a ajuns la eroare și la tiranie. Eroarea și 

tirania prezente în triumful rațiunii umane de la sfîrşitul secolu- 
lui al XVIII-lea nu trebuie disimulate; dimpotrivă, e necesar ca ele 
să fie scoase la iveală, căci eroarea şi tirania au fost rezultatul rătă- 
cirii spiritului uman, al unei rătăciri datorate întinderii puterii aces- 
tui spirit. Datoria şi, din cîte cred eu, meritul epocii noastre va consta 
tocmai în recunoașterea faptului că orice putere, fie ea intelectuală 
ori temporală, indiferent dacă ea aparține guvernelor sau popoarelor, 
filozofilor sau miniştrilor, indiferent de motivul pentru care ea se 
exercită, poartă într-însa un viciu natural, un principiu de disoluție 
şi de abuz care impune limitarea sa. Doar libertatea generală a tutu- 
ror drepturilor, a tuturor intereselor, a tuturor opiniilor, doar libera 
manifestare a tuturor acestor forțe, doar coexistența lor legală poate 
restrînge fiecare forță, fiecare putere în limitele sale legitime, doar 
aşa poate ea să o împiedice pe fiecare dintre acestea să impieteze 
asupra celorlalte, doar așa e posibil, într-un cuvînt, ca liberul exa- 
men să subziste realmente, în profitul tuturor. Iată, domnilor, care 
e pentru noi marele rezultat, marea lecţie a luptei angajate, la sfîr- 
şitul secolului al XVIII-lea, între puterea absolută temporală și pu- 
terea absolută spirituală. 

Am ajuns la sfîrşitul expunerii pe care îmi propusesem să o fac. 
Vă amintiţi că obiectul cursului meu a fost prezentarea tabloului 
general al dezvoltării civilizaţiei europene, de la căderea Imperiului 
roman pînă în zilele noastre. Am parcurs foarte repede acest tra- 
seu, fără a putea să vă spun tot ceea ce era important şi fără a putea 
să aduc probe pentru tot ceea ce am afirmat. Am fost obligat la multe 
omisiuni şi totuși v-am cerut adeseori să mă credeți pe cuvînt. Sper, 
cu toate acestea, că mi-am atins scopul, și anume acela de a marca 
marile crize ale dezvoltării societăţii moderne. Îngăduiți-mi, vă rog, 
încă un cuvînt. Am încercat, atunci cînd mi-am început cursul, să 
definesc civilizaţia, să descriu realitatea care poartă acest nume. 
Civilizaţia mi s-a părut a consta în două fapte principale: dezvol- 
tarea societății umane şi, respectiv, dezvoltarea omului însuși; pe 
de o parte, dezvoltarea politică şi socială, pe de altă parte, dezvol- 
tarea interioară, morală. Anul acesta m-am mulțumit cu istoria socie- 
tății. Nu am înfățișat civilizaţia decît din punct de vedere social; 
nu am spus nimic despre dezvoltarea omului. Nu am încercat să 
prezint nici istoria opiniilor, nici dezvoltarea intelectuală a uma- 

nității. Am în vedere ca la anul, atunci cînd ne vom aduna din nou 
aici, să mă refer în mod special la Franţa, să studiez civilizaţia fran- 
ceză în detaliu şi urmărind diversele ei faze. Voi încerca să vă fac 
cunoscută nu doar istoria societăţii franceze, ci şi pe cea a omului, 
asistînd împreună cu dumneavoastră la progresul instituţiilor, al 
opiniilor, al travaliului intelectual, pentru a ajunge astfel să înțe- 
legem — în ansamblu și într-o manieră completă — dezvoltarea 
glorioasei noastre patrii. Ea are dreptul, domnilor, în trecut ca şi în 
viitor, la întreaga noastră afecţiune. 

